legislatura stringclasses 4 values | id stringclasses 180 values | fecha stringdate 2012-11-20 00:00:00 2023-12-12 00:00:00 | speaker stringclasses 314 values | party stringclasses 11 values | topic stringlengths 0 767 | text stringlengths 3 64.2k | language stringclasses 1 value | url stringclasses 461 values | unique_id stringlengths 9 13 |
|---|---|---|---|---|---|---|---|---|---|
10 | 78 | 11.04.2014 | HERRI ADMINISTRAZIO ETA JUSTIZIAKO SAILBURUAK (Erkoreka Gervasio) | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, Eusko Jaurlaritzako bi sailbururentzako oratoria-klaseen zerbitzuaren esleipenari buruz | Gracias, señora presidenta. Ikastaroak, arreta jarri baduzu eta eman zaizun informazioa arretaz irakurri baduzu, ez ziren oratoriakoak, komunikazio-trebetasunei buruzkoak ziren, oso bestelako gauza. Ikastaro horien kostuari dagokionez, berriro diot, kostu horiek guztiz homologatuta daude merkatuan hartzaile-mota berek dituzten mota bereko ikastaroekin. Erakunde handietako zuzendariez ari gara. Zuk hainbat kontu planteatu dituzu zeraren inguruan… Hara, hau ohiko jarduna da gure inguruneko erakunde publiko guztietan, guztietan. Legezkotasuna eztabaidaezina da. Legez kanpoko zerbait ikusten baduzu kontu honetan, irekita daukazu auzitegietarako bidea, nire baimena badaukazu. Eta ikasita etortzeari dagokionez, oso ondo dago baliabide dialektiko gisa, eta bere eragina ere badu, baina hemen, Ganbera honetan, nik dakidanez, ingeleseko eta euskarako ikastaroak ere izaten dira eserlekuak okupatzen dituztenentzat, ez al da hala? Hona ez al da ikasita etorri behar? Eusko Jaurlaritzara soilik etorri behar al da ikasita? Hara, erakunde guztietara etorri behar da ikasita; erakunde publikoetan horretarako asmatu ziren, eta aspaldi, oposizioak, hain zuzen ere merezimendua eta ahalmena neurtzen zituztenak. Merezimendua eta ahalmena zituela erakusten zuena soilik egoten zen erakunde publiko batean sartzeko moduan. Baina horrek ez du eragozten, erakundean sartzean merezimendua eta ahalmena frogatuta geratzen diren arren, etengabeko prestakuntzako eta bizitzan zeharreko prestakuntzako ikastaro asko antolatzea, eta langileak trebatzea eguneratzeko edo prestatzeko. Eta komunikazio-trebetasunen ikastaroak ondo etortzen dira hartzen dituen pertsonarentzat ez ezik, baita erakundearentzat berarentzat ere, erakundeak hobeto funtziona dezan, hobeto komunika dadin eta erakundeko hierarkia-egituren artean barne-harreman hobea izan dadin. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4301 | |
10 | 78 | 11.04.2014 | URIZAR KARETXE | EH Bildu | Interpelazioa, Pello Urizar Karetxe EH Bildu taldeko legebiltzarkideak lehendakariari egina, 2020an EAEk estatus berri bat izateari buruz | Eskerrik asko, mahaiburu andrea. Egun on denoi. Lehendakari, martxoaren 5ean izandako agerraldi batean, Euskadi 2020 proiektua azaldu zenuen eta bertan Euskadik nazio bezala zituen erronkak azaldu zenituen, herri berri bati buruz hitz egiten ari zinelarik. Bueno, egia da proiektu bat azaltze orduan, logikoa da desiragarrienak diren helburuak azaltzea eta, pixka bat humorera jota, bilbotarren izpiritua erabiliz edota beste batzuk esango luketen bezala bilbainada bat botaz, gizarte-garapen indizean munduko txapeldunak izango garela esatea. Ondo dago, helburu berriak planteatzen direnean, beno, neurri desiragarrienak azaltzea, eta zentzu horretan nik uste dut hori beste zerbaitekin osatu behar dela, eta da komenigarria dela baita argiak izatea, argiak izatea, gizartea dagoena baino gehiago ez nahastea, helburua ez bada hori behintzat. Nik proiektuaren aurkezpena entzun nuenean, zalantza batzuk agertu zitzaizkidan eta zalantza horiek argitzeko eskaria egin nuen. Euskadi nazioa dela esan zenuen eta, lehendakari bezala, hori zela zure helburua. Baina abertzale askori gertatzen zaiguna, horrelako adierazpenak aditzeko orduan, zalantza sortzen zaigula eta da zer da nazioa zuretzat? Araba, Bizkaia eta Gipuzkoa dira nazioa? Edo Nafarroa eta Iparraldea ere nazio barruan sartzen dituzu? Zeren eta ezezkoa bada, hau da, Araba, Bizkaia eta Gipuzkoa ikusten badituzu nazio bezala, guretzat hori gehienez Autonomia Erkidegoa da. Nazioa Euskal Herria da, zazpi lurraldeek osatzen duten lurraldea eta hemen orduan ordezkatzen duguna, nazio horren zati bat da, gutxiago ez, baino gehiago ezta ere. Baiezkoa bada ordea, hau da, nolatan Erkidego honetan lurralde hauetako ordezkari bezala, lurralde guztien izenean, plangintza instituzional bat aurkezten duzun. Hori da sortu zitzaidan lehendabiziko zalantza eta uste dut, eta horrela eskatuko nizuke, komenigarria litzatekeela argitzea. Bertan bota zenituen erronken artean, beste bat, identitate propioa izatea, Euskadik identitate propioa izan behar zuela plangintza horren barruan adierazi zenuen eta gure ustez hor ez dago arazorik. Euskal Herriak jada identitatea badauka. Herri bat dela argi dauka. Herri bat, bere kultura eta hizkuntza propioarekin eta hori jada, ez soilik gaur egun, baizik eta iraganean aspaldian izandako gauza bat da, ez dauka zertan 2020. urtera arte itxaron. Izatekotan, erronkaren bat izango balu Euskal Herriak, identitate hori etorkizunean mantendu ahal izatea izango litzateke. Hori bai delako erronka bat. Eta hori EH Bilduren ustez, irteera izango litzateke, eta argi esaten dizut, Europan estatu bat, estatu independente bat izatea, soilik horrela bermatuko genuke identitate hori etorkizunean ere mantentzea. Eta ez da soilik guk uste duguna, baizik eta erronka hori, Kataluniako gehiengo politikoak argi adierazi duen bezala, ez da euskal herritarrena bakarrik, baizik eta katalanena ere bada erronka. Dagoen desberdintasuna da beraiek erabaki dutela jada estatu bat izango direla eta beraiek jada pausoak ematen hasi direla estatu hori izateko. EH Bildutik aldarrikatzen dugun bidea segituz, baina hemen zoritxarrez oraindik ez duguna egin, eta gainera, zalantzak dauzkagulako, beste gauza batzuen artean, Jaurlaritzak eta EAJk egin duen autua zentzu horretan zein den. Agerraldi berdinean, bestalde, "Euskadi 2020" deitzen dela gogoratuko dut, status berria 2020an izango genuela adierazi zenuen edo 2020a status berriarekin erlazionatu zenuen, eta zuk zeuk, EAJko buru izanda, orain dela hiru urte, oraindik egin gabe daude, 2015ean datatu zenuen status berriaren helburua eta orain ikusten dugu 2020ra goazela. Horrek despistearen jokoan jokatzea da guretzako. Sarri egozten diozu EH Bilduri irakurketa elektorala eginez egiten dugula eta, logika berbera erabiliaz, esan dezakegu zeure oinarri elektoralen zati bat gutxienez asetzeko botatzen dituzun datak direla, baina engainamendu edo konkrezio eta konpromiso larregi gabe. Ponentzia izango da status berria lortzeko bidea eta hor ere jada ikusi dugu nahasmena sortu dela hasiera hasieratik. Erabakitze-eskubidea euskal herritarren eskubidea dela behin baino gehiagotan entzun diogu EAJri eta Ganbera honetan ere bozeramaileak ere, Joseba Egibarrek ere, behin baino gehiagotan esan du. Baina hori horrela izanik, statusaren hasiera edo sorrera PSErekin adostu duzue, eta nik uste dut argi daukagula denok alderdi hori izan dela, PPrekin batera, herri honek erabaki dezakeen aurrean, Auzitegi Konstituzionalaren bitartez beste traba bat jarri duela. Beraz, bazkide hori aukeratu duzue bide hau egiteko, baina argi izango duzue beti PSEk ez duela erabakitze-eskubidea onartzen eta errekonozitzen. Orduan, jakin nahiko genuke benetan, eta hemen argitzea eskatuko nizuke, zein helburu bilatzen duzuen status berriaren apustua egiten duzunean. Ponentzian adostuko dela esan diezadakezu eta ponentzia horretarako sortu zela, baina nik uste dut hemen denok dakigula bai Jaurlaritzak eta bai EAJk gutxieneko helburu batzuk jada izango dituela, eta nik uste dut hemen esan beharko liratekeela. Estatutua eguneratzea da helburua? 1997an EAJk berak jada gainditutzat edo agortutzat eman zuen Estatutu berbera eguneratzea izango litzateke? Edo eta benetan prest dago Jaurlaritza herritarrek hitza izan dezaten behar diren bitarteko guztiak jartzeko, eta hitz horren ondorioz hartutako erabakia errespetatu eta bideratzeko? Nik uste dut status berri baten bila bagabiltza, oinarriak zeintzuk izan behar diren argi eta garbi jakin behar dugu, zeren eta parean tokatuko zaiguna hori argi eta garbi daukagu eta ezin gaitezke despitean jokatu. Aste pare bat izango dira, berriz ere, Auzitegi Konstituzionala bide emanez, ba Kataluniari subjektu politikoa izatea ukatu ziola eta, bide batez, Euskal Herriari ere. Politikoki erabakitze-eskubidea existitzen zuela aitortzen zuen, baina egikaritzeko espainiar erakundeei ematen zien ahalmena. Espainiar Konstituzioan muga jarriz, Espainiar Konstituzioa kartzela bihurtuz katalan eta euskal herritarrontzat. Erabakitze-eskubidea agian bai, baina izatekotan espainiarrek erabakitzen dutenean. Erresuma Batuak onartzen du eskoziarrek bere etorkizuna erabakitzeko eskubidea daukatela eta eskoziarrek erreferenduma egin ahal izango dute irailean inongo arazorik gabe. Errealitate horren aurrean espainiarren erantzuna? Erresuma Batuaren legedi barruan onartua dagoela eskubide hori, baina Espainiar Konstituzioak ez duela onartzen. Bada Kanadako Konstituzioak ere ez du onartzen, baina hala ere Quebecek jada bitan, 1980an eta 1995ean, erreferenduma antolatu ahal izan du eta, are gehiago, 1998an Kanadako Auzitegi Gorenak, Quebeceko erabakitze-eskubidearen gainean arazo bat zegoela argi ikusirik, ebazpen bat atera zuen bi ondorioekin. Lehena, eta konturatu gaitezen Kanadako Auzitegi Gorena dela, Quebeci bere kabuz unilateralki independentzia aldarrikatzeko eskubidea ukatu zion. Kanadako Auzitegi Gorena da. Baina bigarrena eta garrantzitsuagoa dena, Quebec horren gehiengoak independentziaren prozesua irekitzeko borondatea adierazten bazuen, Kanadako Gobernua esertzera eta negoziatzera behartzen zuen. Hori bai da, gure ustez, kulturaren oinarri demokratikoa izatea, zeren eta legedian agertu ez arren, legitimotasun demokratikoa onartzen du eta bide ematen dio. Eta gure ustez hor dago gakoa, Espainiako Gobernuak ikusi nahi ez duena, legitimotasun demokratikoaren eta legalitatearen arteko talka ematen denean, hau da, herriek hitz egin nahi dutenean baina parean egitura juridikoa jartzen zaionean, lehendabizikoak irabaziko duela bai eta bai. Gure ustez, Ganbera honetan, bi herenak printzipio horiekin bat egiten dute. Gure ustez, zentzua hori da, eta baita uste dugu Euskal Herriko eta hona dagokigunez bertako erakundeak ere bide horretan jarri behar dela. Hori da gure ustea eta Jaurlaritzena jakin nahi genuke. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4302 |
10 | 78 | 11.04.2014 | URIZAR KARETXE | EH Bildu | Interpelazioa, Pello Urizar Karetxe EH Bildu taldeko legebiltzarkideak lehendakariari egina, 2020an EAEk estatus berri bat izateari buruz | Mahaiburu andrea, eskerrik asko. Asmoak betetzen ari direla azaldu diguzu, lehendakari. Nik bat faltan bota dut, eta harira etorriz esan duzunarekin, duela hamar urte beste prozesu bat egon zela eta prozesu hori ez zuela izan batzuek espero genuen bukaera behintzat. Eta hori da faltan bota dudana: konpromisoa izan behar du Legebiltzar honek, herritarrei hitza ematea, eta izan behar den falta den konpromiso bat, eta hitza emate orduan adierazitako borondatea errespetatuko dela. Errespetatuko dela Legebiltzar honetatik eta Jaurlaritzatik. Nik uste dut hori dela bota duzunaren artean faltan den ikusi dudan gauzetako bat eta nik uste dut hori dela garrantzitsuena, zeren eta etxe honetan hasitakoak etxe honetan bukatzeko arriskua dago, ikusi dugun bezala. Eta beste eredu batzuk ikusirik, beste adibide batzuk erabiliaz, herritarrek bultzatzen dutenean, bukaeraraino joaten da. Normalizazio politikoari buru hitz egin duzu eta normalizazio politikoa behar dela eta hor pausu batzuk eman behar direla. Ez da izango gure taldeak ez daukalako borondaterik eta pausuak ematen ez dituelako. Zeren eta zentzu horretan arazoak beste toki batean emango lirateke. Lehendakari, zuk badakizu herri honek bere etorkizuna erabakitzeko legitimitate demokratikoa badaukala, eta jakin ere bai PPk eta bai PSOEk Espainiar Konstituzioa muga jartzen duten bitartean, arazoa, konfliktoa, gatazka politikoa betikotzea besterik ez dela lortuko. Jakin ere badakizu Euskal Herriko eta Espainiako erlazioak kudeatze orduan edo kudeatzeko helburua dagoenean, Espainiak ez duela sekula onartuko berdinen arteko erlazio bat izango dela. Zeren eta pareko bankadakoek esaten dutena esanda ere, beraien alderdi matrizek gure herriaren eskubideak pribilegiotzat hartzen dituzte, eta bestela ikusterik besterik ez dago, adierazgarri nabarmenena, Gernikako Estatutua bera da: nolatan orain dela 30 urte baino gehiago adostua izan zenean, nola gaur egun ez dagoen ezta betetzeko borondaterik. Guk argi daukagu Euskal Herria zer izango den, Euskal Herriaren etorkizuna bertakoek, euskal herritarrok, erabaki behar dugula, eta bertakoen erabakia edozein izanda ere, errespetatuko dugula. Euskal Herria plurala dela jakin badakigu eta onartzen dugu, eta horregatik euskal herritarren erabakian jartzen dugu muga bakarra. Zergatik? Uste dugulako demokrazia azkenean herritarren erabaki subiranoak errespetatzean datzala. Eta bide horretan egingo du Euskal Herria Bilduk. Nahiko genuke benetan Jaurlaritzak eta berau sostengatzen duen alderdia bide berean aurkitzea. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4303 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Interpelazioa, Pello Urizar Karetxe EH Bildu taldeko legebiltzarkideak lehendakariari egina, 2020an EAEk estatus berri bat izateari buruz | Gracias, señora presidenta. Señor Urizar, no sé dónde está el debate, no sé dónde está el debate. No veo ningún problema para debatir. Señor Urizar, yo quiero decir que nuestro objetivo es el consenso. El consenso. Estamos buscando un nuevo acuerdo, y yo no he echado en cara a EH Bildu ninguna duda acerca de si estamos o no en una nueva etapa política. Yo he hablado de otros, evidentemente. Y si estamos buscando en el diálogo un acuerdo o un nuevo acuerdo, un acuerdo basado en el diálogo, lo hacemos tomando la herramienta básica para definir el diálogo. Y nos corresponde llevar a cabo todo eso aquí, en el Parlamento Vasco. Azken hogeita hamabost urte hauetan, berriro diot, aldaketa garrantzitsuak bizi izan ditugu, ekonomiaren, kulturaren, gizartearen eta erakundeen ingurunean oso garrantzitsuak izan diren aldaketak. Baina euskal autogobernua (bai, Urizar jauna) ez da eguneratu; nire lehen esku-hartzean ere esan dut, eta nabarmendu egin nahi dut. Azken saiakera duela hamar urte Ganbera honetan bertan onartutako estatutu politiko berriaren proposamena izan zen, Kongresuan izapidetzea onartu ez zutena. Jarrera hori aste honetan bertan bizi izan dugu berriro, legebiltzar bateko gehiengo handi batek onartutako proposamena atzera bota baitu Diputatuen Kongresuak. Berriro esango dut, Urizar jauna, gaur egun garai berri bat bizi dugu Euskadin eta atea zabaldu zaio itun politiko berri bat adosteari, euskal autogobernurako eta gure herrialdearen etorkizunerako estatus juridiko-politiko berri bati. Eta lehen urratsa legebiltzarreko ponentzia eratzea izan da. Ponentzia hori adostasun ahalik eta handiena lortzeko asmoarekin sortu da, kasu honetan Jaurlaritza sostengatzen duen taldearen aldetik. Jaurlaritza ados dago akordio berri bat bilatzeko premia dagoela esaten denean; berriro diot, elkarrizketa hartuta definiziorako oinarrizko tresna gisa; akordioak bide eman behar dio formulazio juridiko-politiko berri bati, gehiengoaren eta gutxiengoaren eskubideak errespetatzen dituenari; egitate-bideko aldebakartasunetik eta mendekotasunetik eskubidebideko aldebikotasunera eta berdintasunezko harremanera; identitate eta errealitate nazional desberdinen bizikidetza babesten duen akordioa izan behar du. Eratu den ponentzia horren emaitza ez da oraindik idatzi, eta haren ebazpenek jakineko proposamenei eta testuei bide eman behar diete. Eta nire asmoei buruz ere galdetu didazu, Urizar jauna. Ondotxo dakizun bezala, Eusko Jaurlaritza prest agertu da ponentzian onartutakotik eratorritako testuak idazten laguntzeko, baldin eta legebiltzarreko taldeek hala eskatzen badute, eta hori guztia Kongresuan adierazpen sinple bat egitetik, Konstituzioa aldatu nahi duenak alda dezakeela dioen adierazpenetik askoz haratago doan esparru batean gauzatu behar da. Azken egun hauetan ikusi dudana edozein ekimen blokeatzeko prest dagoen gehiengo oso batek egindako eguzkitarako topa bat izan da. Eguzkitarako topa bat izan da, izan ere, duela oso gutxi gertakariak hitz horien aurkakoak izan baitziren. 2011ko abuztuan –berriro gogoraraziko dizut, Urizar jauna– Konstituzioa aldatu zen defizitaren mugaren eskakizuna bertan txerta zedin, eta expres aldaketen une hartan Euzko Alderdi Jeltzaleak handinahi eta garrantzi handiagoko erreforma konstituzionala proposatu zuen, Estatuko nazio anitzeko errealitatea onartuta benetako garai politiko berri bat irekiko zuen aldaketa. Orain atea zabaltzeko prest daudela diotenek, alderantzizkoa erakutsi zuten orduan, zeharo itxi zuten eta. Arazoak atzeratzea ez da soluzioa, eta herri batek, esaterako, euskaldunak edo katalanak, borondate politiko argia eta zalantzarik gabea adierazten duenean, bi aukera baino ez daude. Bata ezagutu dugu, eta inposaketa da. Guk beste aukera proposatzen dugu: elkarrizketa, negoziazioa eta akordioa. Eta orain utz iezadazu zure asmoez hitz egiten, bai, zureez. Zuk nire asmoez galdetu didazu eta gaur hemen ari zarete Loiolan ia-ia lortutako akordioez, estatus politiko berriaz, erabakitzeko eskubideaz, galdeketaz eta abarrez hitz egiten, bere garaian iraindu eta mespretxatu zenituzten ekimenak denak. Espero dut eta nahi dut oraingoan jarrera aldatuko duzuela, eta oraingo aukerak baliatuko dituzuela, etorkizunean minez gogoratu beharrik izan ez dezazuen. Gure helburu politikoak herrialdeko sentsibilitate politiko desberdinen artean akordio barnehartzaile baten premia defendatzen du; akordio partekatua izango da, instituzio eskudunetan (Eusko Legebiltzarra) izapidetutakoa, Legebiltzar honetan ordezkatutako euskal herritarren gehiengoak onartutakoa eta gizarteak berretsi ondoren errespetatuko dutena. Elkarrizketa, negoziazioa eta akordioa da etorkizuneko aukera. Gracias. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4304 |
10 | 78 | 11.04.2014 | MANEIRO LABAYEN | Mixto-UPyD | Interpelazioa, Gorka Maneiro Labayen Mistoa-UPyD taldeko legebiltzarkideak lehendakariari egina, Bakegintza eta Bizikidetzarako Idazkaritza Nagusiaren etorkizunari buruz | Eskerrik asko, presidente andrea. Lehendakari jauna, Eusko Jaurlaritzako Biktimen aholkularia, Txema Urkijo, kargutik kendu zenuen joan den apirilaren 2an, desadostasunak eta desberdintasunak egiaztatu eta hauteman baitziren Bake eta Bizikidetzarako Idazkaritza Nagusiak muinean izan behar duen baterako lanaren metodologian, Eusko Jaurlaritzaren ohar ofizial baten arabera. Jonan Fernández Eusko Jaurlaritzako Bake eta Bizikidetzarako idazkari nagusiak ziurtatu zuen, Txema Urkijo kargutik kendu ondoren, "Txema Urkijo Biktimen aholkulari gisa kargutik kentzeak ez duela loturarik hondoko desadostasun politikoekin, baizik eta lanmetodoa desberdin ulertzearekin", eta, hortaz, ez duela zerikusirik, halaber, hark hartu zuen erabaki batekin: ezkutatzea ETA talde terroristako Kepa Pikabea kideak Txema Urkijori eman zion gutuna terrorismoaren biktima bati helaraz ziezaion. Beraz, izaeren nolabaiteko talka izan liteke hau, eta horrek ekarri du Txema Urkijo kargutik kentzea. Nolanahi ere, lehendakari jauna, kontu honetatik gehien kezkatzen gaituena da zure Jaurlaritzako Bake eta Bizikidetzarako Idazkaritza Nagusiak denbora daramala gure ustez bete behar lituzkeen zereginak bete gabe. Lehendakaritzaren egitura organikoa eta funtzionala ezartzen duen 2013ko apirilaren 9ko Dekretuaren arabera, Bake eta Bizikidetzarako Idazkaritza Nagusiari dagokio bakearen eta bizikidetzaren aldeko estrategiak eta ekintzak diseinatzea eta bultzatzea, terrorismoaren biktimei arreta emateari buruzko politikak zuzentzea eta koordinatzea, eta giza eskubideak sustatzea. Gure iritziz, ez Bake eta Bizikidetzarako Idazkaritza Nagusia, ez Eusko Jaurlaritza, ezta zu ere, ez zarete ari zuzentzen ETAren historia kriminala deslegitimatzeko, gertatutakoaren egia defendatzeko, terrorismoaren biktimei babesa emateko eta euskal gizartearen duintasuna defendatzeko politika irmoaren antzeko ezer. Bai Bake eta Bizikidetzarako Idazkaritza Nagusiak, bai Eusko Jaurlaritzak, baita zuk ere, ekidistantziaz jokatu duzue; are gehiago, hurbilago egon zarete kriminalengandik biktimengandik baino. Bake eta bizikidetzarako plan onartezin bat egin duzue, eta ETAren terrorismoa lausotu nahi izan duzue eta lausotu nahi duzue. Hau da, Euzko Alderdi Jeltzalearen irudi eta antzera jokatzen duzue, Euzko Alderdi Jeltzalearen ibilbide historikoaren irudi eta antzera. Jakin nahi dugu ea jarduera-ildoa orain arteko bera izango den ala zuen jokabidea zuzenduko duzuen, zuen politikak zuzenduko dituzuen. Txema Urkijok zenbait gobernutan egin du lan urte askoz, eta, azken urtean, isilik egin du lan zure Jaurlaritzarentzat, eta, hura kargutik kendu ondoren, adierazi zuen Urkulluren Jaurlaritzari biktimekiko keinu bat egitea falta zaiola, eta gaineratu zuen lantaldeak ez duela inoiz funtzionatu. Alegia, denbora honetan guztian lantaldeak ez duela funtzionatu, edo ez duela egin egin behar zuena. Gure ustez, terrorismoaren biktimek ez dute merezi Eusko Jaurlaritzaren keinu bat, baizik eta Eusko Jaurlaritzak sakonki aldatzea bake eta bizikidetzarako politika, ekidistantziazko jarrera hori behin betiko uztea, gehiago arduratzea terrorismoaren biktimez ETAko presoez baino, eta gertatutakoaren egiazko kontakizun bat egiten laguntzea. Are gehiago, hori ez dute terrorismoaren biktimek bakarrik merezi; euskal gizarte osoak merezi du. Kriminologiaren Euskal Institutuaren oraintsuko txosten baten arabera, biktimen % 62k erantzun du beldur direla terroristak ez ote diren zigorrik gabe geratuko. Datu bat da. Ikusten denez, hori ez da UPyDren kezka bakarrik, baizik eta biktima gehienena, ikusten baitute zer Eusko Jaurlaritza duten, eta horregatik daude kezkatuta, eta horregatik dira beldur kriminalak ez ote diren zigorrik gabe geratuko. Zuek abandonatu egin dituzue terrorismoaren biktimak. Egia esan, inoiz ez zarete haiengandik hurbil egon. Haietako askori, lehendakari jauna, samina eragiten die haiekiko duzun sentikortasunik ezak. Haietako askori, lehendakari jauna, samina eragiten die talde terroristaren banaketa-etapa honek. Zergatik? Beldur direlako kriminalak ez ote diren zigorrik gabe geratuko, eta beldur direlako poliziak ETA garaitzea ez ote den bihurtuko ETAren ordezkarien garaipen politiko. Zu eta zure Jaurlaritza terrorismoaren biktimen atsekabearen eta saminaren erantzule zarete. Zuek zarete erantzuleak. Biktima gehienak ez dira sentitzen ondo tratatuak erakundeen aldetik, eta ez dute uste egoerak hobera egin duenik beren senidea erail zutenetik. Lehendakari jauna, zer pentsatzen duzu horretaz guztiaz? Nola jokatuko duzu etorkizunean? Orain arte bezala, ala beste modu batera? Bake eta Bizikidetzarako Idazkaritza Nagusiaren buru mantenduko duzu Jonan Fernández ekidistantziazko politika bat, terrorismoaren biktimengandik urrun dagoena, aplikatzen jarraitu dezan? Terrorismoaren biktimek alboratuta jarraituko dute, zure agenda politikotik kanpo? Egia esan, terrorismoaren biktimak abandonatuta sentitzen dira. Zure politikak bizkarra ematen die terrorismoaren biktimei, eta ez du ETAren historia kri- minala deslegitimatzeko asmorik; are gehiago, zuritu egin nahi du. Badirudi jada hautatu duzula Aintzane Ezenarro; hala irakurri dugu komunikabideetan –gero baieztatuko duzu–. Kontua da zuk ez duzula bakarrik ondo hautatu behar, baizik eta, batez ere, ondo hautatu behar dituzula aurrerantzean aplikatuko dituzun politikak. Buelta eman behar diezu urte eta erdi honetan aplikatu dituzun politikei. Beraz, gakoa ez dira izenak bakarrik –horiek ere bai–, baizik eta, batez ere, politikak, eta terrorismoaren biktimak Eusko Jaurlaritzaren politikatik gertu sentitzea. Urkijo kargutik kendu ondoren, argitu behar duzu ea harekin egin duzun amore emateko politika bera baliatuko duzun ala terrorismoaren biktimei merezi duten arreta ematen hasiko zaren; ea ETAko presoei biktimei baino arreta handiagoa ematen jarraituko duzun; ea espetxe-politikari biktimen beharrei baino arreta handiagoa ematen jarraituko duzun; ea biktimengana hurbilduko zaren ala ez, edo ea biktimengandik eta haien beharretatik urrun jarraituko duzun; ea Espainiako Gobernuarekin ezker abertzalearekin baino gogorragoa izaten jarraituko duzun; ea Ganbera honetan dauden alderdi politiko demokratikoekin ezker abertzalearekin baino gogorragoa izaten jarraituko duzun. Jonan Fernandezek eta biok esaten duzue biktimek babesa dutela, baina haiek esaten dute ezetz. Eta nik gaineratzen dut zu eta zure Jaurlaritza gertuago zaudetela ezker abertzaletik alderdi politiko demokratikoetatik baino. Hori, gure ustez, begi-bistakoa da. Horregatik guztiagatik, interpelazioa egiten dizut, azaldu dezazun zein izango den Bake eta Bizikidetzarako Idazkaritza Nagusiaren egoera Eusko Jaurlaritzako Biktimen aholkularia kargutik kendu ondoren, eta zer politika aplikatuko duzun aurrerantzean. Ea egungo politikarekin jarraituko duzun, ala aldatu egingo duzun terrorismoaren biktimei merezi duten arreta emateko. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4305 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Interpelazioa, Gorka Maneiro Labayen Mistoa-UPyD taldeko legebiltzarkideak lehendakariari egina, Bakegintza eta Bizikidetzarako Idazkaritza Nagusiaren etorkizunari buruz | Gracias, señora presidenta. Maneiro jauna, benetan galdetzen diot neure buruari ea zentzu handirik duen zuri erantzuteak; izan ere, Jaurlaritza honek lan handia eginagatik, legealdiko egun guztietan gai honetaz eztabaidatuagatik eta zuri egitateekin erakutsiagatik ez bakarrik zer egiten dugun, baizik eta Euzko Alderdi Jeltzalearen ibilbidea, zu hurrengo egunean berriro etorriko zinateke tribuna honetara bezperako diskurtso berarekin. Eta benetan espero dut kontzientzia lasai izango duzula gai hauei buruz hitz egiten duzun bakoitzean. Euzko Alderdi Jeltzaleak, behintzat, kontzientzia oso lasai du printzipio demokratikoak betetzeari eta giza eskubideak errespetatzeari dagokienez, baita terrorismoaren biktimei arreta emateari dagokionez ere. Aurrekoetan ere esan dizut, eta ez dut galduko aukerarik ahalik eta modu adeitsuenean esateko, zuk zirikatzen banauzu ere. Maneiro jauna, Bake eta Bizikidetza Planaren kontzepzioa, edukiak eta helburuak ez daude pertsona baten mende. Eusko Jaurlaritzak konpromiso irmoa eta osoa du bakearekiko eta bizikidetzarekiko. Eta ideia hau garrantzitsua da: hori ez da Bake eta Bizikidetzarako Idazkaritza Nagusiaren konpromiso bat; Eusko Jaurlaritza osoaren konpromiso bat da, eta, bereziki, lehendakariarena. Konpromiso horren barruan, terrorismoaren biktimekiko arreta azpimarratzen dut. Zorionez, biktimen politika publikoak ez dira pertsona batekin hasten eta bukatzen (ez dira pertsona batekin hasten eta bukatzen), eta ez daude alderdi bakar baten eta gobernu bakar baten mende. Urteetan batutako borondate eta ahalegin handien emaitza dira. Haiei ekiteko erabakitasuna ez dago jokoan ez zalantzan, eta are gutxiago arriskuan, Maneiro jauna. Biktimen arloan, Bake eta Bizikidetza Plana… Beste gauza bat da zu ados ez egotea Bake eta Bizikidetza Planarekin –oso errespetagarria da hori–, baina egia dena ikus daiteke Bake eta Bizikidetza Planean, eta, biktimen arloan, Eusko Jaurlaritzaren Bake eta Bizikidetza Plana batzeko etorri da. Plan horrek batu egiten du; izan ere, hasteko, aurreko legealdian biktimen arloan egiten zen guztia jasotzen du. Ekimen horietako batzuk, berriz, aurreko legealdietan jarri ziren martxan. Plana batzeko etorri da, ekarpena egiteko, zeren, berriro diot: ez zaio utzi lehen egiten zen ezer egiteari. Egitateez eta ekintzez ari naiz, neurriez eta egikaritzeez ari naiz; ez naiz ari irudipenez. Objektiboa izaten saiatzen naiz, baina ulertzen dut gai hauek jorratzeko izan den subjektibotasuna eta batzuek azken egun hauetan erakutsi duten subjektibotasuna. Biktimen politikei dagokienez, orain arte ibilitako bideari jarraitzeko konpromisoa dugu. Beharrezkoa litzateke bide horretan bidaide izan diren zenbait gobernutako, alderditako eta mugimendu sozialetako hainbat izen berezi aipatzea. Beraz, Jaurlaritza honek biktimen inguruan duen politika, lehenik eta behin, iraganari zor zaio, eta aurrera jarraitzen du uste etiko sendo baten eta erabakitasun politiko irmo baten zati delako. Jarraipena ematen diegu urteetako ibilbideari eta egikaritzeei, eta garrantzitsua iruditzen zait ebidentzia bat erakustea: biktimekiko arreta hobetu egin da denborarekin, errotik hobetu ere. Dakidalako esaten dut, Maneiro jauna –eta lehenago ere esan izan dizut–, parte hartu bainuen erakunde publikoak hasieran ematen hasi ziren lehenengo pausoetan, eta sakonetik ezagutzen ditut gaur egun arlo horri ematen zaizkion arreta eta dedikazioa. Berriro emango dizut aholkua: jo ezazu berriro hemerotekara; jo ezazu berriro Legebiltzar honen 1998-2001 legealdiko bilkura-egunkarietara. Hasierako garai haietan, ez zegoen ez idazkaritza nagusirik, ez biktimen zuzendaritzarik, ez aldi baterako konfiantzako aholkularitza pertsonalik –bide batez esanda, ez nekien biziarteko kargua izan zitekeenik–, ez aurrekontu-sailik, ez biktimen partaidetzarako kontseilurik, ez planik, ez proiekturik. Gaur, badaude. Arlo horretan, hazi egin gara, eta uste osoz hazi gara, eta, gehienetan, oso adostasun handia lortuta. Parte hartu dut eta zuzeneko lekuko izan naiz bake- eta bizikidetza-arloetan lortu diren sakontasun eta irismen handiko akordio politiko eta instituzionaletan, baita biktimekiko arretaren arloan ere. Gaur hobeto gaude, eta aitortu egin behar dugu, eta egindako bideari jarraipena eman. Eusko Jaurlaritza ez da konformatu ordura arte egiten ari zenari jarraipena ematearekin. Hobetzeko konpromisoa dugu; hobetu egin nahi dugu. Bake eta Bizikidetza Planak terrorismoaren biktimekiko konpromisoa indartzeko eta berritzeko ekimen berriak ditu. Neurri berri horiek lehenengo urte honetan proposatu dira, eta jada ari ziren inplementatzen, eta haiek bizitasun handiagoarekin bultzatzen jarraituko da, Maneiro jauna. Aldaketak hobetzeko egiten dira; gure lantaldeak hobetu egin nahi du, eta prest dago horretarako. Eta eskatzen dizut irakur ditzazula hobeto komunikabideak, komunikabideetako tituluak. Biktimen arloan, jarraipen-konpromisoa eta hobetzeko konpromisoa hartu ditugu. Hala bada, onartu egin dut, Maneiro jauna, Biktimen eta Giza Eskubideen zuzendariak egindako indartze-proposamena, biktimen arloan bi aholkulari izatekoa –pertsona sentikorrak, konpromisodunak, arituak–. Irakur itzazu hobeto komunikabide jakin batzuetako tituluak. Konpromiso etiko bat ere behar da, Maneiro jauna, biktimak ez erabiltzeko eta alderdiaren interesen arabera ez erabiltzeko konpromisoa; alegia, argudio hori ez erabiltzea hauteskundeetan emaitza hobeak lortzeko asmoz. Zuk, Maneiro jauna, Urkijo jauna kargutik kentzea eskatu zenuen. Urkijo jauna kargutik kentzea es- katu zenuen. Zuk, Maneiro jauna; zerorrek eskatu zenuen. Orain, hona etorri zara justu kontrakoa aldeztera, Urkijo jaunaren beraren adierazpen batzuetan babesa hartuta. Ez da ez koherentea ez serioa, eta uste dut euskal gizartea ohartu egin dela. Jarrera horren eta erabilera horren alderik okerrena eta tristeena da biktimei egiten diela kalterik handiena. Biktimak etengabe erabiltzeak ika-mikaren eta demagogiaren alorrean haietako asko behin eta berriz biktima bihurtzea dakar. Politikaren lekua, Maneiro jauna, Legebiltzarra da, eta hemen dugu aukera Bake eta Bizikidetzarako lantalde batean parte hartzeko. Lantalde hori eratu zen gauza bakoitza bere lekuan jorra dadin, adostasun politiko nagusiek eskatzen dizkiguten zuhurtzia eta dedikazioarekin. Keinuak aipatu dituzu. Nik adostasunak aipatzen ditut, konpromisoak aipatzen ditut. Hasteko, Jaurlaritza honek publikoki hartu dituen eta gure gobernuprograman jasota dauden konpromisoak aipatuko ditut. Bake eta Bizikidetza Planeko 18 ekimenetatik, seik lotura zuzena dute biktimekin: 1.a (Iragana argitzeko txostena), 2.a (Memoriaren institutua), 3.a (Terrorismoaren biktimen memoriala), 4.a (Terrorismoaren biktimei laguntza, aitorpena eta ordaina ematea), 5.a (Egungo legedian babesik ez duten biktimei laguntza, aitorpena eta ordaina ematea) eta 16.a (hezkuntza). Horiek dira planean idatzitako eta jasotako konpromisoak. Bake eta Bizikidetzarako Idazkaritza Nagusiko kide guztiek egiten duten lana Eusko Jaurlaritzak biktimekiko duen konpromiso instituzional bati lotua dago; konpromiso hori iraganekoa da, bai, baina baita orainekoa eta etorkizunekoa ere, eta, zorionez, ez dago zalantzan, eta jarraipena bermatua du duela zenbait legealditatik. Ekinean jarraituko dugu. Bake eta Bizikidetza Planeko laugarren ekimenak bi ekintza-ildo osagarri garatzea aurreikusten du. Batetik, terrorismoaren biktimei laguntza, aitorpena eta ordaina emateko ildo nagusietan, azken legealdietan garatu direnetan, jarraipenaren aldeko apustua egiten du, eta, bestetik, arlo horretan ñabardura gehiago sartzea proposatzen da. Egunerokotasuneko jarraipen-ildoa guztiz aktibo dago, eta legealdi honetako lehenengo egunetik ari da garatzen, aurreko legealdiko azken egunera arte landu zen bezala, Maneiro jauna. Ñabardura gehiago sartzeari dagokionez, azken urte honetan egindakotik zerbait nabarmendu dezaket, baita datozen hilabeteetarako aurreikusitakotik zerbait ere. Aurten egindakoaren balantzean, berezko ñabardura duten bost ekintza azpimarratu behar dira. Lehenengo ekintza. Terrorismoaren Biktimen Partaidetzarako Euskal Kontseilua berrabiarazi da, eta dinamika biziagoa du edukietan eta topaketa-kopuruan. Bigarren ekintza. Adi-Adian programa esplizituki berrabiarazi da, modu dokumentatuan eta hezkuntza-komunitatearekin adostuta. Alde horretatik, partaidetza-, informazio- eta prestakuntza-lan bat egin da, eta oso emaitza onak izan ditu. Hirugarren ekintza. EHUko Kriminologiaren Euskal Institutuaren laguntzarekin, elkarrizketa pertsonalen bidez biktimei zuzenean entzuteko prozesu bat garatu da, eta etorkizunerako oso ondorio interesgarriak utzi ditu. Laugarren ekintza. Terrorismoaren biktimei legez dagozkien kalte-ordainak ukatzeari buruzko ikerketa oso bat eman zaio Legebiltzarrari. Bosgarren ekintza. Argitu gabeko atentatuei buruzko ikerketa bat abiarazi da, jakiteko zenbat kasu ez diren behar bezala tratatu, zer prozesu egin diren, eta zer egoeratan dauden gaur egun. Erakunde publiko batek gai horri buruz eskatu duen lehenengo ikerketa da hori. Maneiro jauna, horiek dira ekintzak, Jaurlaritzak biktimei arreta emateko duen konpromisoaren frogarik onena. Muchas gracias. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4306 |
10 | 78 | 11.04.2014 | MANEIRO LABAYEN | Mixto-UPyD | Interpelazioa, Gorka Maneiro Labayen Mistoa-UPyD taldeko legebiltzarkideak lehendakariari egina, Bakegintza eta Bizikidetzarako Idazkaritza Nagusiaren etorkizunari buruz | Eskerrik asko, presidente andrea. Lehendakari jauna, nik oso lasai dut kontzientzia. Oso lasai dut kontzientzia. Zuk lasai duzu kontzientzia? Euzko Alderdi Jeltzaleak lasai izan dezake kontzientzia? Urteetan izan duzuen ibilbidea ikusirik, non bizkarra eman baitiezue erabat terrorismoaren biktimei, izan dezake kontzientzia lasai Euzko Alderdi Jeltzaleak? Ordezkari jakinez harago, Euzko Abertzaleak taldeak berak nola jokatu du eraso terroristak izan diren hamarkada hauetan? Izan dezake kontzientzia lasai? Nik uste dut inola ere ezetz. Guk ederki asko dakigu zer egin duen Euzko Alderdi Jeltzaleak hamarkada hauetan, eta badakigu, halaber, zer egin duen Eusko Jaurlaritza bakoitzak azken hamarkadetan terrorismoaren biktimak defendatzeko eta ETAren aurka diskurtso irmo bat egiteko. Badakigu zer egin duen Jaurlaritza bakoitzak, eta badakigu, orobat, zer egin duen Jaurlaritza honek eta zer ez den ari egiten Jaurlaritza hau. Probokazioa iruditzen zaizkizu biktimen zenbait kolektiboren azken adierazpenak? Probokazioa iruditzen zaizu haiek oso kezkatuta egotea zuk eta zure Jaurlaritzak biktimekin zerikusia duten politiken inguruan duzuen jarreragatik? Probokazioa iruditzen zaizkizu Bakearen Aldeko Koordinakundeko kideen adierazpenak? Probokazioa iruditzen zaizu –bai, badakit ez direla existitzen– Bakearen Aldeko Koordinakundeko kideek edo kide ohiek azken egunetan Eusko Jaurlaritzaren politikagatik erakutsi duten kezka? Hori ere probokazioa iruditzen zaizu? Hor daude datuak, biktimak nola sentitzen diren. Abandonatuta sentitzen dira; kezkatuta sentitzen dira. Kezkatuta daude kriminalak zigorrik gabe gera daitezkeelako. Ez dut nik esaten, ez du UPyDk esaten; biktima gehienek esaten dute. Zenbait alderdi politiko demokratikok ere esaten dute. Bake Plana aipatu duzu, eta hura ere irmoki kritikatu dute, ez bakarrik UPyDk, baita beste alderdi politiko demokratiko batzuek ere. Haiek esan dizute. Esan duzu batu egiten duzula, baina zuk ezker abertzalearekin batzen duzu, ez duzu alderdi politiko demokratikoekin batzen. Ezker abertzalearekin batzen duzu. Eta bake-plan honek, zeina guztiz okerrekoa baita, ETAren terrorismoa beste gauza batzuekin nahasten du, ETAren terrorismoa lausotzeko. Hori da gure iritzia, hain zuzen, eta kontzientzia oso lasai dut. Hori uste dugu egin duela Jaurlaritza honek urte eta erdi honetan. Politika hori…, bistan denez, ez gara pertsonez ari, nahiz eta pertsonak garrantzitsuak izan, baina politika orokor bat da, eta parekatu egiten ditu biktimak eta urkatzaileak. Politika hori tematuta dago espetxe-politikarekin eta ETAko presoekin. Politika horrek abandonatu egiten ditu terrorismoaren biktimak; haiexek esaten dute hori. Ekidistantziaz jokatzen du; ez du ezer egiten ebazteke dauden ETAren krimenak argitzeko, nahiz eta ikerketa bat eskatu duzuen. Badaude beste ikerketa batzuk. Ekintzen bidetik, ezertxo ere ez. Politika horren barruan, txalotu egin zenuen ETAren egiaztatzaileen zirkua, eta lotsa hura legitimatu egin zen. Biktimak umiliatuta eta suminduta ere sentitu ziren. Ez legebiltzarkide hau –hori ere bai–, edo UPyD –hori ere bai–; biktimek berek esan zuten: abandonatuta sentitzen dira. Esan duzu erabili egiten ditugula biktimak –beti esan izan zaigu gauza bera–, baina biktimak suminduta daude zurekin, zuekin gehienbat, Eusko Jaurlari- tzako ordezkariekin. Suminduta daude zuekin. Guk ez dugu ezer eta inor erabiltzen; gure iritzia ematen dugu –beti eman izan dugu–. Beraz, hori guztia hartzen du barnean Eusko Jaurlaritza honen jardunak. Zure politikak bizkarra ematen die terrorismoaren biktimei, eta ez du ETAren historia kriminala deslegitimatzeko asmorik. Zuritu egin nahi du. Politika horrek aldatu egin behar du. Politika horrek aldatu egin behar du, baina, bistan denez, Jonan Fernández bada politika horien arduraduna, edo zu zeu, ezin dugu izan politika hori aldatuko den itxaropen handirik. Ekidistantziaz jokatzeko eta ETAren terrorismoa lausotzeko politika bat izaten jarraituko du. Eta gu tribunara etorriko gara behar adina aldiz salatzera. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4307 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Interpelazioa, Gorka Maneiro Labayen Mistoa-UPyD taldeko legebiltzarkideak lehendakariari egina, Bakegintza eta Bizikidetzarako Idazkaritza Nagusiaren etorkizunari buruz | Hara, Maneiro jauna, besteen hitzak ez zaizkit probokazioa iruditzen. Zuregatik besterik ez dut aipatu probokazioa. Zu iruditzen zatzaizkit probokatzailea; zu zara probokatzailea. Eta ni ez naiz probokazioan eroriko, Euzko Alderdi Jeltzaleari buruz egiten dituzun aipamen guztiek min ematen badidate ere. Bakarrik esango dizut, alde horretatik, 118 urteko gure ibilbidean, baina batez ere azkenaldian, ETA sortu zenetik eta ETA ekintza terrorista bortitza egiten hasi zenetik, zer jarrera izan duen Euzko Alderdi Jeltzaleak, eta, terrorismoaren biktimei dagokienez, zer dagoen idatzita Euzko Alderdi Jeltzalearen lantalde guztietan eta "Elkarbizitzarako bake bidea" dokumentuan. Irakur ezazu berriro, ea zu zeu ados egongo zinatekeen hor ageri diren printzipio demokratiko eta etikoei buruzko gauza batzuekin. Iruditzen zait oso zalantzagarria izango litzatekeela zuk duzun jarrera behin eta berriz planteatzen dituzun gauza batzuen aurrean. Maneiro jauna, jarraipena eta gure jarduna hobetzea aipatu dizkizut. Ekintza objektiboak aipatu dizkizut; bost ekintza objektibo aipatu ditut. Objektiboak. Bost ekintza horiek keinuak ere badira. Jarraian, gauzatzear dauden proiektuak aurkeztuko ditut, eta, martxan jarri orduko, "keinuak" izango dira –komatxoen artean–. Datozen hilabeteetarako aurreikusitako ekintza berrien artean, aipagarriak dira diseinu-fasean dauden eta laster gauzatuko diren bi ekimen. Bata, biktima bakoitzarekin banaka hitz egiteko programa bat, haiei entzuteko eta haien eskaerei hobeto erantzuteko. Hel- burua da biktimekiko lankidetza pertsonalean sakontzea eta giza harremanei dagokienez dituzten eskaerei arreta hobea ematea. Bestea, elkarrizketa-taldeak martxan jarriz biktimek memoria-prozesuetan eta elkarbizitza eraikitzeko prozesuetan zuzenean parte hartzeko ekimenen programa bat. Hurbileko konpromiso, egitate eta proiektu horietan guztietan, Bake eta Bizikidetzarako Idazkaritza Nagusiaren eta haren Biktimen eta Giza Eskubideen Zuzendaritzaren lana dago. Esan dezagun orain zeri deitzen diozun zuk keinu, Maneiro jauna. Errazena eta arrisku txikienekoa keinu bat egitea da. Bai, zuk Urkijo jaunaren hitzak aipatu dituzu, alegia, Urkijok planteatzen zuela Urkulluren Jaurlaritzari keinu bat falta izan zaiola. Nire ustez, Urkijo jauna Urkulluren Jaurlaritzako kide zen. Beraz, keinuez ari naiz. Batzuetan, galerian agertzeko egiten dira, ondo geratzeko. Biktima askok esan digute ez daudela ados keinuen politikarekin, Maneiro jauna. Biktima askok. Biktimez hitz egiten duzunean, eskatuko nizuke zehaztu dezazula zer biktimaz ari zaren; izan ere, biktimez oro har hitz egitea oso arriskutsua eta delikatua iruditzen zait. Guk, dena den, ez dugu nahi keinuak aurrea hartzea konpromisoei, ekintzei eta proiektuei. Nahi dugu keinua haien ondorioa izatea. Eusko Jaurlaritzak jarraipena eman dio niretzat behintzat keinu bat baino askoz gehiago den zerbaiti. Memoriaren Egunaz ari naiz. Parte hartu dut, eta gure taldeak beti hartu du parte Memoriaren Egunean. Oso adostasun zabal batekin bat eginez hartu dugu parte. Aurten ere ospatu dugu Memoriaren Eguna, baina aurten, Maneiro jauna, zuk ez duzu parte hartu nahi izan keinu horretan. Zuk ez duzu parte hartu nahi izan terrorismoa jasan duten biktima guztiak gogoratzen dituen keinu horretan. Egitate horrek gogoeta bat merezi du; izan ere, objektiboki hobeto gauden honetan, gizarteak lasaitua hartu duen honetan eta elkarbizitzazko etorkizun berri bati begiratzen dion honetan, orain badirudi batzuentzat, hala nola zuretzat, oztopoak, ukoak eta arazoak pilatzeko garaia dela. Ulertzen dut oposizioaren lana izatea Jaurlaritza ahultzea, uler dezaket edozein gai erabiltzea helburu horrekin; baina, aldiz, asko kostatzen zait onartzea oraindik ere biktimak erabiltzen direla eraso-argudio gisa. Jarrera horrekin ez nagoenez ados, eta ez dudanez etsitzen, hitzaldi honetaz baliatu nahi dut eskaera bat errepikatzeko: elkarrizketa bat ireki nahi nuke eguneroko ika-mikatik urrun dagoen esparru konstruktibo batean; talde guztiei eskatu nahi nieke lagundu dezatela elkarrizketaren eta gogoeta partekatuaren esparru bat sortzen. Hitz egin dezagun serio konpromisoez, ekintzez, proiektuez, baita keinuez ere. Elkarrekin erabaki ditzakegu; denonak izan daitezke. Gure esku dugu Legebiltzar honetako Bake eta Bizikidetza Lantaldea. Has gaitezen lanean serio, zorroztasunez eta bizikidetzari beste aukera bat emateko denok bat eginez, euskal gizarteak arduradun politiko instituzional guztioi eskatzen digun bezala, Maneiro jauna. Berriro diot: uste dut denon artean egin genezakeen keinurik onena dela zuk terrorismoaren biktimen ohorez egin zenezakeena, hots, Bake eta Bizikidetzaren legebiltzar-lantaldean parte hartzea, non gai horiek jorratuko baititugu diskrezio osoz eta asmo konstruktiboarekin. Zergatik ez duzu parte hartzen? Parte hartzeko gonbita egiten dizut, Maneiro jauna. Ni prest nago. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4308 |
10 | 78 | 11.04.2014 | ARRONDO ALDASORO | EH Bildu | Interpelazioa, Laura Mintegi Lakarra EH Bildu taldeko legebiltzarkideak lehendakariari egina, langabezia-tasa jasanezinak jaisteari buruz | Eskerrik asko. Egun on guztioi. Gu ere, lehendakari jauna, gu ere kezkatuta gaude. Kezkatuta gaude enpleguaz eta pobreziaz etengabe ezagutzen ari garen datuak eta estatistikak benetan larriak direlako eta, batez ere, kezkatuta gaude ikusten dugulako Jaurlaritza ez dela gai krisi ekonomikoaren ondorioei aurre egiteko eta ezta arintzeko ere. Egiten ari zareten politiken ondorioz, langabezia eta pobrezia handitzen doaz. Gaur goizean hemen bertan aipatu da. Datuak oso argiak dira, batzuk esan dira, nik beste batzuk aipatuko ditut. Esan da Araban, Bizkaian eta Gipuzkoan, 178.000 langabetu daudela. Hauetatik, erdia baino gehiago emakumeak dira. Urkullu jauna, zu iritsi zinenetik Lehendakaritzara, 11.000 pertsona gehiago daude langabezian. Martxoan, nahiz eta gaur berriz zuk errepikatu egoera hobetzen ari dela, martxoan otsailean baino 2.100 pertsona gehiago daude lanik gabe. Uste dut hauek ez dutela oso ondo ulertuko nola goazen hobetzen, langabezian pertsona gehiago daudenean hilabetetik hilabetera. Europa mailan ia parekorik ez duten datuak dira hauek, soilik Grezian, Espainian eta Kroazian gainditzen dira. Txipreren parekoak dira gure datuak. Langabeziarekin batera, pobrezia ere handitzen ari da etengabe. 435.000 pertsona inguru dira pobrezia-egoeran daudenak. Jateko arazo larriak dituztenak ere nabarmen igo dira azken hilabeteetan. Esan da ere 74.000 pertsonek diru-sarrerak bermatzeko errenta kobratzen dute, ia 7.000 bizikidetza unitate gehiago 2003ko urtarriletik hona. Hori da gure ikuspuntutik kaleko errealitate gordina, benetakoa. Eta ez, Urkullu jauna, zuk behin eta berriro margotzen duzun irudi idilikoa. 16 hilabete daramazkizu Jaurlaritzako buru izaten eta langabezia igo egin da eta igotzen jarraitzen du. Eta errealitate gogor eta larri horren aurrean, zer egin du, zer egiten ari da Jaurlaritza? Ba gure ikuspuntutik, gehienetan propaganda. Gaur ere hemen, aurreko gai honi buruz hitz egin duzunean, berriro ere egin duzuna. Beste batzuk baino hobeto gaude, gainera beti Espainiarekin konparatuz. Datuak eta datuak eman, baina hemen egia dena da langabezia gora doala etengabe, hilabetetik hilabetera pertsona gehiago daudela egoera txarragoan. Orain urtebete Jaurlaritzak Enplegu Plana aurkeztu zuen, 13.000 lanpostu sortuko zituela agindu zenuten. Urtebete igaro ondoren, langabezia-tasa gora doa. Non daude 13.000 lanpostu haiek? Duela gutxi beste aurkezpen ponposoan esan diguzue 32.000 lanpostu sortuko direla 2016 bitartean, baina, hala ere, bitartean langabezia gora doa. Enplegu-planekin gertatzen ari dena ez da batere sinesgarria. Lehen aipatu da hainbat udalek eta udalek momentu honetan duten kexa: agindutako dirua, horietako plan batzuk martxan ipintzeko, ere ez dute jaso. Gainera, plan hauek aurrekoaren ebaluazioa egin gabe iragartzen dira, eragile sozialen eta sindikatuen parte-hartzerik gabe. Sortzen den enplegu apurra prekarioa da, baldintza laboralak eskasak baina eskasagoak dira. Atzo bertan minijobs fenomenoaren inguruan datu interesgarriak agertzen ziren, gure herrian ere nola egunetik egunera hau, kontratu mota hauek, bizitzeko ez dutenak ematen ere, areagotzen ari diren. Are gehiago, emakumeak nagusiki lan egiten duten esparruan, sektore publikoan, enplegua suntsitzen jarraitzen duzue. Atzo bertan Administrazio publikorako enplegu-plan bat egiteko konpromisoa hartu zuen hemen Jaurlaritza sostengatzen duen alderdiak. Enplegua suntsitzen ari zarete, momentu honetan ere bai zerbitzu publikoetan. Ez zaudete prest egindako murrizketak alboratzeko, baina esaten duzue enpleguplan bat egin behar duzuela. Ez da egia. Gezurretan zabiltzate. Oso erraza duzue zerbitzu publikoetan enplegua sortzen hasteko, deuseztatutakoa errekuperatzen hasteko. Ez da plan marabilloso gehiegirik behar. Enplegu-planaren ondoren beste plan batzuk joan zara azken hilabeteetan iragartzen, zerbait egiten ari zaretela azaltzeko, benetan ezer ez egiteko. Komunikazio-plana hori bai duzue! Horrek funtzionatzen du. Nazioartekotze plana, turismo-plana, industria-plana… iragarri dituzue. Gauzak, esan dudan bezala, iragarri bai iragartzen dituzue, baina askotan propaganda-kutsu handiarekin, itxura egiteko, eta gehienetan gainera, egoera honetara ekarri gaituzten politikak errepikatzeko, berberak egiteko. Eta propagandarekin jarraituz, astelehenean bertan diru-sarrerak bermatzeko errentaren inguruko panegirikoa egin zenuen. Eta panegirikoa diot, ez zenuelako inolaz ere azaldu nola zuen Gobernuak uko egin dion murrizketak bertan behera uzteari eta horren ondorioz gero eta jende gehiago babes-sistematik kanpo geratzen ari den. Eta ez zenuen ere aipatu nola aurreko Gobernuak egindako murrizketa, % 7koa, zuk zeuk, zure Gobernuak momentu honetan mantentzen duen. Lehendakari jauna, langabezia eta pobrezia ez dira fenomeno meteorologiakoak. Ez da haizea, ez da elurra, ez da euria. Arduradun zehatzak dituzte, izenabizenekin. Langabezia- eta pobrezia-tasak igotzea ez da kasualitatea, politika okerren ondorio zuzena da. Jaurlaritzaren, lehendakariaren, enplegu-planen porrotaren isla da, gure ikuspuntutik, eta gauza bera esan dute Legebiltzarreko Enplegu eta Gizarte Politiketako Batzordean egondako bost sindikatuek aho batez. Propagandak ez ditu ez lanpostuak ez progresua sortzen. Jaurlaritzak gainera defizit-muga nola edo hala betetzea jarri du helburu, eta horretarako erabiltzen den errezeta austeritatearena da, Europa osoan politika horiek krisi soziala eta ekonomikoa larriagotzen ari direla diotenak gero eta gehiago direnean. Austeritatearen izenean, Jaurlaritzak gastu eta inbertsio publikoa murriztu du: 1.000 milioi euro gutxiago azken bi urteotan, 1.000 milioi gutxiago gizartepolitikak, enplegu-politikak, zerbitzu publikoak, gure ekoizpen-eredu edo sare industriala elikatzeko. Horrela, ez da harritzekoa hazkunde negatiboa izatea. Hori bai, bitartean Jaurlaritzako bozeramailea den Erkoreka jauna harro agertzen da Espainiak eman zigun defizit-muga osoa agortu ez zelako 2013an eta kutxan 75 milioi euro gordetzea lortu duzuelako. Bitartean, pobrezian eta langabezian eta diru-sarrerak bermatzeko errentarik ere gabe milaka pertsona mantentzen dituzuen bitartean. Gure ikuspuntutik, hau ez da bidea. Jaurlaritzaren enplegu-planek, lanpostuak sortu ordez, lan prekaritatea eta langabezia handitzera eramaten gaituzte. Eta guk lehendakariari behin baino gehiagotan eskatu diogu –eta gaur ere eskatzen diogu– nolabait politika ekonomikoak errotik aldatzea, propaganda hutsa egitetik jarduera benetan eraginkorrak bultzatzera pasa zaitezela. Onartezina da enplegu-planak aurkeztea eta langabezia gora joatea eta prekarietatea handitzea. Guk behin eta berriro esan dizugu nondik abiatuko ginatekeen, zer pausu eman behar liratekeen gure ikuspuntutik beste politika batzuk abian ipintzeko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4309 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Interpelazioa, Laura Mintegi Lakarra EH Bildu taldeko legebiltzarkideak lehendakariari egina, langabezia-tasa jasanezinak jaisteari buruz | Eskerrik asko, legebiltzarburu anderea. Arrondo andrea, ai, benetan propaganda egin ahal izango bagenu! Benetan egin ahal izango bagenu! Aurrekonturik izango bagenu horretarako! Egia da, nolanahi ere, Arrondo andrea, martxoan langabezia-tasa igo egin dela. Egia da, ez dut ukatu, onartu egin dut eta aurreko bi galderetan gai horren inguruan gure ikuspegia eta zeregina agertu ditut dagoeneko. Gauza bat onartu beharko didazu, hilabete batzuetan langabezia igo egin da eta beste batzuetan jaitsi egin da, Arrondo anderea. Azkeneko sei hilabeteetan, hiru aldiz jaitsi da eta hiru aldiz igo egin da. Onartu beharko didazu hilabete batzuetan kontu-eske etortzen zaretela eta beste batzuetan ez. Nik ere gauza bat onartuko dizut: koherentzia onartzen dizut. Langabezia igo egiten denean, errua Gobernuarena da. Eta jaisten denean ere, Gobernuak errudun izaten jarraitzen du. Koherenteak zarete, Arrondo anderea, gauzak ondo eta gauzak gaizki, zuentzako Gobernuak beti dena gaizki egiten du. Gure mezua beti berdina izan da. Gobernuari dagokio lan-aukera berriak sustatzeko baldintzak hobetzea eta erraztea; Gobernuari dagokio estrategia bat onartzea eta abian jartzea susperraldi ekonomikoaren eta enpleguaren aldeko konpromisoa gauzatzeko. Hori egin dugu eta hori egiten jarraituko dugu. Gobernuak politika ekonomiko berri bat proposatu eta onartu egin du. Politika ekonomikoa berria da, baina euskal ereduari jarraipena ematen dio. Eta bistan da, nahiz eta zuk edo zuek ez aitortu, eredu horrek funtzionatu egin duela, eredu horrek emaitza onak ekarri dizkiola herri honen ekonomiari. Eta orain zure buruari galdera bat egitea proposatzen dizut: zein izan da zuen ekarpena azken hamarkada hauetan euskal ekonomia sustatzeko eta bultzatzeko? Egiozue galdera hori zuen buruari. Arrondo andrea, Jaurlaritzak onartu egin du bere erantzukizuna. Zein da erantzukizuna? Baldintzak jarri behar ditugu, neurriak planteatu behar ditugu, eta ekonomia suspertzen laguntzeko eta enplegua bultzatzeko behar diren plan estrategikoak martxan jarri behar ditugu. Baina, hori esanda, argi eta garbi esango dizut, halaber, enplegua ez dela sortzen dekretu bidez, ez Euskadin, ez Europan, ez munduko ezein herrialdetan, Arrondo andrea. Hori badakizu zuk, badakit nik, eta badakite Euskadiko herritar guztiek. Bagenekien –eta hala adierazi dugu argi eta garbi, eta hala errepikatu dut aurreko galderetan– 2013. eta 2014. urteak duela bost urtetik jasaten ari garen krisi ekonomikoaren urterik gogorrenak izango zirela. Ez dugu ezkutatu; ez dugu iruzurrik egin. Aurreikuspen ekonomikoetan hasiak dira itxaropen-sintomak igartzen, baina denbora beharko da sintoma horiek lan-merkatuan ikusi ahal izateko. Esan egiten dut, Arrondo andrea. Eta hori da errealitatearen printzipioa, politikagintzaren errealitatearen printzipioa, buru naizen Jaurlaritza honena behintzat. Hori da gure enpresek eta euskal langileek egunez egun bizi duten errealitate gordina. Gure ekonomia ez bada lehiakorra, ez badugu enpresa berririk sortzen, ez badugu nazioarteratzea sustatzen, ez badiogu berrikuntzari laguntzen, ez baditugu gure industriak indartzen –horiek programak edo propaganda direla esaten duzu–, eta ez bagara gai elkarrekin ahalegina egiteko denon artean lan-giroa eta elkarrizketa soziala susta ditzagun, ziurrenik, eta zoritxarrez, Legebiltzarreko eztabaida eta interpelazio guztiak alferrikakoak izango dira. Jaurlaritza honek hartu dituen neurriez galdetu didazu. Bada, hain justu, gobernu batek gure ekonomia suspertzen laguntzeko eta jasaten ari garen langabezia-tasa altua arintzeko martxan jarri behar dituen eta hartu behar dituen ekimen horiek guztiak ari gara martxan jartzen. Neurri asko hartu ditugu, Arrondo andrea, aipatutako arlo guztietan. Aurreneko 100 egunak bete aurretik, aurreneko enplegu-plan bat onartu genuen. Plan hori 2013. urtean zehar garatu da eta guztira 245 milioi euro inbertitu ditugu enplegua sustatzeko eta bultzatzeko. Plan honek jarraipena izan du, lehenengo urteko irailean esparru-programa onartu genuen erakundeen arteko adostasun zabal baten bitartez. Gure konpromisoa bete egin dugu, eta urtarrilaren 28an Gobernuak enplegua eta ekonomia suspertzeko esparru-programa onartu zuen. Onartu eta datozen hiru urteetan 6.475 milioi euroko inbertsioa egin du. Gobernuak, Arrondo andrea, estrategia bat dauka. Ez dizut eskatzen estrategia hori ontzat ematea, baina bai, ordea, existitzen dela onartzea. Nik langabezia-tasak altuak direla onartzen dudan bezala eta, tamalez, gainera, onartzen dudan bezala. Dena den, ez naiz sartuko tasa- edo zifra-liskar batetan zuk zure galderarekin egin duzun bezala. Zuen interpelazioa irakurri eta gauza bat esan behar dizut: zaila da hainbeste kontraesan bildu dezakeen dokumentu bat aurkitzea, zaila. Hasieratik hasiko naiz, kakotxa artean esanda, zuen interpelazioaren zioan esaten den bezala: "Langabezia igo egin da eta kontratu berriak aldi baterakoak dira". Ez duzu onartu nahi, baina zuk esan duzu eta egia da, kontratazio berriak egiten ari direla. Kontratazioak gora egin duelako Euskadin. Bigarrena. "Gure babes-sistema murrizketak pairatzen ari da", eta era berean zera diozu: "diru-sarrerak bermatzeko errentak inoizko kopururik altuena dauka". Biak batera ezinezkoa da, Arrondo andrea, baina arrazoia duzu, diru-sarrerak bermatzeko errenta inoizko altuena da Euskadin. Por tanto, al menos en esos dos ámbitos, no vamos a la deriva. "Ekonomia noraezean dabil eta, era berean, esportazioa eta turismoak eman dezakeenaren zain". Bi arlo horietan beraz, eta gutxienez, ez gaude noraezean. Eta bi arlo horiek ez dira nolanahikoak, garrantzitsuak dira eta emaitza onak ematen ari dira. Laugarrena, defizit muga zintzo betetzea kritikatzen duzue eta nire galdera da: Non dago arazoa? Non dago arazoa? Eta beste galdera bat: Muga hori betetzea kritikatzen baduzue, zergatik bete duzue kudeatzen duzuen instituzioetan? Bosgarrena. Barne-produktu gordineko hazkunde negatiboa aipatzen duzu. Gaurkotu, Arrondo andrea, hazkunde negatibo hori duela bederatzi hilabete bukatu zen. Duela bederatzi hilabete. Eta azkena, oso osorik irakurriko dut: "Duela gutxi, Troikaren ordezkarien aurrean kontrakoa adierazi zuen arren, Urkullu lehendakaria alfonbra gorria jartzen ari da eurek markatutako politikei". Bata ala bestea, Arrondo andrea, biak batera ezinezkoa da. Zuek gauza bat uste zenuten eta kontrakoa gertatu zenez, galdu egin zineten. Hori bai, zuen diskurtsoa idatzita zegoenez eta entzuten ez duzuenez, ez duzue nahi aldatu. Segi, beraz, temati, zuen kontraesanekin. Hori bai, demagogiarik gabe. Esan didazu Jaurlaritzak ez duela estrategiarik, noraezean dabilela zulotik ateratzeko… Zuk esan didazu asko kostatzen dela planteamendu jakin batzuk onartzea, erretorikaren esparruan izan arren, baina zu ordezkari zaren indar politikoak, bere oposizio-zereginetan, ez du krisiaren aurkako proiekturik aurkeztu, zuk kontrakoa esaten baduzu ere. Gainera, harro agertu da publikoki halakorik ez izateaz eta beharrezkoa ez izateaz Gipuzkoan duzuen gobernu-erantzukizunean. Euzko Alderdi Jeltzaleak sartu behar izan ditu krisiaren aurka borrokatzeko planak, Gipuzkoako aurrekontuei laguntza emanez. Beraz, utz iezadazu esaten Jaurlaritza honek baduela proiektua ekonomia suspertzeko; gobernuprograma bat duela, martxan dauden 625 ekimen baino gehiagorekin; Jaurlaritza honek esparru-programa bat onartu duela ekonomia suspertzeko eta enplegurako, 6.475 milioi euro baino gehiagorekin; Jaurlaritza honek enplegu-plan bat aurkeztu duela, 775 milioi eurokoa; Jaurlaritza honek nazioarteratzeestrategia bat onartu berri duela, gure lehiakortasuna eta, azken batean, enplegua hobetzeko; Jaurlaritza honek indartu egin duela berrikuntzaren aldeko apustua; Jaurlaritza honek industrializazio-plan bat onartuko duela apiril honetan bertan, 2.000 milioi euro baino gehiagoko abalekin eta industriari laguntzeko programekin; Jaurlaritza honek akordio bat sinatu duela elkarrekiko berme-baltzuekin eta finantzaerakundeekin enpresa txiki eta ertainei 600 milioiko abalak eta maileguak emateko. Por tanto, señora Arrondo, puedo reconocer que el crecimiento todavía va lento. Beraz, Arrondo andrea, onartu dezaket hazkundea oraindik poliki doala. Onartu dezaket emaitzak oraindik txikiak direla esatea, onartu dezaket langabetasak dugun arazorik larriena direla. Arazoa onartzen dut, baina onartu beharko didazu Gobernua programa ekonomiko bat garatzen ari dela. Gehiago edo gutxiago gustatuko zaigu, hobeagoa edo txarragoa izango da, baina programa ekonomiko bat dugu, publikoa da eta ezaguna. Eta honen aurrean, non dago zuen aukera? Non irakurri dezaket? Zer egiten ari zarete? Edo zer egin duzue errotikako aldaketa gauzatzeko? Zuen programa ezaguna da, Arrondo andrea: kritika eta demagogia. Eredu ekonomiko sendo bat aurkezten duzuen egunean, kontrastea egiteko aukera izango dut. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4310 |
10 | 78 | 11.04.2014 | ARRONDO ALDASORO | EH Bildu | Interpelazioa, Laura Mintegi Lakarra EH Bildu taldeko legebiltzarkideak lehendakariari egina, langabezia-tasa jasanezinak jaisteari buruz | Ereduak funtzionatzen duela diozu. Errealitatera begiratzen baldin badugu, hori ez dugu ikusten, Urkullu jauna. Sentitzen dut baina ez dugu ikusten. Langabezia eta pobrezia. Ez da bakarrik azken hilabeteko datua, eta azken hilabetean gora egin duela edo gaizki joan dela, ez. Da azken hilabete askoko datuak, ibilbidea, ondorioa, errealitatea. Beraz, ez dakit ereduak ondo funtzionatzen duela diozunean, zertaz ari zaren. Kalean, errealitatean bizi denari buruz, ez behintzat. Izango da beste maila batekoa zure hausnarketa. Aipatu duzu kontraesanaz beteta gaudela, langabezia-datuak aipatzen ditugula eta kontratazio berriak beste alde batetik. Baina jende gehiago gelditzen da langabezian kontratu berriak baino. Eta gainera, ez bakarrik hori, kontratu berri horiek aldi batekoak, prekarioak, baldintzarik gabekoak, soldata txikikoak dira gehienetan. Beraz, prekarizatzen ari gara enplegua. Ez dakit krisitik aterako garen edo noiz aterako garen. Baina nola aterako garen ere oso inportantea izan beharko litzateke lehendakariarentzat. Guretzat behintzat bada. Diru-sarrerak bermatzeko errenta. Bai, 64.000 pertsona daude hori kobratzen dutenak, baina 5.000 uzten ari zarete kanpoan murrizketen ondorioz. Hazkundea aipatu duzu. Agian okertuta nago: nik ditudan datuen arabera, 2013. urtean, Eustaten arabera, hazkunde negatiboa izan zen, % -1,2, eta INEren arabera, -1,9. Hori da nik behintzat ezagutzen ditudan datuak. Zer egin dugun edo zer egin beharko zen. Askotan esan dugu. Lehendabizi, enplegu publikoa sustatu. Ha dicho "No se crea empleo por decreto". Gaur egun, enplegua suntsitu egiten da dekretuz Herri Administrazioan. Sor daiteke enplegua dekretuz, Herri Administrazioan horretarako borondaterik izanez gero. Banatu daiteke enplegua, negozia daiteke alde sozialarekin soldatak hobetzeko, baztertu daitezke murrizketa-politikak, areagotu daitezke gizarte honetan bizi direnei estaldura emango dieten neurriak. Hori ere, guzti horrek zerikusia dauka ekonomiarekin. Zerikusia dauka berpizkuntza ekonomikoarekin. Eta hau ez da EH Bilduk bakarrik esaten duena. Hau beste askok eta askok esaten dute. Horien artean, unibertsitateko aditu eta irakasle askok sinatutako manifestu bat ere irakurtzea gomendatuko nizuke. Zer egiten dugu? Denbora laburra daukat baina hiru datu emango dizkizut agian zerbaitetarako baliogarriak izan daitezkeelako. Gipuzkoa aipatzen da behin eta berriro. Gipuzkoan hiru urrats garrantzitsu ematen ari gara gauzak beste modu batean eta gure ikuspuntutik, ikuspuntu apaletik, hobeto egiteko. Bat, lan-baldintzak hobetzeko neurriak hartzen ari gara. Orain dela egun gutxi ia 1.500.000 euro bideratu dira egoitzetako langileen soldatak hobetzeko, mantentzeko eta enplegu hori mantentzeko. Lehengo urtetik datorren gatazka bat, adostu zena sindikatuekin. Administraziotik bultzatutako irtenbide bat bilatu zen, eta milaka, kasu honetan 4.000 eta ez dakit 2.000 pertsona ari dira lanean, eta gainera kontutan izanda % 97 emakumezkoak direla. Hori da egiten ari garen gauza bat. Nolabait bitartekaritza egitea langileen alde soldatak mantentzeko eta noski, ondorioz, kontsumoa ere areagotzeko. Bigarrena. Eta gizarte klausulez ere hitz egin dezakegu, Gipuzkoan egiten ari garena. Gipuzkoan egiten ari gara ere, Gobernuak ez duena egiten bete. 1.400 pertsonei diru-sarrera bermatu Gobernuak ez diolako bermatzen. Eta Gipuzkoan martxan ipini dugu 100 enpresa salbatzeko egitasmo zehatz bat diru zehatz batekin eskualdetik abiatuta aurrera egiteko. Hori dena egiten ari gara eta prest gaude ikuspuntu horretatik lanean jarraitzeko. Eta troikari eta enpresaburuei entzun beharrean, bada garaia gizarte-eragileei ere gehiago entzuteko. Propagandak ez du lanposturik sortzen, lehen ere esan dut, propaganda baino gehiago beharko da langabezia-datuak besteen norabide batean ipintzeko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4311 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Interpelazioa, Laura Mintegi Lakarra EH Bildu taldeko legebiltzarkideak lehendakariari egina, langabezia-tasa jasanezinak jaisteari buruz | Eskerrik asko, legebiltzarburu andrea. Esango didazu, Arrondo andrea, Gipuzkoako lurraldean dekretuz sortutako lan-tasa zein den, dekretuz sortutako lana, enplegua, zenbatekoa den. Iazkoaren arabera, zero. Iazkoan, dekretuz, zero. Gobernuaren neurriek ez dutela emaitzarik eskaini esaten duzu. Gobernuaren eginkizunek ez dutela ezertarako balio diozu. Zure iritzia da, betikoa. Ez da berria eta beti bezala, hitzak dira, daturik gabeko iritzia. Gobernuak, gardentasun osoz bere eginkizunaren emaitzak eskaintzen ditu. Gure gobernu-programa ezaguna da eta garapenari buruzko informazioa publi- koa da. Gobernuaren Enplegu Planak emaitzak eskaini ditu eta positiboak izan dira, hala aitortu nahi izan arren edo ez, Arrondo andrea. Agindu genituen neurriak martxan jarri ditugu. Inbertsioak egin ditugu. Laguntzak eskaini eta adostasunak sinatu. Neurri horiek gabe, egoera askoz negatiboa izango litzateke. Zu gaur hilabete bateko datuekin etorri zara lehen, baina nik urte osoko datuak emango dizkizut. Euskadin, 2012. urtean 169.078 zeuden langabezian, Lanbiden izena emanda. Lehengo urteko bukaeran, 2013an, 167.374 pertsona ziren, aurreko urtearekin alderatuz gutxiago. Gutxiago dira, beraz, eta onartu beharko duzu Gobernuaren Enplegu Planak nolabaiteko eragina izan duela emaitza horretan. Esan duzu neurriek ez dutela eraginik, promesak ez direla bete, Jaurlaritzak ez duela ezer egiten… Nik datuekin erantzuten dizut, Arrondo andrea. Uste osoa dut ezen, Jaurlaritzaren Enplegu Planak aurreikusten dituen programak eta inbertsioak egin izan ez balira, gauzak askoz okerragoak izango zirela, zoritxarrez. 2013. urtearen bukaeran 2012. urtearen bukaeran baino pertsona gutxiago baldin bazeuden Lanbiden izena emanda, neurriak hartu ditugulako da. Gure langabezia-tasa Espainiakoaren erdia baldin bada –utz iezadazu alderaketa hori egiten, Arrondo andrea–, ekaitza pasatu zain besoak gurutzatuta ez gaudelako da, besteak beste. Lanari ekin diogu, eta arazoei aurre egin diegu, eta datuekin erakutsiko dizut. Datu hauek Legebiltzarrera bidali dira, eta, hortaz, zuk ere ezagutzen dituzu, Arrondo andrea. Martxoaren 13an Legebiltzarrera bidalitako txostenaren arabera –sailburuak berak agerraldia egitea ere eskatu zen–, 2013. urtean 245 milioi euro inbertitu dira enpleguaren aldeko txoke-programetan bakarrik. Inbertsio publiko horiek sei ekintza-ildo nagusitan bildu dira: enpresa txiki eta ertainak sustatzea, ekintzailetza, gazteen enplegua, enplegurako prestakuntza, elkartasunerako eta enplegu inklusiborako programak, eta etxebizitzak eta beste azpiegitura publiko batzuk birgaitzeko programak. 245 milioi euroko inbertsio publiko horri esker, eta eragindako inbertsio pribatuari esker –beste 487 milioi euro–, 11.000 lanpostu sortu ahal izan dira, Arrondo andrea (11.000 lanpostu). 46.000 lanposturi eutsi ahal izan zaie, batez ere enpresa txiki eta ertainetan (46.000 lanposturi). 108.000 lagunen enplegagarritasuna hobetu ahal izan da sustapen-, gaitze- eta prestakuntza-programei esker; programa horiek gazteen artean eta bazterkeria-arriskuan daudenen artean garatu dira bereziki. Beraz, Arrondo andrea, hau da egin duguna eta hauek dira emaitzak. Badakit ez dela nahikoa. Legebiltzar honetan aurkeztu egin dira, eta zure esku dauden arren, horregatik ari gara neurri berriak proposatzen eta hartzen. Datozen hilabeteetan enplegurako toki- eta eskualde-planak garatuko ditugu udaletxeekin batera, tokiko ekonomiaren garapena bermatzeko. Datozen hilabeteetan, enplegurako prestakuntzak kontratatzeko konpromisoarekin programa zabalduko dugu. Baita ere gazteei zuzendutako prestakuntza praktikorako programak kanpoko euskal enpresetan lana egiteko. Ez gaude pozik, baina ekinean jarraituko dugu, eta tematuta jarraituko dugu. 252 milioi inbertituko ditugu; enplegua sustatzeko toki-ekintzak onartuko ditugu udalekin lankidetzan; langabeak prestatzeko programak onartuko ditugu, kontratazio-konpromisoa dutenak; kanpoan dauden euskal enpresetan langabe gazteak kontratatzeko programak onartuko ditugu. Eta enplegu-zentro bereziei eta gizarteratze-enpresei laguntzak emateko deialdia onartuko dugu. Horiek dira datuak, horiek dira emaitzak, eta horiek dira ekimenak. Ez gaude ondo –onartzen dizut–, baina uste osoa dut neurri horiek hartu izan ez bagenitu askoz okerrago egongo ginela. Muchas gracias. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4312 |
10 | 78 | 11.04.2014 | SÉMPER PASCUAL | PV-ETP | Interpelazioa, Borja Sémper Pascual Euskal Talde Popularreko legebiltzarkideak lehendakariari egina, Donostiako kultur hiriburutzako proiektuaren egungo egoera larriari buruz | Gracias, señora presidenta. Buenos días a todos; lehendakari jauna, sailburuok, sailburu andrea. Asko hitz egin dugu... –beno, ez asko, baina hitz egin izan dugu– Ganbera honetan Donostiako 2016rako Kultur Hiriburutzari buruz, baina azken gertaerak ikusirik, beharrezkoa eta egokia da interpelazio hau egitea, eta, hain zuzen ere, horrexegatik aurkeztu da, noski, berriz gauza berak esaten ibiltzeko asmorik gabe. Dakizuen moduan, Europako kultura-hiriburu izendatutako hiriek aukera hori baliatu ohi dute –horixe egiten dute gehienek– kultura-garapenerako proiektu estrategiko iraunkorrak martxan jartzeko, horien bidez kohesio soziala bultzatzeko eta, aldi berean, garrantzitsua den beste gauza bat, europar kontzien- tzia, sustatzeko. Hain zuzen ere, Europako Batasunak sari horiek emanez lortu nahi duen helburuetako bat da Europako kulturen aberastasuna, kultura-aniztasuna eta ezaugarri komunak azpimarratzea, Europako herritarren arteko ezagutza sustatzea eta europar komunitatearen kide izateko kontzientzia bultzatzea. Hori gogorarazi nahi dut, bai baitu garrantzia orain egingo dudan iruzkinean. Alegia, kulturaren, sormenaren eta kulturara ere aplikaturiko berrikuntzaren bidez, eraldaketari, modernizazioari, elkarbizitzari, hezkuntzari eta abarri buruzko erronka handiei heltzea...; hizki larriz idatzi beharreko hitzak dira, gure lurrean ere beharrezkoak direnak; ziur horretan bat gatozela denok. Hortaz, Donostia 2016ko Europako kulturahiriburu izendatu ondoren, kulturaren eta sormenaren bidez hobetzeko aukera daukagu aurrean. Halaber –hori ere esan behar da–, izaera ekonomikoko aukera bat da, garapenerako aukera, Europaren eta munduaren aurreko erakustokia, hainbeste azpimarratzen ditugun euskal ezaugarriak –profesionaltasuna, gaitasuna eta egiten jakitea– erakusteko aukera. Eta, hori esanda, galdera hau egin behar diogu orain geure buruari: Hori lortzen ari gara? Gai izaten ari gara erakusteko euskaldunok gauzak egiteko gaitasuna dugula, proiektuak aurrera eramateko profesionaltasuna dugula, haien artean kultura-hiriburutzarena? Donostia 2016 proiektua gai izaten ari da hori guztia transmititzeko eta erakusteko? Europar Batasunak aitortzen eta bilatzen dituen helburuak eta Euskadiren –euskaldunen– onena erakusteko helburu hori, horrelako aukera paregabe baten bidez, zeinaren bidez, bistan denez, Donostiak eta donostiarrek etekina atera beharko bailukete, baina euskaldun guztiek ere etekina atera beharko bailukete. Eta Eusko Jaurlaritza funtsezko alderdia da erronka hori lortzeko. Funtsezko alderdia da proiektu hau garatzeko. Hasiera-hasieratik, patronatu bat sortu zen: Donostiako Udalak hiru kide ditu, Gipuzkoako Foru Aldundiak bi eta Eusko Jaurlaritzak beste bi. 2013ko otsailean, Kultura Ministerioaren ordezkari bat ere patronatuko kide egin zen. Gauza da, jaun-andreok, gauzak ez doazela ondo. Beste modu batera esanda, gauzak ezin okerrago egiten ari dira. Proiektua erabateko noraezean ari dira kudeatzen, eta gaur egun, gaur egun, 2016rako ia urte eta erdi falta dela, ez dago kulturaproiekturik. 2013ko ekainaren 17an –ez da denbora gutxi pasatu ordutik– Europako Batzordearen komite ebaluatzaile bat, inolako nahitasun politikorik gabeko jendea –hori ere ez litzateke txarra izango, baina, kasu honetan, ez zuten– Donostia bisitatzera joan ziren, lanak nola zihoazen jakiteko, eta txosten bat egin zuten. Zer esan zuten 2013ko ekainean? Bada, esan zuten gidaritza-falta nabaria zegoela proiektuaren gobernantzan eta proiektuaren hainbat kudeaketamailatan. Esan zuten atzerapen handia zegoela aurreikusitako egutegiarekin alderatuta. Esan zuten egonkortasuna falta zela, eta, beraz, egonkortasuna eskatu zuten proiektuaren kudeaketa-taldean. Eta tamaina horretako nazioarteko programak zuzentzeko esperientzia egiaztatua duen norbait kontratatzeko beharra azpimarratu zuten. Gaur egun –joan den urtean esan zuten hori, joan den urteko ekainean–, gaur egun, talde kudeatzaileko kideak dimititzen ari dira, bata bestearen atzetik (azkeneko dimisioak orain dela gutxi gertatu dira); ez dago inolako gardentasunik kudeaketan... Eta gardentasun-faltaren adierazgarri gisa, esan behar dizuet Donostiako Udaleko Talde Popularrak joan den martxoaren 19an oinarrizko zerbait eskatu zuela: bulegoaren organigrama eta bulegoan lan egiten dutenen kopurua. Eta, esaera hau zilegi bada, hasta las tres te esperé: oraindik ez dakigu zein den organigrama eta zenbat jendek egiten duen lan hiriburutzaren bulegoan. Eta profesionaltasun falta ere aipatu dut; izan ere, nolabaiteko amateurismoa, ezagutza-falta antzeko bat ari dira transmititzen edo, behintzat, bultzada-falta. Are gehiago, ez dago babesik, ez da egin erakunde pribatu baten lehiaketarik ere oraindik, 2016a hasteko urte eta erdi falta denean. Eta ez dago halakorik, arrazoi nagusi batengatik: ez delako horrelakorik bilatu, eta horixe da larriena. Izan ere, ateak joka aritzen bazara, eta ezetz esaten badizute..., baina ez dute hori ere egin. Kudeatzaileek, kultura-hiriburutzaren azken erantzuleek ez dute egin. Eta, orain, urte eta erdi falta denean, esaten digute agentzia bat kontratatzeko asmoa dutela babesak kudeatzeko –hitzez hitz ari naiz– eta babes-marketinaren arloko teknikari bat ere kontratatu nahi dutela, ekitaldi garrantzitsu hori iristeko urte eta erdi falta denean. Bada, horrelaxe gaude. Gainera, kontuan izan behar da Ogasun eta Administrazio Publikoen Ministerioak, dakizuen bezala, hiriburutza interes orokorreko gaitzat aitortu duela 2014, 2015 eta 2016 urteetarako; hortaz, hiriburutzaren babesleek onura fiskalak lortuko lituzkete, logikoa ere baita hala izatea. Ez dago proiekturik. Ez dago kultura-proiekturik. Talde kudeatzaileak kultura-proiektu bat garatu besterik ez zuen egin behar, eta oraindik ere ez dago zirriborro bat ere. Badago gauza hibrido bat –egia da–, zeinak, batzuetan, memoria ekonomiko bat baitirudi, bestetan aurrekontu-zirriborro bat, eta beste batzuetan kultura-programa baten zirriborroa. Eta badakizue zeri buruz hitz egiten duen zirriborro horrek, zer proiekturi buruz hitz egiten duen, lehendakari jauna? Bereziki larria iruditzen zait, eta ziur nago zu ere kezkatuta zaudela horregatik. Badakizue zer dioen? Zer proiektu kulturali buruz hitz egiten duen? Bada, hitz egiten du –eta ez naiz ari proiektuaren karikatura egiten; zirriborroan jartzen du– espazio publikoan argiztapen alternatiboa jartzeari buruz, hitz egiten du ongizatearen abiadurari buruz hausnartzeko ibilbideei buruz, hitz egiten du ongizateari buruzko eredu alternatiboei buruz, hitz egiten du Euskadiko kooperatiba-ereduari buruz ikuspegi artistiko batetik, hitz egiten du gastronomia-forma alternatiboei buruz, hitz egiten du mugei buruz pentsatzeko eta mugak bizitzeko modu alternatiboak aztertzeko proiektuei buruz –behin eta berriro aipatzen dira modu alternatiboak–, hitz egiten du teoria feministak ezagutzeko ekitaldiei buruz –Donostia 2016, Europako Kultura Hiriburua–, hitz egiten du sexualitateari buruz pentsatzeko eta sexualitatea bizitzeko eredu alternatibo bati buruz, hitz egiten du Igeldotik Santa Klara uharterainoko tirolina bati buruz, hitz egiten du tibetar zubi bati buruz, hitz egiten du jaima bati buruz... Horixe dago aipatu dudan zirriborro antzeko horretan. Kezkagarria da, eta lehendakariari esan diodan moduan, zeuri ere esan nahi dizut, sailburu andrea, ziur bainago zu ere kezkatzen zaituela. Baina zuek, sailburu andrea –eta ziur nago borondate onez egin duzuela– fundazioaren patronatuan hartutako erabaki guztiak babestu dituzue, erabaki guzti-guztiak. Eta ziur nago borondate onez egin duzuela; ez dizut hori ukatuko. Hau da galdera: zuen erantzukizuna kontuan izanik, Eusko Jaurlaritzak kultura-hiriburutzaren kudeaketa bihurtzen ari den zentzugabekeria honetan duen erantzukizun kolegiatua –baina erantzukizun garrantzitsua– kontuan izanik, zer egingo duzue bide hori zuzentzen saiatzeko? Ziurrenik, orain arte, borondate on gehiago izan da gauzak zuzentzeko asmoa baino. Nire ustez, orain, borondate on hori irmotasun bihurtu behar da fundazioaren patronatuak, baina, bereziki, patronatua zuzentzen duenak –Bilduk– sortu duen zentzugabekeria hori zuzentzeko La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4313 |
10 | 78 | 11.04.2014 | HIZKUNTZA POLITIKA ETA KULTURAKO SAILBURUAK (Uriarte Toledo) | Interpelazioa, Borja Sémper Pascual Euskal Talde Popularreko legebiltzarkideak lehendakariari egina, Donostiako kultur hiriburutzako proiektuaren egungo egoera larriari buruz | Señora presidenta, señor lehendakari, señoras y señores consejeros. Egun on. Sémper jauna, atentzioz entzun dizkizut zure azalpenak. Oso argi utzi duzu zein den zure taldeak Donostia 2016ri buruz duen iritzia eta jarrera. Nabaria da berriz ere distantzia hartzen ari zaretela. Hau da, ematen du kanpoan zaudela eta ez barruan, eta hori da kezkatzen nauena. Egia esan, aurreikusteko modukoa zen, proiektu honekiko izan duen inplikazio-maila ikusita. Onartuko duzu, lehen urteetan Madrileko Gobernuak ez zuela ezertxo ere egin! Bi urtetan, Sémper jauna, gu Gobernura heldu arte hain zuzen ere, Madrilek ez zuen erakutsi inolako inplikaziorik. Bere ardura bakarra, bijilatzea izan da, duela gutxi arte. Horretarako izendatu zuten Gobernuaren ordezkariordea. Eta zuk edertu dakizu Madrilek ez duela proiektu honetan interesik erakutsi. Betebehar bakarra zuen: bijilatzea . Besterik ez. Horretan pasatu zituzten proiektuaren lehen urteak. Eta bi urte luze horietan zuek ez zenuten ezer egin Gobernu zentralaren jarrera aldatzeko. Agian, galdera hori ere jaurti beharko genuke, ea non egon den Euskadiko Talde Popularra proiektuaren lehenengo urte horietan. Bai, esan duzu orain Ministerioak atera dituela finantziazio pribatua erakartzeko baldintzak, baina uste dugu orain dela gutxi izan dela, baina orain arte, zer egin du? Zure jarrera ez dakit zein den, hau da, zer nahi duzun. Lagundu edo bakarrik kritikatu? Zuk esan duzu zeintzuek parte hartzen dugun Patronatuan: Udaletxea, Diputazioa, Gobernua eta Ministerioa. Beraz, proiektu hau ez da pertsona baten edo erakunde baten edo alderdi baten proiektu bat, asmatze edo hanka-sartzea, orain esaten ari garenok. Guztiok gaude honetan. Egia da, eta hori aitortu behar dugu, ez dugula beti elkarrekin egoten jakin. Diferentziak izan ditugu eta ez dugu beti asmatu diferentzia horiek bideratzen eta gainditzen. Eta pena handiz esango dizut, gaur egun bizi dugun egoera deserosoaz errudun sentitzeko arrazoiak ditugula. Bai Udalak, bai Foru Aldundiak, bai Eusko Jaurlaritzak eta bai Ministerioak ere. Eta ez bakarrik gaur egungoak, baita proiektuaren lehen fasean egon zirenak ere. Egoera zaila da. Zuk deskribatu duzu oso ondo. Azken astean gertatutakoa kolpe galanta izan da guztiontzat. Baina ezin gara bakoitza bere etxean gelditu, txundituta, ezer egin gabe, daukagun aukera paregabe honek nola alde egiten duen ikusten dugun bitartean. Orain egin behar duguna, proiektua indarberritzea da. Inoiz baino indar gehiagorekin irten behar gara. Denbora eta aukera dago gaur egun daukagun egoerari buelta emateko eta Donostia 2016 Europako Kultur Hiriburutza era arrakastatsuan antolatzeko. Ezin dugu amore eman. Ezin dugu Donostia, Gipuzkoa edo Euskal Herri osoa Europara eta mundura begira jartzeko aukera paregabe hau alferrik galdu. Ezagunak dira tamaina honetako proiektu batek ekar ditzakeen onurak –zuk aipatu dituzu–: kultura, turismo eta ekonomia aldetik batez ere. Hori da herriaren nahia. Eman diezaiogun merezi duen erantzuna. Horregatik, Sémper jauna, koloreak, alderdi politikoak eta ideologiak baztertzeko momentua heldu da. Donostia 2016 ez da izan behar Bilduren proiektua edo EAJrena edo PPrena, Udaletxearena, ezta Diputazioarena ere. Proiektu hau herritarrena da. Herritarrena izan behar da. Donostiako herritarrena, lehendabizi, eta Euskal Autonomia Erkidegoko herritar guztiena ere bai. Ez dago jokoan haien izen ona, baizik eta Donostiaren, Euskadiren eta herritar guztien izen ona eta irudia dago jokoan. Horregatik, Eusko Jaurlaritzak bere eskuetan dagoen guztia egingo du kultura- eta gizarte-proiektu hori aurrera ateratzeko, gizartea banatu ez baizik elkartzeko balio behar duen proiektu hori aurrera ateratzeko. Inoiz baino gehiago, indarrak batu, aurrera egin eta proiektu honen aldeko adostasun zabala lortu behar dugu, eta erakundeek, gizarte-eragileek eta eragile politikoek inplikazio argi eta irmoa agertu behar dute Donostia 2016 europar hiriburutzaren alde. Adostasun hori ezinbestekoa da, proiektuari behar duen egonkortasuna emateko indarra eta energia lortzeko. Hori da herritarrek eskatzen dutena, eta hori da Eusko Jaurlaritza gisa eta patronatuko kide gisa eskaini behar duguna. Proiektuaren zuzendari nagusiak ustekabean proiektua bertan behera utzi ondoren sortutako impasse egoeraren ondoren, errealitatea onartuz eta irtenbideak bilatuz egin dio aurre egoerari patronatuak, proiektuak arrakasta izateko helburu bakarrarekin. Urte eta erdi daukagu aurretik, baina ezin gara bidean geratu, ez eta egindako akatsetan berriro erori ere. Hala, patronatuak zenbait erabaki hartu ditu dagoeneko, etapa berri horretan, pauso irmoak emateko. Lehenik eta behin, Donostia 2016 Fundazioaren zuzendaritza berrantolatu da. Guztiok dakizuen moduan, patronatuak aho batez erabaki du aldi baterako zuzendaritza tekniko bat izendatzea –berriro diot: aldi baterakoa– adostasunez izendatutako behin betiko zuzendaritza nagusia izendatu arte kultura-hiriburutzaren proiektua zuzentzeko. Erabaki hori Donostia 2016 talde teknikoarekin aztertu zen aurrez. Hauek osatzen duten aldi baterako zuzendaritza-taldea: Xabier Paya kultura-proiektuetako koordinatzaileak, Garbiñe Muñoa finantza eta ekonomia alorreko zuzendariak eta Enara García parte-hartze eta antolakuntza arloko arduradunak. Horietaz gainera, aholkularitza-lanak egiten dituzte Txuri Aranburu Donostiako Udaleko Donostia 2016 proiektuari buruzko koordinazio-batzordeko arduradunak eta Santi Eraso Fundazioaren aholkulari eta proiektuaren hautagaitza-faseko kultur zuzendariak. Horixe da Donostia 2016 Kultur Hiriburutza behin-behinekoz –hori azpimarratu nahi dut– zuzenduko duen taldea. Gure egitekoa da talde horretako kideei aurrean duen lan zailari aurre egiteko babesa ematea; bestela, oztopoak eta trabak jartzen aritu gaitezke, eta haien irudia eta lana zikinduko duten trapu zaharrak ateratzen. Patronatuak konpromisoa hartu du ahalik azkarren behin-betiko eta adostasunezko zuzendaritza nagusi bat izendatzeko. Horretarako, Donostia 2016 Batzorde Eragileak Fundazioaren idazkariari eskaera ofiziala egin dio ahalik eta eperik laburrenean zuzendaritza-taldea hautatzeko eta kontratatzeko dauden aukerak aztertzeko, indarrean dagoen lege-esparruaren barruan. Uste dut komunikabideetan aipatu direla dagoeneko dauden aukerak, baina, edonola ere, batzorde eragilearen aurrean azterketa juridiko ofiziala aurkezteko zain gaude, eta espero dut pare bat astetan izango dugula. Bitartean, batzorde eragileak bilerak egingo ditu astero, izendatu beharreko kargu bakoitzak bete beharreko profila adosteko, Donostia 2016k behar eta merezi duen zuzendaritza-taldea –proiektuari behar duen sinesgarritasuna eta egonkortasuna emateko gai izango den taldea– osatzeko helburu bakarrarekin. Patronatuak hartuko duen bigarren erabakia proiektuaren sozializazio-beharrari buruzkoa da. Argi dago orain arte ez dela komunikazio-politika egokirik egin. Ez ditut errepikatuko proiektuaren iraganari buruz egin dituzun iruzkin guztiak; gu etorkizunari begira gaude. Ez da asmatu proiektuaren funtsa azaltzen. Egiaz, zaila izan da proiektua definitzea, eta, ondorioz, ez da jakin herritarrei behar adinako ilusioa transmititzen. Hala eta guztiz ere, ez da bidezkoa herritarrek proiektuaren irudi negatiboa eta hutsaldua jasotzea; izan ere, izenburu horien guztien atzean, egindako adierazpen eta kritika horien atzean, dimisioen atzean, lan handi bat dago, eta pena litzateke hori guztia alferrik galtzea. Gainera, kontuan izan behar dugu pertsona askok egiten dutela proiektua honen alde modu argi eta irekian. Egun hauetan, alderdi politikoen kritikez gainera, proiektua babesten duten hainbat mezu entzun eta jaso ditugu, aurrera jarraitzeko, proiektu hau aurrera ateratzeko, bai kultur arlotik nahiz gizartetik. Horien guztiengatik, gure ahalegin handiena egin behar dugu. Hemen jokoan dagoena ez da alderdi politiko bat, ez eta udal bat ere. Euskadiren irudia dago jokoan, eta guztiok lan egin behar dugu horren alde. Badakigu hainbat arazo ditugula, baina, halaber, ziur gaude aurrera egin dezakegula. Garaiz gabiltza herritarrak engaiatzeko eta merezi duen proiektu batekiko ilusioa berreskuratzeko; hain zuzen ere, horretan ari dira lanean gaur egun, eta berdin jarraitu beharko dugu etorkizunean ere. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4314 | |
10 | 78 | 11.04.2014 | SÉMPER PASCUAL | PV-ETP | Interpelazioa, Borja Sémper Pascual Euskal Talde Popularreko legebiltzarkideak lehendakariari egina, Donostiako kultur hiriburutzako proiektuaren egungo egoera larriari buruz | Hasteko, gauza bat azaldu nahi nizuke, sailburu andrea. Eserleku honetan eserita nago, gipuzkoarrek botoa eman didatelako; eta gipuzkoarrei zor diet hemen egotea. Eta Euskadiko Alderdi Popularreko kide ere banaiz. Espainiako Gobernuari, Kultura Ministeioari edo beste administrazio bati zerbait esan behar badiozu, aholkatzen dizut –edo arren eskatzen dizut–, praktikotasunagatik, alferrikako ahaleginik ez egitearren, haiei esateko. Gipuzkoarrek aukeratu nautelako nago ni hemen, eta gaur, ostiral honetan, Eusko Jaurlaritzari egindako kontrol-saio batean gaude, eta zu Jaurlaritzako kide zara. Eta erantzukizun oso garrantzitsua daukazu, organo oso garrantzitsu batean, eta Eusko Jaurlaritzaren –nire Gobernuaren– ordezkari zarelako interpelatzen zaitut. Egia da mundua oso marrazki eta kolore politekin marraztu daitekeela, baina, hasteko, gauza bat aitortuko dizut, sailburu andrea, gure jarrerari, neure eta nire taldearen jarrerari buruz. Hain zuzen ere, kritikak proiektuari mesede baino kalte gehiago egin ziezaiokeela uste genuelako ez genuen kritikarik egin askoz lehenago, eta badakizu hori. Hain zuzen ere, uste genuelako salatuz, aurka eginez, erantzukizun teknikoa eta politikoa zutenen kudeatzeko ezgaitasuna azpimarratuz –eta, kasu honetan, ez naiz zuetaz ari–, hain zuzen ere, proiektuaren garapenari kalte egin geniezaiokeela uste genuelako ez genuen egin. Eta aitortzen dizut –sinets iezadazu– ez daukadala oso argi asmatu ote nuen, asmatu ote genuen; izan ere, agian, lehenago hitz egin izan bagenu, agian, gaur ez ginatekeen muturreko egoera honetan egongo. Aitortzen dizut hori. Eta ez naiz ari iraganera begira atsegin hartzeagatik. Uste dudana da autokritika gordina, zintzoa egin behar dugula, hori baita modu bakarra zuk aipatzen duzun etorkizun horri aurre egiteko, helburuak partekatzeko, berme batzuekin. Eta proiektu hau oso eskuztatuta, politikoki eskuztatuta dago, noski baietz. Eta ez, hain zuzen ere, zuek, ez babesten zaituzten taldeak, ez eta geuk ere. Garrantzitsua da hori esatea. Aldundian eta Donostiako Udalean gobernu-aldaketa izan denetik proiektu hau askoz ere hobeto gidatu zitekeen ikuspegi teknikotik; argi eta garbi dago hori. Eta esan egin behar dugu hori! Nik uste dut ondo dagoela hori esatea, eta ondo dagoela hori partekatzea. Izan ere, ziurtatzen dizut ni ez naizela izango hondamendi honen erantzukidea. Nik batu, babestu eta bultzatu egin nahi dut, baina hori zuk ere egin behar duzu –edo, batez ere, zuk egin behar duzu–, erantzukizuna duzulako, patronatu horretako kide zarenez. Eta behin-behineko zuzendaritza tekniko bat dagoela –hori banekien– eta –barka esateko moduagatik– hitz hutsak esateaz gainera –adostasunezko zuzendaritza nagusi bat bilatu beharko dela esan duzulako diot–, tira, ahalik eta zuzendaritzarik onena nahi dut nik! Proiektu hau zuzentzeko onenen bila gabiltza ala beste profil batzuen bila gabiltza? Izan ere, gaitasuna duen jendea behar dugu; proiektu honen gidaritzan Europako onenak egotea nahiko nuke. Eta Europako onenak Donostian edo Gotemburgen egon daitezke, baina onenak behar ditugu, eta badira batzuk onenak bilatu nahi ez dituztenak, baizik eta profil jakin batzuen bila dabiltzanak; betiko leloarekin jarraitzen dugu herri honetan. Eta komeni da hori ere ez ahaztea. Eta aipatu duzu... Badakizu zenbat denbora eman duten gehienez behin-behineko egoera horretan zuzendari nagusi bat aurkitzeko? Sei hilabete! Behinbehinekoa diote, eta gehienez sei hilabeteko epea ezartzen dute... sei hilabeterainoko epea!? Baina hau zer da? Txantxa bat? Beste sei hilabete, gehienez? Sei aste izan beharko lukete, gehienez! Eta bueltak ematen jarraitzen dugu, sailburu andrea. Zuek akordio batera iritsi zineten, eta, aizu, horretaz ari garela, patronatuko kide bakar batek egin zion uko, ez zuen aldeko botoa eman zuzendari nagusia kultura- zuzendariaren truke izendatzean. Eta, sailburu andrea, nolako zura, halako ezpala. Autokritika pixka bat eskatzen dizut –pixka bat–, autokritika egitea eta partekatzea, eta, batez ere, guri azaltzea bihartik aurrera zer egingo duzun hau errealitate bihur dadin eta ez izaten ari den amesgaiztoa. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4315 |
10 | 78 | 11.04.2014 | HIZKUNTZA POLITIKA ETA KULTURAKO SAILBURUAK (Uriarte Toledo) | Interpelazioa, Borja Sémper Pascual Euskal Talde Popularreko legebiltzarkideak lehendakariari egina, Donostiako kultur hiriburutzako proiektuaren egungo egoera larriari buruz | Amaieratik hasiko naiz, dagoeneko aspertzen hasiak baikara "akordio batera iritsi ginelako" kontu horrekin. Ez da egia; era guztietara azaldu dugu. Ez baduzue ulertu nahi, ez ezazue ulertu. Alegia, behin eta berriro azaldu da taldea nola joan zen osatzen lehengo urtean, aurten; beraz, ez esan berriro ere hau akordio bat denik, ez baita egia. Argi eta garbi. Pertsona bat lehiaketa bidez sartzen da eta, besteari dagokionez, proposatzen dena da dauden aukeretatik... Patronatuko kide guztiak egon ziren, eta denek zeukaten aukera, nahi izanez gero, proposamenak egiteko. Eta bat atera zen, baina hori ez zen inolako akordioa izan; beraz, mesedez, ez bueltatu puntu berera, ez dizut onartuko eta. Hori argi eta garbi; nahikoa da gezurrak esan eta esan aritzeaz, prentsan ondo gera dadin. Jarrai dezagun; autokritika. Jakina egiten dugula autokritika eta aitortzen ditugula gure akatsak, baina, aldi berean, urtebete daramagu lan betean, eta ez dizkigute gauzak batere erraz jarri. (Murmullos) A zer emaitza! Ez gara hasiko..., atzetik aztarrika hasten bagara, bati baino gehiagori gustatuko ez zaizkien gauzetara irits gaitezke. Beraz, goazen aurrera, eta begira dezagun benetan zer eraiki nahi dugun positiboki. Guk sinesten dugu proiektuan, zeina, dakizun bezala... Zuk gipuzkoarrak ordezkatzen dituzu; hemen ere bazaude, eta gainerako euskal herritarrak ere ordezkatzen dituzu. Nik ere izan dezaket sentimendu jakin bat, baina nik ere Euskadi osoa ordezkatzen dut, eta hori da dagokiguna. Beraz, jakina kezkatzen gaituela proiektuak, aurrera atera behar duen proiektua dela uste dugulako; Gobernuan sartu ginen lehenengo egunetik arduratu gara horretaz, eta lanean jarraitzen dugu. Agian, emaitzak ez dira espero bezain onak izan; aitortzen dugu hori, eta autokritika egiten dugula diogu. Ez daukagu arazorik autokritika egiteko, baina aurrera jarraitu nahi dugu. Behin-behineko epealdia sei hilabetekoa dela? Beno, proposamen bat da... Hiru hilabete baino gutxiagoan konponduta egotea da asmoa, baina zuzen- dari nagusi berria hautatzeko aukeratzen den bidearen arabera, ezingo dugu egin nahi bezain epe laburrean. Onenaren bila gabiltza? Jakina onenaren bila gabiltzala, baina ez edonor. Proiektura egokitzen diren baldintza batzuk bete behar ditu; izan ere, bestela, Donostia 2016 Kultura Hiriburutzaren proiektua ez den edozertaz hitz egin dezake. Gure ustez, premiazkoa da komunikazio-estrategia bat diseinatzea, beste gauza batzuen artean, hori ere ez baita egin. Proiektuari ez zaio zabalkunderik eman, ez da komunikatu. Eta, esan bezala, proiektuak gai izan behar du herritarrengan eta kultur sare osoan ilusioa sortzeko. Gardentasunean eta parte-hartzean oinarrituriko komunikazio-lana behar da, proiektua sozializatzeko behar gorriari erantzuna emango diona. Beraz, lan-ildo jakin batzuk definiturik, hiru zutabe nagusiren inguruan egingo da lan, egoera berbideratzeko eta hiriburutzak merezi duen arrakasta lortzeko. Lehenik eta behin, gai izan behar dugu ahalik eta babes instituzional, politiko eta sozial handiena agertzeko, eta, horretarako, beharrezkoa da hitzarmen sozial eta politiko bat lortzea –hementxetik bertatik, gonbidapena egiten dizuet guztioi hitzarmen sozial eta politiko horretan parte hartzeko–, proiektuan parte hartu nahi duten pertsona eta eragile guztiei erantzungo dien hitzarmen sozial eta politikoa. Erakundeen, alderdi politikoen eta eragile sozialen arteko batasun-irudiaren bidez bakarrik lortuko da ilusioa berreskuratzea. Noski, gu patronatuan gaude gainbegiratzeko eta bultzada emateko, baina besteen arteko akordioa ere behar da; bestela, ez goaz inora. Hitzarmen sozial bat ez badugu, beste batzuk proiektua bonbardatzen aritzen badira, honek ez du aurrera jarraituko. Bigarrenik, proiektuari buruzko lan pedagogikoa egin behar dugu; proiektua zertan datzan azaldu, zer balio dituen, zein diren haren oinarriak eta zer onura ekarriko dizkigun. Oso erraza da filtrazio horiek eta proiektu-zati horiek hartu, eta "Ai ama, zer da hau!" esatea. Ez, ez dakigu, ez. Proiektu bat ekartzea espero dugu. Eta, hirugarrenik, kultur programa eta programa hori osatzen duten proiektu zehatzak aurkeztu eta azaldu behar dira. Laster jakinaraziko dira –laster izatea espero dugu– herritarrekin batera egingo diren ekintzak; banan-banan azalduko dira proiektu bakoitzaren ezaugarriak, jendearengana hurbiltzeko, proiektura erakartzeko eta proiektua bere proiektu gisa sentiarazteko. Horixe da bidea: komunikazioa, parte-hartzea eta adostasuna. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4316 | |
10 | 78 | 11.04.2014 | CORCUERA LEUNDA | SV-ES | Interpelazioa, Susana Corcuera Leunda Euskal Sozialistak taldeko legebiltzarkideak lehendakariari egina, Donostia 2016 hiriburutzari buruz | Eskerrik asko, presidente andrea. Lehendakari jauna, sailburu jaunandreok, egun on. Ondo da. Sailburu andrea, gaurkoarekin, lau aldiz eztabaidatu dugu Ganbera honetako osoko bilkuran Donostia 2916 Europako Kultura Hiriburutzaren gaia; azken kasu honetan, Donostia 2016 Fundazioaren zuzendari nagusiaren eta komunikazio-zuzendariaren dimisioak eta kultur zuzendariaren kargu-uzteak kolokan jarri dituelako proiektu estrategiko honen oinarri ahulak eta gordin bezain nabarmen erakutsi duelako zeinen gaizki kudeatzen ari den elkarbizitzarako kulturaren proiektu hau. Hogeita bost urtean, hiri, lurralde eta herri baten proiektu estrategikoa –erakunde-maila guztiak, Europakoa barne, bere baitan hartzen dituena– kudeatzean donostiarrok ikusi dugun zentzugabekeria-kalte handienaren aurrean gaude Joan den otsailean, honela esan zigun hezkuntza-sailburuak, hitzez hitz: "2013ko ekainean bisitatu gintuen Europako kultura-hiriburuen kontrol- eta aholkularitza-batzordearen gomendioen arabera ari da lanean Eusko Jaurlaritza". Halaber, esan zuen horregatik eskatu zitzaiela lau gobernu-mailei kudeaketataldea erakunde-gaietatik aske uzteko, "buru-belarri sar daitezen hautagaitza irabazi zuen programa artistiko ezin hobearen antolaketan". Halaber, sailburuak esan zigun gogor lan egin zutela proiektuaren egoera ondo bideratzeko gai izango zen talde tekniko bat osatzeko, eta Eusko Jaurlaritzak talde hori babesten zuela proiekturik onena lantzeko eta kudeatzeko lan garrantzitsu horretan. Bada, sailburu andrea, zerbait ez da ondo egin, ikusirik nola lehertu den 2016ko hiriburutzaren talde teknikoaren zuzendaritzaren hondamendi hau erarik gordinenean eta ikusirik herritar guztien aurrean ematen ari diren ikuskizun zoritxarreko eta lotsagarria. Egunak joan egunak etorri, duela bi eta erdiz geroztik, ekuazio zital bat ari gara ikusten: Donostia 2016 Europako Kultura Hiriburutza berdin berri txarra edo berdin barne-gatazka. Eta nabarmenak dira alarma-seinaleak; seinale horiek erakusten digute Donostia 2016 proiektuaren gauzatzea arrisku larrian dagoela, epearen, kalitatearen nahiz zorroztasunaren ikuspegitik. Hogeita hamar hilabete igaro dira Donostiako hautagaitzak Europako Kultura Hiriburutza irabazi zuenetik, baina erakundeek estrategikotzat eta historikotzat jotako ekitaldi hori hiriaren kultura-bizitzatik erabat kanpo prestatu da, herritarrei bizkar emanez, eta etengabeko barne-gatazkan murgilduta egon da proiektua. Eta zer gertatu da egoera horretara iristeko? Zein dira noraez horren gakoak? Bada, sozialiston ustez, hauek: proiektua bultzatzeko gidaritza falta erabatekoa eta hautagaitza aurkeztean irekitako herritarren parte-hartze prozesuari erabateko mespretxua. 2016aren aurretik ilusio kolektiboa elikatuko duten ideiak falta dira, ardatz horren inguruan egingo diren kultura-jarduerak falta dira. Talde teknikoak barne-koordinazioarekin loturiko arazo larri eta etengabea du programak prestatzeko. Aurrekontua oso mugatua da, ez baita kudeaketarik egin babes pribatuak lortzeko eta babesa emango duen nazio-mailako eta nazioarteko lobby bat lortzeko. Eta Bildu modu sektarioan ari da jokatzen, eta Eusko Jaurlaritzaren adostasunarekin –edo behintzat haren konplizitatearekin–, bazter batean utzi dute aurreko taldea, hautagaitzaren garaiko talde teknikoa. Eta horren guztiaren ondorioz, eta hautagaitzaren prestaketa-lanekin eta aurreko fasean eraikitako harreman-sarearekin lotura erabat galtzearen ondorioz, azken egun hauetako ikuskizun negargarrira iritsi gara; euskal sozialistok behintzat, herritar gehienek bezala, minduta, harrituta eta lotsatuta ikusi dugun ikuskizun horretara. Eta dagoeneko hiru aldiz esana du tribuna honetan, tribuna honetan bertan, eta, zoritxarrez, denbora arrazoia ematen ari zait, sailburu andrea: proiektu estrategiko hau aurrera atera zedin, Donostia 2016 Europako Kultura Hiriburutzak arrakasta izan zezan –edo behintzat arrakastaren bidean egon zedin– beharrezkoa zen gidaritza, babesa eta sozializazioa. Aktetan jartzen du hori. Eta proiektua krisian dago, hain zuzen ere, hiru jarduera-eremu horiek ere krisian daudelako. ez dago gidaritzarik –Donostiako alkatea ez dago proiektu honetan, eta ez da espero egotea–, oraindik ere ez dago babesle pribatu bakar bat ere, eta bere garaian sortutako herritarren energia-olatu horiek erabateko barealdian daude. Hirian ez da arnasten Europako kultura-hiriburutza, eta herritarrak –eta hori da okerrena eta larriena– ez dira proiektuaren parte sentitzen. Baina, kritika horietatik haratago eta gertakarien errealitatea eta larritasuna kontuan izanik, sozialistok uste dugu obligazio moral eta etikoa dugula proiektu honekiko, eta, horregatik, Donostia 2016 Fundazioan dauden erakundeen ordezkariei zenbait proposamen eta ekarpen egin dizkiegu azter ditzaten, eta Donostia 2016 izeneko Europako kultura-proiektu horretan galdutako denbora eta galdutako sinesgarritasuna berreskuratzen laguntzeko. Gure ekarpenen bidez, proiektuak aurrera egiteaz gain, proiektuak goia jo dezan nahi dugu, ekarpen horiek zuek proposatzen dituzuenekin elkartzea nahi dugu; horregatik, besteak beste, horietako batzuk aipatu nahi dizkizut: Zuzendaritza nagusian, kultura-zuzendaritzan eta "Energia-olatuak" Elkarbizitzarako Kultura Proiektuaren edukiak garatu eta betetzea bermatuko duten pertsonen gerentzian izendatutako talde teknikoko oinarrizko piezak berrezartzea, ez baitzen inoiz ere baztertu behar ekipo tekniko horretako kideen gidaritza eta lana. Halaber, erakunde, organizazio eta talde garrantzitsuenetako ordezkariak eta Donostiako, Gipuzkoako, Euskadiko eta Espainiako kultura-esparruko enpresak bilduko dituen kultura-kontseilu bat osatzea proposatzen dizugu, topaleku gisa, kontsulta-esparru gisa eta engaiamendu kolektiboko gune gisa funtziona dezan, horren beharra dago eta. Horrez gainera, finantziazio pribatua lortzeko plangintza estrategiko bat onartzea ere proposatzen dizugu, Donostia 2016ren enbaxadore-sare bat sortzea –hiriburutzaren lagunen sare bat, nazio mailakoa eta nazioartekoa– lobby gisa funtzionatuko duena, eta fundazioa eta talde eragilea babestuko eta zabalduko duena, prestigioa emango diona eta ateak irekiko dizkiona. Herritarrak eta Euskadiko kultura-sarea berriz ere ilusionatuko dituen komunikazio-politika bat definitu behar da, eta komunikazio- eta informazio-lan horrek gardena, zorrotza eta profesionala behar du izan. Donostia 2016rekin elkarlanean aritu behar zuten Europako eta Espainiako hirien sarearekin lankidetzan aritzea proposatzen dugu, eta Kultura Ministerioak Europako hiriburutza zabaltzeko dituen tresnak erabiltzea. Ikusi dugu zer gertatu den, eta hondoa jota dagoen itsasontzi hau berriz itsasoratzeko borondatea erakutsi dugu. Egoera larria da, eta jakin nahi dugu, sailburu andrea, Eusko Jaurlaritzak zer helburu dituen eta zer ekintza proposatuko dituen Donostia 2016 Europako Kultura Hiriburutzaren proiektua arrakastaz aurrera eramateko. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4317 |
10 | 78 | 11.04.2014 | HIZKUNTZA POLITIKA ETA KULTURAKO SAILBURUAK (Uriarte Toledo) | Interpelazioa, Susana Corcuera Leunda Euskal Sozialistak taldeko legebiltzarkideak lehendakariari egina, Donostia 2016 hiriburutzari buruz | Eskerrik asko, presidente andrea. Corcuera andrea, nire lehenengo hitzaldian esan dudan bezala, nire ustez, baikorra eta garrantzitsua da egoera zertan den onartzea eta egindako akatsak aitortzea Alegia, autokritika-ariketa bat ari gara egiten, eta ez dugu hori ukatzen. Edonola ere, ezin dugu ahaztu ez zirela batere erosoak izan gobernu gisa ditugun erantzukizunak betez Donostia 2016 Patronatuko kide izatea erabaki genuen garaiak. Izan ere, orain adierazi nahi duzuen arren adostasun handia zegoela eta proiektua guztiz egonkorra zela, egiaz, aipatu duzun aurreko etapa horretan ere izan zen ezegonkortasunik eta eraginkortasun faltarik. Gogorarazi nahi dizut Patronatuan sartu ginenean hasi zela Kultura Ministerioa proiektuan aktiboki parte hartzen, eta zuek Gobernuan zeundeten bitartean ez zela halakorik lortu. Eta ez galdetu niri zergatik izan zen, baina uste dut orduan ere gauzak ez zeudela orain esaten duzuen bezain ondo. Baina hori ez da izan aurreko etapatik jaso dugun zailtasun bakarra. Patronatura iritsi bezain laster, Gobernu honek aurre egin behar izan zion zuzendaritza-taldearen ezegonkortasunari eta etengabeko blokeoari. Agian, guztia ez zen adierazi nahi duzuen bezain erraza eta polita. Hala eta guztiz ere, esaldi adierazgarriak irakurri ditut aste honetan proiektuaren kudeaketa ezin okerragoari buruz –amateurismoa, eraginkortasunik eza eta politizazioa behin eta berriro aipatzen dira egunkarietan–, eta horrek hiriburutzaren irudia zikintzen du. Eta horri Jaurlaritzaren konplizitatea gehitu behar zaio, zuk aipatu duzun moduan. Agian –eta "agian" diot inoiz ez dakigulako–, gu Jaurlaritzara iritsi aurretik talde sendo eta adostu bat, proiektua gidatzeko eta arrakastaz aurrera eramateko gai izango zena, sortzeko zaintza-lanak egin izan bazenituzte, agian, ez ginatekeen iritsiko egoera honetara. Autokritika hori ere guztiok egin behar dugu. Lehenik eta behin, iritsi ginenean, proiektuaren egonkortasun ekonomikoa bermatzeko inbertsioa ziurtatu behar izan genuen, aurrez ez baitzen horri buruzko aurreikuspen ekonomikorik egin. Eta, bigarrenik, zuzendaritza-taldea birformulatu behar izan dugu, nahiz eta bigarren alderdi hori ez zen erraza izan ez lehen ez orain. Horixe eskatu ziguten lehenengo patronatuan sartu ginenean: zuzendaritza-taldea berritzea. Eta zuzendaritza-talde horren zati bat Bildu Udalean edo Foru Aldundian sartu baino lehen izendatu zen, beste zati bat Bildu zegoenean eta sozialistak Jaurlaritzan zeudenean; azken fase hau kritikatzen da behin eta berriz, baina, noski, inor ere ez da gogoratzen aurrekoaz. Izan ere, fase batean gu ez ginen egon, eta hemen inortxok ere ez du ezer esaten. Badirudi hura zoragarria izan zela. Ez da horrela, baina beno. Edonola ere, aurreko hitzaldian esan dudan moduan, ez da elkarri kexaka ibiltzeko unea. Ezin gara ibili atzera begira; aurrera egin behar dugu, eta ahalik eta adostasun eta parte-hartze handiena lortzen saiatu behar dugu. Debemos seguir adelante. Aurrera jarraitu behar dugu. Denok batera. Kontuan izan behar dugu lasterketa luzea dela gurea. Hautagaitza-faseak jendearen parte-hartzea eskatzen du eta Donostiako hautagaitzan jende askok parte hartu zuen. Orduan izugarrizko energia lortu zen, baina oso zaila izaten da energia hori beste bost urtetan mantentzea. Normala da giroa epeltzea eta indarrak ahultzea. Horrez gain, ugariak izan dira ustekabe eta eragozpenak. Edozein kasutan, badakigu jende ugari dagoela oraindik ere proiektu honen alde. Hainbat eta hainbat mezu eta adierazpen ikusi eta entzun ditugu Donostia 2016ren alde. Herritarrek proiektu hau aurrera atera beharra sentitzen dute. Beraz, orain egin behar duguna jende hori erakartzea eta berriz ere proiektuaz maitemintzea da. Horretarako, herritarrek ulertu behar dute prozesu eta fase ezberdinen gainetik, ideologien gainetik eta agintarien gainetik, proiektu hau benetan interesgarria dela herriarentzat. Ez dezagun amore eman. Aukera hor daukagu. Ezin dugu joaten utzi. Patronatua, Eusko Jaurlaritza barne, ilusionatuta dago. Fundazioaren lantaldea ilusioz beterik dabil goiz, arratsalde eta gau proiektu honetan lanean. Eta orain, gure ilusio guzti hori zabaltzeko momentua heldu da. Donostiako kaleak piztu egin behar ditugu. 2016 Europako Kultura Hiriburutza ikusi eta usaindu egin behar da Donostiako plaza eta txoko guztietan. Eta hiru- rak azpimarratu nahi ditut: pertsonalismoak, protagonismo-nahiak eta kexak. Gogoratu behar da proiektu hau ez dela alderdi batena edo erakunde batena; guztion proiektua izan behar du; Donostiaren, Gipuzkoaren eta Euskadiren proiektua. Munduari irekitako leiho gisa agertzen zaigun Europako kultura-hiriburutza; galdu ezin dugun aukera. Porrot egitea litzateke, eta ez gaude prest porrot kolektibo horretan parte hartzeko. Gidaritza berrartu behar da, ondo esan duzun bezala, kolektiboki, eta kultura-proiektuaren sinesgarritasuna eta harekiko ilusioa berreskuratu. Zenbait ekarpen egin dituzu. Ekarpen horiek bidali dizkidanari esan diodan moduan, proiekturako ona den oro, gutxienez, ongi etorria izango da eta kontuan izango da. Horrek ez du esan nahi guztiak beteko ditugunik, adostasuna lortu behar baita gauza guztietarako, baina, noski, proiekturako onak diren ekarpen guztiak dira ongi etorriak, eta halaxe esan nion ekarpenak egin zizkidanari. Eta, noski, uste dugu inoiz baino gehiago, elkarlanean aritu behar dugula; batu, aurrera egin eta energia positiboa sortu behar dugu, eta ez geratzen ari diren olatu horiek. Ez. No. Baina hori guztia adostasun eta akordio instituzional, politiko –batez ere, politiko– eta sozialaren bidez lortu behar da; ezinbestekoa da hori proiektuaren egonkortasuna bermatzeko. Horregatik, bidean sortu diren zailtasun guztien gainetik, proiektu honen alde egiten jarraitzen dugu, zalantzarik gabe. Proiektuan sinesten duten eta proiektuan konfiantza duten pertsona guztiei erantzungo dien hitzarmen sozial eta politiko baten alde gaude. Gizarteko, kultura-arloko, hezkuntzako, ekonomia-arloko sektoreak –besteak beste, unibertsitateak, artistak eta enpresaburuak– batuko dituen hitzarmen baten alde egiten dugu, ideologiak, koloreak eta sinesmenak alde batera utzita. Proiektuaren filosofia integratzailearekin bat etorriko den hitzarmena, eta, lan-sareen bidez, Donostia 2016ren proiektu estrategikoetan aktiboki parte hartzeko eta bakoitzak bere ekarpenak egiteko aukera emango duena. Esa es nuestra apuesta. Hori da gure apustua. Proiektu honetan sinesten duten pertsonei erantzun egokia ematen dien itun sozial eta politiko zabala. Gizarte, kultura, hezkuntza eta ekonomia sektore ezberdinak bilduko dituen ituna. Bertan egongo dira unibertsitateak, artistak, enpresaburuak baina baita erakundeak, alderdi politikoak eta batez ere, mota, ideologia eta kolore guztietako herritarrak. Donostia 2016ren proiektu estrategikoan eta aktiboan parte hartzera gonbidatu zaie, beraien ezaguera, esperientzia eta lan-sareak eskaini ahal ditzaten. Zalantzarik gabe garai berriak ditugu aurrean. Zuzendari orokorraren dimisioak inflexio-puntu bat suposatzen du Donostia 2016ren ibilbidean. Tamalgarria da horrelako egoera heldu izana. Baina benetan garrantzitsua dena, gertatukoaz jabetzea eta ikastea da. Eta orain, atzera begiratu gabe, etorkizunari begira jarri behar gara. Ilusioz eta konpromisoz beterik, proiektuari seriotasunez helduz. Hori da patronatuaren nahia, hori da elkarrekin erabaki dugun ibilbidea, egoera onartuz, arazo eta zailtasunei aurre emanez, eta konponbideak bilatuz. Eta guzti hori, helburu bakarrarekin:herritarrena den Donostia 2016 proiektuaren arrakasta. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4318 | |
10 | 78 | 11.04.2014 | CORCUERA LEUNDA | SV-ES | Interpelazioa, Susana Corcuera Leunda Euskal Sozialistak taldeko legebiltzarkideak lehendakariari egina, Donostia 2016 hiriburutzari buruz | Eskerrik asko, presidente andrea. Sailburu andrea, arazo larri bat duzu autokritika hitzarekin. Agian, kontuan hartu beharko zenuke, halaber, Euzko Alderdi Jeltzaleak duen errua Bildu Gipuzkoako Foru Aldundian eta Donostiako Udalean egoteagatik. Espero dut zure helburuak... Horrez gainera, protagonismoei buruz hitz egin duzu, gehiegizko protagonismoari buruz. Badakizu noiz amaitzen diren protagonismoak? Benetako gidaritza dagoenean. Orduan amaitzen dira protagonismoak; orduan amaitzen dira aipatu dituzun nota txar horiek. Benetan espero dut, sailburu andrea, zure helburuak eta zure ekintzak –horietako batzuk aipatu dituzu hemen– baliagarriak izango direla Donostia 2016 Europako Kultura Hiriburutzaren proiektuak inoiz ere utzi behar ez zuen bidea berrartu dezan. Berriz esan nahi dizut, sailburu andrea: euskal sozialistok prest gaude elkartzen duten proposamenak egiteko, fede oneko ekarpenak egiteko –zeinak Fundazioari, Fundazioaren kide guztiei jakinarazi baitizkiegu–, azter ditzaten eta, ahal den neurrian, kulturaprograma arrakastatsu bat, proiektu arrakastatsu bat osatzen lagun dezaten. Begira, sozialistok Europako kultura-hiriburutzaren hautagaitzan parte hartu genuenean, hezurretaraino busti ginen. Zergatik? Proiektua oso atsegin genuelako, sailburu andrea. Baina ez ginen proiektuaz jabetu. Partekatu egin genuen eta sektore guztiekin eta parte hartu nahi izan zuten herritar guztiekin sozializatu genuen. Guztiekin. Eta hortik sortu zen ilusio kolektiboa eta hortik sortu ziren herritarren energia-olatuak. Hortik. Sozialistok ez genuen ezer ere asmatu, baina partekatu egin genuen. Eta herritarrek, badakizu zer? Erantzun egin zuten. Gaur egun, ez da hori gertatzen. Gaur egun, Donostian ez da arnasten Europako kultura-hiriburutza, eta ekitaldi hori hasteko urtebete eta zortzi hilabete falta dira; are okerrago dena, 2016an hasten da, baina ez da 2016an agortzen, baina arazoa da oraindik ez dagoela proiekturik, eta, beraz, hasieratik dagoela ia agortuta. Horixe da arazoa eta horixe da eskatzen ari garena. Eta proiektu estrategikoa eta historikoa da, hiri honen etorkizunerako proiektua delako, Donostiaren etorkizunerako proiektua delako, baina, halaber, lurraldearen eta Euskadiren etorkizunerako proiektua delako. Horregatik, ezin da proiektu horretan lan egin ikuspegi murritz batekin, tokiko ikuspegi batekin, estrategia alderdikoi batekin, helburu sektarioarekin, hain zuzen ere, horixe ari baita gertatzen. Donostia 2016 Fundazioko kideek elkarbizitzarako kultura-proiektua izan behar dute buruan eguna joan eta eguna etorri, astez aste, hilez hil, ekitaldia hasteko falta diren urte eta zortzi hilabete horietan. Sailburu andrea, lehendakari jauna, ezin dugu galtzen utzi Donostiak eta Euskadi osoak duen aukera historiko hau, kultura aldaketarako, gizartea eraldatzeko tresna bihurtzeko aukera hau, jende desberdinak elkarrekin bizitzen ikasteko erronka handiari aurre egiteko aukera hau. Hain zuzen ere, sozialistok proiektu horren alde egin genuen Eusko Jaurlaritzatik eta ordezkaritza genuen erakundeetatik, eta horixe da garatzea nahi dugun proiektua: jende desberdinak elkarrekin bizitzen ikasteko erronka. Horregatik, sailburu andrea eta, halaber, lehendakari jauna, engaiamendua, ekintza eta adorea eskatzen dizkizuet Donostia 2016 proiektu honetan, liluragarria izan zelako eta erronkak merezi duelako. Eta gauza bat eskatuko dizut, sailburu andrea: ez erabili wishful thinking delakoa; izan zaitez errealistagoa. Horretan asko daukagu jokoan. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4319 |
10 | 78 | 11.04.2014 | HIZKUNTZA POLITIKA ETA KULTURAKO SAILBURUAK (Uriarte Toledo) | Interpelazioa, Susana Corcuera Leunda Euskal Sozialistak taldeko legebiltzarkideak lehendakariari egina, Donostia 2016 hiriburutzari buruz | Corcuera andrea, orduak eta orduak pasa genitzake iragana aztertzen, gertakariak errepasatzen, ondo eta gaizki egindako gauzak zenbatzen, baina –berriro diot– atzera begiratzeak ez du ezertarako ere balio. Indartuta atera behar dugu egoera honetatik; beste bultzada bat, behin betikoa, eman behar diogu proiektu honi. Esan bezala, gertatutakoa inflexio-puntu bat izatea nahi dugu. Urte eta erdi daukagu aurretik, baina ez dezagun alferrik galdu gainerako denbora kritikatzen eta besteen izen ona zikintzen jarraituz. Guk proposamen argi bezain irmoa egiten dugu. Lehen aipatu dizut zeintzuk diren patronatuaren asmoak eta orain gogoaraziko ditut labur-labur: Lehenik eta behin, behin-behineko Zuzendaritza Batzorde Teknikoa izendatu da. Eta Batzorde Exekutiboa lan egiten ari da jadanik, lehenbailehen behinbetiko zuzendaritza izendatu ahal izateko. Lehen esan bezala, zuzendaritza hori aho batez onartutakoa izango da. Hurrengoko pausu garrantzitsua erakunde, alderdi politiko eta gizarte-eragileen adostasuna lortzea eta adieraztea izango da. Itun politiko eta sozial zabala da jendearen ilusioa eta konpromisoa errekuperatzeko bide bakarra. Ondoren, proiektuaren pedagogia-lana bete beharko da. Garrantzitsua da proiektuaren arrakasta lortzeko, azalpen egoki eta zabalak ematea. Zer den… | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4320 | |
10 | 78 | 11.04.2014 | HIZKUNTZA POLITIKA ETA KULTURAKO SAILBURUAK (Uriarte Toledo) | Interpelazioa, Susana Corcuera Leunda Euskal Sozialistak taldeko legebiltzarkideak lehendakariari egina, Donostia 2016 hiriburutzari buruz | Zeintzuk diren balio nagusiak, ardatzak eta ekarriko dituen onurak jendeari azalduz. Eta azkenik, kultura-egitaraua eta proiektu zehatzak aurkeztea. Laster emango dira ezagutaraztera proiektua osatzen duten ekintza guztiak. Aukera paregabea izango dugu herritarrengana hurbiltzeko, ekintzak banan-banan aurkeztuz eta bide batez, gure ilusio eta berotasunarekin jendea kutsatuz. Hori da patronatuak egingo duen ibilbidea proiektu hau gizarterazteko. Eta lehen esan dudan bezala, ez du patronatuak bere kabuz egingo. Ibilbide luze honetan guztiok elkarrekin joan beharko gara. Erakundeak, alderdiak, eragileak eta pertsonak. Guztiok bat eginez. Bitartean, lantaldeak, koordinazio batzordearekin batera, aurrera jarraituko du eguneroko lanarekin. Lan eta lan dabiltza egitarau kulturalarekin, alde batetik, eta hiriaren prestakuntzarekin, bestetik. Honela, azpiegiturak, garraioak, garbitasuna, aparkalekuak edota ostatuak 2016an zerbitzurik onena eman ditzaten lan egiten ari da. Ez da egia ez dela ezer egin. Laster kaleratuko da egindako esfortzua. Laster proiektuak, ekintza zehatzak eta egindako lanaren emaitzak ikusgai egongo dira Donostiako kalean. Badakigu proiektu honen hasieran han egon zinetela, proiektua sortzeko prozesuan aktiboki parte hartu zenutela, herritarrei ilusioa sortzen lagundu zenutela, eta, hain garrantzitsua den fase honetan ere, parte hartzera gonbidatzen zaituztegu, proiektua arrakastatsua izan dadin. Zerorrek esan duzu uneren batean Donostiak duen proiektu estrategikorik garrantzitsuena dela, hain zuzen ere, krisitik ateratzen hasi asmo den une honetan; guztiz ados nago horrekin. Horregatik, proiektu honen alde abian jarri nahi dugun mugimendu politiko, sozial eta partizipatiboan parte hartzera gonbidatzen zaitut. Hitzarmen sozial eta politikoaren bidez, Donostiaren hiriburutzak merezi duen arrakasta izatea lortuko dugu. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4321 | |
10 | 78 | 11.04.2014 | BARRIO BAROJA | PV-ETP | Galdera, Carmelo Barrio Baroja Euskal Talde Popularreko legebiltzarkideak lehendakariari egina, Eusko Jaurlaritzako Bakegintza eta Bizikidetzako idazkariak aurkeztutako iritzi-azterketari buruz | Eskerrik asko, presidente andrea. Legebiltzarkideok, lehendakari jauna, sailburu jaun-andreok, egun on. Joan den martxoaren 14an, Jonan Fernándezek, Eusko Jaurlaritzako Bake eta Bizikidetzarako idazkari nagusiak, soziometro batek hainbat gairi buruz ateratako ondorioak aurkeztu zituen, baina, publikoki, emaitza horien irakurketa bat bakarrik egin da: inkestak Espainiako Gobernuaren jarrera kritikatzen du, eta Eusko Jaurlaritzarena goratzen. Lehendakari jauna, inkesta honek zur eta lur utzi gaitu. Zertarako, zertarako balio du inkesta honek? Zuk eta Jonan Fernández jaunak diozuen moduan jarrerak hurbildu behar badira, elkarguneak bilatu behar badira, zertarako balio du inolako arrazoirik gabe eta era horretan oldartzeak? Horregatik, lehendakari jauna, soziometro horretatik ateratako ondorioei eta horren haritik egindako planteamenduei buruz erantzutea eskatzen dizugu. Jakin nahi dugu, benetan, Eusko Jaurlaritzak zergatik egin duen Eusko Jaurlaritzaren eta gobernu zentralaren politikak alderatzeko inkesta edo inkesta-galdeketa bat, itxuraz diskrezioz eta jarrerak hurbiltzeko helburuarekin landu beharreko gai batzuen inguruan, hasieran Jonan Fernández jaunak eta zerorrek proposatu zenuten moduan. Hortaz, zer iritzi duzu gai horri buruz egin den inkesta-galdeketa hori egiteko erabili den irizpideari buruz? Jakin egin nahi dugu; izan ere, nire ustez, horrelako argudioek ez dute batere laguntzen, Bake eta Bizikidetzarako Idazkaritza Nagusiaren aldeko propaganda hutsa dira, eta ez dute laguntzen, inolaz ere, jarrerak hurbiltzen. Zuentzat oso erraza da Espainiako Gobernuari erasotzea, baina, nolanahi ere, erantzun iezadazu, arren. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4322 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Carmelo Barrio Baroja Euskal Talde Popularreko legebiltzarkideak lehendakariari egina, Eusko Jaurlaritzako Bakegintza eta Bizikidetzako idazkariak aurkeztutako iritzi-azterketari buruz | Gracias, señora presidenta. Barrio jauna, galdera bat irakurri nahi nizuke. Galdera bat irakurri nahi nizuke. "Zer iritzi duzu Eusko Jaurlaritza terrorismoaren gaiari aurre egiten ari den moduari buruz? Oso ados zaude, nahiko ados zaude, ez zaude oso ados edo ez zaude batere ados? Eta zer iritzi duzu Espainiako Gobernua terrorismoaren gaiari aurre egiten ari den moduari buruz?". CISek, Espainiako Gobernuaren Ikerketa Soziologikoen Zentroak, egindako 2593 azterketan egindako galderetako bat da hori. Espainiako Gobernuak bere jarrerari buruz eta Eusko Jaurlaritzaren jarrerari buruz galdetzen du. Badakizu zergatik? Logikoa delako; Eusko Jaurlaritzak nahiz Espainiako Gobernuak erantzukizun bat dutelako bakearen eta elkarbizitzaren arloan. Eusko Jaurlaritzaren Prospekzio Soziologikoen Kabineteak ere CISek egin duen gauza bera egin du, eta Euskobarometroak edo Deustobarometroak egiten duen gauza bera, adibiderik berrienak aipatzearren, Barrio jauna. Garrantzia duena ez da galdera, Barrio jauna, baizik eta erantzuna. Zure arazoa ez da azterketa bera, baizik eta, azterketa guztietan, euskal gizarteak Espainiako Gobernuak garai berriaren aurrean duen immobilismoa kritikatzen duela. Ese es el verdadero problema; no den la espalda a la realidad. La sociedad vasca no entiende la actitud del Gobierno español, y no la valora positivamente. Y si siguen con la misma actitud, puede ocurrir que también los ciudadanos españoles critiquen las políticas de paz del gobierno español. El problema no es que se conozca la opinión de la sociedad. El problema es que no se quiera escuchar esa opinión. Gracias. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4323 |
10 | 78 | 11.04.2014 | BARRIO BAROJA | PV-ETP | Galdera, Carmelo Barrio Baroja Euskal Talde Popularreko legebiltzarkideak lehendakariari egina, Eusko Jaurlaritzako Bakegintza eta Bizikidetzako idazkariak aurkeztutako iritzi-azterketari buruz | Eskerrik asko, presidente andrea. Bada arduragabea da, lehendakari jauna. Ez gara fidatzen; ez gara fidatzen inkesta hau egiteko moduarekin. Ez gara fidatzen. Helburu honekin egin da inkesta: Espainiako Gobernua gaizki edo oso gaizki egiten ari dela esateko, eta Eusko Jaurlaritza ondo edo oso ondo egiten ari dela esateko. Espainiako Gobernuak adostasunetara iritsi behar du horrelako planteamenduetatik abiatuta, ezta? Alegia, konfrontazio-giroa prestatuz. Begira; eragile, erakunde eta alderdi politikoen jarduera: Eusko Jaurlaritza, ondo, denen gainetik; baloraziorik txarrena, ETAk; eta ETA baino are balorazio txarragoa, Espainiako Gobernuak. Alegia, zertan laguntzen du horrek, lehendakari jauna? Zertan laguntzen digu horrek? Atentatuen biktimak nahikoa babestuak eta aitortuak izaten ari dira, eta, bitartean, protesta egiten ari dira zenbait gai direla eta. Gero hitz egingo dugu horri buruz ere. Eta hori guztia zertarako? Zertarako balio du inkesta honek, lehendakari jauna? Bakarrik balio du Espainiako Gobernuaren aurka egiteko, Espainiako Gobernuaren espetxe-politika kritikatzeko, Espainiako Gobernuari eraso egiteko, eta, hori bai, gauza bat argi geratzeko: Iñigo Urkullu lehendakaria da azterketa gainditzen duen lider bakarra. Halaxe da! Bakeari eta elkarbizitzari buruzko inkesta horretan, horixe da ondorioa: Espainiako Gobernuari eraso egingo diogu; hori bai, Eusko Jaurlaritza ondo egiten ari da, eta lehendakaria da azterketa gainditu duen bakarra. Lehendakari jauna, nire ustez... Horrelako inkestek ez dute ezertarako ere balio. Harremanak lohitzeko balio dute, harremanak zailtzeko. Hori da laguntzea? Hori da harremanak erraztea? Zerbaiterako balio dizu horrek Bake eta Elkarbizitzako Idazkaritzan duzun iskanbila konpontzeko eta eraiki behar duzuna eraikitzeko? Zure gidaritza oinarri hartuta eraiki behar duzu, eta ez politika negargarriak babesten dituzten alboeraikuntzak oinarri hartuta, kasu honetan gertatzen den moduan. Inkesta honek ez dute ezertarako ere balio, lehendakari jauna. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4324 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Carmelo Barrio Baroja Euskal Talde Popularreko legebiltzarkideak lehendakariari egina, Eusko Jaurlaritzako Bakegintza eta Bizikidetzako idazkariak aurkeztutako iritzi-azterketari buruz | Eskerrik asko, legebiltzarburu anderea. Onartzen dut Euskal soziometroaren inkesta kritikatzea, baina galde iezaiozu CIS erakundeari edo Espainiako Gobernuari, Barrio jauna. Zertan laguntzen du CIS erakundearen azterketak? Onartzen dut Euskal Soziometroak egindako inkestaren emaitza zalantzan jartzea, baina, gutxienez, egin iezaiozu kasu beste inkesta batzuek –adibidez, Euskobarometroak edo Deustobarometroak– esaten dutenari. Horiek ere zalantzan jartzekoak aldi dira? Begira, azaleko gauzei erreparatu beharrean, gaiaren funtsari buruz hausnartzea proposatzen dizut. Soziometroaren emaitzak bat datoz Euskobarometroak eta berrikiago –berriz diot– Deustobarometroak eskaintzen dituzten emaitzekin. Eta zer esaten du euskal gizarteak galdetzen diotenean? Bada, bi datu azpimarratuko ditut, Barrio jauna. Lehenik eta behin, euskal gizartea itxaropentsu dago. Halaxe diote herritarren % 81ek; hamar lagunetik zortzik. Bakearen eta elkarbizitzaren arloan, hitzarmen etiko eta demokratikoen espazio zentral zabal bat dago. Eta, bigarrenik, herritarren % 9k –hamar lagunetik batek– bakarrik diote Espainiako Gobernua ondo edo oso ondo jokatzen ari dela. Balorazio kritikoa egiten da Espainiako Gobernua garai berri hau kudeatzen ari den moduari buruz. Paradoxikoa dena da orain, 2014an, Espainiako Gobernuaren balorazioa askoz ere okerragoa dela 1999koa eta 2006koa baino, alegia, zuek, Alderdi Popularrak, gobernatzen zenuten garaikoa baino. Hori da garrantzitsuena, Barrio jauna. Eta, orain, bakearen eta elkarbizitzatik inoiz baino gertuago gaudenean dago urrunen Espainiako Gobernua; horixe da euskal herritarrek hautematen dutena. Zertan laguntzen duten galdera horiek? Bada, emaitza horrek lagundu beharko lioke Alderdi Popularrari bere jarrera aldatzen. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4325 |
10 | 78 | 11.04.2014 | SÉMPER PASCUAL | PV-ETP | Galdera, Borja Sémper Pascual Euskal Talde Popularreko legebiltzarkideak lehendakariari egina, Eusko Jaurlaritzako kideentzako oratoria-klaseak kontratatzea eta ordaintzeari buruz | Lehendakari jauna, sailburu jauna. Bakoitzak jakingo du zer erantzukizun duen, baina, ziurrenik, pixka bat guztion erruz iritsi gara politikaren, politika egiten dugunon, izen ona horrela zi- kintzera; hainbeste, ezen zalantzan jartzen baita beste garai batean arrazoizkoa izan zitekeen ia edozein erabaki. Guk ez dugu horrelakorik egingo. Guri ondo iruditzen zaigu, arrazoizkoa iruditzen zaigu, sailburuek eta legebiltzarkideok gure jarduna profesionalizatzea eta hobetzea oratoriaren edo komunikazio-moduen bidez. Ondo iruditzen zaigu; izan ere, sailburu batek edo legebiltzarkide batek zenbat eta hobeto hitz egin, zenbat eta hobeto komunikatu, informazio hori hobeto iritsiko da herritarrengana, eta, beraz, hobeto beteko dugu gure erantzukizuna. Eta, halaber, oso ondo iruditzen zaigu legebiltzarkideek eta sailburuek euskara, gaztelania –ondo egongo litzateke batzuek hobeto ikastea–, ingelesa, txinera... ikastea, alegia, ondo iruditzen zaigu, azkenean, herritarren mesederako baita. Eta ondo iruditzen zaigu sailburuek eta legebiltzarkideek Dostoievski irakurtzea, Pio Baroja irakurtzea... Oso ondo dago hori. Baina, sailburu jauna, ez al zaizu eztabaidagarri samarra iruditzen lan horiek Gobernua sostengatzen duen alderdiari hain lotuta dagoen enpresa bati esku uztea? Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4326 |
10 | 78 | 11.04.2014 | HERRI ADMINISTRAZIO ETA JUSTIZIAKO SAILBURUAK (Erkoreka Gervasio) | Galdera, Borja Sémper Pascual Euskal Talde Popularreko legebiltzarkideak lehendakariari egina, Eusko Jaurlaritzako kideentzako oratoria-klaseak kontratatzea eta ordaintzeari buruz | Gracias, señora presidenta. Sémper jauna, zure galdera ikusi nuenean, nire buruari galdetu nion galderak bere baitan hartzen dituen hiru dimentsioetatik zeini buruz ari ote zinen zehazki: ikastaroen justifikazioari buruz, haien kostuari buruz ala esleipen-teknikari buruz. Maneiro jauna inon ere gobernatzen ez duen alderdi batekoa da eta, beraz, edozeren aurka egin dezake, baina zu leku askotan gobernatu duen eta gobernatzen duen alderdi bateko kidea zara. Hortaz, nire buruari galdetzen nion hiru gai horietatik zeini buruz ari ote zinen. Lehenengoa ezinezkoa zen; izan ere, pentsa, zure legebiltzar-taldeko diputatu askoren bidez jakin nuen, han, Madrilen, oratoria-ikastaroak ematen zirela. Ez nekien halakorik bazenik ere. Nire alderdiak alor horretako prestakuntza berezirik gabe bidali ninduen Madrila, eta horrela jakin nuen ikastaro horiek ematen zirela. Badakit haietako askok ikastaro horiek jaso dituztela eta, gainera, denbora luzez jaso dituztela, batzuetan altxor publikoaren kontura eta beste batzuetan alderdiaren kontura. Dakizun moduan, ikastaro horiek kotizazio jakin bat dute merkatuan; alegia, zuzendariei edo erakunde handietako zuzendaritza-taldeei –publikoak nahiz pribatuak– zuzenduta daudenean, formatu jakin bat dute eta kostu jakin bat dute. Begira, esleipenari dagokionez –gai hori azpimarratu duzuenez–, lehen aipamen bat egin dut horri buruz. Sektore Publikoko Kontratuen estatu mailako legean, berariaz aurreikusten da munta txikiko kontratuen artean. Munta txikiko kontratuak modu askean esleitzen dira, modu askean esleitu dakizkioke edozein enpresabururi, edozeini, baldin eta jarduteko gaitasuna badu eta eskatutako zerbitzuak emateko behar den gaitasun profesionala badu. Marjina horren barruan, baldintza horiek betetzen badira eta, noski, legearen arabera kontratatzeko ezgaitasun-kasurik ez badago, kontratazioa legezkoa, zilegia eta guztiz baliozkoa da legeondorio guztietarako. Munta txikiko kontratazioa da, eta ez du balio –benetan esaten dizut–, ez du balio lagunak pozik uzteko. Gobernu honek egin duen urte eta erdi eskasean, zuk lagun gisa aipatu duzun enpresa bati 4.000 euro eman izana huskeria hutsa da. Horrekin ez da mantentzen ez enpresa bat, ezta lagun bat ere. Ez da mantentzen, eta jakin beharko zenuke hori. Gracias. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4327 | |
10 | 78 | 11.04.2014 | SÉMPER PASCUAL | PV-ETP | Galdera, Borja Sémper Pascual Euskal Talde Popularreko legebiltzarkideak lehendakariari egina, Eusko Jaurlaritzako kideentzako oratoria-klaseak kontratatzea eta ordaintzeari buruz | Une batean ere ez dut-eta zalantzan jarri ez prozeduraren legezkotasuna ez eta esleipenarena ere! Hori ez da kontua, sailburu jauna! Gertatzen dena da, politikan... Badakizu, gaur egun, kaleko jendea ez da gutaz fidatzen, orokorra da alderdi politikoekiko eta politika egiten dugunokiko gaitzustea, eta uste dut, hain zuzen ere, politika egiten dugunok sentsibilitate berezia izan behar dugula herritarren aurrean erantzuteko. Eta Eusko Jaurlaritzak erabakiak hartzen dituenean, horren jakitun ere izan behar du. Nire ustez, akats larria da, hanka-sartzea da. Seguruenik, kopurua –zeuk esan duzu– barregarria da, batez ere, Autonomia Erkidegoko Aurrekontu Orokorren testuinguruan, baina gauza batzuk egiteko modua zaindu egin beharko litzateke, horrek guztioi eragiten digula uste baitut. Niri ez dit mesederik egiten, guri ez digu mesederik egiten zuek horrelako gauzetan hanka sartzeak, benetan uste baitut guztioi egiten digula kalte. Izan ere, herritar batek informazio hori irakurtzen duenean, eta 4.800 euro direla jakiten duenean, askori ezin hobeto etorriko bailitzaizkioke hilabetearen amaierara iristeko, herritar horrek zera esaten du: "Hasi dira berriz ere politikariak kontratuak lagunen artean esleitzen". Horixe da, azken finean. Eta, noski, lehenengo, zuei egiten dizue kalte, ikastaroak jaso dituzuen sailburuoi –espero dut emaitza onak izango dituztela eta hemen ikusiko ditugula–, baina, halaber, guztioi egiten digu kalte. Eta ustelkeria-kasu asko pairatu dituen alderdi bateko kide batek esaten dizu hori, politikagintza aberasteko erabili duten lotsagabe asko izan dituen alderdi bateko kideak, eta horrek min handia egiten dit, ez egin zalantzarik, nire alderdia dela kontuan izanik. Baina hau ez da ustelkeria-kasu bat, ez! Alderaketa egin nahi izan dut jardun horrek kalte gehien egiten dienetako bat naizela esateko. Baina, kasu jakin honetan, herritarrak gugan konfiantza berreskuratzen hasteko, alde batera utzi behar dute nepotismo-keinu oro. Zuen onartu zenuten zera bat... eskuliburu bat, baina ez da eskuliburua –barka iezadazu, ahaztu egin zait–, baizik eta kode etiko bat. Ondo da; zabal dezagun kode hori; interpreta ezazu modu zabalean. Benetan, nire ustez, hanka sartu duzue enpresa lagun bati esleituz –berdin zait 4.800 euro badira edo 3.500–, kalte egiten baitio herritarrei adierazi behar diegun konfiantza horri. Eta egia da Autonomia Erkidegoko aurrekontuen testuinguruan 4.800 euro hutsaren hurrengoa direla, baina gaizki pasatzen ari den herritar baten ikuspegitik, politikariekin haserretuta dagoen herritar baten ikuspegitik, 4.800 euro dirutza bat da, eta diru hori lagunei edo enpresa lagun bati esleitzea onartezina iruditzen zaio. Nire ustez... La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4328 |
10 | 78 | 11.04.2014 | HERRI ADMINISTRAZIO ETA JUSTIZIAKO SAILBURUAK (Erkoreka Gervasio) | Galdera, Borja Sémper Pascual Euskal Talde Popularreko legebiltzarkideak lehendakariari egina, Eusko Jaurlaritzako kideentzako oratoria-klaseak kontratatzea eta ordaintzeari buruz | Gracias, señora presidenta. Beno, ez dakit zehatz-mehatz zeri deitzen diogun enpresa laguna. Ez dakit. Kazetaritzako profesional batek zuzentzen duen enpresa bat, iraganean Eusko Jaurlaritzan karguak izan zituena baina, gaur egun, ez dituena; ez dut ulertzen horrek zergatik kentzen dion aukera munta txikiko kontratu bat esleitu ahal izateko. Berriro esango dut: munta txikiko kontratu bat da, legearen arabera, zuzenean, esleitzen dena. Ez dut ulertzen horrek zergatik kalte egin behar dion Jaurlaritza honen ohoreari, jardunari eta zuzentasunari. Ez dut argi ikusten! Zer esan nahi duzu? EAJ Jaurlaritzara iritsi zenetik, une horretatik aurrera, Euzko Alderdi Jeltzaleko kide izan direnek edo direnek zuzendutako enpresa guztiak aukerarik gabe geratzen direla Jaurlaritzarekin kontratuak egiteko, nahiz eta kontratazioa legearen arabera egin? Gizona! Kopuru horiekin, berriro diot, munta txikiko kontratazioekin, ez zaie mesederik egiten lagunei. Ez zaie mesederik egiten. Eta hau ez da ustelkeria-kasu bat. Tira, ez dut adibiderik jarriko, baina "Bigotesi" esango bagenio munta txikiko kontratuek norbaiti mesede egiten diotela, barre egingo liguke aurpegira! Benetan, munta txikiko kontratuekin ez zaio inori ere egiten mesede. Kopuru barregarriak dira, inora ere ez doazenak. Gracias. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4329 | |
10 | 78 | 11.04.2014 | BARRIO BAROJA | PV-ETP | Galdera, Carmelo Barrio Baroja Euskal Talde Popularreko legebiltzarkideak lehendakariari egina, Eusko Jaurlaritzak terrorismoaren biktimekin keinurik ez izateari buruz | Eskerrik asko, presidente andrea, lehendakari jauna. "Uste dut Jaurlaritza honen (Eusko Jaurlaritza) terrorismoaren biktimekiko keinu garrantzitsu eta nabaria falta dela". Esaldi irmo eta jarrera jakin bat erakusten duen horrekin kalifikatu du Eusko Jaurlaritzako Bake eta Bizikidetza Idazkaritzako Terrorismoaren biktimen aholkulari kargutik kendu berriak, Txema Urkijo jaunak, Urkullu Kabineteak erreferentzia sozialeko kolektibo horrekiko duen jarrera. Biktimen aholkulariak kargua utzi duenean hausnarketa hori egiteko, zerbait larria gertatuko zen Eusko Jaurlaritzako Bake eta Bizikidetza Idazkaritzan kontu horren inguruan. Hala bada, lehendakariari galdetzen diogu: Zer irizpidek eraman zaitu zu, zure Jaurlaritza, terrorismoaren biktimekin keinu garrantzitsu eta nabarmen bat ez izatera? Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4330 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Carmelo Barrio Baroja Euskal Talde Popularreko legebiltzarkideak lehendakariari egina, Eusko Jaurlaritzak terrorismoaren biktimekin keinurik ez izateari buruz | Eskerrik asko, legebiltzarburu andrea. Barrio jauna, terrorismoaren biktimekiko keinu garrantzitsu eta nabarmen batez galdetzen didazu. Egia esan, ez dut keinu bat egin: asko egin ditut urte askoan. Eta legebiltzar-esparrua soilik aipatzearren, espero dut hala adierazi edo ziurtatuko luketela Ares jaunak –orain ez dago hemen–; Matute jaunak –oraintxe joan da–… Edo legegintzaldi hau baino lehenagoko beste alderdi politiko batzuetako pertsonak aipatzearren, Huertas jaunak edo Loza jaunak, Euskadiko Alderdi Sozialistakoak; Euzko Abertzaleak taldeko Agirre jaunak –une honetan ez dago Ganberan–; edo lehen zeure alderdikoa, hau da, Alderdi Popularrekoa izan zen Abascal jaunak. Hara, egiten ari ziren keinu garrantzitsu eta nabarmen guztietan hartu dut parte. Gainera, Jaurlaritza honekin biktimen arretarako arloan martxan jarri ditugun konpromiso eta gertakari berriak aipatu ditut gaur: bat, Terrorismoaren Biktimen Partaidetzarako Euskal Kontseiluari bultzada ematea; bi, biktimak ikasgeletan egoteko Adi-Adian programa zabaltzea, hezkuntza-komunitatearekin adostuta (badakizu, eta ez badakizu nik esango dizut, biktima hezitzaileekin bilduta egon naiz; ni neu, Barrio jauna); hiru, biktimen iritzi-azterketa, elkarrizketa pertsonalen bitartez egindakoa; lau, terrorismoaren biktimei kalte-ordainak ukatzeari buruzko txostena; argitu gabeko atentatuei buruzko lehen azterlan publiko integrala. Bost gertakari berri dira. Nire iritziz, keinuak baino askoz gehiago dira, eta, dudarik gabe, oso garrantzitsuak. Ez dizut eskatzen gauza guztietan ados egotea; gauza bat bakarrik gogorarazi nahi dizut –berriro diot, gaurkoa baino lehenagoko eta gaurko bertako galderetan egiten ari naizen bezala–, hausnartzeko eta kritikatzeko gune bat daukagula, eztabaidatzeko eta epe ertain eta luzeko ikuspegiarekin neurriak adosteko gune bat. Eta hasiera berri hau aprobetxatu nahi dut gonbidapena egiteko Legebiltzar honetako Bake eta Bizikidetza Ponentziak irudikatzen duen elkargunea berriro hartzera. Hausnarketa kritikoa egiteko eta guztion lanerako gune hori berriro hartzea ere terrorismoaren biktimekiko keinu garrantzitsu eta nabarmena izango litzateke zure partetik, Barrio jauna. Ziur nago horretaz. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4331 |
10 | 78 | 11.04.2014 | BARRIO BAROJA | PV-ETP | Galdera, Carmelo Barrio Baroja Euskal Talde Popularreko legebiltzarkideak lehendakariari egina, Eusko Jaurlaritzak terrorismoaren biktimekin keinurik ez izateari buruz | Baina lehendakari jauna, zergatik esan du hori orain arte terrorismoaren biktimen arloko zure aholkularia izan denak? Zergatik dio hori? Esan, zergatik esan du? Zein da zuri eskatu dizun eta egin ez duzun keinu garrantzitsu eta nabarmen hori? Esan iezaguzu, zuri esango zizun eta, esango zizun. Hara, horrelako jarrerekin eta hausnarketekin (egin dituena ez delako edonor, kontu horien aholkularia da, denok ezagutzen duguna eta gai horretan ibilbide luzea duena), horrelako kontuekin eta hausnarketekin, alegia, Eusko Jaurlaritzari leporatuta terrorismoaren biktimarekin ez duela keinu garrantzitsu eta nabarmenik izan, horren atzean beste zerbait dago. Ezin du izan bat-bateko hausnarketa, ezta gutxiagorik ere. Zerbait egon behar du, zuk kontatu ez diguzun zerbait. Hausnarketa horrekin pikutara doaz Bake eta Bizikidetza Planaren konpromisoak eta helburuak. Urkijo jaunak egin duen hausnarketa horrekin pikutara doaz. Pikutara doa 4. fitxa, terrorismoaren biktimei buruzkoa, terrorismoaren biktimei laguntzekoa eta aitorpena eta ordaina eskaintzekoa. Aholkulariak, kontu horren erraietan egon denak, orain esaten duena esaten badu, fitxa hori pikutara doa. Eta ditxosozko mikroakordio horiek ere pikutara doaz. Konpromiso etikoaren mikroakordioa (biktimen duintasuna, lehen mikroakordioan); bigarren mikroakordioan, konpromiso politikoa (konpromisoa hartu genuen iraganaz ahazten den etorkizunera egindako begiradak ez dituela baztertuko biktimen memoria eta ohorea), baina zer gertatu da hor? Zer gertatu da? Nire iritziz gaiaren inguruan estetikoa den balorazio gisako zerbait egin diguzu, baina planteamendu horren inguruan zuk kontatu ez diguzun zerbait falta da hor, duela gutxi aholkulari izan denak egindako hausnarketa hori. Eta keinu garrantzitsu eta nabarmen hori falta izatea..., guk uste dugu horren atzean zerbait dagoela, egunen batean kontatu beharko diguzun zerbait. Nik espero dut gaur kontatuko duzula. Oraindik badaukazu denbora; baina seguruenik ez da horrelakorik gertatuko. Lehen, aurreko galderaren bati emandako erantzunean, elkarguneetara gonbidatu gaituzu; baina ukitu arraro edo kontraesankor bat nabaritzen zaizu. Nik uste dut gehiegi begiratzen ari zarela alde horretara kontu horren inguruan. Askotan esan dizugu Bake eta Bizikidetza Planari buruz hitz egitean. Eta ponentzia, dagoen bezala dago, eta jarrera horiekin edo hausnarketa horiekin, gure iritziz ez du asko iraungo. Nire ustez, lehendakari jauna, Bake eta Bizikidetzako Idazkaritza Nagusia desegin beharko zenuke. Nik uste dut lidergoa hartu behar duzula. Nik uste dut idazkaritza nagusi horrek arazo batera garamatzala denok. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4332 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Carmelo Barrio Baroja Euskal Talde Popularreko legebiltzarkideak lehendakariari egina, Eusko Jaurlaritzak terrorismoaren biktimekin keinurik ez izateari buruz | Eskerrik asko, legebiltzarburu andrea. Barrio jauna, izenburu bila bazabiltza, esango nuke lortu duzula aurreko galderan esan duzun azken esaldiarekin. Baina aholkulariak esan duenari buruzko aipamena egin duzu; azken aipamenean duela gutxi arte aholkulari zena esan duzu. Beraz, aholkulari ohiak esan du. Aholkulari zenean ez zuen esan. Eta nik uste dut, lehendakari izan naizen bitartean, zin egiten dizut, lehendakari izan naizen bitartean, leial jokatu dudala. Berriro diot, ez dago lehen egiten zen eta orain egiten ari ez den ezer. Berriro aipatuko ditut egintza berriak, Barrio jauna, izan ere, egintzak pozak dira. Biktimek egia, memoria, justizia eta ordaina merezi dute, eta Jaurlaritza hau konprometituta dago egiarekin (hori erakusten du atentatuak argitzeko txostenak), konprometituta dago memoriarekin (aurten egingo da memoriaren institutua), konprometituta dago justiziarekin eta baita ordainarekin ere. Uste osoarekin inbertitu dugu biktimek merezi duten konpromiso sozial horretan (Bake eta Bizikidetza Idazkaritza, Barrio jauna). Barrio jauna, herrialde honetan adostasun handia lortu genuen Memoriaren Egunarekin. Euzko Abertzaleak taldeak urtero hartu du parte Memoriaren Egunean, urtero ospatu dugu, baita iaz ere; baina iazkoan, zure parte-hartzerik gabe, Barrio jauna. Pentsa ezazu parte ez hartzeko erabaki horrek Memoriaren Eguna eskaintzen diogun biktimen gainean izango zuen eraginean ere. 2014ko, hau da, aurtengo Memoriaren Egunean parte hartu izan bazenu, keinu garrantzitsu eta nabarmena izango zen terrorismoaren biktimekiko. Horretan pentsatzera eta hori egitera gonbidatzen zaitut. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4333 |
10 | 78 | 11.04.2014 | ITXASO GONZÁLEZ | SV-ES | Galdera Bixen Itxaso González Euskal Sozialistak taldeko legebiltzarkideak lehendakariari egina, Jaurlaritzak kontratazio publikorako klausula administratibo orokorren agiri egiteari buruz 2013ko urriaren 17ko Legebiltzarraren erabakia betetzearen gainean | Lehendakari jauna, gaur egiten dizugun galdera 2014ko apirilaren 7an erregistratu zen, eta ordurako ezagutzen zen Ganbera honetara otsailaren 28an bidali zenuen Legebiltzarreko akordioak betetzeari buruzko txostena, honako hau dioena: "Jaurlaritzak Legebiltzarreko mozio hori onartutako baldintza zorrotzetan betetzeak arazo larriak sor ditzake indarreko legeriara egokitzeko ikuspegitik. Egia esan, xede bera arautzen duen Gipuzkoako foru-arauari bi errekurtso aurkeztu dizkiote, batetik, Lehiaren Euskal Agintaritzak eta, bestetik, Estatuko Abokatutzak". Lehenik eta behin esan nahi dizut urriaren 17ko akordioari buruzko galdera hau hitzarmen kolektiboak kontratazio publikoan txertatzeari buruz Ganbera honetan izan ditugun eztabaida ugarien barruan sartzen dela, baina zure txostena errekurtso horietan oinarrituta dago funtsean. Hasteko, esan nahi dizut 2014ko otsaileko autoan Auzitegi Nagusiak ukatu egin zuela foru-araua zuhurtziaz indargabe uztea Estatuko Abokatutzak eskatuta zuen bezala. Beraz, arau horrek indarrean jarraitzen du. Eta, bigarrenik, Lehiaren Euskal Agintaritzaren errekurtsoa abenduaren 17an bidalitako txosten batean dago oinarrituta. Txosten hori, ordea, erabat gainditu du 2014ko urtarrileko 15. Direktibak, kontratazio publikoari buruzkoak, zeinak indarrik gabe uzten baitu Lehiaren Euskal Agintaritzaren txostenak oinarri duen 2014/18 Direktiba. Urtarrileko direktibak planteatzen dituen kontuan hartuzko batzuk azalduko dizkizut: "Eskaintza publikoko prozeduretan ingurumen-, gizarte- eta lan-baldintzak modu egokian txertatu ahal izateko, oso garrantzitsua da estatu kideek eta botere esleitzaileek lanak egiten diren edo zerbitzuak ematen diren lekuan aplikatzekoak diren ingurumen-, gizarte- eta lan-legeriaren esparruetako betebeharrak betetzen direla zaintzeko ezinbesteko neurriak hartzea, hain zuzen ere, estatuko nahiz Batasuneko lege, arau, dekretu eta erabakietatik nahiz hitzarmen kolektiboetatik eratorritako neurriak". 39. kontuan hartuzkoak dio: "Betebeharrak kontratu-klausuletan jaso litezke, eta posible izan behar du hitzarmen kolektiboak betetzea bermatuko duten klausulak sartzea ere, kontratu publikoen arloko Batasuneko Zuzenbidearen arabera. Betebeharrak ez betetzea eragile ekonomikoaren hutsegite larritzat jo liteke, eta kontratu publiko bat esleitzeko prozeduratik kanpo geratzea ekar diezaioke". Tesi hori indartzen duten hainbat kontuan hartuzko ditut; baina, horretarako denborarik izango ez dudanez, testu artikulatuan esango dizut direktiba berri horretako kontratazioaren printzipio gidariek diotena: "Estatu kideek hartu behar diren neurriak hartuko dituzte bermatzeko kontratu publikoak gauzatzeko orduan eragile ekonomikoek betetzen dituztela ingurumen-, gizarte edo lan-arloan aplikatzekoak diren Batasuneko Zuzenbidean, Estatuko zuzenbidean, hitzarmen kolektiboetan edo ingurumen-arloko Nazioarteko Zuzenbideko xedapenetan xedatutako betebeharrak", eta abar. Esan nahi dudana da hitzarmen kolektiboei lotzea jasotzen duten klausula orokor administratiboen agiria garatzeko arau-esparrua badagoela. Txosten horretan ematen duzuen azalpenean planteatzen duzue zalantza handiak daudela. Nik esaten dudana da Europako direktiba berrienarekin arau-esparru horrek zure Jaurlaritza gaitzen duela urriaren 17ko legebiltzar-aginduak agintzen ziena egiteko. Beraz, galdera egingo dugu: Bete behar al duzue legebiltzar-akordio hori? La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4334 |
10 | 78 | 11.04.2014 | OGASUN ETA FINANTZETAKO SAILBURUAK (GATZAGAETXEBARRIA BASTIDA) | EA-NV | Galdera Bixen Itxaso González Euskal Sozialistak taldeko legebiltzarkideak lehendakariari egina, Jaurlaritzak kontratazio publikorako klausula administratibo orokorren agiri egiteari buruz 2013ko urriaren 17ko Legebiltzarraren erabakia betetzearen gainean | Eskerrik asko legebiltzarburu andrea. Itxaso jauna, aipatu duzun moduan, Jaurlaritzak bere iritzia finkatu zuen legezko proposamenen betearazte-txostenean, eta hor esaten dugun moduan, Jaurlaritzari ezinezkoa bihurtzen zaio une honetan hori horrela egitea. Zergatik? Badaukagulako gure legezerbitzu orokorretako txosten bat esaten ez dela legezkoa baldintza administratibo-agirietan horrelako baldintza bat ipintzea. Eta aipatu duzun agiria, Europar Batasunekoa, agindu hori, direktiba, oker esan duzu. Horrek ez du esaten hori. Zeren ondo azalduta daukat, eta 250 orri dauka, eta esaten du gauza garrantzitsu bat, kontuan ez duzuna eduki, eta da kontratazio administratiboetan oinarrizko ingurugiro-, gizarte- edo lan-araubideko baldintzak bete behar direla, bai indarrean daudenak, baina araudi bakoitzaren arabera. Eta estatu bakoitzak bere araudia dauka. Eta bi. Europar Batasuneko oinarrizko zuzenbidea kontuan eduki, merkatu bateratua eta askatasun osoa zerbitzu, ekoizpen eta gainontzeko eskualdaketa eta trukaketa guztien irizpidea kontuan eduki. Horregatik, Jaurlaritza honek eskatu du bere barnean txostenak, eta txostenak esaten digu, eta araubide orokorreko txostena da, esaten diguna, momentuan ezin da indarrean dagoen araubidearekin horrelako baldintzak ipini, ze ez litzateke izango legezkoa. Eta aipatu duzun aldaketak ez du esaten hori, baizik eta egiten duena da 2004eko direktiba nagusia indargabetu eta gaurkotu, baina ez du esaten, eta esan mesedez non esaten den, zeren hor daukat osorik, eta aztertuta daukat, zein ataletan esaten duen. Zeren zuk aipatu duzuna ez du esaten direktiba horrek bere barne-araudian, zentzu horretan. Eskerrik asko, legebiltzarburu andrea. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4335 |
10 | 78 | 11.04.2014 | ITXASO GONZÁLEZ | SV-ES | Galdera Bixen Itxaso González Euskal Sozialistak taldeko legebiltzarkideak lehendakariari egina, Jaurlaritzak kontratazio publikorako klausula administratibo orokorren agiri egiteari buruz 2013ko urriaren 17ko Legebiltzarraren erabakia betetzearen gainean | Hara, Gatzagaetxebarria jauna, oso izapide laburra da hau eta nik ezin ditut irakurri kontuan hartuzko guztiak eta testuko zati artikulatuak; baina ezin didazu esan esaten duena ez duela esaten, nik hitzez hitz irakurri dut eta, oso bizkor irakurri badut ere. Esan nahi badidazu Jaurlaritza interpretazio korapilatsu batean babesten ari dela, hemen planteatutako eztabaida ugarien artean sortutako akordioa den legebiltzar-akordio hori ez betetzea eragingo duen interpretazio horretan babesten ari dela… Bestalde, badakizu zentral sindikal batek abian jarri duen eta hori guztia planteatzen duen legegintzako herri-ekimen bat badagoela ere. Hurrengo egunean, urtarrilaren 16an, Sindikatuen Europako Konfederazioak pozik hartu zuen aipaturiko direktiba, hain zuzen ere, kontratazio publikoan aplikatzeko tokiko hitzarmen kolektiboak sartzeari buruzko zalantza oro argitzen zuelako, hau da, urriaren 17ko akordio hartan eskatzen genuena. Zuek mataza hori nahasi nahi baduzue interpretazio-sakabanatze batean kokatuta, egin dezakezue… La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4336 |
10 | 78 | 11.04.2014 | OGASUN ETA FINANTZETAKO SAILBURUAK (GATZAGAETXEBARRIA BASTIDA) | EA-NV | Galdera Bixen Itxaso González Euskal Sozialistak taldeko legebiltzarkideak lehendakariari egina, Jaurlaritzak kontratazio publikorako klausula administratibo orokorren agiri egiteari buruz 2013ko urriaren 17ko Legebiltzarraren erabakia betetzearen gainean | Direktiba da 24/2014 eta indargabetzen duena da 14/2004koa. Hori da zuzenean. Eta ez da nahastea ezer, Itxaso jauna. Ez dugu nahastu nahi ezer, baizik eta erantzukizunez jokatu. Nik erantzukizun politikoa daukat, eta zure aurrean eta Ganberaren aurrean erantzuten nago, eta jada erantzun dugu idatziz. Politikoki, hori delako nire ardura eta niregain delako ardura hori, ba zer egiten dugun betetzeko Legebiltzarrak hartutako erabakiak. Erantzukizun politikoa daukagu. Egia da. Baina beste aldetik ere, agintariak garen neurrian, administrazio-erantzukizun bat badaukagu eta guk, Jaurlaritza moduan, ezin dugu gure lege-zerbitzu orokorren irizpideen aurka joan, zeren horrek hurrengo erantzukizun handi bat eduki ahal du. Eta zentzu horretan, ni hemen nago arrazoiak ematen, Ganberaren menpe gaudelako Gobernua eta erantzukizun politikoa daukagulako, eta hori egiten dugu eta horrela egingo dugu beti. Hola delako gure demokrazia. Baina, beste aldetik, ardura handia daukagu, erantzukizuna eta guk hori egin behar dugu. Bestela oker ibiliko ginateke. Zer esango zenukete Ganberako parlamentarioek ez bagenu beteko gure legezerbitzuek argi eta garbi esan digutena, eta da baldintza administratibo-agirietan ezin dugula lan-lurralde sektorialekiko atxikimendu eta kokapen zehatz bat ipini, legezkoa ez delako. Ez genuke gure lana ondo beteko. Eta horregatik, erantzukizunez jokatuta, hori da eman dugun iritzia Parlamentura bidali dugunean ez legezko proposamenen betearazte-agiria. Eskerrik asko, legebiltzarburu andrea. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4337 |
10 | 78 | 11.04.2014 | MAEZTU PEREZ | EH Bildu | Galdera, Daniel Maeztu Perez EH Bildu taldeko legebiltzarkideak lehendakariari egina, udalen legearen inguruan | Bai, egun on guztioi. Egun on sailburuei. 2013ko apirilaren 11n, Legebiltzarrak agindu zehatz bat eman zion Eusko Jaurlaritzari: 12 hilabeteko epean udal-legaren proiektua ekarri behar zuen Legebiltzar honetara. Gaur betetzen dira 12 hilabete horiek. Gaur da apirilaren 11, urtebete beranduago. Eta argi dago Jaurlaritzak ez duela Legebiltzarraren agindua beteko. Aurreko astean, nahiko argi zegoenean ez betetze hori, Legebiltzar honek agindu berri bat eman zion Eusko Jaurlaritzari: ahalik eta denbora epe laburrean udal-legearen proiektua Legebiltzarrera ekartzea 2014 urteko bigarren bilkura-aldian udal legea onartzeko helburuarekin. Birritan agindu berdina ez betetzeko asmoa du Jaurlaritzak? Batean behintzat ez du bete. Agindu berri bat dauka. Beteko du oraingoan? Ohitura bezala hartu du Jaurlaritzak Legebiltzar honen aginduak ez betetzea. Legebiltzar honek agintzen diola langile publikoen asteko jardunaldia 35 orduetan mantentzea. Orduan, Erkoreka jaunak dekretu bidez bertan behera uzten du agindu hori. Orain bertan ikusi izan dugun bezalaxe, Legebiltzarrak eskatzen duela Administrazioaren kontratazioan klausula zehatzak sartu behar direla. Ba Gatzagaetxebarria jaunak oso argi utzi du, oraintxe, ez duela ez duela beteko. Edo Tapia andreari, hemen dagoela, Legebiltzarrak eskatzen diola harrobien plan partzial bat, plan sektorial bat egin behar dela, eta berak erantzun batean oso argi utzi du ez duela beteko. Ohitura eskasa Legebiltzar honen aginduak ez betetzea. Ohitura eskasa hartu du Jaurlaritzak. Eta gogoratu behar zaio Jaurlaritzari, Legebiltzar honek aukera zuela lehendakaria. Zilegitasuna kentzen badiezue Legebiltzar honetan hartutako aginduei, zilegitasuna kentzen ari zarete ere lehendakariaren hautaketari. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4338 |
10 | 78 | 11.04.2014 | HERRI ADMINISTRAZIO ETA JUSTIZIAKO SAILBURUAK (Erkoreka Gervasio) | Galdera, Daniel Maeztu Perez EH Bildu taldeko legebiltzarkideak lehendakariari egina, udalen legearen inguruan | Eskerrik asko, legebiltzarburu andrea. Maeztu jauna, Gobernuak Legebiltzar honen erabakiak betetzen dituen ala ez dituen, hori aparteko beste eztabaida bat da, nahi duzunean garatu dezakeguna, ad doc galdera bat planteatzen baldin baduzu. Zuk hemen planteatzen zenuena da ba ote duen Gobernuak asmorik joan den astean, alegia, hilaren 3an, Ganbera honek hartutako erabakia, hain zuzen ere, udalen lege proiektu bat hona ekartzeari buruzkoa, "en el plazo más breve de tiempo" esaten zuen moduan. Erantzuna da bai. Gobernuak badauka hori egiteko asmoa eta, izan ere, horretan lanean badabil, ondo dakizuenez. Urratsak ematen dabil. Legebiltzar honek esan ziolako baita ere Gobernuari, adostuta ekarri behar zuela, ahal zuen neurrian behintzat, erakundeen artean eta alderdi politikoen artean. Eta hori ez da egun batetik bestera egiten, ondo dakizunez. Horretan ga- biltza, lantaldeak lanean dabiltza eta ahalik eta lasterren ekarriko dugu. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4339 | |
10 | 78 | 11.04.2014 | MAEZTU PEREZ | EH Bildu | Galdera, Daniel Maeztu Perez EH Bildu taldeko legebiltzarkideak lehendakariari egina, udalen legearen inguruan | Ez ahaztu agindu horren bigarren partea, bestela berriro ere ez betetze baten aurrean egon ahal garelako. Denbora-epe laburrean ekartzeko, bai, 2014. urtean udal-lege bat onartzeko helburuarekin. Ez ahaztu bigarren partea. Eta zergatik diot hori? Argi geratu delako azken 12 hilabeteetan agindu baten ondoren eskatutakoa ez duzuela bete. Zertan ibili den Gobernua azken 12 hilabeteetan, ez dakigu, baina udal lege bat prestatzen ez. 11 hilabete eta 2 aste pasatu zirelako Euskadiko Udalen Kontseilua deitzeko, 11 hilabete eta 2 aste. Baina ez da bakarrik Ganbera honetako aginduak ez dituzuela bete, zuen lege-egutegia ez duzue bete ere. Lehenengo eta behin, lege egutegi horretan zegoelako udalen legea, herri-administrazioen legea, merkataritza-jardueraren legea, emakume nekazarien estatutuaren legea, animaliak babesteko legea, kooperatiben legea, ekarpen-legea, aurrezki kutxen legea, estatistika-legea, hauteskunde-legea, larrialdiak kudeatzeko legea, ikuskizunen legea eta lurzoru kutsatuen legea. Guzti horiek zuen egutegian 2014eko lehenengo sei hilabetetarako. Udalen legea zuen egutegian, lehenengo sei hilabeterako. Eta ez dituzue bete ez Legebiltzar honetako aginduak ez zuek zuen buruari jarritako helburuak. Hori ez bada inakzioa eta ekimen-falta… | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4340 |
10 | 78 | 11.04.2014 | HERRI ADMINISTRAZIO ETA JUSTIZIAKO SAILBURUAK (Erkoreka Gervasio) | Galdera, Daniel Maeztu Perez EH Bildu taldeko legebiltzarkideak lehendakariari egina, udalen legearen inguruan | Eskerrik asko, legebiltzarburu andrea. Maeztu jaunari, beti bezala, gauzak ahaztu egiten zaizkio komeni zaionean. Eta bueno, berak beti egiten du, memoria selektiboarekin jokatzen du eta komeni zaiona gogoratzen du eta komeni ez zaiona ez du gogoratzen. Egia da duela urtebeteko erabaki horretan epe bat jartzen zela, baina egia da baita ere adostasuna eskatzen zela eta adostasun hori, ondotxo dakizunez, ezinezkoa zen seriotan egiten bazen Arrazionalizazio Legea aprobatu arte, horren argitan egin behar zelako nahitaez edozein adostasun, nahitaez. Badakit zuretzako Arrazionalizazio Legea ez dela erreferente baliagarria bat, beste gauza batzuen artean Madrildik datorren inposaketa bat delako eta Madrildik datozen inposaketak, zuen iritziz, ez dira hemen aprobatu behar. Hemen tokatzen dena horrelako legean aurrean intsumisioa da. Baina badakigu baita ere, hemen, Kamara honetan behin baino gehiagotan esan dugulako, zuk gauza batzuk defendatzen dituzula hemen, baina gero EH Bilduk gobernatzen duen lekuetan justu kontrakoa egiten duela. Zeren norbait, norbait izan bada trebea eta aurrelaria Madrildik etorri diren udalekiko neurri murriztaileak bereganatzen, zein izan da? Bai, Gipuzkoako Foru Aldundia. 2013ko lehenbiziko foru-araua ikusten baldin baduzu, egonkortasun presupuestarioari buruzko legedia guztia, udalei aplikatzeko bereganatzen zuena, bera izan zen lehena. Lehena, lehenbizikoa. Zuk gauza batzuk esan hemen, eta EH Bilduk, gobernatzen duen lekuan, beste gauza batzuk esan. Baina bueno, lehen Arrondok bere interbentzioan eredu gisa jarri digu Gipuzkoaren jarduna, zer egiten duzuen Gipuzkoan eta abar, nik Gipuzkoako Gobernu Foralarekin gauza bat daukat adostasunez. Begira, duela hilabete Helena Francok eta Errekondok egin zuten agerraldi bat, eta Helena Francok Arrazionalizazio Legeari buruz eta bere ondorioei buruz esan zuen: "Denboraren aldetik, ba bai, denbora aurrera doa, baina gauzek ere denbora behar dute. Ez dira gauza errazak, konplexuak dira. Eta gainera, zuk esan duzun bezala, beste taldeekin, beste aldundiekin, Eusko Jaurlaritzarekin lanketa bat badago. Gauza horiek denbora behar dute. Legea Rajoyk egin du, bai, berak ematen dio presa guztiarekin, baina besteok ere behar dugu denbora pixka bat gauzak txukun eta ondo egiteko". Ni Helena Francorekin ados nago honetan. Notizia izango litzateke benetan zu honetan ados ez egotea. Nahiko nuke zure iritzia jakin honi buruz. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4341 | |
10 | 78 | 11.04.2014 | MANEIRO LABAYEN | Mixto-UPyD | Interpelazioa, Gorka Maneiro Labayen Mistoa-UPyD taldeko legebiltzarkideak Herri Administrazio eta Justiziako sailburuari egina, Ibarzaharrari buruz | Bai, eskerrik asko, presidente andrea. Egun on, Erkoreka jauna. Ibarzaharra sozietate publikoaz ari natzaizu hitz egiten, Espainiako Gobernuak, Bizkaiko Foru Aldundiak, Eusko Jaurlaritzak eta Sestaoko udalak partaidetza duten sozietateaz. Begira zer irakurri dugun enpresa horri buruz hainbat komunikabidetan azken bolada honetan, itxura batean bertan gertatu denari buruz, eta horregatik azalpenak eskatzen dizkizugu. 2014ko urtarrilaren 22a: "Lan Ikuskaritza Euzko Alderdi Jeltzaleko goi-kargu ohi bat ikertzen ari da, lanpostura joan gabe 210.000 euro kobratu dituelako. Lan Ikuskaritza, Gobernu Zentralaren mendekoa, azaroaz geroztik ari da ikertzen Euzko Alderdi Jeltzaleko goi-kargu ohi bat, enpresa publiko batetik 210.000 euro kobratu dituena azken hiru urteetan lanera joan gabe. Ikuskari batek hainbat jarduketa egin ditu Juan Cruz Nieves Bizkaiko Foru Aldundiko Hirigintzako diputatu eta Bizkaiko Garraio Kontsortzioko zuzendari kudeatzaile izan zenaren lan-jardueraren gainean. 2014ko urtarrilaren 30a: "Kaleratua Euzko Alderdi Jeltzaleko goi-kargu ohia, lanik egin gabe 210.000 kobratu dituena. Lanera batere joan gabe enpresa publiko batetik 210.000 euro inguru kobratu dituen Euzko Alderdi Jeltzaleko goi-kargu ohia ostegun honetan kaleratu zuten". Hain zuzen ere, UPyDk interpelazio hau erregistratu eta hiru egun geroago. 2014ko urtarrilaren 31: "210.000 euro kobratu zituen Euzko Alderdi Jeltzaleko goi-kargu ohiak ez du dirua itzuli. Lanera joan gabe 210.000 euro kobratu ondoren kaleratu duten Euzko Alderdi Jeltzaleko goi-kargu ohiari ez diote eskatuko dirua itzultzeko; oraingoz ez behintzat. Enpresa publikoa azaroaz geroztik kasua ikertzen ari den Lan Ikuskaritzaren txostenaren zain egongo da zer egin erabakitzeko". 2014ko apirilaren 1a: "Lan Ikuskaritzak lanera joan gabe 210.000 euro kobratu zituen goi-kargu ohia zigortu du. Bizkaiko Lan Ikuskaritzak irregulartasunak egiaztatu ditu. Ikuskapen-aktak Juan Cruz Nieves eta Ibarzaharra enpresa publikoa zigortu ditu. Hiru urte horietan Gizarte Segurantzari egindako kotizazioak itzultzera behartu du Nieves jauna, eta enpresa publikoari isuna ezarri dio arau-hauste larritzat jo duenagatik". 2014ko apirilaren 2a: "Jaurlaritzak Nieves kasua argitu beharko du Eusko Legebiltzarrean", UPyDk ekimena erregistratu zuelako. Oso informazio larriak dira, alarma soziala eragiten dutenak eta ni lotsatu egiten nautenak. Nik ez dakit hori horrela den, hori horrela ez den, UPyDk duena baino informazio gehiago duzun, eta zer pentsatzen duzu kontu horretaz. Nik uste dut dena argitu behar dela. Jendeak dio, jendeak kontatzen du eta zurrumurruek diote horrelako jardun lotsagarriak ohikoak izan direla eta izaten jarraitzen dutela. Esan dut ni lotsatu egiten nauen zerbait dela, nik gerta litekeela sinetsi ezin dudan zerbait dela; baina badirudi iraganean gertatu dela eta orain ere gertatzen dela. Eta, dudarik gabe, nahiko nuke horrelako gauzak, benetan horrela bada, Euskadin berriro ez gertatzea. Informazio horretan –eta halaxe da, Erkoreka jauna, nik irakurri dut egunkarietako informazioa, irakurri ditut albisteak–, nik ere irakurri dut egunkarietan Euzko Alderdi Jeltzalearen eta Euskadiko Alderdi Sozialistaren artean 2011n gauzatutako itun politiko baten ondorioz sartu zela Nieves sozietatean, oso gertu zuen erretiroaren aurrean goi-kargu ohiari irtenbide bat bilatzeko. Hori guztia irakurri dut nik prentsan azken aste hauetan. Ikuskaritzaren txostenak egiaztatzen du Nievesen aurrekoak ere irregulartasunak egin zituela Ibarzaharra sozietateko kudeatzailetzaren alboko gisa; baina ez dago horren inguruko jarduketarik, lau urte baino gehiago igaro direnez, preskribatuta geratzen delako. Euzko Alderdi Jeltzaleko beste kide garrantzitsu bat da, Iñigo Camino Radio Euskadiko eta Deia egunkariko zuzendari ohia, lanpostuan egon zen etapan, hau da, 2008ko apiriletik 2009ko irailera bitartean, urteko 58.000 euro kobratzen zituena gordinean. Hori guztia irakurri dugu guk. Nik uste dut azalpen bat merezi duela, eta horixe eskatzen dugu: Nola azaltzen du hori Eusko Jaurlaritzak, zer egin daiteke eta zer egingo da? Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4342 |
10 | 78 | 11.04.2014 | HERRI ADMINISTRAZIO ETA JUSTIZIAKO SAILBURUAK (Erkoreka Gervasio) | Interpelazioa, Gorka Maneiro Labayen Mistoa-UPyD taldeko legebiltzarkideak Herri Administrazio eta Justiziako sailburuari egina, Ibarzaharrari buruz | Gracias, señora presidenta. Maneiro jauna, ohartu naiz norabide-aldaketa handi samarra eragin diozula zure interpelazioari, aurrez abisatu gabe. Izan ere, duela bi aste egin baina gero erretiratu zenuen interpelazio bat errepikatu duzu, Ibarzaharrari buruzkoa; hala ere, hura ez zen zentratzen han agian gertatu ziren lan-irregulartasunetan. Egin zenuen interpelazio haren bidez, Jaurlaritzari galdetzen zenion ba ote zuen asmorik kontu horiek guztiak Eusko Jaurlaritzako Etika Batzordeari jakinarazteko, eta, horrenbestez, hasiera batean niri zego- kidan erantzuna ematea, Urkullu lehendakariaren Kabinetea osatzen dugun sailburuen arteko funtzio-banaketaren arabera. Izan ere, Jaurlaritzaren partaidetza minoritarioa duen (% 22,5eko partaidetza du; beraz, partaidetzako sozietatea da, baina Eusko Jaurlaritzaren partaidetza minoritarioarekin) sozietate baten funtzionamenduari buruzko azalpen zehatzak emateko, iragarrita zegoen batzordean kontu horri buruzko agerraldi monografiko bat egingo zuela adarreko sailburuak, SPRI eta Sprilur eta, ondorioz, zu aipatzen ari zaren sozietate horretako partaidetza bere ardurapean dituen sailburuak; agerraldia ez zen egin eskatu zuenak atzeratu egin zuelako, baina, nolanahi ere, adarreko sailburuari dagokio. Ez nuke zure esparruan muturra sartu nahi eta zenbait kontsiderazio egiten hasi –berez, ez nuke arazo handirik izango horretarako ere–, baina zuk duela pare bat aste formulatu zenuen interpelazioari erantzuna ematera etorri naiz hona. Gaur, gaurko osoko bilkurari begira, errepikatu baino ez duzu egin, orduan formulatu zenuenari blokean lotu. Zuk planteatzen duzun galderari dagokionez, zure interpelazioan interesatzen denari dagokionez, lehenik eta behin, zuk Kode Etikoa aipatu izana eta Kode horrek funtziona dezan bertan aurreikusitako Batzorde Etikoa aipatu izana nabarmendu nahi nuke. Hara, Kode Etiko hori –Eusko Jaurlaritzako goi-karguen, baliokideen eta parekatuen jarduketa arautzen duena– ez da Espainiako estatuan onartu den aurrenekoa, baina bai Legebiltzarreko eta komunikabideetako eztabaida politikoan normaltasunez aipatzen den aurrenekoa, eta horrek agerian uzten du seguruenik sinesgarritasun pixka bat duen aurrenetako bat dela. Gainerakoak gehiago ziren estetikoak edo kosmetikoak etikoak baino. Eta horrek badu zentzua. Izan ere, Kode Etiko horrek jarraipen eta ebaluazioko mekanismoak aurreikusten ditu, Espainiako estatuan inoiz egon ez den batzorde bat –herri-administrazioarekin zerikusirik ez duten kanpoko kide garrantzitsuak dira partaideak– aurreikusten du, lan egin, berrikusi eta egin daitezkeen era guztietako kontsultak eta salaketak ebazten dituena, eta dagoeneko horretan ari dena. Beraz, euskal politikan uste osoa dago orain badagoela funtzionatzen duen kode etiko bat, eta baita kode etiko hori kudeatzen eta aplikatzen duen batzorde etiko bat ere. Eta hori pozik egoteko arrazoia da, nire iritziz. Batzorde Etiko horrek hamalau ebazpen eman zituen 2013an, eta, 2014. Urtean, beste lau ebazpen eman ditu dagoeneko, gehienetan interesatuek berek eskatuta, kontsultak egiteko edo salaketak jartzeko. Datu positiboa da. Lehen aldiz, erreferente etiko positibo eta konstruktibo bat dago euskal politikan, Legebiltzarreko eta komunikabideetako eztabaida politiko askotarako erreferentzia izaten ari dena, Espainiako estatuan aurrekaririk ez duen ugaritasunarekin aipatzen delako. Eta hori, berriro diot, pozteko arrazoia da. Bada beste datu bat kontu hau dela-eta nabarmendu nahiko nukeena: kode etikoen eta horien jarraipenerako batzorde etikoen kontua ez dagokie exekutiboei soilik. Legegintzakoei ere aplika dakieke. Egia esan, Europako Kontseiluaren barnean eratutako Ustelkeriaren aurkako Europako Estatuen Taldearen Greco txostenak kontu horretaz dioena gainbegiratzeko aukera baduzu, 2013ko abenduan Espainiako botere publikoei igorritako txostenak, hau da, Espainiako ustelkeriaren aurkako borrokari buruzkoak, Grecoren iritziz, taldearen iritziz, Espainiako epailetzan, Espainiako fiskaltzan eta Espainiako parlamentuetan hartu beharko liratekeen neurriak aipatzen ditu. Funtsean, Gorte Nagusiei buruz ari da, eta ez autonomiaerkidegoetako parlamentuei buruz, baina Gorte Nagusietarako balio duenak autonomia-erkidegoetako parlamentuetarako ere balio lezake, egoera berean dauden heinean. Eta hor proposatzen du berariaz eta hitzez hitz, 34. eta 35. puntuetan –irakurtzea gomendatzen dizut–, Kongresurako eta Senaturako gomendatzen dela berariazko jokabide-kodeak sortzea, zeinek aukera emango baitute legebiltzarkideen jarduera ikuspegi etikotik epaitzeko, kanpoko ordezkarien partaidetza duten erakundeek egindako jarraipenarekin, eta ez legebiltzarkideek berek osatutako batzordeek soilik egindako jarraipenarekin, horiek beti izango luketelako irizpide bigunagoa jokabidea haztatzeko eta epaitzeko orduan. Galdetzen didazuna da ea Jaurlaritzaren asmoa den kontu hau Jaurlaritza honek 2013ko maiatzaren 28an sortutako Batzorde Etikora eramatea. Esan behar dizut Batzordeak, hasiera batean, ez duela motu propio jokatzen. Ez da Kode Etikoaren urraketa posibleak jazartzeko etengabe ikertzen ari den fiskaltza unibertsalaren moduko zerbait. Ez. Alderdi batek eskatuta hartzen du parte, eta erregulartasunez ari da parte hartzen. Lehen eman dizkizut kontu horren inguruan emandako ebazpenen kopuruak. Hamalau aldiz egin du 2013an eta dagoeneko lau aldiz 2014an. Nolanahi ere, alderdi batek eskatuta hartzen du parte. Bigarrenik, kasu honetan, arloko sail eskudunari legokioke Batzorde Etikoaren parte-hartzea sustatzea, batik bat hari eragiten baitio zuzenean sailaren mendeko edo sailari berari atxikitako sozietateen partaidetza duten enpresetan gara daitekeen kudeaketa zuzenak edo okerrak. Dena den, Kode Etikoa, Eusko Jaurlaritzaren jokabide-kodea, pertsonei soilik aplikatzen zaie, bigarren atalean jasota dauden kargu eta antzekoei soilik, lehendakariarekin hasi, sailburuekin jarraitu eta en- presa publikoetako zuzendariekin amaituz, baldin eta horien organoek borondatez onartzen badute Kode Etikoa. Eta hor ireki zen borondatezko atxikipenprozesuan 327 pertsona sartu ziren (beraz, ez zen kolektibo txikia: 327 pertsona), denak Jaurlaritzan edo Jaurlaritzari lotutako sektore publikoan erantzukizunak dituztenak, goi-kargu gisa edo enpresa publikoetako, sozietateetako, fundazio publikoetako edo Jaurlaritzaren mendeko edo Jaurlaritzari lotutako sektore publikoko beste edozein erakunde-motatako zuzendari gisa edo antzeko gisa. Baina, jakina, ez da ezein kasutan aurreikusten Jaurlaritzak partaidetza minoritario batekin parte hartzen duen enpresetako zuzendariak kodeari atxikitzea. Ez da aurreikusten. Beraz, zuk aipatzen duzun kasua ez dago kodearen aplikazio-eremuan sartuta. Ibarzaharra enpresa publikoko zuzendariak ez zitzaizkion atxiki jokabide-kodeari, ez delako Jaurlaritzaren enpresa publikoa (Jaurlaritzak partaidetza minoritarioa du), eta ez dakit zuk aipatu dituzun pertsonek zuzendari-karguak zituzten enpresa horretan. Ez dakit kudeatzailetzaren albokoa zuzendari-kargua den. Sozietateko estatutuetan kargu hori zehazki nola konfiguratuta dagoen ikusi beharko litzateke, zer funtzio dituen eta zuzendaritzat jo daitekeen ala ez jakiteko. Zuk deskribatu dizkidazun jokabideei dagokienez –esan duzu prentsan irakurri dituzula–, itxura batean, zuk deskribatu dizkidazun bezala, ez dira jokabide oso konstruktiboak. Baina nik horretaz ezin dut baloraziorik egin eta une honetan ez dut baloraziorik egingo, uste dudalako hori, inori egokitzekotan, gai horren inguruan lasterrerako iragarrita dagoen agerraldi monografikoari dagokiola, eta adarreko sailburu arduradunak xehatuki azaldu beharko du nola funtzionatzen duen sozietateak, zein diren sozietateko gehiengoak, zein diren sozietatean parte hartzen duten erakundeak eta horien ehunekoak, eta zein den edo zein zen Administrazio Kontseiluaren osaera pertsona horiek izendatu zirenean eta sozietateari lotuta egon ziren denboran jaien jokabidearen jarraipena egitea bermatu zenean. Hori guztia, jakina, nik uste dut agerraldi monografikoan ebatziko dela ongien. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4343 | |
10 | 78 | 11.04.2014 | MANEIRO LABAYEN | Mixto-UPyD | Interpelazioa, Gorka Maneiro Labayen Mistoa-UPyD taldeko legebiltzarkideak Herri Administrazio eta Justiziako sailburuari egina, Ibarzaharrari buruz | Eskerrik asko, presidente andrea. Zur eta lur utzi nauzu, Erkoreka jauna! Ez al duzu baloraziorik egiten prentsan primeran azaldu diren eta nik interpelazio honen bitartez planteatu ditudan gertakari horiei buruz? Zuk ez al duzu ezer esateko kontu honi buruz? Eusko Jaurlaritza ez al da enpresa publiko horretan gertatutakoaren erantzule? Eusko Jaurlaritzak enpresa publiko horretan parte hartzen du! Pentsatzen dut jakingo duzula zer gertatu den enpresa horretan azken hiru urte hauetan. Ala zuek ez zenekiten ezer? Zuk ezin baduzu erantzun, argi dago sailburuak etorri beharko duela tribuna honetara erantzunen txandan –ez dakit araudiak aukera hori ematen duen–, guri erabateko eskandalua iruditzen zaigun kontu hori esplikatzera. Kontu horri buruz filosofatzen eman duzu ia denbora guztia, baina nik planteatu dizudan gai jakin horretan sartu gabe. Ibarzaharraz eta lanera joan gabe kobratu duten Euzko Alderdi Jeltzaleko pertsonez ari gara hitz egiten. Eskandalua! Ez dakit hori ohikoa den beste enpresa publiko askotan. Baliteke ohikoa izatea. Baliteke ohikoa izatea, hainbat eta hainbat urtetan salatu dugu eta. Ohikoa da enpresa publikoak alderdi politiko jakin batzuen enplegu-agentzia gisa erabili izana beren jendeari lanpostuak emateko. Egia esan, horren antzeko gertakari ugari egon dira. Dena den, azalpen bat eskatzen diot Jaurlaritzari. Azalpen bat eskatzen diot, Eusko Jaurlaritzak jakin behar duelako zer gertatu den hor barruan. Azken urte hauetan enpresaren jarduera zein izan den galdetu nahi dizut nik. Pentsatzen dut jakingo duzuela zein izan den enpresaren jarduera azken hiru urte hauetan! Galdetu nahi dizuet ea beharrezkoa iruditzen zaizuen kudeatzailearen albokoaren irudia enpresamota horretarako. Euzko Alderdi Jeltzaleko bi pertsona azken urte hauetan kudeatzailearen alboko izendatu izana argitu diezaguzun nahiko nuke. Lanera joan gabe nolatan kobratu duten argitu diezaguzun eskatzen dizut; Bizkaiko Lan Ikuskaritzak irregulartasunak egiaztatu izana argitzeko eskatzen dizut, eta enpresako kudeatzailea, Espainiako Gobernua, Eusko Jaurlaritza, Bizkaiko Foru Aldundia eta Sestaoko Udala nolatan ez diren ohartu eta nolatan ez duten salatu kudeatzailearen albokoa ez zela lanera joaten. Diru hori berreskuratu egin beharko dela iruditzen zait. Gainera, zenbat pertsona gehiago dauzkazue beste enpresa publiko batzuetan, ezer egin gabe eta kobratzen? Ezagutzen al duzue datu hori? Argituko al diguzue? Egia esan, betiko kontua da. Esan dudan bezala, gertatu dira antzeko kasuak iraganean ere, izan dira antzeko gertakariak. Hor dago hemeroteka. Posible da, litekeena da oraintxe bertan, gaur egun, antzeko beste kasu batzuk egotea. Egia da enpresa publikoak, enpresa publiko asko, enpresa publikoren bat, enplegu-agentzia gisa erabili izana alderdi politiko jakin batzuek bere kideei enplegua emateko. Eta hori guztiz lotsagarria iruditzen zaigu. Bizkaiko Lan Ikuskaritzak irregulartasunak egiaztatu ditu: Euzko Alderdi Jeltzaleko pertsona batzuek enplegua zuten enpresa horietan, ez ziren lanera joaten eta, hala ere, soldata kobratzen zuten. Erkoreka jauna, zuk kontu horri buruzko azalpenak eman behar dituzu, edo hori guztia faltsua dela, erabat faltsua dela esan behar duzu; baina kontu horri buruzko zerbait esan behar duzu. Ezin duzu esan interpelazioak beste modu batean planteatzen zuela kontua, gu Ibarzaharra enpresari buruz eta Euzko Alderdi Jeltzaleko zure adiskide horiei buruz hitz egitera etorri gara, eta, argitaratu denez, lanera joan gabe soldata kobratu duten horiei buruz hitz egitera. Eskandalu bat da! Zuk ezin baduzu erantzun, erantzun dezala Tapia andreak, zure eskuinean eserita dagoenak. Baina orain erantzun dezala. Ez gara agerraldiaren zain egongo. Egia esan, gu ere harritu gintuen agerraldi hura hiru ordu lehenago bertan behera utzi izanak, ez dakizkigu zergatik. Guk, dena den, mozio bat aurkeztuko dugu hau guztia argitu dadin, benetan lotsagarria iruditzen zaigu eta. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4344 |
10 | 78 | 11.04.2014 | HERRI ADMINISTRAZIO ETA JUSTIZIAKO SAILBURUAK (Erkoreka Gervasio) | Interpelazioa, Gorka Maneiro Labayen Mistoa-UPyD taldeko legebiltzarkideak Herri Administrazio eta Justiziako sailburuari egina, Ibarzaharrari buruz | Eskerrik asko, legebiltzarburu andrea. Hara, Maneiro jauna; zure interpelazioa birbideratu duzu, ez dago zalantzarik. Nahi baduzu, berrikusiko dugu nola dagoen formulatuta joan den asteko zure interpelazioa eta nola dagoen formulatuta eskaera egiten duzun galdera. Hortik aurrera… Nik ez daukat arazorik gaiaren funtsaz hitz egiteko; nik nahi ez nuena zen zuk niri leporatzea ez naizela ari erantzuten zuk zehazki planteatu duzunari. Norabidea desbideratu baduzu… Hara, zuk aipatu dituzun gertakariei buruz dakidana honako hau da. Egia da baltzu publiko bati buruz ari garela hitz egiten, eta baltzu horren % 50 Sepi-Infoinvest-Estatuari dagokiola, % 22,5 Eusko Jaurlaritzari (Sprilur), % 22,5 Bizkaiko Foru Aldundiari –Bizkailurren bitartez–, eta gainerako % 5a Sestaoko Udalari. Horrek esan nahi du administrazio-kontseiluak osaera hau duela: bost kide, gehiengoa (ez da gehiengoa, baina bai erdia), Gobernu zentralekoak; bi kide, Eusko Jaurlaritzakoak; bi kide, Bizkaiko Foru Aldundikoak; eta kide bat, Sestaoko Udalekoa. Zuk aipatu duzun lehen izendapena egin zenean, Camino jaunarena, kudeatzailetzaren alboko gisa 2008ko apirilaren 1ean, Administrazio Kontseiluko hamar kidetatik sei (% 55) Alderdi Sozialistak okupatutako administrazioek izendatu zituzten. Eta Nieves jauna izendatu zutenean, 2011ko otsailaren 23an, Administrazio Kontseiluaren hamar kideetatik zortzi (% 77,5) Alderdi Sozialistakoak ziren, Alderdi Sozialistaren eskuetan zeuden administrazioek izendatutakoak. Eta presidentea José Luis Marcos Merino zen, jatorri sozialista garbikoa, EAJrekin zerikusirik ez zuena eta zuk aipatutako baldintzetan Euzko Alderdi Jeltzaleari doako mesederik egiten imajinatzen ez dudana. Ez dakit datu horiek bat datozen zure esanean prentsan jartzen duenarekin, baina hori da benetako datua. Jakin beharreko beste datu erreal bat ere badago: 2011ko urriaren 20ko Administrazio Kontseiluan, Ibarzaharrako abokatuak, Estatuak izendatutakoak (2011n Gobernu zentrala Alderdi Sozialistaren eskuetan zegoen), honako hau zioen, hitzez hitz, zuk planteatu duzun gaiari buruz: "Enpresako langileegitura normaltasunez ari da". Hori adierazi zuen Administrazio Kontseiluan bertan, bertako kideetako inork ezer erantzun gabe, ezta Galarraga kudeatzaile jaunak ere. Honako hau esan zuen: "Enpresako langileegitura normaltasunez ari da. Kudeatzailearen albokoak enpresarekin duen harreman pertsonalak jasotzen dituen funtzioak soilik garatzen jarraitzen du, eta funtzio horiek, oraingoz, ez dute eskatzen bulegoan egotea". Gobernu zentralaren ordezkaritzak izendatutako abokatuaren txostena, Espainiako Alderdi Sozialista Langilearen eskuetan. Ez dut ikusten zuk iradokitzen duzun moduan elkar hartuta ari direnik Eusko Jaurlaritzaren partaidetza bat eta… Une hartan ere ez zegoen Euzko Alderdi Jeltzalearen eskuetan, Espainiako Alderdi Sozialista Langilearen eskuetan baizik. Ez dut ikusten zuk iradokitzen duzun lotura orain Jaurlaritzan dagoen alderdiaren eta haren militanteetako bat baltzu publiko bateko plantillan egotearen artean; alderdi horrek, hau da, Euzko Alderdi Jeltzaleak, une hartan baltzu publiko horretan zuen eragina oso txikia baitzen, administrazio-kontseiluko hamar kideetatik bi besterik ez baitzituen. Ez dut ikusten! Ez bada nazionalisten eta sozialisten arteko judu-masoien elkar-hartze makur bati buruz hitz egiten ari garela behintzat. Horrelako zerbait iradokitzen ari bazara, agian modu zorrotzagoan frogatu beharko zenuke. Zuk aipatu dituzun gaien inguruan dakidan gauza bakarra da denbora horretan guztian gizarte honetako gehiengoak Alderdi Sozialistaren eskuetan zeuden administrazioetako ordezkariek zituztela. Berriro diot, hamar kidetatik zortzi Alderdi Sozialistaren ordezkari zituen administrazio-kontseiluko presidentea zen José Luis Marcos Merino, eta, jakina, nik ez dut ikusten zer elkar-hartze makur zuten, ez dut ikusten zer mesede egin behar zioten Euzko Alderdi Jeltzaleko militante bati. Zuk azaldu beharko duzu nolabait, nik ez baitiot logikarik ikusten. Eta jarduketa egiaztatuta dago, Administrazio zentraleko abokatuak administrazio-kontseiluaren baitan egindako txostenaren irakurketarekin ziurtatuta. Hori da nik gai horretaz dakidana. Ez dakit prentsan argitaratutakoarekin bat datorren ala ez, zu espezialista baitzara prentsa irakurtzen. Horretan aise irabazten didazu. Egia esan, zure legebiltzar-ekimenetarako oinarrizko inspirazio-iturria prentsa da. Izenburuek bultzatuta egiten den parlamentarismoa da. Hori da kontu horren inguruan esan diezazukedana; zalantzarik gabe, Jaurlaritzak, hurrengo errekerimendu batzuetan, eskura duen informazioan gehiago sakondu dezake, baina hor dago gakoa, jakina. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4345 | |
10 | 78 | 11.04.2014 | REYES MARTÍN | SV-ES | Interpelazioa, Vicente Reyes Martín Euskal Sozialistak taldeko legebiltzarkideak Ekonomiaren Garapen eta Lehiakortasuneko sailburuari egina, krisian dauden enpresei buruz | Gracias, señora presidenta. Gaur goizean bertan Patxi Lópezek Iñigo Urkullu egungo lehendakariari galdetu dio Euskadiko 178.000tik gorako langabeei itxaropena emateko Eusko Jaurlaritzak egin behar dituen jarduerei buruz, eta lehendakariak ez dio erantzun enplegua sortzeari buruz 2013an hitzemandakoa betetzeari buruz egindako galdera zehatzei, ezin duelako erantzun. Espero dut nik egiten dizkizudan galderek zorte hobea izango dutela, sailburu andrea, batik bat esan nahiko lukeelako orain arte egin duzuen industria-politika egokia izan dela. Lehendakaria ebaluazio ekonomikoari buruzko zenbait datu ematen ari da egunotan. Datu horiek ez daude gaizki itxaropena emateko, baina kontuz ibili behar da mezu horien enfasiarekin, ondo gaudela pentsarazten digutelako eta hori ez delako egia. Egia da atzeralditik ateratzen ari garela dirudiela, baina herenegun esan zuen Elkargiko presidenteak egoera oso zaila dela oraindik –hitzez hitz–, eta aipatzen den gorakada hori oso txikia dela; barneeskariak ez duela gora egiten, oraindik zalantza asko daudela eta ezin dela ziur esan krisiaren irteera iraunkorraren aurrean gaudenik. Argi dago oraindik eboluzioaren finkapena ikusi behar dela eta, edozein kasutan, Euskadin, funtsezkoa den kontuan, hau da, enpleguan, okerrera goazela hobetu beharrean. Euskadin oraindik industria-ehuna suntsitzen ari dela da errealitatea, sailburu andrea: aurtengo urtarrilean 2013ko urtarrilean baino enpresa gutxiago zeuden, eta otsailean 2013ko otsailean baino gutxiago. Duela hamabost hilabete baino okerrago gaude. Adierazle nagusiak zerbait hobetzen ari dira, baina enpresek ez dute oraindik ikusten eskaera-zorroa handitzen ari denik edo handituko denik jendea kontratatu behar izateko neurrian. Eta hori hilgarria da, industriak sortzen duelako aberastasuna eta aberastasunak, aldi berean, kontsumoa eta ekonomia-jarduera sustatzen dituelako. Enpresariren batek esan dit egia izango dela tunelaren bukaeran argia dagoela, baina ez dakigula zer distantzia dagoen bukaerara, oso urrun ikusten delako, puntu txiki bat bezala. Egoera laburbiltzeko, esango dizut, gure enpresen krisiaren ondorioz, langabezia Espainiako gainerako erkidegoetan baino bizkorrago ari dela hazten; gazteen langabezia deskontrolatuta dagoela, kontsumo pribatua geratuta, soldatak erosahalmena galtzen ari direla, baina produktibitatea, produktibitate ona, soldaten beherakadan oinarritzen ez dena, hori ez dela ari hobetzen; enpresentzako kreditua beharko litzatekeen baino beherago dago, eta desberdintasuna gero eta handiagoa da Euskadin ere, gure gizartean ere, termino erlatibotan Espainiako gainerako erkidegoetan baino hobeto gauden arren. Beraz, legegintzaldia hasi zenean baino okerrago gaude, ekonomia lur jota dago eta zuek, sailburu andrea, Jaurlaritzak –hauxe da nire gaurko galdera– zer egin duzue duela hamabost hilabete iritsi zinetenetik krisian dauden enpresen kopurua handitzeari aurre egiteko? Ez naiz ari deskribapenez betetako planez hitz egiten, jakineko jarduerez baizik. Uste dut gutxi egon dela. Beste aldiren batean esan dizudan bezala, zure jardunean aholkularitza asko eta industria-politika gutxi dago; desadostasun asko dago esaten duzunaren –nahiz garrantzitsua den– eta egiten duzuenaren artean. Gure enpresen krisiari aurre egiteko garrantzitsuak diren kasu nabarmen batzuk aipatzearren, uste dut ados gaudela, seguru nago ados gaudela, lehen ere hitz egin dugulako horretaz, ezinbesteko neurri bat I+G+B inbertsioak egitea dela, balio erantsi handia sortzeko duen garrantziagatik, bestela ezin izango garelako lehiatu, eta etorkizuna bermatzeko eta krisitik indartuta irteteko modu bakarra I+G+B inbertsioak egitea delako. Hala ere, 2013an, zure Jaurlaritzak 2012an baino 14,7 milioi euro gutxiago erabili zituen deialdi horietarako, eta 2014an, berriz, 2012an baino 21,7 milioi gutxiago, hau da, ia % 14ko murrizketa gure enpresak krisialdi izugarria jasaten ari diren unean. Gaitek eta Etorgai programak, enpresen I+G babesten dituztenak, % 25eraino murriztu dira; aurten Saiotek desagertu da, enpresen eta unibertsitateen I+G proiektuen oinarrizko finantzaketarako programa. Industria-ekoizpenean zuzenean aplikatzen diren proiektuak dira, eta kendu egin dituzu. Baina horrez gain –eta hau bai larria dela–, laguntza horiek gaizki kudeatzen ari zarete. Murrizteaz gain, gaizki kudeatuta daude, eta esango dizut zergatik. Gaizki kudeatuta daude oraindik ez duzuelako ordaindu 2012an emandako laguntzen bigarren zatia, 2013ko lehen hiruhilekoan ordaindu behar zenutena. Urtebeteko atzerapena, eta ez dakit zenbat gauza gehiago. Urtebeteko atzerapena! Nola jarraituko dute enpresa horiek behar duten I+Ga egiten? Eta nolatan jarraitzen duzue I+Ga funtsezkoa dela dioen diskurtsoarekin, 2012aren bukaeran emandako laguntzak ordaindu ez dituzuela urtebete baino gehiago igaro denean? 2013ko laguntzekin zer gertatuko den, hori da galdera. Martxa honetan, kobratuko al dute 2015ean? Eta, gainera, sailburu andrea, atzerapen horri laguntzak emateko atzerapena gehitzen zaio: 2013ko I+G+B deialdiak aurtengo urtarrilaren 31 eta otsailaren 25a bitartean ebatzi dira. Hori ez zen inoiz gertatu. Ez da atzerapen baten kaltea soilik: enkoadratze komunitarioko deialdiak dira, efektu sustatzailea dutenak, beraz… Eta ohartzen al zara gure ETEei zer kalte eragiten zaien ebazpenean eta jakinarazpenean horrelako atzerapena izanda? Haien kontabilitate-itxierari ere eragiten dio, haien funtzionamenduari eragiten dio. Hori dela eta, mezu bat transmititu nahi dut: gehiago inbertitu, eta hobeto kudeatu kontu horretan. Bada beste kontu bat krisialdietan funtsezkoa dena: denok batera arraun egitea, ukitutako eragile guztion ahaleginak batzea. Eta horrek hitzarmen sozialera garamatza, elkarrizketa sozialera garamatza. Eta zure Jaurlaritzak, lehendakaria buru dela, oraindik ere uko egiten dio elkarrizketa sozialeko mahai bat deitzeari, gure enpresak krisitik ateratzeko elkarrekin lan egin nahi duten eragile guztiak elkarrekin esertzeari eta, ondorioz, enplegua eta aberastasuna sortzeari. Eta hori agintari baten halabeharrezko betebeharra da. Lehendakariak bete egin behar du elkarrizketa sozialaren buru izateko betebeharra, akordio hori eraginkorra izaten lagunduko duena. Akordioaren fokuak ez aldatzea, edo alderdi batekin eta bestearekin priba- tuan ez hitz egitea. Egiten duen oro ondo egongo da. Ez: eragileekin mahai batean esertzea helburu jakin batzuetarako dei eginez krisitik irteteko xedez. Eta, gainerakoa, zezena toreatu gabe pasatzen uztea da. Finantzaketari dagokionez, aipatu besterik ez, hainbat elementu geratzen baitzaizkit oraindik –eta, bestela, erantzunean jarraituko dut– gure enpresen krisiaren aurka borrokatzeko, egia dela kreditu-lehorteak jarraitu egiten duela. Bankuek kreditua handituko dutela iragartzen denean, epe ertainean ez da gertatuko seguruenik, baina Santander eta antzeko bankuek, banku pribatuek, enpresak itxurazko baldintzetan daudenean emango dituzte. Bestela, ez dituzte emango. Eta Jaurlaritzaren egitekoak ezinbestekoa izaten jarraitzen du. Adibidez, enpresa bat bideragarria denean baina balantze-arazoak dituenean, egoera berregituratzeko ona da partaidetza-kreditu bat, jaurlaritzaren partaidetza bat. Ezten funtsak, adibidez, dohain hori du, baina kontua da funts horrek, 2012an, hau da, aurreko legegintzaldian inbertitu zuenaren heren bat bakarrik inbertitu zuela 2013an. Baina zer gertatu zen enpresak finantzatzeko programa harekin, zeina borondatezko gizarte-aurreikuspeneko erakundeen parte-hartzean oinarritua baitzen?; lehendakariak berak hots handiarekin iragarri zuen, baina gero ezerezean geratu zen. Azkenean, iragarpenak direla esaten jarraitzen dut, baina jarduera handirik ez. Ekintzailetzari dagokionez, krisialdian lanik gabe geratzen diren pertsonentzat irteera bat dena, nahasten ari zarete argitaratzen dituzuen planteamenduetan aukeraren ekintzailetza premiaren eta autoenpleguaren ekintzailetzarekin, enplegu-politikekin lotura handiagoa dutenekin. Baina nolanahi ere, ez duzue aplikatu funtsezkoa den tresna bat, sailburu andrea: ekintzaileei laguntzeko legearen garapena. Ez duzue ukitu ere egin, ez duzue batere garatu, luze eta zabal garatzea nahitaezkoa denean. Euskadi Emprende programa ere ez duzue erabili; aurreko legegintzaldian martxan jarri, eta urtebete darama hilda. Sareko programa ahaltsua da, eta asko erabiltzen ari zen; baina azken sarrera martxoan izan zuen, 2013tik kontratatua, eta gero ezer ez. Nazioartekotzea. Basque Country marka Espainia markatik bereiztean ari zarete oinarritzen zuen mezuak, baina niri hausnarketa bat egitea gustatuko litzaidake, batetik, gure enpresek Icex-etik lortzen duten diru-kopuruari buruz eta, bestetik, gure kanpoko jardueraren eta Icex-en jardueraren arteko sinergiak gure enpresentzako errendimendu handiagoa lortzeko zein onak diren jakiteko. Oso ondo dakizu zuk gure enpresek Icex funtsetatik lortzen dutena funts horien % 6,24 baino harago doala. Gu elikatzeko... La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4346 |
10 | 78 | 11.04.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Interpelazioa, Vicente Reyes Martín Euskal Sozialistak taldeko legebiltzarkideak Ekonomiaren Garapen eta Lehiakortasuneko sailburuari egina, krisian dauden enpresei buruz | Gracias, señora presidenta. Reyes jauna, zure agerraldian interpelazioan azaltzen ziren baino dezentez gauza gehiagori buruz hitz egin duzu, baina, zuk eskatu didazun bezala, denei erantzuten ahaleginduko naiz. Planteatzen duzun guztiarentzako lehen erantzun generiko bat dago, hain zuzen ere, industriapolitikaren helburu nagusia –eta bat gatoz horretan– egitura ekonomikoari tresna baliagarriak ematea izan behar duela, lehiakorra izateko eta garapenerako ahalmen garrantzitsua izateko aukera emango diotenak. Beraz, industria-politika gure enpresak krisian dauden ala ez aurreikusten laguntzen duen tresna bat da. Garai gogorrak egokitu zaizkigu, eta munduko eskualde gehienen aldetik espero dugun hazkunde sendoaren aurrean, mendebaldeko herrialdeak oso motel doaz, eta hazten ari diren herrialdeak ere guk espero genuen baino motelago doaz. Eta argi dago Euskadi ez dela egon errealitate horretatik kanpo. Hogei urteko hazkundearen ondoren, oso egoera zailean gaude orain. Ongizate-maila altuak izateko aukera eman diguten hogei urteren ondoren, gaur egun krisi sakonean murgilduta gaude, eta hori saihetsezina da. Enplegua suntsitu dugu, eta oraindik enplegua suntsitzen jarraitzen dugu, argi dago. Ez ditut errepikatuko lehendakariak emandako datuak. Egia da, oraindik ez dago enplegu-sorkuntza garbirik. Enpleguak sortzen ari diren arren, gehiago dira enplegua eskatzen duten pertsonak. Hala ere, IPI edo industria-produkzioaren indizearen datuak hobetu egin dira eta dezente urte daramatzate, lehen aldiz, indize positiboetan. Epe laburrean, ez dugu espero Euskadiko testuinguru ekonomikoa gehiegi hobetuko denik. Hazkunde moderatua espero da, susperraldi oso progresibo eta motelarekin, eta barne-kontsumoa ere oso motela izango da. Egoera, ez dizut ukatuko –erabat ados nago–, ziurgabetasun handikoa da oraindik, eta oso hazkunde motelekoa. Horretarako, erabaki jakin batzuk hartzeaz gain, industrializazio-plan berri bat diseinatu da, gure enpresek arazoak dituzten, arazo garrantzitsuak dituzten testuinguru batean planteatzen dena. Baina etorki- zunerako modu hazkor eta iraunkorrean suspertzeko diseinatu dugu. Arazoak dituzten enpresak suspertzeko laguntzak eta egoera egokian dauden baina etorkizunerako prestatu behar duten beste enpresa batzuentzako laguntzak uztartzen dituzten neurriak aurreikusten ditu planak. Epe labur eta ertainera, gure industria enpresakostuen, produktibitatearen, kreditu-murrizketaren eta abarren arteko desorekari aurre egiten ari zaio. Ados gaude desoreka hori badagoela, ezin dugu hori ukatu. Krisialdi luze eta gogorra zeharkatzen ari gara, eta merkatu hurbilen beherakada eta finantzaketarik eza izugarri oztopatzen ari dira gure ekonomia. Gure enpresak, edo gure enpresa horietako asko, horri aurre egiteko bilatzen ari diren bidea, nazioartekotzea da. Eta zurekin bat nator enpresa horietako askok gure tresnetara ez ezik, Icex-en tresnetara ere jotzen dutela. Eta guztiz ados gaude denek elkarrekin arraunean egin behar dutela esaten denean, Administrazioko maila guztietan dauden tresna guztiek, baita foru-aldundietan eta eskualdeko garapen-agentzietan daudenek ere elkarrekin lan egin behar dutela esaten denean, gure enpresa nazioartean lehiakorra izan dadin lortzeko. Neurri guztiak egokiak dira. Enpresa nazioartekotzeko gure plana handizalea da, eta gure enpresaren premiei erantzuten dieten ekimenak eta neurriak biltzen ditu, premia horiei ad hoc neurriak jartzen ahaleginduz: oraindik kanpora irteten hasi ez direnak, dagoeneko kanpoan ezarrita daudenak, eta bitartekoak, esportazio-mailan daudenak baina oraindik ezarri gabe. Eta hori da gure eredua. Eta administrazio guztiekin batera lan egitea, gure ahalmenak nabarmenduz, jakina. Eta nik uste dut gure marka balio bat dela. Ezer gutxietsi gabe, jakina, baina gure marka nabarmenduz. Euskadi marka balio garrantzitsua da. Baina datu batzuetara joko dut. Lehen aipatu dizkidazun industria- eta finantza-alderdi horiei dagokienez, 2013ko ekitaldian lankidetza-hitzarmena sinatu zen, finantzaketa-hitzarmena sinatu zen elkarren bermerako sozietateekin. Lehendakariak BGAEekin iragarri zuen programari buruz hitz egin didazu zuk: BGAEek ez dute parte hartzen, baina bai finantza-erakundeek. Beraz, programa funtzionatzen ari da, zuk ondo dakizun bezala, gure enpresen finantzaketa errazteko, gure ETEentzako zirkulatzailearen finantzaketa. Orain arte programa honek 812 eragiketa babestu ditu eta 127 milioi eurorekin finantzatu dira. Elkarren bermerako sozietateen bitartez egindako abalen eragiketak gehitu behar zaizkio horri, eta 458 eragiketa formalizatu dira guztira 80 milioi euroko zenbatekoarekin. Beraz, elkarren bermerako sozietateekin 1.270 eragiketa formalizatu dira, 207,2 milioi euroko zenbatekoarekin. Gainera, indarrean jarraitzen du aurreko legegintzaldian finantza-erakundeekin izenpetutako finantzaketa-hitzarmenak, eta programa horretan 701 eragiketa izenpetu dira 121 milioi euroko zenbatekoarekin. Guztira, beraz, finantza-erakundeekin gure ETEen zirkulatzaileari laguntzeko 1.971 eragiketa dira, eta 328 milioi euroko zenbatekoa onartu da. Ez al da nahikoa? Litekeena da nahikoa ez izatea, baina eragiketa asko egin dira. Gainera, zirkulatzailea finantzatzeko abal zuzenen programa berri bat jarri da martxan, baina kasu honetan gure enpresek izan ditzaketen eta finantzaketa-eskasiagatik edo -gabeziagatik galtzeko arriskua zuten aparteko eskaera edo kontratuei lotuta. Azken bi ekitaldietan 26,2 milioi euro eman dira. Lehendik dauden beste tresna batzuk gehitu beharko genizkioke horri; esaterako, arrisku-kapitaleko funtsak, Luzarorekin funtzionatzeko hitzarmen arruntak, inbertsioari babes finantzarioa emateko AFI programa, edo ontzigintza-sektorearen bermeen ondare-funtsa. Denak dira ETEen zerbitzura dauden tresna garrantzitsuak, finantzaketa-eskasiaren ondorioak nola edo hala arintzea xede dutenak. Ezten funtsa ere aipatu duzu. Eragiketak martxan jarri ditugu… ez guk nahiko genituzkeen guztiak, berma ditzakegun ezaugarrien arabera aurre egin diezaiekegunak baldin eta proiektu garrantzitsuak badaude. Ez da finantzaketa faltagatik; gure enpresek, guri kapital-sarreran laguntzeko, agian behar den ahalmenik ez dutelako. Ondo dakizu zuk Ezten kapitalean sartzen denean laguntza behar duela enpresek behar duten bezala, eta batzuetan ez dute behar adinako kapitalizaziorik horri aurre egiteko. Arraroa egiten zait zuk ekintzailetza aipatzea, zuk ondo baitakizu datorren asteartean Ekintzailetza Legearen garapenaren ondorioz, Ganbera honetara ekarriko dugula eztabaidatzeko ekintzailetza-plana, eta batzordearen saioan luze eta zabal hitz egin ahal izango dugula hiru foru-aldundiekin adostuta eta haiekin lankidetzan egindako plan horretaz –legeak dioen bezala–. Erakunde arteko plana da, beraz. Baina krisian dauden enpresen gaiari dagokionez, gustatuko litzaidake kontu horri buruzko aipamen zehatz bat egitea. Zuk ondo dakizun bezala, Europako Batzordea guztiz murriztailea da krisian dagoen enpresa bati eman dakizkiokeen laguntza publikoei dagokionez, oro har, baliabide propioen % 50 galdu dituenean edo azken ekitaldian % 25 galdu dituenean. Badakizu kasu horietan euskal erakundeok ezin dugula lagundu. Hala ere, daukagun egoera larriaren aurrean, Europar Batzordearen baimena lortu dugu 2009 arte funtzionatu zuen programa bat martxan jartzeko, Bideratu programa: Bideratu Berria programa da, elementu berri batzuk sartu dizkiogulako lan egin ahal izateko eta une jakin batean bideragarritasun konplexu samarrean dauden enpresen berregituraketa- eta sustapen-prozesuei aurre egiteko. Beraz, eskura ditugun neurri guztiak jarri ditugu martxan krisiari aurre egin ahal izateko. Eta ez nuke bukatu nahi zure interpelazioan ez zegoen gauza bat aipatu gabe, nik datu bat baitaukat, hain zuzen ere I+G+B arloari buruzkoa. Eta datu bat irakurriko dizut: "Euskal Autonomia Erkidegoak berrikuntza handiko herrialdeen multzotik hurbil jarraitzen du; 2013arekin alderatuta, ehuneneko bat hobetu da eta beste ehuneneko bat murriztu du berrikuntzan buru direnen taldearekiko aldea". Eta zuk ondo esan duzun bezala, gure programak eta tresnak sustatzaileak eta laguntzaileak dira. Inbertitzen dutenak gure enpresak dira, eta ikusten da inbertitzen ari direla. Eta amaitzeko, berrikuntzako erdi-mailako erakundeek Saiotek programa erabiltzen dute. Gure enpresek ez dute programa hori erabiltzen; Gaitek edo Etortek programak erabiltzen dituzte. Enpresa gehienek ez dute programa hori erabiltzen, ez da garrantzitsuena. Gutxienek erabiltzen dute. Gure enpresek beste programa batzuk erabiltzen dituzte. Hala ere, egin kontu 2013tik atera diren datuek oso positiboak izaten jarraitzen dutela. Gracias. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4347 | |
10 | 78 | 11.04.2014 | REYES MARTÍN | SV-ES | Interpelazioa, Vicente Reyes Martín Euskal Sozialistak taldeko legebiltzarkideak Ekonomiaren Garapen eta Lehiakortasuneko sailburuari egina, krisian dauden enpresei buruz | Bai, presidente andrea. Sailburu andrea, zuk esan duzu interpelazioan aurreikusita ez zegoen elementuren bat dagoela. Nire interpelazioa oso argi dago! Iraganaldi burutua erabiltzen du, aurretik bukatu edo hasitako ekintzak. Eta zu etorkizunaz ari zatzaizkit hitz egiten, hau da, etorriko diren lanei buruz (bai, bai, bai! ), datorren asteko ekintzailetza-planari buruz… Ni legegintzaldiko hamabost hilabeteri buruz ari natzaizu hitz egiten, Jaurlaritza honen geldotasunezko hamabost hilabeteri buruz, kezkatu egiten gaituelako. Horretaz ari natzaizu hitz egiten. 2013ko datuak jarri dizkizut eta 2014ko hiru lehen hiletakoak. Datu guztiak horri buruzkoak ziren, ez etorkizunerako duzun asmoari buruzkoak, hori ikusiko dugu. Enpresak krisian dauden garaian eta etengabe handitzen ari den eta Espainiako gainerako lurraldeetan baino eboluzio okerragoa duen langabezia daukagun garaian Jaurlaritza honek egindako jarduerez ari naiz hitz egiten. Horretaz ari gara hitz egiten. Eta ez da egia, EINek ez du esaten hurbil gaudenik, datu horiek aurki eboluzio ona izango dutenik. Denbora beharko da enplegua suspertzeko, denbora beharko da eta ez dakigu zenbat. Eta, gainera, Espainia osoko hazkunde-erritmo txikia ez da nahikoa daukagun langabezia amortizatzeko eta enplegua sortzeko, eta zuk badakizu. Nolanahi ere, beti Euskadiri lotzeagatik, datuak hurbil edukitzeko, gaur bertan argitaratu dira guretzat adierazgarria den makina-erremintaren sektoreko adierazpen batzuk. 2014rako aurreikuspena egokitu berri dute salmenten % 5 eta % 10 bitarteko jaitsierara. 2013an izan zuten hazkundea, neurri handi batean, 2012an egindako kontratazioei zegokien; badaki proiektu horiek ontzeko denbora bat izaten dutela. Ondo dago, mesedegarria da Euskadirentzat, baina horiek dira datuak. Planei dagokienez, lehen erantzun orokor bat emango dut, hau pixka bat kokatzeko garaia dela uste dut eta. Gaur goizean zehar, taldeetako bozeramaileek, modu batean edo bestean, Jaurlaritzari aurpegiratu diote beti planak iragartzen ari dela, planak egingo dituela, zirriborroa aurkeztuko duela, gero plana egiten du eta azkenean… Hamabost hilabete daramatzagu! Izan ere, gizarte honetan orain ez dira familia guztiak zoragarri bizi, enplegu-arazorik gabe, enplegu betearekin… Familia batzuk ez dira hilaren bukaerara iristen, eta hamabost hilabete igaro eta gero zuk esaten duzu etorkizunerako planak onartuko dituzuela. Asko, gehienak, ez dira aurtengoak, eta ikusiko dugu planak banan-banan eztabaidatzen ditugunean. Hori ez da onargarria! Nik oso ondo ulertzen dut zuk saldu nahi izatea gauzak egiten dituzula, mugitzen zarela eta geldirik ez zarela egoten; kontua da ez zaretela ari jendearen arazoak konpontzen eta industria-sektorea ondo edo gaizki doala bere kasa doalako, eta ez Jaurlaritzaren jardunagatik. Izan ere, datu zehatzak emanda, ez didazu esan zer egin duzun hamabost hilabete horietan hori konpontzeko, zer egiteko asmoa duzun baizik, eta hori eztabaidatuko dugu. Hara, Zientzia eta Teknologiaren Euskal Sarean txiste bat dabil –eta kontatu egingo dizut, arina da eta–. Bi lagunek kontatu didate leku banatan. Jaurlaritza prestatzen ari den planak Rubiken kuboarekin alderatzen dituzte. Gogoratzen al duzu? Kolore desberdinetako pieza berdinak biraraziz konposizio desberdinak egiteko aukera ematen zuen kubo hark, baina beti elementu beraiekin jokatzen zen. Jakina, sarekoak jende argia dira. Haiek esaten dute zuen planak berdinak direla: hartu bat, hartu bestea, hartu halako, hartu denak batera, nahasi, biraka ibili eta abar, baina azkenean programa berak dira modu batera edo bestera mugituta. Kolorea aldatzen da, bestea aldatzen da… baina plana berdina da. Eta nik horri gehitzen diot: eta hori ikusten badugu, adibidez, zuk lehen aipatu dituzun finantzaketaelementuak, lehen zeuden programak dira. Zaila da zure planetako batean zerbait berri aurkitzea. Eta nik ez dut hori kritikatzen; izan ere, zerbaitek funtzionatzen badu, jarrai dezagun berarekin. Nik kritikatzen dudana da hamabost hilabete igarotzea aholkularitzak eskatzen Rubiken kuboarekin jolasteko, eta lehendik bagenituen elementuekin produktu bat ateratzea. Adibidez, finantzaketari dagokionez, zuk esan berri didazuna betiko elementuak dira, baina diru gutxiagorekin, finantzaketa gutxiagorekin. Besterik ez! Hori da esan didazun guztia. Aurreko legegintzaldian, 2012an, Jaurlaritzak programak aplikatu zituen 2.180 milioi euro mobilizatzeko. Hori 2012an. En 2012. Eta Saiotek, axola zaidalako, zuk badakizu enpresetako I+G unitateek erabiltzen dutela, eta baita unibertsitateek ere, eta oso I+G zuzena eta aplikatua dela. Eta nik ulertu ezinik jarraitzen dut zergatik kendu duzun. Etortzen diren planak eztabaidatuko ditugu, bakoitza bere garaian. Eta arazoen kudeaketa ere oso kritikagarria dela ere esan nahi dizut, eta hor ditugu Edesaren edo Naval-en adibideak. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4348 |
10 | 78 | 11.04.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Interpelazioa, Vicente Reyes Martín Euskal Sozialistak taldeko legebiltzarkideak Ekonomiaren Garapen eta Lehiakortasuneko sailburuari egina, krisian dauden enpresei buruz | Reyes jauna, datuak eman dizkizut. Zuk entzun nahi izan ez badidazu, ez didazu entzun nahi izan. Datu zehatzak. Finantzaketari, egoerari eta industria-ekoizpeneko indizeari buruzko datuak. Nik ez dut EIN erakundeari buruz hitz egin; industria-ekoizpeneko indizeaz hitz egin dut, eta hori ez dut nik asmatu; metodologia argiekin egindako datu estatistikoak dira, beraz, ez naiz ari poltsikotik ateratzen. Eta une honetan balio positibotan daude, dezente urtetan ez bezala. Beraz, datuetara jo behar badugu, jo dezagun datuetara eta izan gaitezen koherenteak hitz egiten ari garenarekin. Esan duzu ekintzailetza-plana orain arte ez dugula ekarri. Jakina, landu egin behar zelako! Ez nintzen Jaurlaritzara iritsi… Aurreko Jaurlaritzak ez zuen ekarri ekintzailetza-plana legearen ondorioz. Hiru forualdundiekin landu dugu eta orain prest daukagu, noski. Lantzen ari gara eta ekintzailetza-planean azaltzen denaren arabera ari gara jokatzen. Tresna berririk ez dagoela esan didazu. Bada, finantza-tresna berririk ez egoteko… Hitzarmen garrantzitsu samarra sinatu zen, berriro sinatu da eta nik adierazitako neurrian erabili da. Lantzen ari da. Beste gauza bat da zuk ez ikusi nahi izatea. Makina-erreminta planari buruz hitz egin didazu. Makina-erreminta, jakina. Une honetan, egoeraren ondorioz egindako aurreikuspena, egindako horixe da. Haiek egin dute eta nik ez dut eztabaidatuko. 2013an 2012ko kontratuak zeudela esan didazu. Eta baita 2013koak ere! Horietako bat oso garrantzitsua, urte bukaera aldera maila horiek igotzea lortu zuena, eta ez dut hitz egingo enpresa jakin horretaz. Baina 2012an eta 2013an badaude. Eta 2014an egongo dira, seguru, datu hori negatiboa delako, baina zuk alde negatiboa soilik jartzen duzu. Beste alderdi bat ere aipatu zuten, makinaerremintaren hurrengo azokarako ikusten den joera, erakusleei dagokienez eta pertsona eta enpresa interesatuen kopuruari dagokionez, % 12 hazi dela. Beraz, badira adierazle negatibo batzuk eta baita positibo batzuk ere. Eta horixe da, hain zuzen ere, mugitzen ari garen ziurgabetasun-egoera. Baina gauza negatiboak esaten baditugu, esan ditzagun gauza positiboak ere, pertsonak ez nahasteko existitzen ez denarekin. Martxan jartzen ez diren ekimenez hitz egiten didazu. Egia esan, gaur bertan hitz egin dugu sektore eolikora zuzendutako fabrikazio aurreratuko zentro bati buruz. Horretan inplikatu gara eta horretan ari gara lanean. Ekimen pribatua, noski, Jaurlaritzak lagunduta. Gero jakineko ekimenak daude. Ez al dituzu ikusi nahi? Oso libre zara. Kalean ibil litezkeen txisteei dagokienez, ziur asko dabiltzala, eta primeran iruditzen zait geure buruari barre egiteko gai izatea. Ez dago arazorik. Baina Zientzia eta Teknologiako Euskal Sarearekin lan serioa ari zarete egiten –txantxak alde batera utzita– eta, egia esan, zure inplikazio handiarekin (eskertzen dizut, tribuna honetan nagoela aprobetxatuz). Seriotasun handiz ari zarete lantzen, eta zeuek ikusiko dituzue emaitzak, sare askoz eraginkorragoa eta hobea egiteko. Eta ez da Rubiken kuboa eta horren antzeko ezer. Eta ez duzue zentzu horretan esango, izan ere, funtzionatzeko moduaren aldaketa sakona delako, askoz eraginkorrago egingo dituena, eta haiek erabat ziur daude horretaz. Egia esan, lan asko eta ondo ari zarete egiten. Eta isiltasunez eta zuhurtziaz ari zarete lan egiten eta, aldi berean, gogo handiz. Eta programei edo ez-programei dagokienez, gertakariei lotzen natzaie. Eta berriz ere Europako metodologiekin egindako eta ondo egiaztatu eta zehaztutako estatistikek adierazten dute 2013an Zientzia, Teknologia eta Berrikuntzako Euskal Sareak gure enpresei eusten jarraitzen duela, horiek baitira benetan inbertitzen dutenak eta kokatu behar diren tokian kokatzen direnak. Eta Jaurlaritzak kolaboratzaile, laguntzaile eta sustatzaile izaten jarraituko du. Gure lana da. Eta zu ez kezkatu, Gatzagaetxebarria jauna buru duen Ogasun Sailak, gurekin batera, programa horiek exekutatzearen berri emateko moduaren jarraipen zorrotza egiten baitu, Europar Batzordeari berri emateko moduarena eta Europako fiskalizazio osoari berri emateko moduarena. Beraz, ez zaitez horregatik kezkatu, jarraipen hori zorroztasunez egiten da eta, beti egin izan den bezala, horren jarraipen bikaina egiten duten teknikari bikainak eta funtzionario bikainak daudelako. Beraz, gertakariei lotuko gatzaizkie. Gertakari guztiei, mesedez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4349 | |
10 | 78 | 11.04.2014 | REYES MARTÍN | SV-ES | Galdera, Vicente Reyes Martín Euskal Sozialistak taldeko legebiltzarkideak Ekonomiaren Garapen eta Lehiakortasuneko sailburuari egina, BEC Bilbao Exhibition Centreri buruz | Bueno, berriro hemen. BECeko arduradunek azken administraziokontseiluaren ondoren bidalitako prentsa-oharrean, sailburu andrea, bideragarritasun-planean aurreikusitakoa baino defizit handiagoa iragarri dute 2014rako. Hala eta guztiz ere, gogorarazten dizut 2016an eragiketa-oreka betetzea diru-sarrerak handitu eta gastuak murrizteari baldintzatuta duzula bideragarritasun-planean, jarduera-marjina % 43koa izatera baldintzatuta. Hori da agintzen duzuena betetzeko baldintza. Eta diru-sarreren gehikuntza hori eskaria igoaraziko lukeen etorkizuneko suspertze ekonomikoaren baldintzapean jartzen duzue. Primeran! Bi urte barrurako eragiketa-oreka, jendaurrean seriotasun handiz saldu duzuena ekonomia suspertzearen edo ez suspertzearen baitan dago! Txantxa izango da edo ez da izango, sailburu andrea; izan ere, kostu neurrigabea duen eraikina da BEC, dagoeneko 625 milioi eurora iritsi dena eta oraindik ordaintzen ari garena, zorte pixka batekin 2027 arte, handiegia dena eta herritarrok gure zergekin urtea joan eta urtea etorri estaltzen ditugun galerekin funtzionatzen duena, eta egoera horren arduradunek orain esaten digute funtzionamenduko galerak izateari utziko diola ekonomiak hobera egiten badu. Eta, bestela, zer egingo dugu horrekin? Egia da 2013an lortutako emaitzak aurrekontuetan aurreikusitakoak baino dezentez okerragoak izan direla. Fakturazioak, esaterako, behera egin du beste urte batez. Iazko fakturazioa 2,8 milioi-eurotan murriztu zen eta ustiapen-galerak 5,8 milioikoak izan dira. Eta hain datu eztabaidaezinak izan arren, BECek 2016an eragiketa-oreka lortuko duela esaten jarraitzen duzu? | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4350 |
10 | 78 | 11.04.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Galdera, Vicente Reyes Martín Euskal Sozialistak taldeko legebiltzarkideak Ekonomiaren Garapen eta Lehiakortasuneko sailburuari egina, BEC Bilbao Exhibition Centreri buruz | Reyes jauna, esaten zenuen bezala, berriro hemen. Eta BECeri buruz, eta ez da lehendabiziko aldia ezta ere. Eta zuk egiten zenidan galderari erantzuna baiezkoa da. Ezin du besterik izan. Horizonte horrekin ari gara lanean eta horretarako ari gara lanean. Orain dela 20 egun izango ziren, gutxi gorabehera, Legebiltzar honetan aritu nintzen batzordean zehatz-mehatz azalduz zein ziren prebisioak, zertan ari ginen, zertan ari ginen lanean Lehiakortasun Plan honetan eta baita ere Talka Plana nola ari zen aurrera eramaten, gure konpromisoa zen bezala. 2014rako 1,2 milioi euroko aurrekontu-hobekuntza planeatzen da eta horrela jarraitzen dugu. Egia da, nolabait aipatzen zenuen bezala, gure etorkizuna ekonomiari dagoela lotuta, baina ez BECekoa bakarrik, gure enpresa guztiarena, gure merkatariena, gure turismoarena. Azkenean, ekonomiari dago lotuta. Noski, gauza bat da eraikina bera –eta beste debate batean sartuko ginateke, eta ez dut uste hori galdetzen ari zarenik–, baina noski kasu honetan ari garela ekonomiari lotzen. Ezin dugu bestela egin. Gainera, argitu egingo dizut esanaz ez garela ari 2016rako aurreikuspena aldatzen. Uste dugu iritsiko garela, eta hori da planteatu dugun helburua. Baina, jakina, ez da txantxa eta ez aparteko ezer. BECen jarduera, herrialde honetako edozein enpresa, turismo edo dendarena bezala, hazkunde ekonomikoari lotuta dago. Evidente. Jarduera guztiak bezala. Beste kontu bat da eraikuntzaren kostua. Dena den, ebitden emaitzei buruz hitz egiten ari garenean, hiru gauza bereiziko ditugu: batetik, bost urterako lehiakortasun- eta iraunkortasun-planean aurreikusitako ebitdak; bestetik, ondoriozko ebitdak, urtero egoten diren benetakoak, eta, azkenik, aurrekontuan aurreikusitakoak. Hiru gauza desberdin dira, eta, jakina, edozein enpresatan bezala, ez datoz beti bat; izan ere, Jaurlaritzan eta erakunde publiko batean ez bezala, non gauza guztiek doituta egon behar baitute, enpresa batean, sozietate anonimo batean, beti izango dira ezustekoak, eta aurreikuspenak eta emaitzak ez dira berdinak izaten. Dena den, onartu egin dugu BECen lehiakortasun- eta iraunkortasun-plana eta gauzatu egingo dugu. Beste kontu bat da jarduera ekonomikoari lotuta egon behar duela, jakina, baina une honetan ditugun aurreikuspenek diote 2016an ekonomia-orekari eusteko itxaropena beteko dugula. Eta 2014ko emaitza 1,2koa izango dela esaten jarraitzen dugu. Eta zuk badakizu 2013ko emaitzak aurreikusitakoak baino okerragoak direla, eta gainera, hainbat EREri aurre egin behar diogula, hainbat pertsonari kalte-ordainak eman behar dizkiegula, ezin dugulako hori egin gabe utzi. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4351 | |
10 | 78 | 11.04.2014 | REYES MARTÍN | SV-ES | Galdera, Vicente Reyes Martín Euskal Sozialistak taldeko legebiltzarkideak Ekonomiaren Garapen eta Lehiakortasuneko sailburuari egina, BEC Bilbao Exhibition Centreri buruz | Bai, sailburu andrea, arazoa da enpresa guztiei eragiten diela egoera ekonomikoak, baina zor izugarria duen munstro bati buruz ari gara hitz egiten, eta egoera jasanezina dela kontuan hartuta talka-plan bat egin behar zaiola. Ez da nahikoa esatea "pixka bat gehiago edo pixka bat gutxiago irabaziko dut", edo "uste dugu oreka lortuko dugula". Kontua askoz haratago doa. Azken batean, Eusko Jaurlaritzak eta Bizkaiko Foru Aldundiak, alde batetik, urtero estali behar dute funtzionamenduko defizita, eta, bestetik, 2027an mugaeguneratuko den 250 milioiko kredituaren zorra gehi interesak eta orain ordaintzen hasi beharko litzatekeen 150 milioiko beste batenak amortizatu behar dituzte. Eta kudeaketa-emaitza negargarriek mailegu horiek baliabide propioekin itzultzea ezinezkoa egiten dutenez, administrazio bakoitzak 15,5 milioi euro jarri beharko ditu (Bizkaiko Foru Aldundiak eta Eusko Jaurlaritzak zergetatik), eta 150 milioiko kreditua birfinantzatzen den ikusi. Kasu honetan espero dut esango diguzula hori zenbat milioi gehiago kostatuko zaigun. BEC errentagarria izateko zer aukera aurreikusten den azaldu beharko zenuke, lehiakortasun-plan honek ez baitu balio. Hara, nik gogotik aztertu dut plan hori eta uste dut iristeko moduko helburuak daudela, baina ez du inon kuantifikatzen nola lortuko diren helburu horiek. Utzi egin dute ea txiriparen bat gertatzen den. Eta hori, tamaina horretako azpiegitura batentzako, azpiegitura handiegi eta diru publikoarekin finantzatutako batentzako, ez da onargarria. Nolanahi ere, ez dut nire jarduna amaitu nahi zuri aurpegiratu gabe duela hilabete baino gutxiago esan zenuela 2016an oreka gauzatuko zela eta ez zeniola erantzun nik defizitari buruz egindako galderari, erantzuna bazenekienean, administrazio-kontseilua abenduan izan zelako eta gu duela hilabete eskas bildu garelako. Dena den, zehazteko eskatzen dizut, ez desira gisa, nola beteko duzun finantza-oreka eta zein izango den etorkizuna, zer plan aurreikusten duzun BECen etorkizunerako. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4352 |
10 | 78 | 11.04.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Galdera, Vicente Reyes Martín Euskal Sozialistak taldeko legebiltzarkideak Ekonomiaren Garapen eta Lehiakortasuneko sailburuari egina, BEC Bilbao Exhibition Centreri buruz | Reyes jauna, talka-plana, iraunkortasun-plana, badago. Xehatuta dago, eta duela hogei egun azaldu nuen zehatz-mehatz, ardatz guztiekin, ardatz guztiak nola ari diren betetzen azalduz. Plan hori badago, eta betetzen ari gara, gainera. Beste kontu bat da BEC azoka-barrutia dela, azokak egiten diren tokia dela, eta kudeatzailearen, zuzendari nagusiaren eta hor gauden administrazio guztien jarduera nagusia ahalik eta azoka gehien lortzea dela, jarduerak orduan emango dizkigulako emaitza positiboak. Une honetan daukagun zorraren birfinantzaketari dagokionez, horretaz ere hitz egin nuen. Berriro esango dut: 2014ko ekainerako birfinantzaketa amai- tuta egongo da, eta ez zalantzarik izan Ganbera honetako talde guztiei datu guztiak emango dizkiegula, jakin dezazuen zer baldintzatan birfinantzatu den eta administrazio bakoitzari zenbat gehiago kostatuko zaion. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4353 | |
10 | 78 | 11.04.2014 | LAZAROBASTER BADIOLA | EH Bildu | Galdera, Iñaki Lazarobaster Badiola EH Bildu taldeko legebiltzarkideak Ekonomiaren Garapen eta Lehiakortasuneko sailburuari egina, Jaurlaritzak azken 30 urteetan sustatu duen nekazaritza-ereduaren inguruan | Eguerdi on guztioi. Nirea ekimena aurkeztu da aste honetan Jaurlaritza eta lehen sektoreko eragile desberdinen eskutik. Ekimen honen helburua, jakin dugunez behintzat, lehen sektorea biziberritzea da, bertako produktua sustatuz eta bertako produktuaren aldeko apustua eginez. Edozein kasutan, hori da dakiguna. Ikusi dugu argazki handi bat, baina eduki gehiegi ez dugu ezagutu, eta horrek nolabaiteko kezka sortzen digu, iruditzen zaigulako apustu berri honi nekazaritza-eredu zaharrarekin aurre egiteko arriskua egon daitekeela Jaurlaritzaren aldetik. Eta beno, esaera zaharrak dio atzeak erakusten duela aurrea nola dantzatu, eta momentu honetan garrantzitsua iruditu zaigu Jaurlaritzak bere atzeari buruz zer iritzi duen jakitea eta horregatik egiten dugu galdera: azken 30 urteetan Jaurlaritzak sustatu duen nekazaritza-eredua egokia dela uste du egungo Jaurlaritzak? | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4354 |
10 | 78 | 11.04.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Galdera, Iñaki Lazarobaster Badiola EH Bildu taldeko legebiltzarkideak Ekonomiaren Garapen eta Lehiakortasuneko sailburuari egina, Jaurlaritzak azken 30 urteetan sustatu duen nekazaritza-ereduaren inguruan | Bueno, Nirea ekimenari buruz uste dut beste tarte batean izango dugula aukera, baina zuk egiten didazun galderari zuzen-zuzenean erantzungo diot, eta baiezko biribila da. Horrela uste du Jaurlaritzak, bestela ez zukeen egingo hainbat urtetan jarduera hau. Pentsatu dugu, eta pentsatzen dugu oraindik ere, gure nekazaritza-jarduera jarduera ekonomikoa dela eta horri eman behar diogula garrantzia eta ho- rretan aritu gara hainbat urtetan, horri garrantzia emanez. Eta adibide batzuk jarriko dizkizut eredugarria izan dela aipatzeko. Gure azienden egungo saneamendu-egoera, gure artaldeen hobekuntza genetikoa, gure ustiategien aholkularitza-mailak, kudeaketa-zentroei esker nola landu diren, sektorea jasotzen ari den etengabeko prestakuntza, transferentzia teknologikoa, ikerketa eta berrikuntza nola atera den gure zentroetatik eta nola joan den sektorea. Ingurumenean integrazio handiagoa egin da urteetan eta urteetan zehar. Datu batzuk. Zer ekarpen egin dio lehen sektoreak landa-eremuari eta naturaren kontserbazioari? Ba Euskal Elkarte Autonomoko azaleraren % 20 baino gehiago da Natura 2000 sare ekologiko europarraren parte. Eta ez didazu esango gure nekazariek eta gure lehen sektoreak ez dutela horretara lagundu. Elikagaien industriak –zenbaki zehatza esango dizut– 890.645 euro eman dizkio Euskadiko barneproduktu gordinari. Eta enplegua sortzen du: 15.000 okupatuta daude inguru horretan. Euskadiko nekazaritza eta baso-ustiategiak motor ekonomikoa dira eta beste datu bat: barne produktu gordinaren % 2,37 eman dizkiote Euskal Autonomiari. Esan behar da gainera, gure elikagaien industria alderdi nabarmen sendoagoa dela orain dela urte batzuk baino. Sektore honek beste sektore ekonomikoek baino hobeto funtzionatu du gainera krisi honetan. Beraz, gure instituzioen babesa ezinbestekoa izan da guzti hau egiteko. Y sí me gustaría decir que, a pesar de todo lo que se pueda comentar y de todos los aspectos negativos que se puedan encontrar, como en cualquier sector, el apoyo institucional ha sido vital para conseguir que nuestro sector primario esté en el lugar en que se encuentra en estos momentos, donde la evolución de la balanza comercial ha mostrado también un ascenso importante y donde, a pesar de todas las crisis, a partir de 2011, en plena crisis, nos encontramos en situación de superávit. Beraz, gure sektorea, 35 urtetan egin den politikari esker osasuntsu dagoela esan daiteke. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4355 | |
10 | 78 | 11.04.2014 | LAZAROBASTER BADIOLA | EH Bildu | Galdera, Iñaki Lazarobaster Badiola EH Bildu taldeko legebiltzarkideak Ekonomiaren Garapen eta Lehiakortasuneko sailburuari egina, Jaurlaritzak azken 30 urteetan sustatu duen nekazaritza-ereduaren inguruan | Baiezko borobila. Nik datu bat emango dizut bakarrik, bat. Azken 30 urteetan lau baserritarretatik, hiru desagertu egin dira. Datu bakarra. Eta hori da nekazaritza-eredu espezializatu eta intentsibo baten aldeko politikak egin direlako, eta gainera Europan txapeldun, txapeldun adibidez, esnetako behiak, beste batzuetan ere aipatu izan dugu. Eta egin duzuena izan da baserritarrak sartu dituzue denak inbutu batetik, eta inbutuaren muturrean jarri duzue industria transformatzailearen ateari begira. Eta hor baserritarrak indefentsio handi batean daude, erabakitzeko autonomiarik gabe, menpekotasun ikaragarriarekin. Eta nahi baldin badugu Euskal Herrian lehen sektoreak etorkizuna izatea, zerbait aldatu behar da. Azkenengo 30 urteetako nekazaritza-eredu espezializatu eta intentsibo hau aldatu egin behar da. Lurrari eta herritarrei lotutako nekazaritza-eredu iraunkor bati eman behar zaio bide. Elikadura-katean baserritarrek pisu gehiago eduki behar dute, ezinbestekoa da sistema horretan baserritarrak pisu gehiago edukitzea. Ezinbestekoa da eredu zahar honetatik eredu berri baterako urratsa ematea, oraingoa iraultzea, azpikoz gora jartzea oraingoa. Horregatik ikusten dugunean Nirea ekimena, egingo diogu jarraipen estu bat, ez dadin argazki hutsean geratu, eduki gutxi eta agian norabide okerrekoa. Gertutik jarraituko dugu. Eta agian ez duzu jakingo, baina aste honetan aurkeztu duzue ekimen hau, Nirea, eta aste honetan bertan hemen Legebiltzarreko kafetegian, bertako produktuak erabiltzeari EAJk esan dio "ez". Ea non dagoen koherentzia. Eredu zaharra, datuek hitz egiten dute. Sektorea dator gainbeheran, momentu ona iruditzen zaigu dela eredua ere aldatzeko, momentua aprobetxatzeko. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4356 |
10 | 78 | 11.04.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Galdera, Iñaki Lazarobaster Badiola EH Bildu taldeko legebiltzarkideak Ekonomiaren Garapen eta Lehiakortasuneko sailburuari egina, Jaurlaritzak azken 30 urteetan sustatu duen nekazaritza-ereduaren inguruan | Eskerrik asko, presidente andrea. Eredu zaharra ez, eredu egonkortua. Aspalditik datorrena eta ondo funtzionatu duena, produktiboa, eraginkorra eta profesionala egin duena sektorea eta hori ez da txarra, zeren hemen ere profesionala izan behar. Eta industria transformatzailea ez da txarra berez, profesionala eta ona baldin bada lehen sektorean ere ona da. Baina gauza bat esango dizut, gure eredu honekin gainera gertatu dira hainbat gauza. Zenbait produkzio berreskuratu dira, desagertuta zeuden jarduerak, hala nola olioarena; birsortu egin dira eta lehendik zeuden beste batzuk birbideratu dira, hala nola baserriko txerriarena, hegazti libreen hazkuntza, hazkuntza moteleko oilaskoarena… Gauza asko dira, zuk aipatu duzun eredu zahar eta zaharkitua izateko, nire iritziz ondo funtzionatu duela eta ondo funtzionatzen jarraitzen duela frogatu dutenak. Eta hor jarraituko dugu. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4357 | |
10 | 78 | 11.04.2014 | SARASUA DÍAZ | SV-ES | Galdera, Txaro Sarasua Díaz Euskal Sozialistak taldeko legebiltzarkideak Enplegu eta Gizarte Politiketako sailburuari egina, EAEko aurrekontuetan 2014ko gizarte-larrialdietarako laguntzak ordaintzeko udalei esleitutako kredituaren transferentziari buruz | Egun on. Gizarte-larrialdietarako laguntza kontzeptuaren gakoa baliabide ekonomikoen gabezia- edo urritasunegoera bati aurre egiteko premia larri eta urgentea da hain zuzen ere, gero eta familia gehiago jasaten ari diren besteren edo bat-bateko kausen ondorioz une jakin batean gertatzen dena. Gizarte-larrialdietarako laguntzak baliabide aringarria dira; ohiko eta ezohiko gastu espezifikoei aurre egiteko aski ez diren eta gizarte-bazterketako egoerak aurreikusi eta arintzen dituzten baliabideak dituzten milaka pertsonak jasotzea espero duten prestazio ekonomikoak dira. Gizarte-larrialdietarako laguntzek etxebizitza baten alokairua, eta interesek edo kredituen amortizazioak eragindako gastuak edo energia-, ur-, zabor-, hoditeria- edo OHZ-gastuak ordaintzen laguntzeko balio dute, eta baita beste laguntza batzuekin estaltzen ez diren lehen mailako premietarako gastuak ere; esaterako, arropa, hezkuntza, prestakuntza eta osasunlaguntza, besteak beste. Gaur egun inoiz baino zentzu gehiago dute gizarte-larrialdietarako laguntzek, eta zure Jaurlaritzak ez du ahaztu behar gero eta pertsona eta familia gehiagok jotzen dutela udaletara laguntza horiek eskatzera. Iaz hogeita hamabost mila pertsonak baino gehiagok jaso zituzten gizarte-larrialdietarako laguntzak. 2014rako GLLak arautzen dituen urteko agindua joan zen asteartean, apirilak 8, onartu zen Go- bernu Kontseiluan, eta gaur argitaratu da Euskal Herriko Agintaritzaren Aldizkarian. Agindu hori garrantzitsua da, gizarte-larrialdietarako laguntzetan aurreikusten diren gastu espezifikoetako bakoitzerako gehieneko zenbatekoak ezartzen dituelako, haien estaldurarako esleitutako kredituak banatzeko irizpideak adierazten dituelako eta euskal udal bakoitzari dagokion aurrekontu-muga finkatzen duelako. Sailburu jauna, aurten inoiz baino beranduago onartu da agindua, apirilean. 2011n, esaterako, 4/2011 Dekretuarekin batera onartu zen agindua, urte horretako urtarrilean. 2012ko agindua 2011ko abenduan onartu zen, 2013ko larrialdietarako laguntzak arautzen zituen agindua urte horretako martxoan onartu zen, eta aurten apirilean onartu da. Zuk ondo dakizun bezala, udalei dagokie gizarte-larrialdietarako laguntzak izapidetzea eta urtarrilaren hasieratik ari dira hitzorduak ematen eta eskaerak jasotzen. Baina ebazpena ematen badute ere ezin dute ordaindu, 252 euskal udaletako bakar batek ere ez duelako oraindik jaso gizarte-larrialdietarako laguntzengatik zegokien kredituaren transferentzia. Sailburu jauna, familia asko daude laguntza horien mende, eta ez dute ulertzen krisi ekonomikoaren erdian euren politiken erdigunean pertsonak jartzen dituela esaten duen eta pertsonekin konpromisoa duela esaten duen gobernu batek nolatan atzeratu duen apirilera arte GLLen urteko aginduaren onarpena. Horrek ez dirudi oso koherentea. Horregatik galdetzen dizugu: Eusko Jaurlaritzak noizko aurreikusten du egingo diela kredituen transferentzia euskal udalei 2014ko gizarte-larrialdietarako laguntzetarako Euskal Autonomia Erkidegoko Aurrekontu Orokorretan esleitutako zenbatekoei dagokiena? | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4358 |
10 | 78 | 11.04.2014 | OGASUN ETA FINANTZETAKO SAILBURUAK (GATZAGAETXEBARRIA BASTIDA) | EA-NV | Galdera, Txaro Sarasua Díaz Euskal Sozialistak taldeko legebiltzarkideak Enplegu eta Gizarte Politiketako sailburuari egina, EAEko aurrekontuetan 2014ko gizarte-larrialdietarako laguntzak ordaintzeko udalei esleitutako kredituaren transferentziari buruz | Eskerrik asko, Sarasua anderea. Ondo aipatu duzun moduan, gizarte premiazko laguntzari buruzko programak helburu horiek dauzka. Aipatu duzun moduan, ze gastu kopurutan eta zein edukitan, zein gastutara bideratuta dago, aipatu duzun moduan. Eta horretaz ez daukat besterik esateko. Ez noa sakontzera, zeren hor ondo azaldu duzun ze helburu daukan horretaz. Egia da ere, aipatu duzun moduan, beste urte batzuetan lehenago egin dela onarpena. Gaur argitaratu da aginduaren onarpena, eta hiru helburu dauzka. Alde batetik gastu bakoitzaren gehiengo kopuruaren muga, laguntzaren muga ipintzea, gastu bakoitzaren gehiengo kopurua ipintzea, laguntza jasotzeko sasoian. Beste alde batetik, baita ere onuradunen portzentajearen kopurua ere ipini. Eta hirugarren helburua da lurralde bakoitzeko eta udalerri bakoitzeko kreditubanaketa egin. Hori da gaur indarrean –zuk ondo esan duzun moduan– sartu den agindua, eta daukagun asmoa da hurrengo egunetan ordainketa egitea udalerri bakoitzak, bere lehenengo eranskinetan agertzen den moduan, tokatzen zaion irizpideen arabera, bere kopurua jasotzea hurrengo egunetan, aipatzen diren kredituekin. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4359 |
10 | 78 | 11.04.2014 | SARASUA DÍAZ | SV-ES | Galdera, Txaro Sarasua Díaz Euskal Sozialistak taldeko legebiltzarkideak Enplegu eta Gizarte Politiketako sailburuari egina, EAEko aurrekontuetan 2014ko gizarte-larrialdietarako laguntzak ordaintzeko udalei esleitutako kredituaren transferentziari buruz | Bai. Sailburu jauna, eskertuko nizuke informazioa osatzea, eskertuko nizuke xehetasun handiagoz esatea noiz ordainduko zaizkien udalei GLLak, familia asko funts horien mende baitaude, urteko lehen lau hiletan ezin izan dituztelako jaso. Eta ez ahaztu gizarte-larrialdietarako laguntzek pertsona askoren pobrezia-egoerak eta gizarte-bazterketako egoerak arintzen laguntzen dutela, zoritxarrez gure Autonomia Erkidegoko gero eta pertsona eta familia gehiagori eragiten ari den krisi larriaren ondorioak jasaten dituzten pertsona askorenak. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4360 |
10 | 78 | 11.04.2014 | OGASUN ETA FINANTZETAKO SAILBURUAK (GATZAGAETXEBARRIA BASTIDA) | EA-NV | Galdera, Txaro Sarasua Díaz Euskal Sozialistak taldeko legebiltzarkideak Enplegu eta Gizarte Politiketako sailburuari egina, EAEko aurrekontuetan 2014ko gizarte-larrialdietarako laguntzak ordaintzeko udalei esleitutako kredituaren transferentziari buruz | Eskerrik asko, legebiltzarburu andrea. Sarasua andrea, lehengoko hitzaldian esan dizudan bezala, hainbat lasterren, hurrengoko egunetan ordaintzeko asmoa da eta hainbat lasterren. Hori da esan ahal dizudana. Indarrean dago eta une honetan kontabilizatzen ari gara, jakin dudan moduan gaur, dokumentu guzti horiek, eranskinean agertzen diren udalerri bakoitzaren kreditu, laguntza eta transferentzia hori, eskualdaketa hori egiteko hurrengo egunetan lehenbailehen. Eta hori da esan duguna aginduan. Eta nire espiritua, behintzat, hori da une honetan ordezkatzen nagoen moduan Enplegu eta Gizarte Sailetako sailburua. Hurrengo egunetan eta ahal den arinen ordaintzeko asmoa daukagu eta horixe da borondatea, eta agindua eman dutena ordainketa hori egiteko berehala, ahal denik eta arin. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4361 |
10 | 78 | 11.04.2014 | PINEDO BUSTAMANTE | EH Bildu | Galdera, Leire Pinedo Bustamante EH Bildu taldeko legebiltzarkideak Ogasun eta Finantzetako sailburuari egina, Herri Dirubideen Euskal Kontseiluan Estatuarekiko harremanekin zerikusia duten gaien inguruan aldez aurretik adostasunak lortzea helburu duen batzorde bat sortzeari buruz | Eskerrik asko. Eguerdi on guztioi. Sailburu jauna, ondo dakizunez, Gipuzkoako Foru Aldundiak batzorde berri bat osatzeko proposamena eraman zuen Herri Dirubideen Euskal Kontseiluaren azken bilerara, otsailaren 13an. Batzorde berriaren helburua argia da. Arlo ekonomiko, finantzario eta fiskalean azken urteetan agertu diren desadostasunak ekiditea eta euskal erakundeen artean jarrerak adosten laguntzea, arlo horietan burujabetza eskuratu eta edozein fororen aurrean aho batez defenditzeko. Bileran adostasuna lortu ondoren, Jaurlaritzak 15 eguneko epean horixe gauzatzeko konpromisoa hartu zuela iragarri zen eta hemen gaude, 57 egun beranduago galdera honekin, sailburu jauna: zein pausu eman ditu Jaurlaritzak Herri Dirubideen Euskal Kontseiluan aipatutako batzordea sortzeko? Besterik ez. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4362 |
10 | 78 | 11.04.2014 | OGASUN ETA FINANTZETAKO SAILBURUAK (GATZAGAETXEBARRIA BASTIDA) | EA-NV | Galdera, Leire Pinedo Bustamante EH Bildu taldeko legebiltzarkideak Ogasun eta Finantzetako sailburuari egina, Herri Dirubideen Euskal Kontseiluan Estatuarekiko harremanekin zerikusia duten gaien inguruan aldez aurretik adostasunak lortzea helburu duen batzorde bat sortzeari buruz | Eskerrik asko, legebiltzarburu andrea. Pinedo andrea, Eusko Jaurlaritzak egin duena da aztertu Gipuzkoako foru-diputatu nagusiak, Garitano jaunak, aurkeztutako ekimena eta, egia da, epez beranduago, ibili naizelako lanpeturik, baina gaiari kolpe egin diot eta proposamen bat ere egin diot. Hau da, diputatu nagusiak proposamen bat egin zuen beraien ikuspuntutik, eta bat gatoz denok gauza batean: gure elkarlana eta gure koordinazioa lau instituzioen artean etorkizunera begirantz eta daukagun erronkari kolpe egiteko ona dela sakontzea elkarlan horretan, arlo ekonomiko, aurrekontu- eta finantza-esparruetan. Horretan adostasuna. Beste gauza bat da Herri Dirubideen Batzar horretan, hau mahai gainean geratu zen, nahiz eta denok bat gentozen hori sakondu behar genuela. Gero, Jaurlaritzak aztertu du ere bai eta proposamen bat egin du. Hiru ahaldun nagusiei eta bide horretan gaude. Hiru ahaldun nagusiei proposamen bat egin diegu ere elkarlan eta koordinazio finantzarioa, ekonomi eta aurrekontu ikuspegiko esparru ezberdinetan sakontzeko. Hori eginda daukagu eta bidean gaude, horretan lau instituzioen artean sakontzeko. Garrantzitsuena da zein helburu eta ze asmo dagoen. Asmoa eraikitzailea da, bai Gipuzkoako ahaldun nagusiaren aldetik eta gainontzeko instituzioen aldetik, Jaurlaritza eta Bizkaiko eta Arabako aldundien aldetik. Beste gauza bat da sarritan denok % 100 ez dugu bat ikusten zein den tresnarik egokiena. Guk proposamen bat egin diogu eta aldundiak ere hor daude aztertzen eta uste dugu denbora baten, denbora labur batean, jakingo dugula bakoitzaren proposamenak, ze batzar horretan beste gai korapilatsu batzuk geneuzkan eta konpondu genituen moduan, konponduta dagoz zuk ondo dakizun moduan eta gaiari kolpe egin diogu. Muinean, adostasuna daukagu horretan lan egiteko. Baina sarritan gertatzen den moduan ere, politikan ikuspegiak, zein tresna erabili, bata edo bestea, edo zein ñabardurarekin, ezberdintasunak daude. Orduan, une honetan lanean gaude, proposamenekin daude eta aldundiak ere aztertzen ari dira eta nik errespetuz itxarongo dut hiru ahaldun nagusiek zer esaten didaten gai horretan. Baina konpontzeko bidean eta elkarlanean joateko bidetik, hori da egin duguna. Eta itxaroten dugu ondo irtengo dela. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4363 |
10 | 78 | 11.04.2014 | PINEDO BUSTAMANTE | EH Bildu | Galdera, Leire Pinedo Bustamante EH Bildu taldeko legebiltzarkideak Ogasun eta Finantzetako sailburuari egina, Herri Dirubideen Euskal Kontseiluan Estatuarekiko harremanekin zerikusia duten gaien inguruan aldez aurretik adostasunak lortzea helburu duen batzorde bat sortzeari buruz | Eskerrik asko, sailburu jauna, zure erantzunagatik. Espero dugu onera bideratzea lan guzti hori. Jakina da gaur egungo egitura instituzionalean, irmoki defendatzen duzuen egitura honetan, Eusko Jaurlaritzari dagokiola Erkidegoaren eta Estatuaren arteko harremanak bideratzea. Harreman horien lidergoa Jaurlaritzari dagokio. Baina Erkidegoko ordezkaritza, ondo dakizuenez, zabalagoa da, eta berau osatzen duten instituzio guztien iritzia hartu behar da kontuan, denok osatzen dute euskal delegaritza. Denon artean jarrerak adosten ez badituzue, edozein negoziaziotan euskal ordezkaritzaren posizioa ahultzen da. Guretzat funtsezkoa da gure burujabetza ekonomikoaren defentsan aurrera egitea, Euskal Herriaren oraina eta etorkizunari begira daukan garrantziagatik. Koordinazio eta elkarlanerako batzorde egonkor bat behar da hainbat gai daudelako, dakizunez, landu beharrekoak denon artean, Estatuarekiko harremanetan eta burujabetzaren alorrean: kupoaren inguruko desadostasunak, Egonkortasun Legearen aplikazioa, Arrazionalizazio Legearen egikaritzea edota BEZa adibidez arautzeko ahalmena eskuratzea behingoz. Denok ikusten badugu komenigarria dela barne-harremanetan inolako desinformazio eta deskoordinazioari tokirik ez uztea, euskal erakundeen arteko adostasunak lortzeko prozedura eraginkorrak ezartzea. Denok ikusten badugu neurriak hartu behar ditugula euskal ordezkaritza indartsuagoa agertzeko Estatuaren aurrean, Euskal Herriaren interesak defendatzeko, sailburu jauna, jar gaitezen denok batera elkarlanean aurrera begira, gu prest gaude. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4364 |
10 | 78 | 11.04.2014 | OGASUN ETA FINANTZETAKO SAILBURUAK (GATZAGAETXEBARRIA BASTIDA) | EA-NV | Galdera, Leire Pinedo Bustamante EH Bildu taldeko legebiltzarkideak Ogasun eta Finantzetako sailburuari egina, Herri Dirubideen Euskal Kontseiluan Estatuarekiko harremanekin zerikusia duten gaien inguruan aldez aurretik adostasunak lortzea helburu duen batzorde bat sortzeari buruz | Eskerrik asko, Pinedo andrea. Bai, ados gaude horretan. Bat nator zure hitzaldiko azken gogoetarekin. Hori dela gure eredu instituzionala, berezitasun hori dauka. Elkarlana, koordinazioa eta azkenean akordioetara heldu behar garela, horrela da. Eta horren adierazgarririk handiena da Itun Ekonomikoaren Bitariko Batzordean hartu behar diren erabaki garrantzitsuek adostasun osoa eskatzen dutela, adostasun osoa Estatuarekiko ordezkariek daukaten ardura eta euskal ordezkaritzaren lau instituzioak ordezkatuta dauden zatian ere. Eta hori lantzea benetan oso gauza lanpetua da baina beste aldetik ere, bere onurak ekartzen ditu elkarrizketan sakontzeak, koordinazioan, informazioan, eta horren adierazgarririk handiena da lortu izan ditugun akordioak azkeneko denboretan. Urtarrilean, bitariko batzorde horretan lortu dugu zergapean dauden beste zortzi zerga ituntzea. Otsailean, Euskal Herri Dirubideen instituzioen adostasun osoa. Martxoan, hiruren artean onartu den fiskali- tateari buruzko elkarlana. Eta apirilean lortu duguna plan bateratua iruzur fiskalaren aurka. Hori da eredu bat elkarlanerako eredu bezala. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4365 |
10 | 79 | 08.05.2014 | INGURUMEN ETA LURRALDE POLITIKAKO SAILBURUAK (OREGI BASTARRIKA) | EA-NV | Legegintzako dekretuaren proiektua, Euskal Autonomia Erkidegoko Natura Kontserbatzeko Legearen testu bategina onartzen duena. Eztabaida eta behin betiko ebazpena | Egun on. Eskerrik asko, mahaiburu anderea. Lehendakaria, legebiltzarkideok. Testu bategin bat azaltzera natorkizue. Beraz, nik uste dut labur-laburrean egiteko gauza dela eta horrela saiatuko naiz. Eusko Herriko natura babesteko ekainaren 30eko 16/1994 Legea aldatzeari buruzko urriaren 10eko 2/2013 Legearen agindua betetzen dugu. Jatorria topatu behar dugu Arabako Biltzar Nagusien legeproposamen batean eta xedea 17.4 artikulua aldatzea. Azken xedapenetatik lehenengoak dio: "Jaurlaritzari baimena ematen zaio lege hau indarrean sartu eta sei hilabeteko gehienezko epean testu bakar bat… | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4366 |
10 | 79 | 08.05.2014 | INGURUMEN ETA LURRALDE POLITIKAKO SAILBURUAK (OREGI BASTARRIKA) | EA-NV | Legegintzako dekretuaren proiektua, Euskal Autonomia Erkidegoko Natura Kontserbatzeko Legearen testu bategina onartzen duena. Eztabaida eta behin betiko ebazpena | "… testu bakar bat birsotzeko, honako hauek batzeko: Euskal Herriko natura babesteko ekainaren 30eko 16/1994 Legea, lege hori aldatzen duen martxoaren 11ko 1/2010 Legea eta lege hau bera". Testu bategina onestea Naturzaintza Euskal Herriko Natura Zaintzeko Aholku Batzordearen ardura izango da eta testu bategina aipatu legeak testu bakarrean bateratzera eta beharrezko artikuluak, kapituluak eta xedapenak berriro izendatzera mugatuko da, hala nola, enumerazio berrira egokitzera legeen barne bidalketak. Beraz, testu bateginean bateratutako legeak honako hauek izan dira: martxoaren 14ko 2/1997 Legea, Euskal Herriko natura babesteko legea aldatzen duena; martxoaren 11ko 1/2010 Legea, Euskal Herriko natura babesteko Legea aldatzen duena; martxoaren 17ko 2/2011 Legea, ehizarena, natura babesteko legearen zenbait artikulu indargabetu zituena; eta 2/2013 Legea, urriaren 10ekoa, Euskal Herriko natura babesteko ekainaren 30eko 16/1994 Legea aldatzeari buruzkoa. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4367 |
10 | 79 | 08.05.2014 | INGURUMEN ETA LURRALDE POLITIKAKO SAILBURUAK (OREGI BASTARRIKA) | EA-NV | Legegintzako dekretuaren proiektua, Euskal Autonomia Erkidegoko Natura Kontserbatzeko Legearen testu bategina onartzen duena. Eztabaida eta behin betiko ebazpena | Zeintzuk izan dira beraz egindako aldaketak? Artikuluak berriro zenbatu 16.etik 25.era, bis eta ter artikuluak txertatu, ehiza legeak 69. artikulua indargabetu zuen, hurrengoak zenbaki bat gutxitu. Nekazaritza eta Arrantza Sailari egindako aipamenak ordezkatu, orain natura baliabideen antolamenduan eta naturaren kontserbazioan eskumena duen sailarekin. Diruzko isunak egokitu, pezetak genituen isunetan, eta eurotara pasatu ditugu. Hizkuntza ez sexistaren erabilera bermatu dugu ere. Bosgarren eta seigarren xedapen gehigarriak ezabatu, ehizari buruzkoak direlako eta ehiza legean araututa gelditzen direlako. Xedapen iragankorrak bateratu, 1/2010 eta 2/2013 legeek ezarritakoak. Eta akats batzuk zuzendu, 19 bis 6 artikuluaren aipamena txarto eginda zegoen eta. Tramitazioa, nahiz eta testu bategina izan, nahiko luzea da ere, eta tramitazioa honako hau izan da. Hasieran agindua egin genuen 2013ko azaroan. 2014ko otsailean egin genuen testuaren aldez aurreko onarpenaren agindua, baita saileko aholkularitza juridikoaren aldeko txostena, baita Naturzaintzaren txostena. Eta martxoan Ogasun eta Finantza Sailaren aldeko txostena eta Cojuaren aldeko txostena. Eusko Jaurlaritzak onartu zuen 2014ko apirilaren 15ean. Eta bai, zuen baimenarekin gauza bat aipatu nahiko nuke bereziki, eta dira hizkuntza arloko egokitzapenak. Testuaren aldaketarik garrantzitsuenak nire ustez hizkuntza egokitzeko izan da. IVAPeko IZO zerbitzuarekin lankidetzan egin dugu, eta idazketa elebiduna egin dugu. Estrategikoa jotzen dugu aspaldiko lege testuen euskara zaharkitua eguneratzea, oraingo eta aspaldiko terminoek bat egin dezaten. Horrela, lexiko arruntaren idazkera eguneratu Euskaltzaindiaren hiztegi batuaren arabera, terminologia espezializatua eguneratu azken urteotan hiztegi eta testu espezializatuetan finkatutakoaren arabera, eta baita erakundeen izenak eguneratu eta bateratu. Lan hau, esan beharra daukat, eredutzat jo da Administrazio mailan eta hainbat tokitan ekimen horri erreparatu eta euskara zaharkitua duten testu batzuk eguneratze lanei ekingo diote. Besterik gabe, eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4368 |
10 | 79 | 08.05.2014 | LÓPEZ DE OCARIZ LÓPEZ DE MUNAIN | PV-ETP | Legegintzako dekretuaren proiektua, Euskal Autonomia Erkidegoko Natura Kontserbatzeko Legearen testu bategina onartzen duena. Eztabaida eta behin betiko ebazpena | Legebiltzarkide jaun-andreak, lehendakari jauna, sailburu andrea, egun on. Eskerrik asko, presidente andrea. Halaxe da, bai, Euskal Autonomia Erkidegoko natura kontserbatzeko legearen testu bategina onartuko duen legegintza-dekretuaren izapidea dugu mintzagai. Hau da, kasu honetan araudi edo legegintza eskuordetuko kasu baten aurrean gaude, zeinaren mugak ezagutu, definitu eta zehazten baitira, hala doktrinalki nola positiboki, beste hainbat xedapenen artean, Gobernu Legearen 52.2 eta 52.4 artikuluetan. Muga horiek, laburbilduz, testu bateginaren mandatuz denbora-muga errespetatzea, eskuordetzearen edukiak aipatzen duen eremu edo perimetrora mugatzea, eta testu bakar baten formulaziora mugatzea dira, legegintza-eskuordetza baliatzean gehiegikerian ez erortzeko. Horrela, eskuordetzen duen araua, Eusko Herriko natura babesteko ekainaren 30eko 16/1994 Legea aldatzeari buruzko urriaren 10eko 2/2013 Legearen azken xedapenetatik lehenengoan dago bilduta, eta honako hau dio hitzez hitz: "Jaurlaritzari baimena ematen zaio lege hau indarrean sartu eta sei hilabeteko gehienezko epean testu bakar bat birsortzeko, honako hauek batzeko: Euskal Herriko Natura Babesteko ekainaren 30eko 16/1994 Legea, lege hori aldatzen duen martxoaren 11ko 1/2010 Legea, eta lege hau; testu bategina onestea Naturzaintza Euskal Herriko Natura Zaintzeko Aholku Batzordearen ardura izango da. Testu bategina aipatu legeak testu bakarrean bateratzera eta behar denean artikuluak, kapituluak eta xedapenak berrizendatzera mugatuko da, hala nola numerazio berrira egokitzera legeen barnebidalketak". Lehen mugari dagokionez, bai, sei hilabeteak bete dira, justu-justu bete dira: bi egun geratzen ziren epea amaitzeko. Bestalde, gaitzen duen legeak oso muga zorrotzak ezartzen dizkio Jaurlaritzari, honako gauza hauek egitera mugatu beharko baitu: legeak testu bakarrean bateratzea, behar denean artikuluak, kapituluak eta xedapenak berrizendatzea, numerazio berrira egokitzea legeen barne-bidalketak, eta, hala badagokio, akatsak zuzentzea eta berrikuspenak eguneratzea. Eskuordetzearen muga horiek, gure ustez, eta gai honetan EAEko Aholku Batzorde Juridikoaren irizpidea gure gain hartuz, gainditu egin ditu legearen bosgarren xedapen gehigarria ezabatzeak. Gure ustez, Legebiltzarraren aginduan baimentzen ez den gehiegikeria bat da. Beraz, uste dut kasu honetan EAEko Aholku Batzorde Juridikoaren irizpidearekin bat gatozela, eta ez ordea Jaurlaritzaren irizpidearekin. Xedapen horrek erregimen espezifikoa ezartzen du 86. eta 90. urteen artean ehiza-lizentzia zeukatenentzat, eta pertsona horiei Euskal Autonomia Erkidegoan gaitasun-proba bat egin beharrik gabe ehizalizentzia lortzeko aukera eman zitzaien. Ehizari buruzko martxoaren 17ko 2/2011 Legeak, indargabetzearen eraginpean dauden artikuluak zehaztean, ez du espresuki indargabetzen bosgarren xedapen gehigarri hori, zeina, araubide espezifiko bat ezartzen duenez, berariaz indargabetu behar baitzen. Xedapen gehigarri horretan aurreikusitako kasua gauzaeza izateagatik ezinezkoa izango balitz bakarrik izan zitekeen ezabatua bategitean, baina espedientean ez da agertzen ezabatzea justifikatzen duen motibazio espezifikorik. Akatsen zuzenketari dagokionez, sailburu andreak esan duen bezala, testu bateginean legegintzateknika soileko hainbat akats daude oraindik. Baina ulertzen dugu, adibidez, 39. artikuluan eta abar lokuzioari eusten zaiola, lege-testu batean guztiz desegokia den eta, noski, inolako mezu arautzailerik ez duen lokuzioa izanik. Bestalde, 40. artikuluak EAE siglekin jarraitzen du, legegintza-teknika funtsezkoenaren aurka: "Euskal Autonomia Erkidegoa" izenarekin ordeztuta egon beharko luke. Legebiltzarkide jaun-andreak, lege hau modu paregabean egokitzeko aukera galdu da. Besterik ez, eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4369 |
10 | 79 | 08.05.2014 | ROJO SOLANA | SV-ES | Legegintzako dekretuaren proiektua, Euskal Autonomia Erkidegoko Natura Kontserbatzeko Legearen testu bategina onartzen duena. Eztabaida eta behin betiko ebazpena | Mila esker, presidente andrea, eta egun on guztioi. Talde Sozialistak, oso labur, uste baitugu Natura babesteko Legearen aldaketa onartu ondoren Jaurlaritzak bete behar duen lege-izapidea dela hau. Sailburu andreak esan duen bezala, legealdaketa hau Arabako Batzar Nagusietatik dator, asmo zehatz batekin, baina azkenean aldaketa sustatu zutenen asmo hori ez zen aldaketan islatu. Talde Sozialistan uste dugu gune babestuei kalte egiten zieten jarduera ekonomikoei ateak ixten zaizkiela; legeetan ingurumena ez errespetatzea bilatzen zutenei eta bilatzen dutenei mugak ezartzen zaizkie; ingurumen-gehiegikeriei ateak ixten zaizkie, eta era berean, ingurumenaren alorrean legean barne hartu diren berme gehigarri guztiak beren gain hartzen ez dituztenei ateak ixten zaizkie. Uste dugu Jaurlaritzak dagokion mandatua betetzen duela, hau da, Legebiltzarrera izapide hau ekartzea, izapide burokratiko soila, eta uste dugu hemendik aurrera dagokiguna dela egin den lege guztien bategitearen ondoriozko legea bete dadin zaintzea politikoki, sailburu andreak esan duen bezala. Besterik ez. Eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4370 |
10 | 79 | 08.05.2014 | MAEZTU PEREZ | EH Bildu | Legegintzako dekretuaren proiektua, Euskal Autonomia Erkidegoko Natura Kontserbatzeko Legearen testu bategina onartzen duena. Eztabaida eta behin betiko ebazpena | Lekutik, soilik gure bozkaren zentzua azaltzeko. Eta esateko, alde batetik, teknika juridikoaren aldetik hobe dela testu bateratu bat edukitzea natura babesteko legearen inguruan, kontutan izanik 1994. urtean onartu zela eta gerora hainbat aldaketa egin direla, eta testu bateratu batean hobe. Baina ezin gara soilik geratu alde formalean eta joan behar gara ere lege horren edukiera. Eta nire aldetik berba egin dutenek azaldu duten bezalaxe, azken aldaketa Arabako Batzar Nagusiek egindako eskari baten harira egin zen. Eurek eskatzen zuten zehatz-mehatz frackinga babestutako guneetan debekatzea, eta guztiz kontrakoa onartu zen Ganbera honetan. Uste dugu hori iruzurra egitea izan zela. Azaldu dugu zein izan zen gure jarrera, eta gaurko honetan gure abstentzioa hortik etorri da. Natura babesteko legearen testu bateratu bat bai, baina eduki horrekin ez gaude bat, guretzako azken aldaketa horrekin natura babesteko lege bat natura legalki ustiatzeko lege batean bihurtu zelako. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4371 |
10 | 79 | 08.05.2014 | TELLERÍA ORRIOLS | EA-NV | Legegintzako dekretuaren proiektua, Euskal Autonomia Erkidegoko Natura Kontserbatzeko Legearen testu bategina onartzen duena. Eztabaida eta behin betiko ebazpena | Egun on. Oso labur, baina nire eserlekutik hitz eginda ez nago eroso; nahiago dut hemendik hitz egin. Ez gara hona etorri berriro Natura Babesteko Legeari buruz eztabaidatzera, hori dagoeneko lehendik eztabaidatu genuen. Hemen gaude Legebiltzarrak Jaurlaritzari egin zion mandatua, hau da, legearen aldaketa desberdinak elkartzea, ondo egin duten ala ez ikusteko. Eta denok ados gaude ondo egin dutela, txosten juridikoek adierazten duten bezala. Eta gainera, edonola ere, egin den legeak, nire aurretik hitz egin duen Rojo andreak esan duen bezala, naturaguneetan jarduera ekonomiko asko nabarmen mugatzen ditu, segur aski juridikoki beste autonomia-erkidego batzuetan egin dutena baino modu askoz arrazoizko eta seguruagoan; izan ere, ikusten ari garen bezala, hainbat debeku zehatz errekurritu egin dituzte eta Konstituzio Auzitegian irabazten ari dira. Nolanahi ere, pozik gaude, nire ustez legebategite hau egin delako eta ia lege-aldaketa guztietan bategite hori ofizioz egin beharko litzatekeelako, legegintza-testu guztiak barne har daitezen errazteko eta hainbat testu bilatzen eta eztabaidatzen ez aritzeko. Eta bestalde, uste dugu oso egokia izan dela, eta horregatik oso pozik gaude, legegintza-testu honen bategitea baliatu izana euskararen berrikuspena egiteko, oso hiztegi osatuarekin, segur aski Administrazioko nahiz sektore pribatuko teknikariek gai horri buruz egiten duten lana nabarmen hobetzea ahalbidetuko duena. Testua modernizatu egin da, eta nire ustez denbora igaro ahala norbaitek oso positibotzat balioetsiko du. Eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4372 |
10 | 79 | 08.05.2014 | DAMBORENEA BASTERRECHEA | PV-ETP | Euskal Legebiltzar Talde Popularrak egindako lege-proposamena, 7/1981 Legea, ekainaren 30ekoa, Jaurlaritzaren Legeari buruzkoa, aldatzen duena. Aintzat hartzeari buruzko eztabaida eta behin betiko ebazpena | Eskerrik asko, presidente andrea. Laburra izango naiz, talde guztiek guk planteatu dugun proposamena kontuan izango dutela ikusirik, eta Jaurlaritzari ere proposamen hori ongi iruditzen zaiola ikusirik, baina labur bada ere proposamena azalduko dut, zuen baimenarekin. Lege-proposamen hau aurkeztu dugu Jaurlaritzari buruzko Legea aldatzeko, eta uste dugu neurri ona dela guk daukagun eta Ganbera honek daukan sistema demokratikoa eta kontrolekoa hobetzeko. Ez dugu gardentasunari buruzko legea planteatu, askoz gai gehiagotan eragina izango zuena, baina uste dugu Ganbera honek, Ganbera honetako taldeek Jaurlaritzara itzultzen direnean Aholku Batzorde Juridikoak aztertzen dituen dokumentuak edukitzeak nabarmen hobetzen duela Eusko Legebiltzarraren beraren sustapen- eta kontrol-zeregina; besteak beste, aurreko puntuan ikusi dugunez, hainbat dokumentu, hainbat aurreproiektu Aholku Batzorde Juridikora joaten baitira, eta batzorde horrek txosten bat egiten du, eta ondoren Jaurlaritzak Aholku Batzorde Juridiko horren argudioak kontuan hartzen ditu edo ez, baina ondoren, Aholku Batzorde Juridikoaren dokumentu horren berri ez zaio ematen Ganbera honi; zehazki zer artikuluri buruz, eta zehazki zer esaten zuen ari zen esaten Eusko Jaurlaritzak aldatu egin dituenean. Beraz, iruditzen zaigu gai garrantzitsua dela, ez dela huskeria, taldeen eta Legebiltzar honen lana nabarmen errazten duena. Eta Jaurlaritzaren erantzunari dagokionez, esan behar diogu Jaurlaritzari, argi dagoenez aurka ez dagoela esan baitu baina esaten digu azken finean proposamen hau pixka bat zaharkituta geratzen dela, administrazio zentralean dagoeneko Gardentasunari buruzko Lege bat badagoelako... Eta egia lege hori badagoela eta egia da neurri hau baino garrantzitsuagoak diren neurri asko barne hartzen dituela, batez ere herritarrek funts publikoei buruz izan dezaketen ezagutzari dagokionez, baina era berean egia da Gardentasunari buruzko Lege horrek ez dituela autonomiaerkidegoak hemendik bi urtera arte egokitzera behartzen. Hau da, Legebiltzar honetan zain egon gaitezke, adibidez kasu zehatz honetan, 2016. urtera arte, hau da, legegintzaldia ia erabat amaituta egongo baita, Ganbera honek eskatzen ari garen informazioa ezagutzeko edo eskuratzeko. Eta, beraz, esaldi honekin amaitu nahi dut, besterik ez. Talde guztiei eskerrak eman nahi dizkiet lege-proposamen hau kontuan hartu dutelako. Eta noski, beste guztiak bezala, hobetu egin daiteke, eta Jaurlaritzari babesa ematen dion taldeak uste badu oraindik ere askoz gehiago hobetu daitekeela, askoz neurri gehiagorekin, ez izan zalantzarik gure aldeko jarrera izango duzuela. Eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4373 |
10 | 79 | 08.05.2014 | MANEIRO LABAYEN | Mixto-UPyD | Euskal Legebiltzar Talde Popularrak egindako lege-proposamena, 7/1981 Legea, ekainaren 30ekoa, Jaurlaritzaren Legeari buruzkoa, aldatzen duena. Aintzat hartzeari buruzko eztabaida eta behin betiko ebazpena | Bai, eskerrik asko, presidente andrea. Ados gaude Talde Popularrak proposatzen duenarekin, eta horregatik lege-proposamen hau kontuan hartzearen aldeko botoa emango dugu. Esan den bezala, proposatzen den aldaketa beharrezkoa da Legebiltzarreko taldeek Jaurlaritzari egiten dioten sustapen- eta kontrol-zeregina hobetzeko, eta hortik abiatuz, ba, Jaurlaritzari buruzko Legearen artikulu pare baten aldaketa proposatzen du. Ados gaude proposatzen denarekin, Talde Popularraren proposamena zentzuzkoa iruditzen zaigu, ez baitirudi logikoa denik aurreproiektuak gaian inplikatuta dauden hainbat erakunde eta agenteri bidaltzea eta Legebiltzarreko taldeei ez bidaltzea. Jaurlaritzak beharbada esan zezakeen aurreproiektuak aldaketak izango dituzten dokumentuak direla, eta egia da, baina egia da era berean behin betiko proiektuaren nondik norakoa zein izango den ere adierazten dutela, Jaurlaritzak proiektuaren corpusari buruzko ideia argia duela suposatzen delako, eta kontsulta-aldi horretan sartuko diren aldaketek ez dutelako funtsezko oinarria aldatuko. Informazio hori, beraz, interesgarria izan daiteke Legebiltzarreko taldeentzat, aurreproiektuan oinarrituta lanean has daitezkeelako, eta kanpoespezialistei txostenak edo ekarpenak eskatzeko aukera izan dezaketelako. Eta horrela, gainera, informazio osatuagoa edukiko genuke eta egin beharreko lana aurreratu ahal izango genuke. Eta gardentasun-arrazoiengatik ere bai, Talde Popularrak adierazten duen bezala; izan ere, esaten du gardentasun handiagoa izateko egokia izango litzatekeela aurreproiektuak eskuratu ahal izatea beste eremu batzuetan zirkulazioan jartzen diren aldi berean. Guztiz zentzuzkoa dela iruditzen zait. Ez dirudi zentzuzkoa, beraz, legearen onarpenari buruzko azken hitza duena, Legebiltzarra, aurreproiektua nola landu den eta lehen aurreproiektua prestatu zenetik zer aldaketa egin diren ezagutzen azkena izatea, edota eskura dagoen informazio guztia eskura ez izatea. Hala da, Jaurlaritzak nihil obstat delakoa eman dio Legebiltzar Talde Popularraren lege-proposamen honi, eta egia esan Jaurlaritzaren irizpide honetan bi gauza adierazten ditu funtsean: Jaurlaritza erabat konprometituta dagoela gardentasun-printzipioarekin, eta beraz helburu horri lotuta aurrera egiteko benetan baliagarriak izan daitezkeen neurri guztiak babestuko dituela, eta bestetik, gardentasunari buruzko lege nazionala aipatzen du, baita euskal administrazio publikoaren etorkizuneko legea ere, Legebiltzar honetan oraindik aurkeztu ez duten eta eztabaidatzen hasi ezin izan ez garen arren. Bistan denez, Talde Popularrak planteatzen digun lege-proposamen mugatu hau ez dugu konparatuko Gardentasunari buruzko Lege nazionalarekin edo Gardentasunari buruzko Lege nazionalak gaineratu beharko lituzkeen baina gaineratu ez ziren neurriekin, edo Euskal Administrazio Publikoaren etorkizuneko legeak bildu beharko lituzkeen gardentasunneurriekin –azken lege hori, oraindik onartu gabea–, baina, Jaurlaritzak aipatzen dituenez, guk gai horiei buruzko gauza batzuk aipatu nahiko genituzke. Gardentasunari buruzko Lege nazionalari dagokionez, adierazi nahi dugu lege hori oso motz geratu zela, Europako parametroetatik oso urrun, eta gure ustez herritarrek merezi dutenetik oso urrun ere bai. Informaziorako eskubidea ez du herritarren funtsezko eskubidetzat hartzen, eta ez ditu barnean hartzen diru publikoa jasotzen duten enpresa guztiak, diru horren kopurua edozein izanik ere. Euskal Administrazio Publikoaren legeari dagokionez, zeina Legebiltzar honetara bidali beharko luketen eta legegintza-egutegiaren barnean hartuta dagoen, Jaurlaritzak bere aldeko irizpidean aipatzen duela kontuan izanik, esan beharra dago ez dela iritsi, ezin izan dugula eztabaidatu, eta, beraz, guk guztiz ezinbestekotzat jotzen ditugun hainbat gardentasunneurri hartu gabe daudela oraindik. Gogoraraz dezakegu, halaber, gu izan ginela, UPyD izan zela, urrian, Jaurlaritzari gardentasun-lege bat egin zezan eskatu behar zitzaiola defendatu zuena, berezko gardentasun-lege bat, alegia, eta sei hilabete igaro baino lehen Legebiltzar honetara ekar zezala, non guk lege horrek bildu behar zituen hainbat funtsezko printzipio eta neurri gaineratu nahi genituen, eta proposamena azkenean baztertu egin zen, eta haren ordez gutxieneko edukiak zituen erdibideko proposamen bat onartu zen. Eta, jakina, esparru askotan oraindik ere beste hainbat gardentasun-neurri ezarri gabe daudela ere esan dezakegu. Beste inora joan gabe, Legebiltzar honetan bertan ere bai. Eta alderdi politikoen finantzaketari dagokionez ere bai, baita beste erakunde batzuei dagokienez ere, eta enpresa publikoei edo erakundeek partaidetutako enpresei dagokienez ere. Lehenbailehen hartu beharko liratekeen gardentasunneurriak falta dira. Horietako batzuk guk proposatu ditugu. Hain zuzen ere, ondoren, osoko bilkura honetan bertan, ondorengo puntu batean, gai hori eztabaidatuko dugu praktikoki, hau da, praktikan: Ibarzaharra enpresari buruz eta enpresa publikoen gardentasunari buruz eztabaidan jardungo dugu. Orduan ikusiko dugu Jaurlaritza honi eusten dion taldea gardentasunprintzipioarekin erabat konprometituta ote dagoen, aldeko irizpide honetan dioen bezala. Ikusiko dugu bere botoarekin azkenean gure legez besteko proposamenaren alde egiten ote duen, izan ere, gardentasuna areagotzeko helburua duen legez besteko proposamen bat baita. Dena dela, eta gaurko eztabaidara mugatuz, berriro diot guztiz zentzuzkoa iruditzen zaigula; gure ustez beharbada urrats txikia da, baina noranzko egokian egindako urratsa, eta horregatik emango diogu aldeko botoa. Eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4374 |
10 | 79 | 08.05.2014 | MENDIA CUEVA | SV-ES | Euskal Legebiltzar Talde Popularrak egindako lege-proposamena, 7/1981 Legea, ekainaren 30ekoa, Jaurlaritzaren Legeari buruzkoa, aldatzen duena. Aintzat hartzeari buruzko eztabaida eta behin betiko ebazpena | Buenos días a todos. Muchas gracias, señora presidenta. Talde Sozialistak ere aldeko botoa emango dio Talde Popularraren lege-proposamen honi, duela gutxi Diputatuen Kongresuan antzeko ezaugarriak, edo gutxienez antzeko helburua, zuen ekimen bat aurkeztu zenean aldeko botoa eman zuen bezala. Gu bat gatoz ekimen horrekin. Legebiltzarkide jaun-andreen lana erraztu dezake eta, gainera, nire ustez oso interesgarria den gauza batean lagungarria izan daiteke, hau da, Ganbera honetan lanak arintzeko lagungarria izan daiteke; izan ere, legeaurreproiektu bat aldez aurretik jasotzen badugu, denbora gehiago izango dugu aurkez daitezkeen zuzenketak lantzeko, aurreproiektua aztertzeko, kontsultak egiteko eta abar. Aurkeztu den ekimenean argi geratzen ez dena zera da, Ganbera honek, lege-aldaketa honekin, aurreproiektua bidaltzeko eskatzen duen prozedura-unea zein den. Izan ere, zuek adierazten baituzue Aholku Batzorde Juridikoan sartzen den espediente osoa bidali behar dela, txosten, memoria eta beste gauza guztiekin, eta sozialistok bat gatoz horrekin, baina prozedura-une horretan iristen bazaigu gehienez ere bi hilabete izango ditugu, eta testu hori ia behin betikoa izango da, aldaketa gutxirekin. Diputatuen Kongresuan aurkeztutako ekimenean, ordea, prozedura-unea ez zen hori, lehenagoko une bat zen. Egia da Espainiako Gobernuan izapidea desberdina dela, baina aurreproiektua Ministroen Kontseiluari onartzeko aurkezten denean izango litzateke. Hori Eusko Jaurlaritzara ekarriz, honako era honetan egingo litzateke: sailburuak hasiera-agindu bat ematen du, sailburuaren bultzada politikoko hasierako eskemari buruzko zirriborro bat lantzen da, eta onartzen den zirriborro bat egiten da. Onartutako zirriborro hori, dagoeneko aurreproiektu-izaera duena, lege-aurreproiektu horrek eragindako agente guztiei jendaurreko informazio-fasean bidaltzen zaiena da. Eta ponentzian pentsatu beharko genuke –ez da gaurko eztabaidagaia, baina nik bota egiten dut–, Jaurlaritzari aurreproiektua zein prozedura-unetan bidaltzeko eskatu beharko geniokeen pentsatu beharko genuke ponentzian: organoei (Ekonomia eta Gizarte Kontseilua, Lan Harremanen Kontseilua, sindikatuak, azken finean, aldundiak, Eudel, arau horri dagokionez interes legitimoa izan dezaketen guztiak) informazioa ematen eta kontsulta egiten zaien une horretan, ala amaieran bidaltzea nahi dugu, EAEko Aholku Batzorde Juridikoan sartuko denean. Eztabaida hori desberdina da, eta beraz nik uste dut kontuan izan beharreko gaia dela. Izan ere, hemen Jaurlaritzaren Legearen aldaketari buruz hitz egiten ari gara, bai, baina ez da ahaztu behar 2003. urteko lege bat ere badagoela, Jaurlaritzari maila orokorreko arauak, hau da, legeak eta dekretuak, nola landu behar diren agintzen diona. Beraz, nik uste dut hainbat ekarpen egin daitezkeela, gutxienez ere sortzen den eztabaidaren emaitza direnak. Gardentasunaren arrazoia, jakina, ekarpen horietako bat izan daiteke. Argi dagoenez, ezagutu dugun Euskal Administrazio Publikoari buruzko aurreproiektuari lotuta, Irekian eseki dena eta irakurri ahal izan duguna, egungo Jaurlaritzak proposatzen duen gardentasunak, egiten ari diren arauak ezagutzera emateari dagokionez, esaten du Jaurlaritzaren Kontseiluan aurkeztuko diren unean bidaliko dizkigutela, eta hori eta ezer gauza bera dira. Hutsaren hurrengoa da denborari dagokionez, baita aldaketak egiteko aukerei dagokienez ere. Beraz, nire ustez hor ere hobetzeko esparru zabala dago, eta beraz bidezkoa da lege hau, gutxienez ere lege horien berri lehenago izatea ekarriko baitu. Amaitzeko, eztabaidak ez baitauka gaur hemen askoz ibilbide handiagorik, garrantzitsuena, lehen esan dudan bezala, ponentziaren baitan dago. Sozialistok lege honen, hori kontuan hartzearen aldeko botoa emango dugu, adierazi ditugun arrazoi guztiengatik. Diputatuen Kongresuan lege horren aldeko botoa emateko adierazi genuen arrazoi berarengatik. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4375 |
10 | 79 | 08.05.2014 | AGIRREZABALA MANTXOLA | EH Bildu | Euskal Legebiltzar Talde Popularrak egindako lege-proposamena, 7/1981 Legea, ekainaren 30ekoa, Jaurlaritzaren Legeari buruzkoa, aldatzen duena. Aintzat hartzeari buruzko eztabaida eta behin betiko ebazpena | Eskerrik asko, mahaiburu anderea. Egia esan, ibilbide handirik ez dauka Alderdi Popularrak hona ekarri digun legeproposamen honek, baina nik bai zertzelada edo apunte batzuk egin nahi ditudala. Zeren, egia esan behar baldin badugu, harridura sortu zigun hasiera batean Partidu Popularraren lege-proposamena ikusi genuenean, harridura ez genuelako ondo ulertzen zertara zetorren. Izan ere 2013ko azaroaren 21ean hementxe bertan eztabaidatu zen Euskal Autonomia Erkidegoan –Maneiro jaunak erreferentzia egin dio– gardentasun lege bat onartzeko ekimena, eta hura bertan behera gelditu zen, nahiz eta Euskal Herria Bilduk oso garbi zuen onartu egin behar zela. PPren orduko jarrera ez zen aldeko bozka ematea gardentasun lege horri, alderantziz baizik, PNVrekin, Partidu Sozialistarekin eta UPyDrekin batera. Harridura sortu zigun ere 2013ko abenduan Diputatuen Kongresuan PPk horrelako proposamen bati ezezkoa eman zionean. Han kontra, hemen lege-proposamena. Orain buelta dator, edo zer da hau? Por lo tanto, desconocemos hasta qué punto existe una voluntad auténtica de hablar de transparencia, ya que es esa palabra, transparencia, la que se menciona al principio de la proposición de ley, y es así como justifica el PP, como ya he dicho, la mencionada iniciativa: "Gardentasuna zintzotasun demokratikoko erabilera bat bezala ulertzen dugulako", nire taldekide Laura Mintegik zioen bezala, "uste dugu gardentasuna funtsezkoa dela politika beste modu batean egiteko premiaren ikuspuntutik. Kultura demokratikoa aldatzea eta politika beste modu batean egitea planteatzen dugu. Ikuspuntu horretatik, zuek hor planteatzen duzuena ez da nahikoa. Hala eta guztiz ere, ildo horretan pausoak emateari ez diogu uko egingo inoiz ere. Gaur planteatzen dena pauso txiki bat da, oso txikia, eta horregatik aldeko botoa emango dugu". Gu prest gaude pausoak, oso txikiak izan arren, emateko. Baina zuek prest zaudete kultura demokratikoa aldatzeko eta politika beste era batez egiteko? Izan ere, gure ikuspuntutik hauxe da gakoa, hauxe da muina. Eta gardentasunak, batez ere gauden momentuetan eta gaur egungo koiunturan, erabatekoa izan behar du. Hobe da gardentasunean gehiagotik pasatzea gutxiagotik baino, zeren eta gizartea, herritarrak, horixe ari dira eskatzen orain. Egia esan, Alderdi Popularrekoek orain arte eman dituzuen pausoek ez dute zantzu handirik bide honetatik jarraitu nahi duzuenik. Ikusi besterik ez dago Madrilen onartu berri duzuen gardentasun legea. Lehenik eta behin, ez direlako errespetatzen Euskal Herriko subiranotza nahiaren esparruak, murriztuta eta ukatuta daudenak; guretzat funtsezkoa da hau. Bestetik, herritarrek informazio izateko duten eskubidea ez da guztiz bermatzen; guk ikusten ditugun axiomak, lehenengo eta behin, informazioa boterea da; beraz, zenbat eta gehiago partekatu informazioa, are eta demokratikoagoa da gizarte bat, hori da lehenengo premisa. "Informazioa ez da materia pasiboa. Informazioa materia dinamikoa da, eta informazioa iritzisortzaile da", afirmaba Laura Mintegi en el pleno celebrado aquí en noviembre. Askotan, informazioa ahalbideratu beharrean, oztopoak eta mugak besterik ez dira jartzen eta hau ez da bidea. Eta azkenik, gardentasunaren hirugarren elementua gure ikuspuntutik sinesgarritasuna da. Bat nator azaroko plenoan Maroto jaunak esaten zuenarekin, gardentasuna sinesgarritasunarekin loturik dagoela. Sinesgarritasuna irabazi egin behar da. Gaur egun herritarren sinesgarritasuna politikarekiko eta politikoekiko, maila oso baxuan dago, deskonfiantza oso handia da. Espero dezagun gaurko adostasuna Legebiltzar honetan landuko den –horrela iragarri du Gobernuak behinik behin– Administrazio publikoaren legerako urrats bat izan dadila. Espero dezagun gardentasuna ez dadila izenburu polit batean gelditu. Eta bukatze aldera, hasieran esan dudan bezala, EH Bilduk aldeko bozka emango dio, hau da, aintzat hartzea ahalbideratu egingo dio, birtualitate bakarra daukalako hemen proposatzen den lege-proposamen honek, eta da legebiltzarkideen lana erraztu duelako. Askotan, edozein delarik Gobernua, zailtasunak izaten baitira bertako dokumentuak eskuratzeko eta bai birtualitate hori daukala. Baina gure ikuspuntutik benetako eztabaida, gardentasunaren erronka, ez da lege honen bidez ixten. Besterik ez, eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4376 |
10 | 79 | 08.05.2014 | OTADUI BITERI | EA-NV | Euskal Legebiltzar Talde Popularrak egindako lege-proposamena, 7/1981 Legea, ekainaren 30ekoa, Jaurlaritzaren Legeari buruzkoa, aldatzen duena. Aintzat hartzeari buruzko eztabaida eta behin betiko ebazpena | Eskerrik asko, presidente andrea. Lehendakaria, sailburuok, legebiltzarkideok, egun on denoi. Ezaguna denez, Gobernuak ekimen hau aintzat hartzea erabaki du eta gure taldeak aldeko botoa emango dio Alderdi Popularrak aurkeztutako lege-proposamen honi. Nire aurretik berba egin duzuenok jadanik gogoarazi diguzue eztabaida hau Gorte Nagusietan eman zela eta, gainera, proposatzaileak eta beste talde batzuek ere edukia aztertu duzue. Beraz, ez naiz horretaz luzatuko. Gure taldeak Madrilen esandakoarekin koherenteak izanik, Jaurlaritzak oniritzia eman dio legeproposamen honi. Baina ez da hori, ordea, ekimen honen alde bozkatzeko arrazoi inportanteena. Badira funtsezkoak diren beste arrazoi bi, hemen jadanik esanda daudenak. Lehena, Jaurlaritzak Legebiltzarrak egindako lanari dion errespetu osoa; zentzu horretan, Legebiltzarraren lana hobetzen lagun dezaketen neurri guztiak hartzen ditu Urkullu lehendakariaren Gobernuak. Eta bigarren arrazoia, Jaurlaritzak gardentasunean aurrera egitea ahalbidetzen duten baliabide guztiak aintzat hartu eta babestu egiten ditu. Eta mugimendua ibilian frogatzen denez gero, Eusko Jaurlaritzak eremu horietan hartutako konpromisoak egintzatan eta ekintza zehatzetan gauzatzen direla berresten duten hainbat adibide adieraziko dizkizuet, zuen baimenarekin. Jaurlaritzako sailburu eta bozeramaile Erkoreka jaunak, Legebiltzar honetan egin zuen lehen agerraldian, Jaurlaritzaren eta Legebiltzarraren arteko lankidetza hobetzeko lan egiteko konpromiso irmoa adierazi zuen, eta Legebiltzarreko ekimenen bitartez Jaurlaritzari ezarritako betebeharren jarraipena egingo zuela promestu zuen. Gainera, guztiok gogoratuko duzue Ganberako taldeek, legez besteko proposamen baten bitartez, Legebiltzarrak onartutako legez besteko proposamenen, mozioen eta ebazpenen egoerari eta betetzemailari buruzko txosten bat egin zezala eskatu geniola Jaurlaritzari. Horren haritik, Legebiltzarrean txosten hori aztertzeko aukera izan genuen, eta jakin badakizue guztira 523 ekimen aztertu zirela. Txosten honen aurkezpenarekin, Urkullu lehendakariaren Jaurlaritza, gardentasuna eta Jaurlaritzaren eta Legebiltzarraren arteko lankidetza sakontzen dituen eta horiei begira aurrerapausoak ematen dituen tresna mota horren lanketan aitzindari da. Hasieran adierazi dudan bezala, ekimen hau kontuan hartzeko bigarren funtsezko arrazoia Jaurlaritzak gardentasunarekiko egin duen apustu irmoa eta hartu duen konpromisoa da. Aipa ditzakegun tresna edo ekimen ugari daude. Adibidez, aipatu den Euskal Administrazio Publikoaren Legea, jakin badakizuenez bere aurreproiektuan hainbat betebehar eta eskubide biltzen dituena publikotasun aktiboaren eremuari eta informazio publikoa eskuratzeko eskubidearen eremuari dagokienez. Era berean, gure administrazioa gardenagoa eta herritarrekiko hurbilekoagoa bihurtzeko xedez, Jaurlaritzaren Kontseiluak joan zen apirilaren 29an zerbitzuen kontratazioko jardunbide egokiei buruzko jarraibideak onartu zituen, eta horren ondorioz kontratu guztiak, edozein zenbatekotakoak direla ere, Kontratuen Erregistro Publikoan erregistratu beharko dira eta herritarrek nahi dutenean kontsultatu ahal izango dituzte, eta hori da garrantzitsuena. Errepaso txiki hau amaitzeko, Justizia eta Herri Administrazio Sailak bilkura-aldi hau amaitu baino lehen Open Data atarian datuen argitalpena bultza- tzen jarraitzeko plan bat landu eta Eusko Legebiltzarrean aurkezteko hasi dituen lanak aipatu nahi ditut, Legebiltzar honek Jaurlaritzari duela gutxi eskatu zionarekin bat etorriz. Dena dela, Jaurlaritzak agerian utzi duen bezala, ohartarazi nahi dizuegu gaur eztabaidagai dugun ekimena berehala zaharkituta geratzeko arriskua dagoela, lehen adierazi den bezala. Eta are gehiago, baliteke ekimen horren eztabaida eta izapidetzea eta Euskal Administrazio Publikoaren Legearen izapidetzea aldi berean gertatzea. Lege horren aurreproiektua irakurrita, zeina, bide batez, lehen adierazi den bezala, Irekian esekita baitago, egiaztatu dugu etorkizunean onartuko den legeak ekimen honen edukia gaindituko duela. Gobernu irekiaren hiru zutabeak gardentasuna, parte hartzea eta elkarlana dira. Agerikoa izanik Jaurlaritzak gobernu irekiaren aldeko apustu irmoa egiten duela, gure taldeak eskertu eta babestu egiten du Gobernuaren jarrera, ezin ahaztu dugulako gardentasunak eta parte-hartzeak ekarriko dutela herritarrek konfiantza berreskuratzea. Besterik ez, eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4377 |
10 | 79 | 08.05.2014 | DAMBORENEA BASTERRECHEA | PV-ETP | Euskal Legebiltzar Talde Popularrak egindako lege-proposamena, 7/1981 Legea, ekainaren 30ekoa, Jaurlaritzaren Legeari buruzkoa, aldatzen duena. Aintzat hartzeari buruzko eztabaida eta behin betiko ebazpena | Eskerrik asko, presidente andrea. Ez nuen uste erantzunen txandan hitz egin beharko nuenik, baina gauza bat behintzat esan behar dut. UPyDko ordezkariari esan nahi diot, gaurko eztabaidagaia ez bazen ere, Estatuaren Gardentasunari buruzko Legeak ez dituela funtsezko eskubideak finkatzen, noski, baina eskubide horiek garatu egiten dituela. Funtsezko eskubideak Konstituzioak finkatzen ditu, eta legeek garatu egiten dituzte. Eta beraz, arrunta dela esan dezakegun lege batean, funtsezko eskubideak finkatzen ez dituen lege batean hutsunea igartzea, ba… Tira, bakoitzak nahi duen kritika egin dezake, baina ez da bidezkoa. Eta Alderdi Sozialistari, noski, informazio hori jasotzeko izapiderik egokiena Jaurlaritzak EAEko Aholku Batzorde Juridikora bidaltzen duen unea den ala lehenago egin behar den eztabaidatuko dugu ponentzian. Guk uste dugu, eta horregatik jarri dugu horrela, EAEko Aholku Batzorde Juridikora bidaltzen denean, iritzia eman behar duten erakunde –komatxoen artean esanda– "sozial" guztien aldez aurreko eta aginduzko txosten guztiak dagoeneko eginda daudela, eta, beraz, informazio hori ere eskuratu ahal izan daitekeela. Baina tira, guk, noski, une egokia noiz den erabakitzea ez dugu lege honen auziaren koska bihurtuko. Eta Bilduri nik esango diot… Tira, bi gauza esango dizkiot. Hemen diskurtsoak eta egintzak daude, diskurtsoak eta egintzak daude, hitzontzikeria eta egitateak daude: besteek egiten duten guztia gaizki dago, baina zuek ahal duzuen toki guztietan ez duzue ezer egiten. Zer nahi duzu nik esatea! Hitzontzikeria ugari, baina Gardentasunari buruzko Legea Alderdi Popularraren Gobernuak onartu zuena, administrazio publiko guztiak helburu horiek betetzera behartuko dituen lege hori. Beharbada autonomia-erkidegoei eta administrazioei epe luzeegia eman zitzaien, bi urteko epea lege horretara egokitzeko, baina tira, zer egingo diogu. Nik ez dut ikusi beste administrazio batzuetan aplikatzen ari diren gardentasun-irizpideak bezalakoak aplikatzen direnik Gipuzkoako Aldundian edo Donostiako Udalean. Eta Euzko Alderdi Jeltzaleari, lege-proposamen hau zaharkituta gera daitekeela Jaurlaritzaren legeproiektua beharbada egunen batean sar daitekeelako… Ba tira, lege-proiektu hori sartzen denean beharbada ikusiko dugu ala ez dugu ikusiko. Oraingoz izapidetzen ari dena hau da, eta gainera esan dezakegu epea aurreratua duela. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4378 |
10 | 79 | 08.05.2014 | AGIRREZABALA MANTXOLA | EH Bildu | Euskal Legebiltzar Talde Popularrak egindako lege-proposamena, 7/1981 Legea, ekainaren 30ekoa, Jaurlaritzaren Legeari buruzkoa, aldatzen duena. Aintzat hartzeari buruzko eztabaida eta behin betiko ebazpena | Bai, eserlekutik zure baimenarekin, Damborena jaunari erantzuteko. Hara, Damborenea jauna, lehendik ere esan dizut: Maroto jaunak esan zuen gardentasuna sinesgarritasunari lotuta dagoela. Osoko bilkuran esan zuen hori, ez nago ziur, baina uste dut azaroaren 21ean esan zuela. Zuk uste duzula zer...? Nolako sinesgarritasuna izan dezakegu zuregan, guri hitzak ditugula eta egitaterik ez dugula esaten diguzunean, zuek, Diputatuen Kongresuan, lege-proposamenak planteatzen duen formulazio berari ezezkoa ematen diozuenean, eta orain zuek hona etortzen zarete horixe eskatzen duen lege-proposamen batekin, zuek lehendik horri ezezkoa eman zenioten arren? Zalantzarik gabe, EH Bilduren sinesgarritasuna Alderdi Popularrarena baino askoz handiagoa da. Besterik ez, eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4379 |
10 | 79 | 08.05.2014 | SÉMPER PASCUAL | PV-ETP | Honako mozio hauek batera eztabaidatu eta behin betiko ebazpena hartzea: | Mila esker, presidente andrea. Egun on guztioi. Iragarri nahi dizuet puntu honetan eztabaidagai diren bi mozioak proposatu ditugun bi taldeak akordio batera iritsi garela erdibideko zuzenketa bat aurkezteko, eta oraintxe emango dizuetelakoan nago. Kultura sailburuari egindako interpelazioa eztabaidatzeko aukera izan genuenetik (duela…, ez dut gogoratzen egun zehatza, geldialdi honekin), tira, ikusi genuen, sailburuak berak emandako azalpenez gain, beharrezkoa zela Osoko Bilkura honek Donostiako hiriburutza-proiektuaren inguruan gertatzen ari diren gertakariei buruz bere iritzia eman zezala. Egia da orduz geroztik hainbat gauza esanguratsu gertatu direla. Egia da lehendakaria bera Donostiako alkatearekin bildu dela eta ondoren lehendakariak berak hainbat adierazpen egin dituela, proiektuari babesa emateaz gain egoerari buruz duen kezka adieraziz eta proiektuaren bultzadaren aldeko apustua eginez, eta hori zentzuzkoa da eta guk txalotu eta babestu egiten dugu Eusko Jaurlaritzak lehendakariaren bitartez erakutsi duen jarrera. Eta era berean egia da Donostiako Udaleko taldeek argazki bat atera dutela elkarrekin –hori ez dut esaten gutxiespen-zentzuarekin: argazki bat atera dute elkarrekin, hori da egin dutena–, eta adierazpen Instituzional bat ere sinatu dute, adostu dute. Eta hemen, zuen baimenarekin, denok Adierazpen Instituzional hori goretsi egingo dugunez, ni pixka bat kritikoa izango naiz adierazpenarekin. Ez naiz kritikoa izango edukiarekin, baizik eta funtsarekin, berdina dela dirudien arren ez baita berdina. Eta hori diot zeren, tira, politikan ohikoa da adostasuna lortzea gauza errazetan, ohikoa da adostasuna lortzea gauza orokorretan. Eta Adierazpen Instituzionalak…, kasu honetan Donostiako Udalak onartutakoak itxura ona du, baina beharrezkoa da ekintzatan eta benetako gauzetan gauzatzea. Eta errealitatea da astearte honetan, joan zen astearte goizean, diodan bezala, Donostiako Udaleko taldeek argazki bat atera zutela elkarrekin eta Adierazpen Instituzional bat onartu zutela. Hor dago argazkia. Gertatu dena da astearte horretako arratsaldean bertan, eta asteazkenean, Donostiako alkateak, beste hainbat eginkizunen artean patronatuko presidentea denak, eta beste hainbat eginkizunen artean lidergoa izan behar duenak eta Donostiako Udalean onartzen diren gaiak gauzatuko direla bermatu behar duenak, Donostiako alkateak bere kabuz pertsona baten izendapena iragarri zuen –egia da aldi baterako dela– proiektuaren zuzendaritza nagusia bere gain har zezan. Berriro diot, bere kabuz. Egia da Donostiako Udaleko talde baten babesarekin izan zela. Bakarren bati geratzen zaion sentsazio mingotsa, eta niri ere sentsazio hori geratu zait, da adierazi den borondate on hori, udaleko taldeek gertatzen ari zena bazter utziz borondate ona izan arren eta testu baten inguruan akordio batera iritsi arren eta beren kudeaketarekin oso kritikoak garenekin argazki bat elkarrekin atera arren, ondorioa dela izan den lehen aukeran Adierazpen Instituzional hori ezerezean geratu dela. Beraz, adostasuna erretorika hutsa da, eta, berriro diot, proiektu hau kudeatzeko lidergoa duenak, hau da, hiriko alkateak, orain arte egin den ibilbidea aldatu izanak, diodan bezala, adostasuna ezerezean utzi du. Errealitatea da gaur egun ez dagoela agiri bat, ez daudela betekizun batzuk, paperean idatzitako eta denon artean zuzendaritza nagusiko aldi baterakotasun hori proiektuaren zuzendaritza nagusiaren bitartez lidergoa inork bere gain hartzeko erabaki formal bihur dadin lortzeko baldintza batzuk ez daudela. Ez dago agiririk, ezta betekizunik ere. Gaur egun oraindik ere ez dakigu ezer. Eta era berean ez dago izendapenik, ez betekizunik, ezta baldintzarik ere komunikazio-zuzendaritza bat izendatzeko, eta jakin badakigunez hori funtsezkoa da ezaugarri horiek dituen proiektu batean. Eta era berean ez dago proiektu-zuzendaritza bat izendatzeko eskatuko den betekizunik, agiririk edota ezaugarririk, eta, jakin badakizue, kulturaren hiriburutza-proiektua oraindik ez daukagu. Zirriborro soil bat besterik ez daukagu, eta horri zirriborro deitzea asko esatea da. Esan nahi dizuedana da horrek guztiak, azken asteetan, azken hilabeteetan kultura-hiriburutzaren inguruan hainbat ezusteko izan ditugun arren, horrek guztiak inprobisazio-kutsua duela, amateur-kutsu handiegia, proiektu hori bultzatzeko eta kudeatzeko erantzukizun nagusia duen pertsonaren aldetik. Horregatik uste dugu hain garrantzitsua dela eta horregatik uste dugu bidezkoa dela mozio hau, Eusko Jaurlaritzak proiektuaren kudeaketan, proiektuaren lidergoan une honetan ez dagoen profesionaltasuna berma dezala eskatzen duen mozioa. Eusko Jaurlaritzak, bere erantzukizun-kuota bere gain hartuz, proiektuaren hurrengo zuzendari nagusia izango den pertsonak une honetan –hitz potolorik ez erabiltzearren– geldirik dagoen proiektu hori bultzatzeko egiaztatutako profesionaltasun-irizpide batzuei erantzungo diela eta egiaztatutako gaitasun-irizpide batzuei erantzungo diela bermatu, zaindu behar du. Eta hori egin dezala eskatzen zaio Jaurlaritzari, hau da, lehendakariak, sailburuak egindako adierazpenak gaur osoko bilkura honek ere berrets ditzala eta bozketa honen bitartez adieraz dadila. Era berean, erdibideko zuzenketan eskatzen dugu sailburua, egungo egoera berezia dela kontuan izanik, noizean behin osoko bilkurara bertara dadila, barkatu, noizean behin batzordera bertara dadila fundazioaren patronatua egiten ari den lanen garapenari buruzko azalpen bat emateko. Izan ere, bidezkoa iruditzen zaigu ezaugarri horiek dituen proiektu batek, egun dagoen egoeran, erabateko gardentasuna izan behar duela, edo, bestela, sailburuak Legebiltzar honetan adieraz dezala Jaurlaritza zer ari den egiten eta bere jarrera zein den. Erdibideko zuzenketa honen hirugarren puntuan gainerako erakundeei ere eskatzen zaie (besterik ez genuen behar!) inplika daitezela proiektuak aurrera egin dezan ahalbidetzeko. Eta, laugarren eta azken puntua, hitzez hitz, Donostiako Udalak apirilaren 29an onartutako Adierazpen Instituzional honekin bat dator eta babestu egiten du Osoko Bilkura honek. Oso erretorikoa dirudien arren, tira, Osoko Bilkura honek ahalegin hori abala dezake eta abalatu egin beharko luke. Azken finean –eta amaitzera noa, legebiltzarkide jaun-andreak–, duela gutxi pertsona batek, Donostiako Udaleko pertsona batek esan zidan alkateak, Donostiako alkateak, adierazi zuela –eta hitzez hitz diot– ezker abertzaleak ez zuela hiriburutza-proiektu honetan sinesten. Hiriko gobernuburu izendatu zute- nean, Donostiako alkate izendatu zutenean, adierazi zuen ezker abertzaleak ez zuela hiriburutza-proiektuan sinesten, eta ezker abertzalea konbentzitzeko, ezker abertzalea hiriburutza-proiektura erakartzeko, bertan sartzeko, bere jendeak sartu behar zuela hiriburutzaproiektua kudeatzera. Beharbada gure kalteetako askoren jatorria hor dago. Hau ez dago bere jendearen mende, ez dago gure jendearen mende; izan ere, profesional gaituen mende dago. Horregatik, sailburu andrea, horregatik da hain garrantzitsua zure eginkizuna, gure ustez badaukazun eta eskain dezakezun profesionaltasun hori eskain dezazun, Eusko Jaurlaritzak eskain dezakeen zorroztasun hori proiektua kudeatzen, teknikoki zuzentzen dutenek inolako koloreri, inolako banderari jarrai ez diezaioten. Eta bandera bati jarraitu behar izanez gero, Donostiako hiriko bandera txuri-urdinari jarrai diezaiotela, edo zehazkiago esanda hiriburutzaproiektuari. Horrela izango delakoan gaude, sailburu andrea, eta, horregatik, horixe da mozio hau aurkezteko arrazoia. Eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4380 |
10 | 79 | 08.05.2014 | CORCUERA LEUNDA | SV-ES | Honako mozio hauek batera eztabaidatu eta behin betiko ebazpena hartzea: | Eskerrik asko, presidente andrea. Lehendakari jauna, sailburu jaunandreak, legebiltzarkide jaun-andreak. Donostia 2016 europar hiriburutzaren inguruan epe laburrean, azken bospasei aste hauetan, gertakari ugari izan ditugu. Joan zen apirilaren 11n Talde Sozialistak lehendakariari interpelazio bat egin zion, eta galdetu zion zein zen bere Jaurlaritzaren asmoa proiektu hori garatzeko planteatu beharreko ekintza zehatzei zegokienez. Eta interpelazio hori egin genuen hiriburutzaren bihotz teknikoa azukre-koxkor bat baso bat uretan desegiten den bezala desegin zelako, bertako taldearen kargu uzteak eta kargugabetzeak zirela medio, eta taldeko kideen kopurua eta eraginpeko pertsonen ardurak kontuan izanik, talde hori kulturaren europar hiriburutzaren proiekturako beste mehatxu bat izan baita, mehatxu handia gainera. Aurtengo otsailean, gure interpelazioa baino bi hilabete lehenago, Hezkuntza, Hizkuntza Politika eta Kulturako sailburuak adierazi zigunez, eta kulturaren europar hiriburuen kontrol- eta aholkularitza-batzordearen gomendioei jarraituz, lau gobernu-mailei eskatu zitzaiela kudeaketa-taldea gai instituzionaletatik aske uzteko, programa artistiko bikainaren antolaketan erabat jardun zezan, horixe izan baitzen hautagaitza irabazteko arrazoia. Sailburuak, era berean, esan zigun gogor lan egin zutela proiektuaren egoera bere onera ekartzeko gai zen talde tekniko bat osatzeko, eta Eusko Jaurlaritzatik talde hori bere funtsezko zeregina gauzatzeko eta proiektua hobeto garatu eta kudeatzeko animatzen eta babesten zutela. Gaur egun talde hori ez dago kultura-proiektua gidatzen dagoeneko, eta sozialistok Ganbera honetan osoko bilkuran lau aldiz adierazi dugu proiektua nora ezean joateko arrazoiak zein ziren, eta kritika konstruktiboa egin dugu beti, ekintzekin frogatu dugulako eta elkarbizitzarako kultura-proiektu honekin hartutako konpromisoa frogatzen jarraitzen dugulako, eta gertakari horiek guztiak direla medio, ideiak ematen eta proposamenak egiten ahalegindu gara, batzeko, laguntzeko, Donostia 2016 kulturaren europar proiektua errealitate bihurtzeko helburuarekin. Egia da gaizki egindakoa ezin dela konpondu, galdu den denbora ezingo dela berreskuratu, baina politikan eta ardura instituzionalean askotan premia bertute bihurtu behar da. Eta horregatik, sailburuak gure interpelazioari emandako erantzunen ondoren eta Donostiako Udalak proiektuari babesa emateko apirilaren 30ean onartutako Adierazpen Instituzionalaren ondoren, sozialistok uste dugu gure ekimenak ez zuela lortutako inolako adostasunik edo akordiorik zapuzten, guztiz aurkakoa baizik. Gure ekimena, aurkeztu dugun mozioa, eta zuei guztioi planteatu dizuegun erdibideko zuzenketa hau, gaur inoiz baino beharrezkoagoa da. Ekimen honekin, batetik, nahi dugu Eusko Jaurlaritzak zuzendaritza teknikoaren profesionaltasuna bermatzea proiektu garrantzitsu hau garatu eta gauzatu ahal izateko, lehendakariak berak ere horixe eskatu baitu komunikabideen bitartez. Eta bestetik, eskatzen dugu Hezkuntza, Hizkuntza Politika eta Kulturako sailburua batzordean ager dadila, berak eskatuta, Ganbera honetan euskal herritarren ordezkari guztiek Eusko Jaurlaritzak proiektu honek arrakasta izateko egindako proposamenaren berri izan dezagun, baita Donostia 2016 Fundazioan hartzen diren ekintza eta erabakien berri izateko ere. Ekimen honekin, Legebiltzarrean Eusko Jaurlaritzaren proposamenen berri izatea lortu nahi dugu, euskal kultura-esparruaren sareak, harremanak, nola erabiliko diren proiektu estrategiko honen mesedetan; Eusko Jaurlaritzak bere lana zein ekintza zehatzetan oinarrituko duen jakin nahi dugu, eta fundazioaren baitan hartzen diren erabakien zergatia eta justifikazioa adieraztea ere nahi dugu. Euskal legebiltzarkideok ezin dugulako proiektu horretatik kanpo gaudela sentitu. Esan daiteke partidaren luzapenean gaudela, eta, beraz, erabaki garrantzi- tsuak zelai gainean jarri beharko dira berehala. Eta beharrezkoa da, hori uste dugu sozialistok behintzat, Legebiltzar honek proiektua nola garatuko den zehatzmehatz jakitea, Jaurlaritzak eskaintzen digun informazioaren bitartez. Igaro dugun hilabete aztoratu hau, apirila alegia, erakundeen aldetik hainbat jarrera eta ekintza bideratzeko baliagarria izan da, adostasun politikoa bilatu eta zenbait kasutan aurkitu duten jarrerak eta ekintzak izanik. Donostiako Udalaren Adierazpen Instituzionalak zera dio: Donostiako Udalbatzak eskatzen die Fundazioa eratzen duten erakunde publikoei lanean jarraitzeko, adostasuna eta akordioa abiaburu, kultur proiektua osorik garatzeko beharrezko baliabideez hornitzeko alderdi guztietatik, "Elkarbizitzarako Kultura, Herritarren energia olatuak" proiektu irabazlearen azala eta mamia betetzea bermatzeko. Donostian adostutako eta duela zortzi egun Osoko Bilkurak aho batez onartutako puntu horretan oinarritzen dugu gaur zuei euskal herritar guztiak ordezkatzen dituen Ganbera honetan aurkezten dizuegun puntua. Frogatuta dago proiektu honek arrakasta izango duela konplizitateak bilatzen eta lortzen badira, gainerako talde politikoak partaide bihurtzen badira, hartzen diren erabakien berri emanez eta erabaki horiek azalduz. Eta horregatik, gaur aurkeztu dugun ekimen honekin ziur gaude elkarrizketa-bide garrantzitsua zabalduko dela Legebiltzarrean, hori politikan oso sanoa eta interesgarria baita, proiektuari gardentasuna ematen zaiolako, eta denon inplikazioa eta adostasuna bilatzea askoz erraza izango delako. Euzko Abertzaleak taldeak aurkeztutako zuzenketari dagokionez, gure ustez zuzenketa horren lehen hiru puntuak dagoeneko gaindituta zeuden otsailaren 27an Ganbera honetan onartu genuen proposamenarekin. Eta, beraz, ez zuen zentzu handirik hori aurkezteak. Laugarren puntu bat zegoen, sailburuaren agerraldiari buruz hitz egiten zuena, eta gure ustez bizitzen ari garen une hau nahikoa berezia eta ezohikoa da hori aldatu ahal izateko moduan. Beraz, ez genuen ondo ulertzen zuzenketa horren zergatia. Baina tira, akordioa eta adostasuna lortzen saiatu gara, baina ezinezkoa izan da osoko bilkura hasi baino minutu batzuk lehenago. Donostiako Udalak gainerako udal-taldeekin partekatutako lidergoa aukeratu du proiektu hau aurrera eramateko, eta sozialistak bat gatoz erabaki horrekin. Gaur hemen, osoko bilkura honetan egin nahi genuena, apirileko gertakariak ikusi ondoren, eta sail- buruak emandako erantzunak entzun ondoren, Jaurlaritzari jarduteko jarraibide jakin batzuk ematea edo har zitzala eskatzea zen, lehen esan dudan bezala, proiektuaren zuzendaritza teknikoaren profesionaltasuna bermatzeko eta, gainera, Ganbera honetan nahi dugun gardentasun-erabilera garrantzitsu horretan, nire ustez behintzat garrantzitsua da, 2016ko europar hiriburutza-proiektuari dagokionez Eusko Jaurlaritza egiten ari den edo egin nahi duen lanaren eguneroko jarraipena egiteko aukera emateko alderdi politikoei. Eta badirudi hori ez dela posible izango. Ez da posible izango sailburuak gaur inolako konpromisorik hartzea motu proprio agertzeko, fundazioan gauzak nola doazen eta Eusko Jaurlaritzaren proposamenak zein diren azaltzeko. Sozialistok duela urte askotik hona erakutsi dugu Donostia 2016 kulturaren europar hiriburutzaren proiektua izugarri atsegin dugula. Lehen minututik proiektuan uste osoa izan genuen, pasatu zen eta pasatzen ari zen guztia kontuan izanik, etorkizunari itxaropenez begiratzen zion hiri batentzako, lurralde batentzako, herri batentzako aukera historikoa zelako. Eta epaimahai europarrak, gure asmoez konbentzituta, aukera bikain hori eman zigun, ihes egiten utzi behar ez genuena eta aprobetxatu egin behar genuena. Askotan esan dugu, ahalegin handia egin beharko dugu, lan asko, eta adore handia izan beharko dugu Donostia 2016 europar hiriburutzaren proiektua arrakastaz amaitzen lortu ahal izateko; sozialistok proiektu horren aldeko apustua egin genuen eta apustu egiten jarraitzen dugu, benetan uste dugulako kultura eta hezkuntza elementu garrantzitsuak direla balioen mundu horretan. Gizarte-aldaketa eta -eraldaketako elementu gisa funtsezkoa da estatuen Europaren, hirien Europaren, eskualdeen Europaren eta, azken finean, guztion Europaren egungo erronkari aurre egiteko. Zer egin nahi dugun? Askotariko jendeak elkarrekin bizitzen ikastea. Horixe da Donostia 2016 hiriburutza-proiektua. Eta benetan espero dut gai izango garela politika gardentasun- eta bilaketa-tresna bihurtzeko, konplizitateak bilatzeko, eta Jaurlaritzak pentsa dezala Legebiltzar honek zer esana baduela, zer egin baduela, eta Legebiltzar honen konplizitatea bilatzen saia dadila. Ez litzateke oso bidezkoa izango alderdi politikoek gauzen berri komunikabideen bitartez izatea, eta komunikabideetan ikusi ondoren sailburuaren agerraldia eskatu behar izatea bilera horietan gertatu zena zehatz-mehatz kontatzeko. Uste dut politikaren jokoak askoz interesgarriagoak, askoz gardenagoak eta politikan sanoagoak diren beste... ez dakit nola esan, beste jokaldi batzuk egiteko aukera ematen duela, eta hori egiten hasi beharko genuke. Izan ere, Jaurlaritzak hori egiten du dagoeneko. Eusko Jaurlaritzak planteatu beharreko jardun-plan bat edo ekimen jakin batzuk dituenean, beste erakunde batzuetan ere, Legebiltzar honetara etortzen da; dagokion sailburua berak eskatuta etortzen da eta bere planak zein diren edo egin nahi dituen lanak azaltzen dizkigu. Eta nik jakin nahiko nuke zergatik ez den posible kasu honetan, batez ere adostasuna bilatzen ari garela kontuan izanik. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4381 |
10 | 79 | 08.05.2014 | BREÑAS GONZÁLEZ DE ZÁRATE | EH Bildu | Honako mozio hauek batera eztabaidatu eta behin betiko ebazpena hartzea: | Eskerrik asko, eta egun on guztioi, lehendakaria, sailburuak, legebiltzarkideak. Hasteko EH Bildun uste dugu gaurko bi mozioek zentzurik ez dutela, kontuan hartzen baldin bada pasa den apirilaren 29an Donostiako Udalean Donostia 2016 egitasmoaren aldeko erakunde adierazpena onartu zela, non talde politiko guztiak, esan den bezala, adostasun batera heldu ziren alderdikerien gainetik egitasmoari babesa, bultzada eta egonkortasuna emateko. Eta egun batzuk geroago, Jaurlaritzak ere proiektuarekiko babesa berretsi egin zuen, hori bai, arreta galdu barik. Horrez gain Legebiltzarrean ere, otsailaren 27ko osoko bilkuran aho batez onartutako erdibidekoak egitasmoari babesa ematen zion eta injerentzia politikoa baztertu egiten zuen. Beraz, testuinguru hau aintzat harturik, uste genuen Legebiltzarrean ere horretara helduko ginela, hau da, talde politiko guztiok gaurkoan ados jarriko ginela proiektuaren aldeko adierazpen instituzional bat aurrera ateratzeko. Baina azkenean, EH Bilduren nahiz EAJren nahiaren kontra, ez da posible izan tamalez, eta horregatik, hain zuzen, heldu diogu horri gure zuzenketan. Hau da, bertan eskatzen duguna da, Donostiako Udalaren erakunde adierazpena Legebiltzarrak ere bere egitea eta gurera ekartzea edo moldatzea, hau da, Legebiltzarreko testuinguru eta ahalmenera egokitzea. Jarraitzen dugu pentsatzen Donostia 2016 hiriburutza proiektua, sekulako aukera dela Donostiarentzat eta Euskal Herriarentzat. Eta ordea, eremu politikotik ematen ari garen irudia. nire interbentzio guztietan esan dudan bezala, tamalgarria da. EH Bildu udal gobernura heldu zenetik, mesfidantza izan da Donostia 2016 egitasmoa busti duen olatu bakarra, mesfidantza eta ika-mikak talde politiko batzuen partetik. Eta horrek ere talde teknikoaren eta egitasmoaren higaduran bere eragina izan du. Juan Karlos Izagirre alkateak gardentasun osoz onartu ditu egindako akatsak, komunikazioari edo egonkortasunari dagokienez esaterako. Eta era berean garbi adierazi du bere esku dagoen guztia egingo duela orain dela hiru urteko ilusiozko eta batasun irudi hori berreskuratu eta, ahalko balitz, are gehiago zabaltzeko, egitasmo honetan denek dutelako kabida eta inor soberan ez dagoelako, hori baita egitasmoaren ardatza. Bestalde, adierazi berri du ekainean izango den hirugarren urteurrena abagune polita izan daitekeela proiektuaren sorreran protagonismo berezia izan zutenak lehen planora itzultzeko. Eta ildo horretatik, alkate ohiari eta bere taldeari eskua luzatu die egitasmoan beren ekarpena egin eta parte har dezaten, aitortu behar zaielako denona den egitasmo hau eurena ere badela, eurak izan zirelako sustatzaileak. Horiek alkatearen hitzak eta gonbita, besarkada berrietarako bidea ireki nahian. Mozioetan sarturik, PPko ordezkari Borja Sémperri esan nahi diot zuzendaritza berria Bruselaseko irizpideei jarraiki izendatuko dela adierazi duela berriki alkateak, hori batetik, betiere zalantzan jarri gabe orain arteko edo oraingo behin behineko zuzendaritza teknikoen profesionaltasuna. Eta bere interbentzioan bai esan duela lagun batek esan omen diola hasieratik ezker abertzaleari, edo EH Bilduri kasu honetan, edo alkateari, proiektua ez zaiola interesatu. Eta nik esan nahi nioke informazio hori funtsik gabeko informazioa dela eta kontrastatu beharko lukeela eta kontrastatzeko modurik egokiena dela zuzenean alkatearekin hitz egitea jakiteko benetan zer apustu egiten duen proiektu honen alde EH Bilduk. PSEren ordezkari Susana Corcuerari esan nahi nioke Legebiltzarrean nahi beste agerraldi eskatzeko aukera dagoela, eta bestetik, Legebiltzarrean aho batez onartutako erdibideko horretan, lehen aipatu den horretan, zehazten zela sailburua gutxienez bilkura aldi bakoitzean behin etor dadila informazioa ematera. Orduan, mozioari ez genion zentzurik ikusten, aukera egon badagoelako nahi beste agerraldi eskatu ahal izateko eta nahi beste informazio eskuratu ahal izateko. Zuzenketei dagokielarik, UPyDren zuzenketa ez dugu partekatzen inolaz ere, lehen puntuan darabilen konfrontazio hizkuntzagatik, egitasmoari inolako ekarpenik egiten ez diona, "para acabar con el sectarismo imperante" delakoan hain zuzen, edo egungo talde teknikoaren profesionaltasuna ezbaian jartzean. Eta egia esan, UPyD baino sektarioagorik ez dakit ote dagoen. Besteak beste, etxe honetan behin eta berriro erakutsi duen bezala, EH Bildutik datorren guztia sistematikoki arbuiatzen duela, edo esaterako Matias Muji- ka idazlea erreferentziatzat hartzean, euskara eta euskal kulturaren aurkako jarrera xenofoboagatik ezaguna dena. Norabidea aldatuz, esan EAJren zuzenketarekin guztiz bat gatozela, egokitu baitu Donostiako Udaleko adierazpen instituzionala Legebiltzarrera, eta bestetik, proposatzen du sailburua Legebiltzarrak eskatzen dion bakoitzean informazioa ematera etor dadila, orain artean egin bezala. Laburtuz, kultura esparruan jarduteko tresna da Donostia 2016, baina era berean arlo sozialean, ekonomikoan, elkarbizitzan eta bakearen eraikuntzan, hizkuntza eta kultura gutxituen defentsan, kulturen eta herrien Europaren aldarrikapenean, elkarrizketan, kultura aniztasunean eta pertsona guztien giza eskubideen defentsan, besteak beste. Eta ildo horretatik, EH Bilduk uste du badela garaia elkarbizitzan oinarritzen den proiektu honek guztion babesa jaso eta borroka politikotik kanpo uzteko. Bide horretan, erdibidekoa sinatu dugu EAJ eta gure artean. Irakurriko dizuet: "Eusko Legebiltzarrak 2014ko otsailaren 27 osoko bilkuran" –diskurtsoan esan dudan bezala– "erdibidekoan Donostia 2016 proiektuari adierazitako babes osoa berrestu egiten du eta bere ibilbidea era arrakastatsuan egiten lagunduko dio", hori batetik. Eta bigarrenik, "Eusko Legebiltzarrak bere egiten du eta babes osoa ematen dio joan den apirilaren 29an Donostiako udal osoko bilkuran onartu zen adierazpen instituzionalari". Hori gure erdibidekoa. Talde proposatzaileek beste bat aurkeztu dute. Ez gatoz guztiz bat. Orduan, gurearen alde egingo dugu. Eta azkenik, ez nuke amaitu nahi garrantzi handiko datu bat aipatu barik. Berriki Unescoren ondarea babesteko nazioarteko aholkularitza organoa den ICOMOS erakundeko presidenteordeak eta arkitektuak adierazi egin du Bellas Artes hauregia gehienezko mailarekin babesten ez bada, nazioarteko alerta bat piztuko dutela eta horrek Donostiaren irudia eta kultura hiriburutza egitasmoak kaltetuko lituzkeela. Eta horrez gain, jakinarazi du eraikina ez dagoela inolaz ere erortzeko egoeran, sinestarazi nahi izan den bezala. Beraz, premiazkoa da talde guztiok horren alde lan egin dezagun. Momentuz, udal gobernuak Jaurlaritzari jauregia monumentu izenda dezan jasotzen duen adierazpen instituzionala proposatu du datorren udal batzarako, eta EH Bildutik espero dugu proposamenak aurrera egitea, hori da behintzat gure nahia. Besterik ez, eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4382 |
10 | 79 | 08.05.2014 | MANEIRO LABAYEN | Mixto-UPyD | Honako mozio hauek batera eztabaidatu eta behin betiko ebazpena hartzea: | Eskerrik asko, presidente andrea. Nik batzuetan arazo bat izaten dut, oso aurrerapen handirik gabe helarazten dizkidaten erdibidekoak segundo gutxi batzuetan sinatu behar ote ditudan erabakitzeko arazoa, hain zuzen ere. Kasu honetan ez da horrela izan, baina batzuetan egia da zalantza sortzen zaidala beste talde batzuek proposatzen dizkidaten erdibidekoak sinatzeari dagokionez. Eta ohikoa da nahiago izatea erdibideko hori sinatu dutenei edo sinatzeko prest daudenei entzutea, bustitzea eta erdibideko jakin bat sinatzea merezi ote duen segurtasun osoz jakiteko. Eta egia esan, kasu honetan Sémper jaunak erdibideko bat eskaini dit eta nik zalantzak nituen erdibideko hori sinatu edo ez. Pentsatzen nuen agian erdibideko hori ez zela behar bezain irmoa, edo beharbada, orokorrean herritarrek eta zehazki donostiarrek gaur egun eskatzen dutenerako labur geratzen dela. Nik zera esan behar dut, zuei, Corcuera andreari eta Sémper jaunari entzun ondoren, erdibideko hori sinatuko eta bozkatuko nukeela, bereziki zuek arazo horrekin jarrera kritikoa izatea garrantzitsua dela iruditzen baitzait, adierazpen instituzional jakin batzuk sinatu eta kito egin beharrean, duela egun gutxi batzuk Donostiako Udalean gertatu zen bezala. Beraz, ikusi denez zuek proiektu horretan egiten ari denarekin jarrera kritikoari eusten diozuela, ni erdibideko hori sinatzeko prest egongo nintzateke, edo bozkatzeko, behinik behin. Nolanahi ere, eta aurkeztutako mozioak ikusirik, nolabait zorrotzagoa, agian irmoagoa izan nahi zuen zuzenketa bat aurkeztu genuen guk. Ez konfrontazioa bilatzen duen zuzenketa bat, EH Bilduko ordezkariak adierazten digun bezala, gauzei bere izenez deitzeaz gain (nire ustez gai honetan garrantzitsua da gauzei bere izenez deitzea), proiektu horrekin zer gertatzen ari den eta zer egin daitekeen kalifikatzen saiatzen den zuzenketa bat baizik. Eta horregatik, guk zera proposatzen genuen, Legebiltzar honek erakunde eskudunei eskatzea bultzatzeko Donostia 2016 proiektua arrakastatsua izateko eta helburu funtzionalak lortzeko beharrezko ekintza guztiak, Legebiltzarrak berak horren aldeko konpromisoa hartzeaz gainera. Funtsean, honako hauek: lehenik, Europako kultura-loturak indartzea, eta horretarako ezinbestekoa da proiektua berreskuratzea (esamolde hori Eusko Jaurlaritzako bozeramaileak erabili zuen, eta egokia iruditzen zait, proiektua berreskuratzea); bigarrenik, nagusi den sektarismoa desagerraraztea, uste dut tal- deren batek esamolde hori baztertu duela (nik nahiago diet gauzei bere izenez deitu: nagusi den sektarismoa desagerraraztea, hori baita nagusi gaur egun proiektu horren norabidean); hirugarrenik, gaur egun existitzen ez den lidergo bat ziurtatzea, nire ustez guztiok baiteritzogu ez dagoela lidergorik proiektu horretan; eta azkenik, jakina, herritarren partaidetza faboratzea, gardentasuna bermatzea, herritarrak tartean sartzea, poztea eta lotzea, lehenbailehen talde profesional, fidagarri, independente eta esperientziadun bat osatzea, nahikoa finantzaketa lortzea eta maila handikoa eta kosmopolita izango den kultura-programa bat eratzea. Eta zuzenketa horren 2. puntuan gure asmoa zen Talde Sozialistak bere mozioaren bitartez egoki planteatzen zuena txertatzea. Gure zuzenketaren 1. puntuan jasota dagoen bezala, helburu funtzionalak edo jatorrizkoak lortzea izango litzateke xedea. Edo beste modu batean esanda, proiektu honek lortzea Europako kulturen aniztasuna eta ezaugarri komunak nabarmentzea, eta horrez gain, Europako herritarrek hein handiagoan elkar ezagutu eta uler dezaten bultzatzea. Hori litzateke jatorrizko eta funtsezko helburua. Eta, jakina, proiektu hori baliagarria izatea herritar guztientzat, ekarpenak egitea, erabilgarria izatea, eta horrez gainera, Donostiarako, Gipuzkoarako eta Euskadirako onuragarria izateko balio izatea. Bat gatoz Jaurlaritzako bozeramaileak duela gutxi horren inguruan esandako hitzekin: xedea proiektua berreskuratzea da; izan ere, hasiera batean herritar asko poztu zituen proiektu hori erabateko porrotera bideratuta dago gaur egun, eta hori aitortu beharreko zerbait da. Ezer ere egiten ez bada, egungo egoera aldatzen ez badugu, porrota begien bistakoa izango da; batik bat Bilduren sektarismoak, trakestasunak eta ezintasunak eta Euzko Alderdi Jeltzalearen konplizitateak eragingo dute egoera hori, baina ez soilik horiek; izan ere, zenbait alderdi politikok eta erakunde jakin batzuek ez dute ahal zuten guztia egin hartutako erabaki jakin batzuk zuzentzeko edo ekiditeko, 2016 proiektuko zuzendari nagusi ohiaren hautaketan egindako iruzurra argitzeko, bere garaian (2013ko urrian) Kulturaren Europako Hiribururako Jarraipen eta Aholkularitza Batzordeak egindako gomendioak bete zitezen eskatzeko edo egoera arreta handiagoz zaintzeko. Gaur egun, burugabekeria-ibilbide bilakatu da proiektua, Bilduren ezintasuna eta sektarismoa agerian uzten dituena, eta horregatik, guztiok lotsagarri utziko gaitu nazioartean, bereziki, gertatzen ari dena salatzen ez badugu. Dimisio ugari ari dira gertatzen, erabakiak atzeratzen ari dira, begien bistakoa da lidergo falta erabatekoa eta patetikoa dela, eta ekimen- eta ideia falta argia dagoela agerian ari da geratzen, baita proiektu hori onbideratu nahi ez dela ere. Jakina, Bildu da ho- rren arduradun nagusia, baina Bilduk ez badaki, ezin badu edo ez badu nahi, gainerakoek esan behar dugu badakigula, egin dezakegula eta nahi dugula, eta horren arabera jokatu beharko dugu. Eta hori, bistan denez, ez da interferentzia politikoa. Hori erantzukizunez jokatzea dela deritzot nik. Esan dudan bezala, arduradun nagusia Bildu dugu, baina ezin dugu ahaztu azken hilabeteetan Euzko Alderdi Jeltzaleak erakutsitako konplizitatea. Herritarrak konprometitu behar ditugu, proiektua finantzatzeko inguruko eragile publiko eta pribatuak lehenbailehen inplikatu behar ditugu, seriotasunez, erantzukizunez eta profesionaltasunez jokatu behar dugu, herritarrei ilusioa eman behar diegu, gardentasunez jokatu behar dugu, proiektuaren jatorrizko espiritua berreskuratu behar dugu, jada esan den bezala, eta, horrez gain, hoberenak aukeratu behar ditugu proiektu hori zuzen dezaten, benetan guztiona izan dadin eta arrakasta izan dezan. Euskadiren gauza onenak proiektatu behar ditugu, ez Euskadiko gauzarik txarrenak edo Euskadiko pertsonarik txarrenak. Euzko Alderdi Jeltzaleak eragotzi izan balu Bilduk Donostiako Udalean gobernatzea edo Gipuzkoako Foru Aldundian gobernatzea, begien bistakoa da gaur egun ez ginatekeela egoera honetan egongo. Begien bistakoa da benetan. Eta horretan ere Euzko Alderdi Jeltzaleak badu bere erantzukizuna, nahiago Bilduri egiten utzi, datorren urteko hauteskundeetan emaitzak bere aldekoak izango direlako itxaropenez. Hortaz, hori da Euzko Alderdi Jeltzalearen erantzukizuna, zuzen-zuzenekoa. Nahi dutenerako badakite mugitzen, nahi dutenerako badakite mugitzen. Kasu honetan, alderdiari interesa dakiokeela iruditu zaien norabidean baino ez dira mugitu. Egia esan, aurreikusitako egutegian atzerapen handia dago, ez dago kultura-proiekturik, ez dago herritarrak inplikatzeko ezer ere, ez dago lidergorik, ez dago komunikazio-politikarik, ez dago egonkortasunik, ez dago behin betiko norabide orokorrik. Sailburuak esan du Eusko Jaurlaritzak bere esku dagoen guztia egingo duela proiektu kultural eta sozial hori aurrera ateratzeko. Egia esan, orain arte ez du hori egin, eta Corcuera andreak benetan ondo azaldu du bere interpelazioan, sailburuak horixe bera esan dionean Talde Sozialistako ordezkariari. Gaur egun herritarren gaitzustea eta gizartearen urruntzea dira nagusi, eta gutako gehienek adierazi dugun gainerako guztia. Adostasun handiagoa lortzearen alde jokatzea edo adierazpen hutsaletan geratzea (gauzei bere izenez deitu nahi ez diegulako) eta zehazki zer egin behar den ez zehaztea hanka sartzea da. Adostasuna lortzearren kritika lurperatzea ere hanka sartzea da, eta alderdi politiko jakin batzuen kritika propioaz ari naiz. Eskuzabaltasuna bai, baina kritika eta zorroztasuna ere bai. Nire ustez, sinatutako erdibidekoa hobe zitekeen, agian labur geratzen da, baina Sémper jaunaren eta Corcuera andrearen hitzak entzun ondoren, eta kontuan izanik jarrera kritikoa dutela egiten ari denarekin, nire taldea erdibideko hori sinatzeko prest egongo litzateke. Euskadiko udal-taldeak edo Donostiako Udaleko taldeak baterako adierazpen instituzional bat sinatzeak eta komunikabideetan guztiak batera agertzeak ez du ekarpenik egiten, ezer ez dagoelako horren atzean, kritika eta desadostasunaz aparte (hori nahi dut pentsatu). Eta kasu honetan ona da kritika egotea, eta baita desadostasuna egotea ere, gauzak aldatzeko nolabaiteko itxaropen bakarra ematen baitigu horrek. Izan ere, gaur EH Bilduko ordezkariak Donostiako Udalaren adierazpen instituzional hori aldarrikatu du, eta baita baterako argazki hori aldarrikatu ere, Legebiltzar honetan gai horri buruz ez dela hitz egin behar esateko. Erne ibili behar dugu zer erakundeadierazpen sinatzen ditugun, norekin, eta zer argazki egiten diren. Edonola ere, berriz ere diot gu erdibideko zuzenketa hori sinatzeko prest egongo ginatekeela. EH Bilduk esan du horrelako mozioek ez dutela zentzurik, eta ez du nahi Legebiltzar honetan hitz egitea guztiok eraginpean hartzen gaituen arazo bati buruz; are gehiago, esan du ez zaiola egokia iruditzen eskatzea Hezkuntzako sailburuari Ganbera honetan agertzeko, argibideak eman ditzan. Nire aburuz, horrek oso garbi uzten du agerian EH Bilduren jarrera, gainerako talde guztiak isilik egotea nahi duelako edo nahiago lukeelako. Tira, erdibidekoa ikusirik eta esandakoak entzun ondoren, beraz, erdibideko hori sinatzeko eta bozkatzeko prest egongo ginateke gu. Adierazpen instituzionala babestu baino gehiago egiten duelako, 1., 2. eta 3. puntuetan zenbait gauza interesgarri eskatzen dituelako, eta sailburuari exijitzen diolako (eta hori oso interesgarria iruditzen zaigu) Ganbera honetan agertzeko, gai horri buruzko bileretan hitz egiten denaren berri eman dezan. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4383 |
10 | 79 | 08.05.2014 | MANEIRO LABAYEN | Mixto-UPyD | Honako mozio hauek batera eztabaidatu eta behin betiko ebazpena hartzea: | Bai, eskerrik asko, presidente andrea. Amaitu dut. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4384 |
10 | 79 | 08.05.2014 | MENDIZABAL MENDIZABAL | EA-NV | Honako mozio hauek batera eztabaidatu eta behin betiko ebazpena hartzea: | Eskerrik asko, presidente andrea. Egun on guztioi, lehendakari, sailburua. Hitz egingo al dugu hemendik aurrera Donostia 2016 proiektuaren gainean aurrera egin dezan? Nik hala nahiko nuke. Jakin badakigu gu guztiok azken asteetan gertatu dena; hainbat gertakari korapila- tsu, oker eta bihurri gertatu dira, inolako mesederik egin ez diotenak gertaerak izan dira bizi izan ditugunak, desbideratu egin dute muina. Baina zer egin horren aurrean? Galdera horixe bera egiten zuen Miren Azkarate sailburu ohiak aurrekoan argitaratutako artikulu batean. Eta berak bi bide ikusten zituen aurrera begira. Bata, errudunen bila hastea, tentazio handia izaten baita gauzak gaizki doazenean horrela jokatzea. Gaur hemen horren adibiderik ikusi ahal izan dugu, zalantzarik gabe. Baina esaten zuen Azkarate andreak: "Zer irabazten da horrekin? Kultura hiriburutzak behintzat ezer ez, izatekotan okerragora egitea". Horixe esaten zuen zinegotzi jeltzaleak eta erabat ados gaude horrekin. Eta beste galdera bat ere egiten zuen. "Eta hori al da nahi duguna? Atzera egitea?" Guk behintzat ez. Argi dago ezin dela horrelakorik berriro gertatu eta horregatik gure taldeak bat egiten du fundazioa osatzen duten lau erakundeek azaldutako konpromisoarekin, 2016ko egitasmoa sustatzen jarraitzeko, alegia, Uriarte sailburuak adierazi bezala, irtenbidea proiektua indartzea delako eta horrekin batera gardentasuna eta parte hartzea derrigorrezko elementu bihurtzen dira. Bigarren bide hori zuzena da, esaten zuen Azkarate andreak bere artikuluan, Urkullu lehendakariak argi adierazi zuena, alegia, eta horrelaxe egiten zuen. Kezka bai, baina kezkaren gainetik mezu baikorra. Oraindik badago astia, garaiz gabiltza lau erakundeak bat harturik, alderdikeriak baztertuaz, Donostia 2016an Europako kultura hiribuetarako bat izateak duen balioa aintzat hartu eta Euskal Herri osoarentzat onuragarri bihurtzeko. Donostia izango da kultura hiriburu, baina Donostiaren bitartez herri oso baten kultura, hizkuntza, bizikidetzarako ahalegina, indarkeriarik eza eta adiskidetzea, aniztasunean oinarritutako berdintasuna, bizitza osasungarri eta solidarioa, lurraldea, hirigintza, hiria eta natura, eta beste hamaika gai erakutsi behar dizkiogu Europari. Herri oso baten ordezkaritza izango da Donostiak hurrengo hilabetetan egin beharreko bidean, 2016an zehar eta baita ondorengo urteetan ere. Eta horrek esan nahi du abian jarriko diren proiektuek kontuan hartu beharko dituztela gainerako lurraldeak ere, lankide eta partaide sentitu behar dute, neurri batean behintzat, Bizkaiak, Arabak, Nafarroak eta Iparraldeak. Beraz, jarrera antzuak alde batera utzi behar dira eta babes osoa eman Donostia 2016 proiektuari, aztertu beharrekoak aztertuta eta egin beharreko kritikak eginda. Eta baita ekarpenak eginda, hala badagokio. Eusko Jaurlaritzak Donostia 2016 proiektuarekin konpromisoa sendoa adierazi du pasa den astean ere, lehendakaria Donostiako alkatearekin batzartu zenean orain sei egun. Urkullu lehendakaria, Cristina Uriarte sailburuarekin batera, Izagirre Donostiako alkatearekin batzartu zen Lehendakaritzan, proiektua aztertzeko, eta ondoren, Uriarte agertu zen komunikabideen aurrean, proiektua aurrera irten dadin lehendakariaren konpromisoa adierazteko. Uriarte sailburu andreak Eusko Jaurlaritzaren sostengua transmititu zuen eta, aldi berean, esan zuen gauzak ondo egin daitezen lasaitasun, leialtasun, profesionaltasun eta beharrezkoa den anbizioarekin lan egin behar dugula, erakunde guztiek eta ahalik eta adostasun sozial eta politiko zabalena lortzeko, serio lan egin behar dugula. Horixe esan zuen, hiriburutzak arrakasta izan dezan ardura fundazioko patronatua osatzen duten erakunde guztia delako. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4385 |
10 | 79 | 08.05.2014 | MENDIZABAL MENDIZABAL | EA-NV | Honako mozio hauek batera eztabaidatu eta behin betiko ebazpena hartzea: | Corcuera andrea, zuk esan duzunari dagokionez, hots, dagozkion erabakiez prentsaren bitartez konturatu behar dugula, gogorarazten dizugu erabakiak erakunde eskudunen eskumenekoak direla, eta ez soilik Eusko Jaurlaritzarenak, eta beraz, erabaki horiek erakunde horietan hartzen direla erabateko gardentasun eta nabarmentasunez. Eta sailburuak, Corcuera andrea, gaur ez du ganbera honetan agertzeko konpromisoa hartuko, gai horri buruz hitz egiteko, beste batean jada hartu zuelako konpromiso hori. Sailburua konprometituta dago jada. Eta ganbera honetan bertan otsailaren 27an hartutako erabakia gogorarazten dizut. Zuk esan duzu gure zuzenketa zaharkituta dagoela. Bada, ez dakit irakurri ote duzun, baina Donostiako Udalaren adierazpen instituzionaleko hiru punturen egokitzapena da, eta ez dut uste hori baino gaurkotasun handiagoko ezer dagoenik. Bukatzeko, Azkarate sailburu ohiaren artikuluaren azken hitzak aipatu behar ditut. Berak, Xabier Leteren hitzak erabili zituen, bere iritziz ondo baino hobeto adierazten dutelako zer dagokigun, 2016ko egitasmoaren auzian ere: "Ezaren gudaz baietzak sortuz, ukazioa legetzat hartuz, beti aurrera joatea". Eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4386 |
10 | 79 | 08.05.2014 | SÉMPER PASCUAL | PV-ETP | Honako mozio hauek batera eztabaidatu eta behin betiko ebazpena hartzea: | Mila esker, presidente andrea. Maneiro jauna, badakizu batzuetan oso kritikoa naizela zurekin (tira, suposatzen da parlamentarismoak hori ere izan behar duela); oraingoan, eskerrak eman behar dizkizut eta aintzatetsi behar dut..., tira, egin berri duzun parlamentarismo-ariketa hori. Teorikoki, elkarri entzuteko etortzen gara hona, eta zentzuzkoena, espero dezakeguna, egokiena zera litzateke, entzuten dugunaren arabera gure iritzia modulatzea, edo boto baten zentzua aldatzea, baita ere. Izan ere, hori litzateke parlamentarismoaren funtsa. Orobat, erantzunek hasierako mintzaldiek baino gehiago irautea ere balitzateke parlamentarismoaren funtsaren zati bat, hainbeste pertsonari erantzun behar zaienez..., azkenean parlamentarismoa horixe da, gainerakoei erantzuten diezunean eta eztabaidatzeko aukera duzunean. Espero dugu erregelamendua hemendik gutxira aldatzea eta, ondorioz, nik esan berri dudana gertatzea. Nire ustez, orain dugun arazoaren edo egun bizi dugun egoeraren jatorriari balio handiegia ematen ari zaio; izan ere, gai zehatz honetan, nolabaiteko autokonplazentziatik (bide batez, egia da politikan oso ohikoa dela autokonplazentzia), erretorikatik, zorroztasunera pasatu behar dugu. Hitz politetatik zorroztasunera pasatu behar dugu. Izan, ere, horrelako hitz politak toki komun bihurtu ohi dira. Egoerak horrela jokatzea eskatzen duelako. Zein dira hitz polit horiek? Donostiako Udaleko adierazpen instituzionalak islatzen dituenak, hain zuzen ere. "Talde politiko guztien konpromiso ahobatezkoa eta gogotsua Donostia 2016 proiektua aurrera ateratzeko, adostasun politikoan eta herritarren partaidetzan oinarrituta eta edozein sigla edo irakurketa politikoren gainetik". Hitz politak dira "talde politiko guztien partaidetza egungo zailtasunak eta talde teknikoarekin loturikoak gainditzeko, kultura-proiektuaren garapena arrakastatsua izan dadin lortzeko, betiere adostasunean, kultura-bikaintasunean, parte-hartzean eta duintasunean oinarrituta" (alajaina!) edota "herritarren duintasuna". Eta bla, bla, bla. Hori gaizki al dago? Ez! Hori egundokoa da! Begien bistakoa denaren gaineko adostasuna ez da txarra. Baina guri zera iruditzen zaigu, nahikoa erretorika egin dela eta begien bistakoa denaren gaineko nahikoa adostasun lortu direla eta aski dela, errealitateak zera erakutsi baitigu, begien bistako gauzen gaineko adostasun ugari lortu direla baina azkenean gauden bezala gaudela. Orain, txantxa amaitu da. Orain, gehiago luzatu gabe, zorroztasun irmora pasatu behar dugu, Donostia 2016 hiriburutzaren proiektuaren kudeaketa etengabe kontrolatzera, sustatutako patronatuaren kudeaketari garrantzi berezia emanez (Donostiako alkatea da patronatu horren burua). Eta horregatik, ezinbestekoa da Eusko Jaurlaritzaren eginkizuna, patronatu horretan dagoelako eta patronatu horren lana kontrolatzeko eta bultzatzeko zein eginkizun duen azal dezakeelako Ganbera honetan. Horregatik, gure aburuz, hemendik aurrera eskatuko diogun zorroztasuna nabarmendu behar dugu gaur, eta ez hitz politak, ez erretorika, zeren eta erraza da hitz polit horietan ados egotea eta ondo daude hitz horiek, baina jada ez dute balio. Izan ere, oraingoan ere erretorikaz baliatu zara, Breñas andrea. "Alderdikerien gainetik" eta "ekintza politikoak baztertuz" esamoldeak aipatu dituzu zuk. Alkateak esan du lan egingo duela "orain dela hiru urteko ilusioa berreskuratzeko", eta ezin dela "zalantzan jarri talde teknikoaren profesionaltasuna", baina, nola ez dugu jarriko zalantzan talde tekniko horren profesionaltasuna, trebetasuna, emaitza oso eskasa dela ikusi badugu! Nola ez dugu zalantzan jarriko! Utz ditzagun behingoz eufemismoak! Zer da "alderdikerien gainetik" eskatze hori? Baina nork jokatu du alderdikeriaz proiektu horrekin? Alkateak horri buruz hitz egiten du, "alderdikerien gainetik, intentzionalitate politiko alderdikoien gainetik" esanez, baina nork jokatu du alderdikeriaz gai horrekin? Niri gustatuko litzaidake norbaitek honako hau esatea: "Begira, Alderdi Sozialistak, Euzko Alderdi Jeltzaleak eta Alderdi Popularrak kultura-hiriburutzaren proiektuarekin alderdikeriaz jokatu dute honela eta honela". Baina ez da horrelakorik egon! Alabaina, profesionaltasun falta nabarmena egon da. Baina egia da, Breñas andrea, aitortzen dizut eta barkamena eskatzen diot Ganbera honi lehen esan dudan bezala esateagatik, zera utzi dudalako..., ez dudalako identifikatu, eta ez zaidalako gustatzen zurrumurruetan oinarriturik hitz egitea, ezker abertzaleak... Esan egingo dizut: Donostiako alkateak esan zion Donostiako udal-taldearen bozeramaileari, Ramón Gómez jaunari, udalera iritsi bezain laster, ezker abertzaleak ez zuela sinesten proiektu horretan, eta ezker abertzalea proiektu horretan sinesteko konbentzitzeko, proiektuaren zuzendaritza teknikoan ezker abertzaletik gertu zegoen jendea izendatu beharko zuela. Argiago ezin dizut esan. Eta geroagoko gertakariek hori berresten dute, Gipuzkoako Foru Aldundiak eta Donostiako Udalak proiektuaren zuzendaritza teknikorako egin zituzten izendapenak intentzionalitate jakin baten eta profil politiko jakin baten araberakoak izan zirelako. Eta errealitate objektiboa da hori. Eta profil teknikoaren ordez profil politikoa bilatzen denean, ziur asko bikaintasunarekin batera gerta daiteke hori, baina ez da ohikoena. Muturreko profesionaltasuna bilatu behar zen, profesionalik onenak, zein alderdiri bozkatzen dioten edota nolako abizenak dituzten alde batera utzita, baina zoritxarrez, kontrakoa gertatu da. Eta, jakina, Bilduk ere autokritika apur bat egin beharko luke, baina benetakoa, ez inora ere eramaten ez duen kritika orokor horietakoa, zeren erantzukizunen bat baduzue zuek! Erantzukizunen bat baduzue zuek Donostia 2016 hiriburutzaren proiektuaren kudeaketan, baina ez duzue horren inguruko autokritikarik egin. Ez dut horrekin atsegin hartu nahi, baina nire ustez garrantzitsua da, etorkizunean iraganeko hankasartze berberak egin nahi ez baditugu, hanka-sartze horiek zein izan diren argi eta garbi azaltzea. Eta ezker abertzaleak intentzionalitate politikoz jokatu du, proiektua bere interesetara egokitzen saiatzeko, proiektuaren zuzendaritzan pertsona jakin batzuk txertatuz. Eta horrek ezin du horrela jarraitu, sailburu andrea. Seguru nago zu ez zatozela horrekin bat eta uste duzula horrek ezin duela horrela jarraitu. Hala bada, bazter ditzagun eta bila dezagun bikaintasuna. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4387 |
10 | 79 | 08.05.2014 | SÉMPER PASCUAL | PV-ETP | Honako mozio hauek batera eztabaidatu eta behin betiko ebazpena hartzea: | Acabo ya, señora presidenta. Uste dut gaur arratsaldean patronatuaren bilera bat dagoela, edo bihar, uste dut hemendik gutxira patronatuaren bilera bat egongo dela, eta argi eta garbi ezarri behar dira bikaintasun-baldintzak. Kulturaproiektuaren zuzendaritza, zuzendaritza nagusia bilatzerakoan... La | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4388 |
10 | 79 | 08.05.2014 | SÉMPER PASCUAL | PV-ETP | Honako mozio hauek batera eztabaidatu eta behin betiko ebazpena hartzea: | … profesional onenak bilatu beharko lirateke, munduko edozein tokitan, proiektu hau arrakastatsua izan dadin lortzeko, horixe baita, hain zuzen, guztiok nahi duguna (erretorikari buruz esan dudana errepikatuz). Eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4389 |
10 | 79 | 08.05.2014 | CORCUERA LEUNDA | SV-ES | Honako mozio hauek batera eztabaidatu eta behin betiko ebazpena hartzea: | Eskerrik asko, presidente andrea. Apirilaren 11n, sailburuari, Uriarte andreari egin genion interpelazioaren ondoren, sailburuak berak esan zigun lana (kultura-hiriburutzaren proiektuari buruzko lana) hiru zutaberen inguruan egingo zela: adostasun instituzionala, politikoa eta soziala, komunikazioa eta partaidetza. Niri gustatuko litzaidake jakitea adostasun instituzional eta politiko hori fundazioan bakarrik eduki nahi ote duen edo euskal Ganberaren esparruan ere bai. Izan ere, oso komenigarria litzateke, ikuspegi guztietatik, Donostia 2016 Fundazioaren bilerak egin ondoren sailburuak borondatez agertzeko ekimena izatea. Horrela, Eusko Jaurlaritzak, Ganbera honetan jakitera eman nahi dituen, partekatu nahi lituzkeen edo laguntzak eskatzen dituzten ekimenak, ekintzak edo lanak dituenean, Legebiltzar honetako batzordeetan agerpenak egiten ditu. Izan ere, Euskadi osorako estrategikoa den proiektu batez ari gara, ez gara soilik Donostiarako den proiektu batez hitz egiten ari. Euskadi osoarentzako proiektu batez ari gara, eta lidergoa Donostiako Udalak eduki behar badu ere, Eusko Jaurlaritza fundazio horretan badago, horrek esan nahi du hein batean Euskadi osoaren onurarako ere badela, eta hortaz, bizikidetza dela eta, esparru horretan ere garatu behar duela proiektuak. Eta proiektua aurrera eraman behar duen talde teknikoan, hots, proiektu horren bihotzean, hainbat kargu-uzte eta dimisio egon eta gero apirilean, ez da onuragarria Ganbera honetan sailburuak nahi izatea guk berari eskatzea agertzeko, fundazio horrek egin nahi dituen lanak zein diren ager dezan. Mendizabal andrea, komunikabideen bitartez ohartzeaz hitz egin dudanean, zera esan nahi nuen, Legebiltzar honek egunkaria ireki eta ikusten duenean fundazioa bildu dela, orduan eskatu beharko duela sailburuaren agerpena, zuk zure erdibideko zuzenketan planteatzen duzunari jarrikiz! Bestela, nola jakingo genuke Legebiltzar honetan Fundazioa bildu dela? Edo Donostiako Udalera jo behar dugu Donostia 2016 Fundazioa zer egunetan bildu den jakiteko? Benetan uste al duzu, egungo egoera kontuan hartuz, hain larria dela sailburu bat Legebiltzar honetan borondatez agertzea eta hemen jakitera ematea Eusko Jaurlaritzak zein asmo dituen Europako hiriburutzari dagokionez, laguntzak bilatzeko, adostasun politiko hori bilatzeko, eta Legebiltzar honetan inplikazioak ere bilatzeko? Izan ere, hemen baditu horrelako inplikazioak! Legebiltzar hau ez dago hiriburutzaren proiektutik kanpo! Nire ustez, ez dago oso argi zein diren erakundeek izan beharreko eginkizunak proiektu horri dagokionez. Izan ere, Legebiltzar honek eta Gipuzkoako Batzar Nagusiek Jaurlaritzaren lana kontrolatzeko eta bultzatzeko betebeharra dute, eta kasu honetan, proiektu estrategikoa dela kontuan izanik, legebiltzartaldeek zeresan handia dugu. Euskadiko legebiltzartaldeek, jakina dugula zeresan handia! Eta norbaitek hori egin nahi ez badu, proposamenak egin nahi ez baditu, sailburuari entzun nahi ez badio, bada, ez dadila etorri Ganbera honetara, ez dadila etorri batzorde honetara, baina utz diezaiela gainerako alderdi politikoei entzuten sailburuari, motu proprio eta gardentasunez eta pedagogiaz jokatuz (horiek ere behar dira, horiek ere behar dira gai honetan), Legebiltzar honetan agertzen denean, eta ezinbestekoa da hori. Baina nik ez dut ulertzen zeri dion beldur, non dagoen arazoa, zer eragozpen dagoen Ganbera honetara ez etortzeko! Jakina, Mendizabal andreak honako hau esan zidan: "Baina onartuta dago!". Eta uste dut Breñas andreak ere horrelako zerbait esan zuela, baina hala ez bada, barkatu, mesedez. Honako hau esan zuen: "Baina otsailaren 27an onartu genuen!". Baina otsailaren 27an onartu genuena zera izan zen, sailburua gutxienez bilkura-denboraldi bakoitzean behin agertzea, baina otsailaren 27an izan zen hori, eta hilabete geroago, fundazioko talde teknikoa desagertu egin zen, Europako kultura-hiriburutzaren proiektu estrategikoa garatuko duen taldea, hain zuzen ere. Horixe da otsailaren eta apirilaren arteko aldea, ea argi geratzen zaigun guztioi behingoz. Eta proiektu horren bihotz teknikoa dinamitatzen, desagertzen denean, nire ustez oso zentzuzkoa da talde politikoek keinuren bat eskatzea, kasu honetan, Eusko Jaurlaritzari, Donostiako Udalak eta Donostiako alkateak jada egin baitute autokritika. Eta ni izan naiz kritikoena Izagirre alkatearekin, hain zuzen ere, behin eta berriz eskatu nionean lidergorik ez zegoela, ni neu, baina orain aitortzen dut autokritika egin duela eta keinu hori izan duela. Baina Jaurlaritzari esan nahi diot hiriburutzaproiektuari dagokionez beste eginkizun bat duela, proiektu horretan beste egiteko batzuk dituela, eta hori guztia kontatzera hona etortzeko eskatzen diot. Etortzeko eta kontatzeko. Eskakizun hori egingo diogu! Baina, lehen esan dudan bezala, egunkarian bilatzen saiatuko gara zein egunetan bildu zen fundazioa, eta agertzeko eskatuko diogu. Nire ustez, askoz ere garrantzitsuagoa da sailburu andreak keinu hori izatea, betiere laguntzen eta adostasunaren bila badago, eta nik badakit horien bila ari dela. Egin ezazu! Nik ez dizut beste ezer ere eskatzen. Eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4390 |
10 | 79 | 08.05.2014 | BREÑAS GONZÁLEZ DE ZÁRATE | EH Bildu | Honako mozio hauek batera eztabaidatu eta behin betiko ebazpena hartzea: | Labur-labur. Hasteko, PPren ordezkari Borja Sémperri esan nahi nioke, jakina, autokritika egitera garrantzitsua dela eta ire aurreko interbentzioan bai esan dudala alkateak onartu dituela orain artean egindako akatsak, izan daiteke komunikazioari begira, taldearen egonkortasunari begira. Akaso ez da zuk espero duzun mailako autokritika, baina autokritika egin da eta, jakina, inportantea da. Bigarrenik, bat nator zurekin egin duzun adierazpen batean, hau da, indarrak jarri behar direla hemendik aurrerako bidean, eta hor hitza hartzen dizut eta EH Bildu bide horretan dagoela jakinarazten dizut. PSEren ordezkariari, esan guk ez diogula inolako beldurrik sailburua etortzeari eta eman beharreko informazioa emateari. Uste dugu proposatzen dugunak horretarako aukera ematen duela eta ez dagoela inolako arazorik informazioa eskuratzeko. Hori gure ikuspegia. Eta bigarrenik, esan talde teknikoa ez dela desagertu. Hor gertatu dena izan da otsailetik hona zuzendariak uko egin diola zuzendaritzari, baina talde teknikoak lanean jarraitzen du. Izan ere horren ostean agertu ziren agerraldi batean talde teknikoko 25 teknikari proiektua babestuz eta defendatuz. Orduan, talde teknikoa ez da desagertu. Eta ja azkenik UPyDren ordezkariari, nik dakidala, adierazpen instituzional bat proposatzeak ez du esan nahi gaiaz ez dela hitz egingo. Adierazpen instituzional bat proposatzen duzu adostasuna topatze aldera eta gaia beste toki batean kokatze aldera, baina horrek ez du esan nahi horretaz ez denik hitz egingo. Orduan, eskatu nahi nizuke ez manipulatzeko nire hitzak, batetik ez dudalako esan gaiaz ez hitz egiteko, edo bestetik, ez dudalako esan sailburua ez etortzeko hona informazioa ematera. Beraz, zure estrategia da uneoro hitz batzuk manipulatzea zure interesetarako. Garbi utzi duzu zure interbentzioan zein den benetako arazoa zuretzat. Eta benetako arazoa zuretzat da Donostiako Udalean EH Bildu gobernuan egotea. Horri deitzen zaio sektarismoa. Eta egiten duzuna da Donostia 2016ren proiektu kulturalaren erabilpen politikoa, kasu honetan EH Bilduren kontra egiteko. Besterik gabe, eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4391 |
10 | 79 | 08.05.2014 | MANEIRO LABAYEN | Mixto-UPyD | Honako mozio hauek batera eztabaidatu eta behin betiko ebazpena hartzea: | Bai, eskerrik asko, presidente andrea. Ez, nik ez dut ezer ere manipulatzen. Zuk esandakoa entzuten dut, eta begien bistakoa da zuk proposatzen zenuela mozio horiek ezta eztabaidatzea ere; horrela, proposatu eta sinatu zenuten erdibidekoaren arabera, aurreko asteartean jada sinatu zen adierazpen instituzional bat, funtsean ezer ere jasotzen ez zuen erakunde-adierazpen bat, eta horregatik, zuen ustez, ez da komenigarria Legebiltzar honetan gai horri buruz hitz egiten jarraitzea. Eta erdibidekoa bozkatu eta sinatzerakoan ere ez deritzozue komenigarria dagokion sailburua batzorde batean agertzea beharrezkoa den aldi guztietan, bilera horietan zer esaten duten edo zertan oinarritzen diren jakitera emateko. Eta hortxe daude ekintzak, hortxe dago zuek sinatu duzuen erdibidekoa. Jakina, arazo larri bat dugu, hots, Donostia 2016 proiektuaren etorkizuna. Ez dakigu zer gertatuko den, baina badakigu, erabateko segurtasunez, orain arte zer egin den, hasiera batean zer egiten saiatu ziren (zirudienez, hasiera batean proiektuak martxa ona zeraman) eta gerora zer gauzatu den. Horrela, nahaste-borraste izugarria baino ez dugu gaur egun, eta horrek agerian uzten du, jakina, Donostiako alkatearen (bereziki) eta haren inguruko guztien ezintasuna, trakestasuna eta sektarismoa. Horien ezintasun eta trakestasuna agerian geratzen dira. Ez duzue herritarrentzat serioa eta onuraduna den ezer ere egiteko gaitasunik. Arazoa ez da zuek proiektu horretan jada ez sinestea, baizik eta ez dakizuela zer egin proiektuarekin, nora ezean eramateaz aparte. Eta, egia esan, zuek hartu dituzuen zenbait erabaki ikusirik, normala da guk hori pentsatzea, edo beste modu batean esanda, normala da guk pentsatzea zuek nahi zenuketela proiektuak arrakastarik ez izatea eta erabat kale egitea. Horrez gain, honako hau ere geratzen da agerian, honako hau ere geratu da agerian eztabaida honetan: Bilduk eta Euzko Alderdi Jeltzaleak aurreko asteartean Donostiako Udalean sinaturiko adierazpen instituzionala erabiltzen dutela, erabili dutela, onura ateratzen saiatzeko eta gainerakoei esateko "ez egin beste ezer ere, adierazpen instituzional hori sinatu genuen eta", edo horrelako zerbait. Horregatik esaten dut nik batzuetan adierazpen instituzional jakin batzuk, argazki jakin batzuk, ustezko adostasun jakin batzuk ez datozela ondo ezertarako ere; are gehiago, oso gaizki datoz. Eta guk, jakina, kasu honetan uste dugu aski dela hainbeste erretorika, Sémper jaunak esan duen bezala, eta zorroztasunez jokatzen hasi behar dugula, kontrola ezartzen hasi behar dugula, konpromisoa hartu behar dugula, kritikara eta desadostasunera pasatu behar dugula, bai, desadostasunera, nahiago baduzue, argudioetan oinarrituriko enfrentamendu politikora, aurka egin nahi izatea leporatzen badigute ere. Ez zaigu axola behin eta berriz hori leporatzea. Ez dugu aurka egin nahi, egin den guztiaren alternatibak planteatzea baizik. Honenbestez, agerikoa da gaur egun proiektu hori erabateko porrot bihurtzeko arriskua dagoela, nahiz eta EH Bilduko ordezkariak errepikatu "lanean jarraitzen dutela". Ezer ere ez egiteko jarraitzen dute lanean, eta erabat okerrekoak diren erabakiak hartzen jarraitzeko. Eta agerikoa da, baita ere, Euzko Alderdi Jeltzaleak ezker abertzaleari aurre egin nahi izan gabe jarraitzen duela, eta, horri dagokionez, Egibar jaunak zeresan handia duela, Euzko Alderdi Jeltzalearen aktibo garrantzitsu samarra delako Gipuzkoan, eta begien bistakoa da Donostiako Udalean edo Gipuzkoan hartzen diren erabaki guztietan ezker abertzalea ez haserretzeko asmoa dutela, ez baitute nahi ezker abertzaleak bloke espainolistan kokatzea, nolabait esateko, hurrengo hauteskundeetan emaitza onak lortzeko itxaropenez. Baina hori egia osoa da. Hor, arduradun nagusia Egibar jauna litzateke, herritarren premiei begiratu ordez, Euzko Alderdi Jeltzalearen premiak baino ez baititu hartzen kontuan, Donostiako Udalean boterea berreskuratzeko edo lortzeko eta Gipuzkoako Foru Aldundian boterea berreskuratzeko zer behar duen bere alderdiak, hain zuzen ere. Azken batean, horrek markatzen du, era berean, Donostia 2016 proiektuari buruzko eztabaida, hots, Euzko Alderdi Jeltzaleak nahiago duela beste alde batera begiratu, eta kasu zehatz honetan, EH Bildurekin sinatu duten erdibidekoa sinatu nahi duela. Laburbilduz, lehen esandakoa: azkenean, Corcuera andreak eta Sémper jaunak sinatu duten erdibidekoaren alde bozkatuko dugu. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4392 |
10 | 79 | 08.05.2014 | MENDIZABAL MENDIZABAL | EA-NV | Honako mozio hauek batera eztabaidatu eta behin betiko ebazpena hartzea: | Eskerrik asko, presidente andrea. Sémper jauna, zure diskurtsoan aldebatekotasunaz eta pleguez hitz egin duzu, baina zure proposamenean ez da ez bata ez bestea agertzen, zuzendaritza teknikoaren profesionaltasunaz baino ez baituzu hitz egin. Horrenbestez, Legebiltzar honetan eta Donostiako Udalean adostutakoari buruzko ezer berririk ez dugu ikusten, ezta zuzendaritza teknikoaren profesionaltasunari buruz edo gainerako alderdiei buruz ere, proiektua bultzatzeko laguntzak bilatzea barnean hartuta. Maneiro jauna, iruditzen zaigu zuk esandako guztia gehiegikeria dela eta egunkarietan tituluak lortzea baino ez duzula nahi. Ez nator zurekin bat, Egibar jauna aktibo garrantzitsu "samarra" izatearekin ere ez. Horrekin ere ez nator bat, Egibar jauna oso aktibo garrantzitsua delako. (Murmullos) Dirudienez, Donostia 2016 proiektuaren arazorik garrantzitsuena… La | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4393 |
10 | 79 | 08.05.2014 | MENDIZABAL MENDIZABAL | EA-NV | Honako mozio hauek batera eztabaidatu eta behin betiko ebazpena hartzea: | Donostia 2016 proiektuaren arazorik garrantzitsuena, dirudienez, Uriarte sailburuaren agerpen-kopurua da, Corcuera andrea. Donostia 2016 proiektuak duen arazorik larriena da, zure hitzen arabera. Izan ere, erantzunetarako zure txandan argi utzi duzu zure interes bakarra interes pertsonal eta alderdikoia izan dela gaur. Zer nahi diguzu sinetsarazi, legebiltzarkide gisa duzun baliabide bakarra, Jaurlaritzaren informazioa izateko, sailburuari borondatez agertzeko eskatzea dela? Baliabide gehiago ez badituzu, kezkatzen hasi beharko zenuke. Izan ere, fundazioaren bileretan hartutako erabakiei edo planteatutako proposamenei buruzko argibideak emateko sailburua hona etortzeak ez du inolako eraginik erabaki horien edukian, eta, honenbestez, proiektua arrakastatsua, ez dio ekarpenik egiten egokia eta berezia (edo nahi duzuna) izan dadin lortzeko helburuari. Orobat, ez dio inolako interes gehigarririk ekartzen otsailaren 27an hartutako erabakiari, honako hau jasota baitzegoen han (hitzez hitz irakurriko dizut): "Eusko Jaurlaritzak Ganberan agertzera presatzen du Hezkuntza, Hizkuntza Politika eta Kulturako sailburua, orain arte egin duen bezala, ekimenaren garapenaren eta aurrerapenaren berri eman dezan". Eta ez du inolako ekarpenik egiten, eta are gutxiago Donostiako Udaleko osoko bilkuran alderdi politiko guztiek aho batez lortutako akordioa eta gero. Akordio hori modu naturalean gara dadin utziko dugu, esku-hartze gehiagorik gabe, guztion artean adostutako prozesua oztopatzen baitute. Eta berriz ere esan behar dut: legebiltzar honetan adostutakoaren arabera agertzen da sailburua, eta ez bere interes pertsonalen edo alderdikoien arabera. Eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4394 |
10 | 79 | 08.05.2014 | MANEIRO LABAYEN | Mixto-UPyD | Mozioa, Gorka Maneiro Labayen Mistoa-UPyD taldeko legebiltzarkideak aurkeztua | Bai, eskerrik asko, presidente andrea. Lehendakariari gaiari buruzko interpelazioa egin ostean, erantzuna ikusita, Gobernuak azkenaldian egin duenaren oso bestelako norabiderik hartzeko asmoa ez duela ikusita, "bakea eta bizikidetza" gaiari dagokionez eta Bakegintza eta Bizikidetzarako Idazkaritza Nagusi horren barruan sortutako talde berriari dagokionez, eta hainbat alderdi politikok eskatzen dioten arren norabidea ez aldatzean tematuta dagoenez Gobernua, mozio hau aurkeztea erabaki genuen. Mozio hau, bestalde, argia da, irmoa da, baina baita zehatza ere, zer nahi dugun argi eta garbi laburbiltzen duelako. Guk zera proposatzen dugu, Eusko Jaurlaritzari talde berria eratzeko eskatzea, terrorismoaren biktimei laguntzeko ibilbideagatik ezagunak diren pertsonez osatutako talde berria, egungo Bakegintza eta Bizikidetzarako Idazkaritza Nagusia osatzen dutenen ordez, eta helburu nagusia terrorismoaren biktimen erreparazioa, memoria eta duintasuna bermatzea izan dezala. Jazotako gertakarien egiazko kontakizuna izatea, biktimak behar eta merezi duten moduan artatzea, justizia egitea, kriminalen inpunitatea eragoztea, eta plan berri bat egin eta adostea –esan gabe doa, alderdi politiko demokratikoekin– ETAk defendatutako ideia totalitarioak eta ETAren historia deslegitimatzeko eta zeharkako ekintzak egiteko; hain zuzen ere, euskal gizartearen baitan printzipio demokratikoak eta bizikidetza demokratikoa defendatu eta horien euskarri izango diren zeharkako ekintzak. Beraz, mozio honen bitartez egungo Bakegintza eta Bizikidetzarako Idazkaritza Nagusian sartuko den talde berria hautatzea defendatzen dugu; alegia, egungo Bakegintza eta Bizikidetzarako Idazkaritza Nagusia desegin eta talde berria era dadin eskatzen dugu, Gobernuak gai horrekin loturik jarraitzen duen politikari norabide berria emango dioten izen berriak sartuta. Esan gabe doa lehendakaria ere tartean sar- tuta dagoela zuzenean, gai horri dagokion erantzule gorena den aldetik; hori ezin dugu ahaztu. Hortaz, egun dauden pertsonak ordeztuko dituzten izen berriak. Izan ere, Talde Popularrak duela zenbait hilabete esan zigunez, Jonan Fernández jaunak kargua uztea eskatu genuenean –eta UPyD alderdia soilik agertu zen alde, zuzenketa baten bitartez–, kontua ez dira izenak soilik, baina gure ustez izenak oso garrantzitsuak dira, gerora ere ikusi ahal izan dugunez. Horrenbestez, izen berriak. Eta, argi eta garbi, beste gai batzuetan bezalaxe, hautatu beharreko pertsona horiek izen oneko pertsonak izatea proposatzen eta eskatzen dugu, ibilbide ezaguna dutenak, terrorismoaren biktimen alde agertu izan direnak. Izen berriak eta norabide berria Eusko Jaurlaritzaren bake- eta bizikidetza-politikan. Talde Sozialistak ere zuzenketan proposatu duenez, Gobernuari politika berriz bidera dezan eskatzea da kontua. Guk, mozio horretan aipatutako helburuak adierazita zehaztu dugu: terrorismoaren biktimen erreparazioa, memoria eta duintasuna bermatzea; jazotako gertakarien egiazko kontakizuna izatea; merezi duten moduan artatzea, justizia egitea, kriminalen inpunitatea eragoztea, eta bakerako eta bizikidetzarako plan berria egitea; eta aldatu beharreko lehen gauza izena bera izango litzateke. Mozioa aurkeztuta, gainerako alderdi politikoen ekarpenak arreta handiz aztertzeko irrikaz geunden gu, akordio zabalago batera iristeko aukerarik ba ote zegoen egiaztatzeko. Alderdi Popularraren eta Alderdi Sozialistaren zuzenketak ikusita, egiaztatu genuen Alderdi Popularra gure proposamenarekin bat datorrela, baina beste puntu bat gehitu dio, ongi gehitu ere: Legebiltzarraren osoko bilkuran agerraldia eginez, guk proposatutako aldaketak zehaztuko dituen txosten bat egin dezan eskatzea lehendakariari. Bestela esateko, izenetan aldaketak, eta Bakegintza eta Bizikidetzarako Idazkaritza Nagusiaren helburuetan aldaketak. Horrek pozten gaitu, zeren duela ez hilabete asko, esan dudanez, Alderdi Popularrak ez zuen gure zuzenketaren alde egin; hain zuzen, Jonan Fernández jaunaren dimisioa zuzenean eskatzea proposatu genuen, Bakegintza eta Bizikidetzarako Idazkaritza Nagusi horri norabide berria eman ahal izateko. Orain, Alderdi Popularrak UPyDrekin bat egin du talde berria hauta dadin eskatzeko, eta seguruenik hori ez da nahikoa izango, baina nolanahi ere, behar-beharrezkoa da. Eta Talde Sozialistaren zuzenketari dagokionez, aitortu behar dizuet jakin-min handia genuela Talde Sozialistak zer aurkeztu behar ote zuen. Eta Talde Sozialistak, esaterako, Urkijo jaunaren kargu-uztea edo kargugabetzea gertatu zenean egin zituen adierazpe- nak ikusi eta entzun ostean, adierazpen irmoak izan ziren, eta horregatik erne geunden zuzenketa horren bitartez zer proposamen egiten zuten ikusteko. Eta zuzenketa sozialista ikusita, gure mozioaren eta zuen zuzenketaren artean alde bakarra dagoela esango nuke; hau da, talde berria eratu eta pertsona berriak hautatu behar direla. Ez dut esan nahi alde garrantzitsua ez denik, izan badelako, eta horrek eragotzi digu erdibideko zuzenketa adostea, baina, gainerakoan, funtsean, ados egon gintezkeen. Baina zera gertatzen da, gure ustez talde berria eratzeko eta pertsona berriak sartzeko eskaera uko egin ezinekoa da, Gobernuak gai horrekin loturik daraman politikari norabide berria ematearren. Talde Sozialistak azaldu beharko du zergatik ez duen beharrezko ikusten talde berria hautatzea. Egia esan, Gobernuak bideratzen du kontu hori, baina Gobernuak gure eskaera aintzat hartze hutsa norabide-aldaketatzat jo beharko litzateke. Nolanahi ere, gure ustez, gure eginbeharra zen hori eskatzea. Talde Sozialistari erdibideko zuzenketa eskaini genion, baita Talde Popularrari ere, baina azkenean Talde Sozialistak uko egin dio gure proposamenari, talde berriaren hautaketa barruan sartzen genuelako. Gainerakoan, Talde Sozialistaren osoko zuzenketa ia hitzez hitz kopiatu genuen, Legebiltzar honetan adostutako zoru etiko eta demokratikoa indartzearen kontu hori barnean hartuta, esan dezadan bide batez. Hori ere sartu genuen. Azkenean, erdibidekoa sinatu dugu Talde Popularrarekin, hasierako ekimena eta talde horren zuzenketa batuta. Argi dugu Gobernua eta lehendakaria, Bakegintza eta Bizikidetzarako Idazkaritza Nagusia bide okerretik doazela, erratzen ari direla larriki. Esan gabe doa nahita ari direla erratzen, argi eta garbi erabaki okerrak hartzen ari dira, eta ez dituzte terrorismoaren biktimak eztabaidaren ardaztzat jotzen, babesteko, eta esan gabe doa, halaber, terrorismoaren biktimak ez daudela pozik, ezta hurrik eman ere, Jaurlaritza hau egiten ari den jardunekin. Bakegintza eta Bizikidetzarako Idazkaritza Nagusia zuzentzeko Jonan Fernández jauna hautatzea; egindako Bakerako eta Bizikidetzarako Plana bera; ETAk egindako krimenetatik oraindik argitu gabe daudenak argitzeko neurri zehatzik hartu ez izana Jaurlaritzak; Jaurlaritzak polizia-abusuen biktimak ikasgeletara eramateko zuen asmoa, ETAren terrorismoari garrantzia kentzea izanik helburu bakarra; Espainiako Gobernuaren espetxe-politikari dagokionez Jaurlaritzak izan dituen obsesioak; lehendakariak egindako betekizun irrigarria ETAren egiaztatzaileen antzerkiaren alde eta armen ez-entrega horren alde agertu zenean, terrorismoaren biktimentzat iraingarria zen jarduna legitimatuz; Jonan Fernández jaunak egun haietan egindako adierazpenak, Espainiako Gobernuari leporatu zionean euskal gizartea etengabeko konbultsio-egoeran egotera bultzatzen zuela... Azken batean, gertakari horiek eta hilabete hauetan guztietan jazotako beste gertakari asko izan dira interpelazio hura eta mozio hau aurkeztera behartu gaituztenak. Talde Sozialistak ere erdibideko zuzenketa honekin bat egin izana nahi genukeen; baina, nolanahi ere, guk egungo Bakegintza eta Bizikidetzarako Idazkaritza Nagusia desegin dadin eskatzen dugu, terrorismoaren biktimen aldeko ibilbidea egin duten pertsona fidagarriez osatutako talde berria hautatzea, eta Eusko Jaurlaritzaren politikari eta, zehazki, lehendakariaren beraren politikari beste norabide bat ematea. Besterik ez, eskerrik asko. La | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4395 |
10 | 79 | 08.05.2014 | BARRIO BAROJA | PV-ETP | Mozioa, Gorka Maneiro Labayen Mistoa-UPyD taldeko legebiltzarkideak aurkeztua | Eskerrik asko, presidente andrea. Legebiltzarkide jaun-andreak, lehendakari jauna, sailburu andrea, egun on. Guk ere uste dugu premiazkoa dela aldaketa bat egitea, zuzenketa bat egitea, ziaboga bat egitea Bakegintza eta Bizikidetzarako Idazkaritza Nagusiaren norabidean. Ia urte eta erdiko ibilbidea egin duen honetan, alde negatiboak gehiago dira positiboak baino, eta bat egiten dugu Maneiro jaunak bere mozioan adierazi duen ezinegonarekin. Duela zenbait aste geuk ere adierazi genuen hori, Legebiltzarrean izandako kontroleko osoko bilkuran, lehendakari jaunari galdera egin genionean. Esaldi bat: "Nire ustez, Gobernu honi, Eusko Jaurlaritzari, terrorismoaren biktimen aldeko keinu bat egitea falta zaio, keinu garrantzitsu eta nabarmena". Bada, jokabide jakin bat argi eta garbi adierazten duen esaldi hori esan zuen Bakegintza eta Bizikidetzarako Idazkaritza Nagusiko kargugabetutako aholkulari Urkijo jaunak Urkullu jaunaren kabinetearen jarrera, gizarte-erreferentziako kolektibo horri dagokionez. Ezin dugu ukatu esaldi horrek krisi handia eragin duela Bakegintza eta Bizikidetzarako Idazkaritza Nagusian eta Idazkaritza horren izen ona zalantzan jarri duela, eta horrek, krisi horrek, izen ona galtze horrek lehendakaria ere hartzen du eraginpean, zuzenean. Hori ukaezina da. Hausnarketa hori biktimen aholkulariak egin badu, gauza oso larriren bat gertatzen ari den seinale; gauza oso larria gertatzen ari zen Bakegintza eta Bizikidetzarako Idazkaritza Nagusian. Idazkaritza Nagusi horren egitekoa ez da koherentea izan bere tituluarekin: Bake eta Bizikidetza Planaren hasierako dokumentuari egindako ekarpen askorekiko sentsibilitaterik eza, planean ahaztuta geratu- tako alderdiei dagokienez; inkestak nahierara baliatzea eta inkestak sortzea Espainiako Gobernuaren politikak kritikatzeko; bitartekari eta egiaztatzaile arrotzen jardun eta proposamenak babestea; giza eskubideen alde lan egiten dutenei zuzendutako dirulaguntzen kudeaketa eskasa, elkarteei arazo gehiago erantsita; berandu eta behar ez bezala ordaintzea, edo ez ordaintzea; hainbat elkarteri laguntzeko jarrera, hala nola Etxerat elkarteari… Eta orain, terrorismoaren biktimen aldeko keinurik ez egitea, esaldi horren arabera, idazkaritza nagusiko bertako kide ohi batek egindako kritika horren arabera. Lehendakari jauna, legebiltzarkide jaunandreak, Bake eta Bizikidetza Planaren konpromiso eta helburuak ezerezean geratu dira; terrorismoaren biktimei dagokienez, 4. fitxa horretako helburuak, konpromisoak ezerezean geratu dira; ezerezean geratu dira 1. eta 2. mikroakordioetako helburu eta konpromisoak, konpromiso etikoari eta konpromiso politikoari dagokienez. Estetika handia izan da hemen, baina autentikotasunik eza ere izugarria izan da, izugarria, patetikoa eta tamalgarria. Gogora dezagun 4. fitxa, helburuei dagokienez: babesa, biktimez zuzenean eta banaka arduratzea, kasu bakoitzaren beharrizanak zein diren jakiteko, eta dagozkien eskubideen berri ematea; aitortza; babesa; terrorismoaren biktimen, giza eskubideen urraketa guztien biktimen eskubideak baliatzera bideratutako ekimen eta jarduerak indartzea eta laguntzea; erreparazioa… Alderdi horiek guztiak ezerezean geratu ziren Urkijo jaunaren adierazpenarekin, ezerezean, baina, tira, bazirudien Idazkaritza Nagusiak ordura arte izandako ibilbidearekin, ordura arte egindako jardunekin eta baliatzen zuen estrategiarekin lotutako kontua zela. Eta, zalantzarik gabe, Fernández jaunaren bitxikeriazaletasunagatik mikroakordio deitutako horiek, legealdi honetarako proposatuak, ezerezean geratu dira. Biktimen duintasunari buruzko balioespen partekatua egiteko konpromiso etikoari dagokionez, hori falta da, baldin eta Eusko Jaurlaritzak, baldin eta lehendakariak ez badu keinu hori egiten, bakearen eta bizikidetzaren aldeko izan beharko zukeen Idazkaritza Nagusian biktimen konpromisoaren barrutik, hain justu, eskatzen zen keinu hori ez badu egiten. Eta, nola ez, orainaldian konfiantza-esparrua lortzeko konpromiso politikoaren proposamena ezerezean geratu da; etorkizunera begiratzeagatik iragana ahazten duen begiratua egiteagatik biktimen memoria eta ohorea zokoratuta ez geratzeko konpromisoa hartzen genuela esan zitzaigun, baina ezerezean geratu da. Berriro ere hori falta, eta konpromiso hori ezerezean geratu da berriro ere. Gutxienez iraganean eta orainaldian, alderdi hori neutralizatuta geratu da jardun horren ondorioz. Argi dago ez zegoela beste modurik, ez zegoela beste aukerarik, Idazkaritza Nagusi horretan norabide aldaketa gertatzea, ziaboga egitea baino. Eta ildo horri jarraikiz, proposamena egin duen taldearekin batera, Maneiro jaunarekin eta UPyDrekin batera erdibideko zuzenketa hori aurkeztu dugu Eusko Jaurlaritzari hainbat gauza eskatzeko: terrorismoaren biktimei laguntzeko ibilbideagatik ezagunak diren pertsonez osatutako talde berria eratzea, egungo taldearen ordez, eta helburu nagusitzat honako hauek izatea: terrorismoaren biktimen erreparazioa, memoria eta duintasuna bermatzea, jazotako gertakarien egiazko kontakizuna izatea, biktimak behar eta merezi duten moduan artatzea, justizia egitea, kriminalen inpunitatea eragoztea, eta plan berri bat egin eta adostea alderdi politikoekin ETAk defendatutako ideia totalitarioak eta ETAren historia deslegitimatzeko eta zeharkako ekintzak egiteko; hain zuzen ere, euskal gizartean printzipio demokratikoak eta bizikidetza demokratikoa defendatu eta horien euskarri izango diren zeharkako ekintzak. Hain zuzen, gai horretan beste puntu bat erantsi diogu gure gehitzeko zuzenketari: lehendakariak horren berri ematea eta jakinaraztea Ganbera honetan. Gure ustez funtsezko kontua da hori, eta –Legebiltzarreko galdera haren eztabaidan esan genuenez– egungo Bakegintza eta Bizikidetzarako Idazkaritza Nagusian erreleboa, txanda aldatu behar da. Eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4396 |
10 | 79 | 08.05.2014 | ARZUAGA GUMUZIO | EH Bildu | Mozioa, Gorka Maneiro Labayen Mistoa-UPyD taldeko legebiltzarkideak aurkeztua | Egun on denoi. Eskerrik asko, legebiltzarburu anderea. Lehendakari, legebiltzarkideok. Gaur UPyDk ekartzen digun proposamena, orain PPrekin batera, ez dugu kontsideratzen ekimen eraikitzaile bat denik. Ez da ekimen bat positiboan aurkezten dena. Aintzat hartzen dute garrantzi gutxiko gertaera bat, tangentziala, errelebantzia gabekoa, eurena den aldarrikapen bat edo interes konkretu bat anplifikatzeko. Aholkulari baten konfiantza galera aprobetxatu dute zalaparta ateratzeko. Izan ere, berriro frogatzen du euren helburua ez dela bakea eta bizikidetza ekartzea herri honetara, baizik eta gatazkaren parametroetan berriro ere kokatzea. Nonbait entzun izan dut erreminta-kaxan mailuak baino ez dituenari arazo guztiak iltze iruditzen zaizkiola. Gaur, erdibidekoa proposatu diguten bi alderdiek ez dute ekarri herri honetan bakea finkatzeko proposamenik, ez dute ekarri bizikidetza-diseinu bat, ezta normalizazio politikora hurbilduko gaituen programarik ere. Ekarri diguten ekimenak antiterroristakutsua du: "benetako kontakizuna", "inpunitatea", "alderdi politikoak ideia totalitarioen aurrean"… Bestela esateko, hauxe bakarrik dakite egiten: une latz haietan txertatuta egon zitekeen proposamena, berunezko urte esaten zitzaien haietan, lehenbailehen atzean utzi beharreko garai haietan… eta atzean ez uztearen arrazoia, hain justu, proposatzaileak edo, zehazkiago, zuzenketa-egileek temati jarri nahi dituzten eragozpenak dira. Berriro ere zuek ekarri duzue garaile eta garaituen logika horretan oinarritzen den proposamena, herri honetan pairatzen zen indarkeria bakar batetik begiratutako ikuspuntuan oinarritzen dena, eta indarkeria horren biktimen kolektibo bakar baten ikuspuntuan; kontakizun bakar baten irakurketan oinarritzen dena, eta kontakizun hori benetakoa izango bada, zuena izan behar du ezinbestean; gainera, Estatuaren krimenen aurrean beste aldera begiratzen duen irakurketa da, baina nolanahi ere, kontuan hartu behar dugu krimen horiek ere badituztela beren erantzuleak. Antiterrorismo-kutsuko plana ekarri diguzue, antiterrorismoaren garai zahar haietakoa, horixe baino ez baituzue zuek eskura. Esan dudanez, zuen erreminta-kaxan mailuak baino ez dituzue. Ez du gehiagorako ematen. Ez dugu espekulatuko Txema Urkijok lana uzteko arrazoiez: lan giro txarrengatik ote zen, gutun baten inguruan egindako kudeaketa txarrarengatik izan zen edo Gobernuaren ETAren biktimekiko keinu faltagatik ote zen, berak salatu zuen moduan. Orain ekartzen den proposamenean esaten da ekipoa aldatu behar dela, pertsona solbenteak edo prestigiodunak sartu behar direla. Ez ditugu diseinu politikoak gauzatu behar dituzten pertsonak epaituko, are gutxiago aholkulari berriak, euren eginbidea oraindik ez dutenean hasi. Diseinu politikoa aztertu eta baloratuko dugu. Izan ere Bake eta Bizikidetzaren Planari egin genizkion gure kritikak zirriborroa aurkeztu zenean, arduratsu jokatu genuen hainbat hutsune identifikatuz, esan genuen planaren elementu batzuekin ados geundela, baina beste batzuekin sakoneko eragozpenak genituela. Horren arabera, gure emendakinak aurkeztu genituen ere. Alderdiok luzatutako emendakin horiekin zirriborroa behin betiko txostena bihurtu zen. Azken erredakzioan taldeok aurkeztutako emendakinen arteko oreka bat bilatu omen zen. Salatu genuen orekaren ordez desoreka handiago bat agertu zela azken erredakzioan. Ideia bat inkorporatu zen: bortizkeria larriena ETArena da. Ideia hori hitzaurrean sartuta, plan osoan informatuko zuen. PSE, PP eta UPyD asetzeko sartu zen ideia hau, ez nahikoa, bistan denez. Gehikuntza horrek kontsideratzen genuen katalogatzen edo ierarkizatzen zituela bortizkeriak eta, ondorioz, bortizkeria horien biktimak ere katalogatzen edo ierarkizatzen zituen. Hori salatu genuen, ikusten genuelako berriro ere biktimen kategorizazio, mailaketa edo subordinazio bat ematen ari zela politika publikoetan eta horrekin amaitu behar dela uste genuen eta uste dugu. Horregatik sartu izan dugu gaurko zuzenketa. Kategorizazioa, hierarkizazioa, biktima batzuen eskubide murrizketa dakarren bazterkeria albo batera uzteko, errefusatzeko. Lehenengo mailako eta bigarren mailako biktimen egoerarekin amaitzeko behin betikoz. Giza eskubideen urraketan biktima orok egia eta justiziarako eskubidea duelako. Posizio sendo eta garden bat edukitzea nahi dugu alor honetan, eta posizio sendo eta garden hori biktima guztiekiko berdina izatea nahi dugu. Oreken eztabaida, biktimen arteko ustezko hurbiltze edo urruntzeen eztabaida hori faltsutzat jotzen dugu. Izan ere, gure ustez "gezurrezko distantziakidetasunik gabe" esamoldearekin adierazten zen interpretazio hori amaitutzat hartu behar da. Esamolde hori nahasgarria da logika horri aplikatzeko, alde batetik, indarkeria jakin baten biktimekiko konplizitateak ezartzera behartzen zuelako baina, bestetik, beste biktimak urruntzera, baztertzera eta beste biktima horien aitortza eta erreparazioa ukatzera bultzatzen zuelako, dekretuz. Planteamendu subjektibo okertu horretatik urrunduta, guk giza eskubideen urraketen biktima guztiei berdintasunezko tratamendua emateko parametro objektiboak ezartzea proposatu dugu. Biktima guztiak antzeko baliabideekin tratatu behar dira, antzeko bitartekoekin, egia eta justizia izateko eskubideak berdinak dituzten aldetik, aitortza eta erreparazioa lortzeko aukera berdinak izanik, eta aukera hori bermatzeko beharrezkoak diren mekanismoak ezarrita. Nazio Batuen "Giza eskubideei buruzko nazioarteko arauen ageriko urraketak eta nazioarteko zuzenbide humanitarioaren urraketak pairatu dituzten biktimek kalte-ordainak lortzeko duten eskubideari buruzko oinarrizko printzipio eta jarraibideetako" 12. printzipioaren arabera, "giza eskubideei buruzko nazioarteko arauen ageriko urraketa baten biktimak berdintasunez" –azpimarratu egin nahi dut: berdintasunez– benetako baliabide judiziala eskueran izatea". Biktimak administrazio-arloko edo bestelako organoetara jotzeko beste baliabide batzuk ere aipatzen dira, baita mekanismo, modalitate edo prozeduretara jotzeko ere. Alegia, egun Bake eta Bizikidetza Planaren ekintza eta ekimenetan aipatzen dugun horretara. Eskuera-berdintasuna, esaten diot nik. 15. printzipioak dio "modu egokian, benetan eta azkar ordaina jasotzearen helburua justizia sustatzea da. Erreparazio edo ordainak proportzionala izan behar du jasandako kaltearen eta urraketen larritasunarekin". Baliabide horiek, azken batean, biktimen eskueran jarri behar dira, berdintasunez. Gure ustez tratu-dualismo horrek, estandar bikoitz horrek amaitu egin behar du; tratu desberdin horrek biktima batzuekiko politikak, kontakizunak eta keinuak eskatzen ditu, baina beste batzuekikoak ukatu; justizia, laguntzak, ordainak eskueran jartzean diskriminatzeak biktima deserosoak baztertzen ditu; irizpide desberdinetan oinarritzen den tratua da. Fase hori gainditu eta biktima guztientzat tratamendu berdina lortzea da Jaurlaritza honi eskatzen dioguna. Bukatze aldera, Bake eta Bizikidetzaren Planak oraindik ez du emaitza praktikorik ekarri. Ekilibrio zailek, oreka faltsuek, gertutasun diskretuek edo urruntasun manifestuek ez dute ondoriorik ekarri bake eta bizikidetzan. Iniziatiba hartzea eskatzen diogu Urkullu lehendakariari, irmotasunez eta determinazio osoz. Horretan gure eskua zabalik. Horregatik ere sartzen dugu gure zuzenketan, lehendakariak berak interpelazioan aipatu zuen moduan, Bake eta Bizikidetzarako Batzordea berraktibatzea. Pasa den urtean, maiatzaren 12an hain zuzen ere, EAJk ekarritako formulazio bat erabiliz, hitzez hitz ekartzen duguna gaur eta orduan ere EH Bilduk babestu zuena. Guk, EH Bilduk, iniziatiba hartu nahi dugulako, irmotasunez eta determinazio osoz. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4397 |
10 | 79 | 08.05.2014 | ARES TABOADA | SV-ES | Mozioa, Gorka Maneiro Labayen Mistoa-UPyD taldeko legebiltzarkideak aurkeztua | Eskerrik asko, presidente andrea. Lehendakari jauna, legebiltzarkide jaunandreak. Nire mintzaldia hasteko, gauza bat gogorarazi nahi nuke; hain zuzen ere, euskal sozialistek beti defendatu izan dugu politika antiterroristarik onena, askatasunak, demokrazia, zuzenbide-estatua eta bizikidetza defendatzeko politikarik onena ahalik eta adostasunik handienetik sortzen den politika dela; ahalik eta adostasunik handienetik, baina oinarrizko balio etiko eta demokratikoetan oinarrituta, printzipio sendo eta politika eraginkorretan oinarrituta. Azken legegintzaldian, alderdiaren interesak alde batera utzita, protagonismoak alde batera utzita, ildo horri jarraikiz akordioak finkatzeko lan egin genuen gobernutik, zailtasun handiekin, eta orain, berdin-berdin pentsatzen jarraitzen dugu. Terrorismoaren zikloa behin betiko amaitzeko eta askatasuna eta bizikidetza finkatzeko egin daitekeen politikarik onena ahalik eta adostasun handienetik egiten den hori dela pentsatzen dugu oraindik ere. Ahalik eta adostasun handienetik, irmotasun demokratikotik, zuzenbide-estatutik eta partekatutako printzipio etiko eta demokratikoen defentsatik. Memoriaren, egiaren eta justiziaren egiazko politika batetik egiten dena, terrorismoak gure gizartean eragin dituen kaltea, sufrimendua eta oinazea ez daitezen sekula ahantzi. Biktimentzako politikarik onena, gure ustez oraindik ere, terrorismoaren biktimekiko gertutasunean, arretan eta entzutean oinarritzen da, bai botere politikoen aldetik, baita arduradun politikoen aldetik ere. Sozialisten ustez, tolerantziaren, pluraltasunaren, bestelakoa den horrekiko errespetuaren, jarrera totalitario eta biolentoak ukatzearen edo terrorismoari estaldura eman zioten postulatuen defentsa eta bultzada da tresnarik onena, antidotorik onena, jarrera totalitarioak berriz ere agertzea saihesteko biderik onena. Horixe da gizarte zuzena eraikitzeko tresnarik onena, biderik onena. Lehendakari jauna, zuk eta gure gobernuak kargua hartu zenutenean elkarrizketa eta negoziazioa eskaini genizkizun terrorismoaren zikloa ixteko eta bizikidetza finkatzeko egin behar zen politikan aurrera egiten jarraitzeko, elkarrekin. Zuk eta zure gobernuak asmatzea nahi genuen eta nahi dugu. Baina, tamalez, denbora igaro da eta argi geratu da aurreko legegintzaldian hainbeste zailtasunekin eta hainbeste lan eginda lortu genituen adostasunak apurtu egin direla, gaur atzo baino adostasun gutxiago ditugu. Eta hori, lehendakari jauna, kezkatzekoa da gure ustez, eta zeu ere kezkatu beharko zintuzke. Eta Jaurlaritzatik zerbait gaizki egiten ari zaretela onartu beharko zenuke, hori gertatzen dela aintzat hartuta. Zeren, berriz diot, gaur atzo baino adostasun gutxiago baitaude. Gaur atzo baino adostasun gutxiago ditugu, argi dagoelako Jaurlaritzak bizikidetza-planean bildu eta zehaztu zituen eta Ganbera honetan aurkeztu ziren proposamen askorekin ez zetozela bat, osorik edo partzialki, Ganbera honetako talde gehienak. Antza, soilik Euzko Alderdi Jeltzalea dator bat horiekin. Eta egia da, esango didazue ekarpenak egiteko epea izan zela eta iradokizunak jaso zirela, baina egia esan behar bada eta serioak izan nahi badugu, onartu beharko didazue iradokizun horiek ez zirela aintzat hartu, funtsezkoenean. Eta ez ziren aintzat hartu zeren planak helburu nagusi bat zuen, hau da, planean bertan lau aldeko mikroakordioak esaten zitzaien horiek lortzea; eta mikroakordio horiek lortzeko, planean bertan errealitatea leundu egiten zen, ez zen hizkuntza argia eta irmoa erabiltzen, eta hori arazoa zen hasiera-hasieratik, gainditzeko oso zaila den arazoa. Eta guk uste dugu beti ona dela adostasunak zabaltzea, beti da ona adostasunetara jende gehiago gehitzea, baina guk ez ditugu, inolaz ere, gauzak nahastuko, helburua ez baitira adostasunak, oinarrizko printzipioak sakrifikatuta. Gure ustez garrantzitsuena printzipioak dira, ez adostasunak. Gaur, lehendakari jauna, biktima askok Eusko Jaurlaritzarekiko urrunago daudela sentitzen dute, iraganean baino urrunago –horixe adierazi dute–. Bakegintza eta Bizikidetzarako Idazkaritzaren barruan sortutako desadostasunak, Urkijo jaunaren kargugabetzea eragin duten desadostasunak egin behar zen politikari buruzko desadostasuntzat har daitezke eta, hain justu, halakotzat hartu dituzte zenbaitek, biktima horiek. Eta gauza garrantzitsu baten gainean hausnarketa egin beharko zenukeela uste dut: Bakegintza eta Bizikidetzarako Idazkaritza zuzentzen duena ez bada gai Bakegintza eta Bizikidetzarako Idazkaritza osatzen duten lauzpabost lagunen artean ere adostasunak lortzeko, ziurrenik zailtasun handiagoa izango du beste alderdi politiko batzuekin adostasunak finkatzeko. Horrek ere hausnarketa eragin beharko lizuke. Nik zera eskatuko dizut, ez leporatu oposizioari –zure Jaurlaritzako zenbait kidek egin duen moduan– gertatu denaren gaineko erantzukizunik, ezta egin diren balioespenen erantzukizunik ere. Ez, lehendakari jauna. Zu zeu izan zara Bakegintza eta Bizikidetzarako Idazkaritzaren egitura diseinatzearen erantzule, arduradunak izendatzearen erantzule. Zu zeu izan zara Urkijo jaunaren kargugabetzearen erantzule. Baina gu edukiarekin gaude kezkatuta, Jaurlaritzak egiten dituen politiken edukiarekin. Horregatik, guk, lehendakari jauna, adostasunak berregiteko eskatzen dizugu, iraganean hainbeste lan eginda lortu genituen adostasunak berregiteko prozesuan buru izateko, zu zeu ere adostasun horiek lortzeko protagonista izan baitzinen, eginkizun oso garrantzitsua bete baitzenuen horiek lortzeko. Adostasun horiek irmotasun demokratikoan oinarrituta egin daitezen eskatzen dizugu, erabaki duguna zorrotz betez, guztiok –batzuk kenduta– Legebiltzar honetan partekatu eta onartu dugun oinarrizko zoru etiko eta demokratikoa zorrotz betez. Egun oraindik badiren eta terrorismoa justifikatu eta babesten duten postulatu totalitarioak deslegitimatuko duen benetako politika egiteko eskatzen dizugu. Guztion artean, adostasun horiek berregiteko bideak bila ditzazun eskatzen dizugu. Benetako politika eraginkorraren buru izan zaitezen, ez asmoen politika batena, terrorismoaren zikloa lehenbailehen itxi eta bizikidetza finkatzea ahalbidetuko duena benetako politika eraginkorrarena. Bizikidetza finkatzea oinarrizko balio etiko eta demokratikoen gainean, ez ahanzturaren gizartea eratzeko: etikoki eta demokratikoki osasuntsu dagoen gizartea eratzeko. Politika bat egiteko, bai, ahal dela biktimekiko hurbilagokoa, beti egin behar baita hori. Elkar ulertzeko politika, adostasuna indartuko dituena, urratu beharrean. Jakin badakizu, lehendakari jauna, euskal sozialistek ez dugula inoiz bandera politikorik egingo gai horiei buruz. Beharrezkoa denean –gaur, esaterako–, argi eta garbi esango dugu zer pentsatzen dugun, baina jakin badakizu gurekin konta dezakezula adostasun horiek berregiteko, egin behar den politika egokiarekin bete-betean asmatzeko (bai, asmatzeko) beharrezkoak eta ezinbestekoak diren adostasun horiek berregiteko. Eta, tamalez, Bakegintza eta Bizikidetzarako Idazkaritzak hartu duen bidea ez dela egokia esan behar dizut, eta, are okerrago, emaitzak hortxe daude. Beraz, lehendakari jauna, egin behar denaren gaineko erantzukizuna zuri, bereziki, dagokizu, eta jakin badakizu politika adostasunen bidetik bideratu nahi baldin baduzu, gu hor izango gaituzula. Eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4398 |
10 | 79 | 08.05.2014 | EGIBAR ARTOLA | EA-NV | Mozioa, Gorka Maneiro Labayen Mistoa-UPyD taldeko legebiltzarkideak aurkeztua | Lehendakari jauna, sailburu anderea, parlamentarioak, egun on guztioi. Gorka Maneirok aurkeztutako mozioa ezaguna zen, aurreikusi zitekeen interpelazioan esandakoak irakurri ondoren, garbi dago berak bere arrastoari jarraitzen diola eta eskatzen duela zuzen-zuzenean Jaurlaritzaren Bake eta Bizikidetza Idazkaritzaren desegitea, aldatzea. Alderdi Popularrak gehigarri bat proposatzen du, hain zuzen ere txosten bat egitea eta lehendakariak lehenbaitlehen Ganbera honi horren berri ematea. Eta Alderdi Sozialistak, Ares jaunak azaldu duen diskurtsoaren haritik, bere kezka azaltzen du eta eskatzen dio lehendakariari birmoldatzea, aldatzea, "reconducir" esaten du, eta baita ere aipatzen ditu biktimekiko gertutasuna, atentzioa eta gainontzekoak ahaztu egin dituela. Hau da, eskatzen da gertutasunean, arretan eta entzutean oinarritutako politika, urruntasunean eta arretarik ezean oinarrituta gertatzen ari denari kontrajarrita, baina ez da esaten zer ari den gertatzen. Esaldi generikoak aipatzen dira: "horra hor frogak", eta "berriz ekitea" esaten denean, badirudi utzikeriazko egoera edo desbideratze bat egon dela. Guk ikusten dugun moduan, hori okerra izateaz gain, bidegabea ere bada. Bidegabea, ez datorrelako errealitatearekin bat, ez gertakarien errealitatearekin, ez –lehen pertsonan– lehendakariaren edo Bakegintza eta Bizikidetzarako Idazkaritzaren kudeaketaren errealitatearekin. Eta biktimek ere baieztatzen eta egiaztatzen dute esaten ari naizen hau. Baina gero dago EH Bilduk aurkeztutako osoko emendakina. Diskurtsoan esandako gauza askorekin nik bat egiten dut. Egia da aurkezten dituzun bi puntuetan, lehenengoan, hau da, biktimen inguruko hierarkizaziorik, mailaketzarik ez egitea eta guzti hori, nik esango nizuke hori hala dela. Zuk agian edukiko dituzu datuak hori ez dela horrela pentsatzeko, baina gure ustez jokabidea ardatz horretan oinarrituta dago, hau da, bereizketarik ez egiteko ardatz horretan. Eta gero bat nator esaten duzun gaiarekin, guzti hau Bake eta Bizikidetza Ponentzian eztabaidatu behar genukeela. Orokorrean, lehenengo hori ez dugu onartzen. Horregatik, zuen osoko zuzenketaren aurrean gure posizioa abstentzioarena izango da. Eta besteen aurrean ezezkoa. Eta zergatik? Nik ikusi dudana da UPyD, Alderdi Popularra eta Alderdi Sozialistaren diskurtsoetan eten- gabe berriro ere ari garela iragana elikatzen. Eta iragana pasatutako zerbait da. Iragana ezin daiteke aldatu, ezin daiteke moldatu bakoitzaren gustura. Iragana gertatu da. Iragana egin behar dena da aztertu, ardurak zuritu; ez ahaztu, baina ez etengabe berriro ere iragana elikatzen jardun. Zergatik esaten denean Bakea eta Bizikidetza Plana ez dela gustukoa, zilegi da. Ekarpenak ekarpen, behintzat ezagutu ditugunak, ezkutuan ez baldin badaude beste batzuk behintzat, ezagutu genituen, eta planaren inguruan batzuk onartuak eta beste batzuk ez ziren onartuak izan. Baina nik uste dut planak berak, Bake eta Bizikidetza Plan horrek, ibilbide orri bat proposatzen duela, sendoa dela proposatzen duen bidea, oso konprometitua dela proposatzen duen bidea. Arlo guztietan, bere 18 ekimen horietan eta bakoitzak bere fitxarekin eta lanarekin, hor izugarrizko nik uste dut aukera daukagula, paregabea, bake eta bizikidetzaaren alor horretan benetan urrats eraginkorrak emateko. Baina hautua beste bat da. Esaten da, aldatu egin behar da, pertsona egokiak. Guk pentsatzen dugu ibilbide hori egokia dela, sendoa eta konprometitua dela, eta baita ere lehendakariak egindako aukeraketak pertsonei dagokienez zuzenak eta egokiak direla, jende konprometitua delako eta ematen duten hitza betetzen dutelako, eta ez dutelako inongo gabeziarik giza eskubide guztien defentsaren alorrean, eta sufrimenduaren inguruan gertutasun hori azaltzeko garaian ere ez dutelako inongo faltarik izan. Orduan, galdera da zergatik gertatzen ari da guzti hau? Zergatik elkarbizitza ez da aldi berekoak izatea, elkarbizitza ez da koexistitzea, aldi berekoak izatea. Elkarbizitzak beste zerbait eskatzen du. Eskatzen du, planak berak esaten duen bezala, norbanako edo taldeko ditugun gure ikuspegiak ez direla osoak aitortzea, ez garela egia osoaren jabe gutako bakoitza. Elkarbizitzak eskatzen du hori onartzea. Elkarbizitzak eskatzen du zailtasunen aurrean proposamenak egitea, eta ez koexistitzea, esanez "aldi berekoak gara, baina hemen ez dugu gizarte bat osatu behar, ez dugu elkarbizitza bat eraiki behar". Elkarbizitzak guzti hori eskatzen du. Elkarbizitzak eskatzen du ere gure ardura etikoa onartzea eta praktikan jartzea. Eta elkarbizitzak eskatzen du giza duintasunak duen balorea aitortzea eta aplikatzea. Guzti hori eskatzen du elkarbizitzak. Horregatik, planean eta bake eta elkarbizitza horretan aipatu dituzuen mikroakordio famatu horiek nik uste dut laburbiltzen dutela egungo egoera honetatik irteteko ibilbide orria, baita ere oso konprometitu. Nik gaur, nire ekarpen gisa, gure taldearen ekarpen gisa, hauxe utzi nahi nuke Legebiltzar honetan, zergatik behin eta berriz aipatutako biribilgune horretatik ateratzeko ponentzia atzera ere berriz martxan jartzeko, konpromiso batzuk hartu beharrean gaude alderdi politikoak, talde parlamentarioak. Eta lehenengoa, iraganari dagokiona, iraganaren balioespen partekatua egiteko, konpromiso etikoaren proposamen bat egiten da. Eta irakurtzera noa, eta guk behintzat bat egiten dugu bi-hiru puntu hauekin. Batetik, "etorkizuneko bakeak eta bizikidetzak biolentziaren bidegabekeriaren aitortzea eskatu dute, sortutako minaren eta biktimen duintasunaren aitortzea, biktima guztiek egiarako, justiziarako eta erreparaziorako eskubidea dutelarik". Hau hemen bozkatu egin genuen Legebiltzar honetan talde ezberdinek. Hau indarrean dago, bai ala ez? Konprometituta gaude guztiok honekin, bai ala ez? Esaten da proposamenean ere "gertatutakoa –terrorismoa, indarkeria eta giza eskubideen urraketak– gertatu zen taldeek eta pertsonek giza duintasunaren aurrean beste helburu batzuk ezarri zituztelako, hau da, kausa baten, helburu baten, estatu arrazoi baten, ikuspegi ideologiko baten edo bestelako sinesmen edo usteen defentsa. Horren aurrean", konpromisoa hemen dator, EAJko parlamentariok konprometitzen gara, "etorkizunean inoiz gehiago, ez kausa politikorik edo arrazoi partidariorik, ez bestelako uste osorik edo ziurtasunik, ez da jarriko balio absolutu bat izango balira bezala giza eskubideen, pertsonaren eta bizitzaren balioaren gainetik". Hau da aurrera egitea. Iragana aztertuz; ez ezkutatuz, ez ahaztuz, baina konpromisoak hartuz. Horregatik nik gonbite bat egin nahi nizueke talde parlamentario guztien bozeramaile zaretenoi, etorkizunari begiratzea, iragana aztertuz eta aipatu bezala ardurak zurituz, baina Bake eta Bizikidetza Planarekin adostasun osoa, erdizkakoa edo batere adostasunik gabeko posiziorik balego ere, behintzat konpromiso politiko hauetan sartzea. Eta orain aldi honetan konfiantza politikoa lortzeko beste konpromiso batzuk ere Jaurlaritzaren planean badaude, eta hau izango da nire bigarrengo txandaren nolabaiteko zioa eta proposamena. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4399 |
10 | 79 | 08.05.2014 | MANEIRO LABAYEN | Mixto-UPyD | Mozioa, Gorka Maneiro Labayen Mistoa-UPyD taldeko legebiltzarkideak aurkeztua | Bai, eskerrik asko, presidente andrea. Horrela, bada, gainerako taldeen mintzaldiak entzun ostean, nire ustez UPyD ez dago hain bakarrik, ez behintzat zenbaitek legealdiaren hasieratik adierazi nahi izan duten bezain bakarrik. Talde guztien diskurtsoak arreta biziz jarraitu ditut eta, bereziki…, Alderdi Popularraren eta Alderdi Sozialistaren taldeenak. Bere garaian, Jonan Fernández jaunaren izendapena kritikatu genuen; bere ga- raian, Bake eta Bizikidetza Plana gogor kritikatu genuen, egungo Eusko Jaurlaritzak terrorismoaren biktimekiko gertutasunik ez zuela salatu genuen (ez ginen keinuak eskatzen ari, politikak baizik). Gure ustez, lehendakariak, Jonan Fernández jaunak eta Eusko Jaurlaritzak ez dute hizkuntza argia erabiltzen gai horri dagokionez, eta hori salatu genuen. Halaber, ETAren proiektu politikoari zilegitasuna ken diezaiokeen diskurtsorik ez zegoela salatu genuen. Eta hori guztia legealdiaren ia hasieratik ari gara esan eta esan. Bakarrik geratu ginela leporatu zitzaigun Bake eta Bizikidetza Ponentzian ez egotea erabaki genuen une horretan ere. Tira, orain, Barrio jaunari ez ezik, Ares jaunari berari ere entzun dizkiogu horrelako gauzak: Jonan Fernándezen izendapena, Bake eta Bizikidetza Plana, biktimekiko gertutasunik eza, hizkuntza argia ez erabiltzea edo ETAren proiektu politikoari zilegitasuna kenduko dion diskurtsorik ez izatea. Eta, hala da, bai; horixe da aldatu behar dena, eta guk urte eta erdi daramagu ia bakar-bakarrik hori guztia eskatzen, legealdiaren hasieratik, lehen urratsak okerreko bidean ematen ari zirela ikusi genuenetik. Nire ustez Eusko Jaurlaritzak terrorismoaren biktimen esanahi politikoa aintzat hartu behar du, eta ez du hartzen. Eta hau orainaldia da, Egibar jauna. Argi izan behar duzu, eta ETAren proiektu politikoari zilegitasuna kenduko dion diskurtsoa egin, nahiz eta zenbaitek diskurtso hori oraindik ere defendatzen duen. Eta hau orainaldia da, Egibar jauna. Zalantzarik gabe, ETAren behin betiko porrota defendatu behar duzu (hau orainaldia da), Arnaldo Otegiren askatasuna eskatu beharrean, edo ezker abertzalearen erreklamazio eta eskakizunetara etengabe hurbildu beharrean. Muga argia finkatu beharko zenukete, demokrata garenon eta ez direnen arteko muga argia, baina zuek ez duzue horrelakorik egin. Eta nik ez dakit hori terrorismoaren aurkako politika den, baina badakit hau askatasuna defendatzeko eta demokrazia defendatzeko politika dela. Eta esan gabe doa Euzko Alderdi Jeltzaleak eta Eusko Jaurlaritzak ez dutela horrelakorik. Euzko Alderdi Jeltzaleak eta Eusko Jaurlaritzak ETAren erasoak jasan dituztenen diskurtsoari balioa kendu nahi diote, baina hori horrela izan da beti Euzko Alderdi Jeltzalearen kasuan, eta Jaurlaritza honen kasuan, hasiera-hasieratik. Batek edo bestek sinestarazi nahi digun moduan, hori ez da gertatzen hasi Urkijo jauna kargutik kenduz geroztik. Legealdiaren hasieratik izan da horrela. Alderdi Jeltzaleak eta Eusko Jaurlaritzak ETAren existentzia zuritu, lausotu egin nahi dute. Jaurlaritza hau terrorismoaren biktimei bizkar emanda bizi da, ez ditu merezi duten moduan artatzen, eta arreta handiagoa ematen die ETAko presoei edo ezker abertzalea- ren aldarrikapenei. Guk hori aldatzea nahi dugu. Terrorismoaren biktimei dagokienez, kontua ez da keinuak egitea; ez dituzte eta guk ere ez ditugu keinuak eskatzen. Norabidea aldatzea nahi dugu, Jaurlaritza haien planteamenduetara hurbiltzea, tratu hobea ematea. Eta ez da horrelakorik gertatu. Ez da gertatu. Eta hori ez du UPyDk esaten, baizik eta haiek esan dute, batik bat, azkenaldian. Hortaz, Euskadiko oposizio demokratikoak esateko duena ere entzun beharko du Eusko Jaurlaritzak. Ares jaunak esaten diona edo gaur esan diona ere entzun beharko du, edo Carmelo Barrio jaunak esan diona, baldin eta ez badu nahi Maneiro jaunak esan diona aintzat hartu. Aintzat hartu beharko du. Ares jaunak adostasunak aipatu ditu. Adostasuna urratu dela esan du, eta beste adostasun bat bilatu behar dela. Eta, egia esan, nire ustez, zuek bilatu behar duzue adostasuna alderdi politiko demokratikoekin. Hautatu egin behar duzue: edo ezker abertzalea, edo ezinbestekoa den adostasun hori bilatzea alderdi politiko demokratikoekin. Horixe da kontua, azken batean. Beraz, Bakegintza eta Bizikidetzarako Idazkaritza Nagusia aldatzea da kontua, talde berria hautatzea, hori guztia lortu ahal izateko. Guk hori eskatzen dugu erdibideko zuzenketan. Hau da gure mozioak eskatu nahi duena: Gobernuaren Bakerako eta Elkarbizitzarako Idazkaritza disolbatu eta talde berri bat aukeratu eta osatu. Terrorismoaren biktimak hobeto zaintzeko, terrorismoaren biktimen erreparazioa, memoria eta duintasuna ziurtatzeko, benetako historia kontatzeko, justizia egiteko, demokrazia defendatzeko, zigorgabetasuna galarazteko, plan berri bat egiteko eta ETAren proiektu politikoaren kontra borrokatzeko. Horixe da, gure ustez, egin behar dena. Ez bada hori guztia egiten, ez da benetako bizikidetzarik lortuko, ez dugu izango euskal gizarteak behar duen bizikidetzarik. Eskerrik asko. | eu | https://www.legebiltzarra.eus/ic2/restAPI/pvgune_descargar/default/53c1ee63-6844-4885-b7aa-2e5362b5c428 | parl_eu_4400 |
Subsets and Splits
No community queries yet
The top public SQL queries from the community will appear here once available.